
SANTRUMPOS
acc./ACC ang. accusative
akuzatyvas, liet. galininkas
adj./Adj. ang. adjective
būdvardis

adv. ang. adverb
prieveiksmis 

affix ang., afiks. liet.
afiksas

asm. liet.
asmuo
asmen. vf liet. 
asmenuojamoji veiksmažodžio forma
aux.v. ang. auxiliary verb
pagalbinis veiksmažodis 
beasm. v. liet.
beasmeniai veiksmažodžiai 
bevard.gim.būdv. liet.
bevardės giminės būdvardis

būdv. liet. 
būdvardis

būs.l. liet.
būsimasis laikas
būt.l. liet.
būtasis laikas

copula ang.
jungtis

daikt. liet.
daiktavardis
daikt.f. liet.
daiktavardžio frazė 
dalyv. liet.
dalyvis
dat./DAT ang. dative
datyvas, liet. naudininkas
dg. liet.
daugiskaita
dir.obj./DIR.OBJ ang. direct object
tiesioginis papildinys
esam.l. liet.
esamasis laikas
gen./GEN ang. genitive
genityvas, liet. kilmininkas
gerund. ang. gerund
gerundijus

gim. liet.
giminė
faz.v. liet.
fazinis veiksmažodis
freq.adv. ang.
dažnio prieveiksmis
IC ang. immediate constituent
frazės dėmuo
impers.v. ang. impersonal verb
beasmenis veiksmažodis 
indir.obj./INDIR.OBJ ang. indirect object
netiesioginis papildinys

inf. ang. infinitive
bendratis 

instr. ang. instrumental
instrumentalis, liet. įnagininkas 

įv.būs. liet.
veiksmažodžiai reiškiantys įvairias būsenas 
įvard. liet.
įvardis

links. liet.
linksnis
loc./LOC ang. locative
lokatyvas, liet. vietininkas
mod.v. ang. modal verb
modalinis veiksmažodis
neg.part. ang.
neigimo dalelytė, žodis
neig.afiks. liet. 
neigimo afiksas
neįpr. jungtis liet.
neįprasta jungtis

neveik.r. dalyvis. liet.
neveikiamosios rūšies dalyvis
nežym.įvard. liet.
nežymimasis įvardis
nom./NOM ang. nominative
nominatyvas, liet. vardininkas 
N ang. noun
daiktavardis
NP ang. noun phrase
daiktavardžio frazė

obj. ang. object
objektas, liet. papildinys
pagalb.v. liet.
pagalbinis veiksmažodis

particip. ang. participle
dalyvis 
past particip. ang. past participle
būtojo laiko dalyvis

PC ang. predicative complement
predikatyvinis papildymas, vardinė tarinio dalis
pers. ang. person
asmuo
P ang. predicate
predikatas arba tarinys

predicat. adj. ang. predicative adjective
predikatyvu einantis būdvardis
predicat. attr. ang. predicative attribute
tarininis pažyminys
Pp ang. predicate phrase
predikatinė frazė

predikat. papild. liet.
predikatyvinis papildymas
predikat. pažym. liet.
tarininis pažyminys
prepos.constr. ang. prepositional construction
prielinksninė konstrukcija
present particip. ang. present participle
esamojo laiko dalyvis
priel. konstr. liet.
prielinksninė konstrukcija
Pron. ang. pronoun
įvardis 

refleks. liet.
refleksyvas
reflex. ang.
refleksyvas
SemPred ang. semantic predicate
semantinis predikatas

SemSubj ang. semantic subject
semantinis subjektas

semi-modal ang. 
pusiau modalinis
S ang. subject
subjektas, liet. veiksnys
SP ang. syntactic predicate
sintaksinis predikatas, liet. tarinys
SemSS ang. semantic sentence structure
semantinė sakinio struktūra
SinSS ang. syntactic sentence structure
sintaksinė sakinio struktūra

sk. liet.
skaičius
skaitv. liet.
skaitvardis
SVO ang. Subject-Verb-Object
veiksnys-veiksmažodis-papildinys
v, V ang., liet.
veiksmažodis 
veiksm. liet.
veiksmažodis
veiksn. liet.
veiksnys

vf ang., liet.
veiksmažodžio forma

vi ang., liet.
intranzityvinis veiksmažodis
vn. liet.
vienaskaita
VP ang. verb phrase
veiksmažodžio frazė

vt ang., liet.
tranzityvinis veiksmažodis

* 
sakinio pavyzdžio neteisingas variantas
ĮVADAS
Individualios kalbos gramatikos taisyklės gali sąlygoti gramatiškumą sakinyje. 
Taip pat gramatika gali būti viena iš pagrindinių priemonių reiškiant mintis.

Z. Vendler (1996)
Vertimas iš anglų kalbos į lietuvių kalbą ypač aktualus dabar, plečiantis ES, kurioje norima išsaugoti net ir mažos tautos tradicijas ir kalbą. Anglų kalba yra reikšminga ne tik šią kalbą kaip pagrindinę komunikacijos priemonę vartojančioms bendruomenėms, bet šiuo metu ir tarptautiniam bendravimui. Lietuvių kalba yra svarbi ir kaip tautos viena iš tapatybės išlaikymo atrama. Lingvistikoje lietuvių kalbos reikšmę ypač iškėlė istorinė lyginamoji kalbotyra, bet ją tiria ir kalbų tipologija, bendroji kalbotyra, socialinė lingvistika ir kitos kalbų studijos. Naudinga stebėti, kaip lietuvių kalba prisitaiko prie naujų gyvenimo sąlygų, kaip ji gali realizuoti sistemoje slypinčias potencijas (abstrakcijoms reikšti, suaktyvinti kai kuriuos žodžių darybos modelius). 
Darbo tyrimo objektas. Darbo objektu pasirinktas sintaksinių predikatų (toliau tik SP, arba tariniai) tipai ir jų morfosintaksinis realizavimas anglų ir lietuvių kalbose.
Darbe neišvengiamai susiduriama su pagrindinių terminų skirtybėmis. Dabartiniuose anglų kalbos gramatikos darbuose dažnai terminas predikatas (ang. predicate) vartojamas ne viena reikšme: predikatu čia vadinama viena iš pagrindinių sakinio dalių (Onions, 1971: 4; Burton-Roberts, 1998: 35) arba vienintelis pagrindinis sakinio centras (reiškiamas veiksmažodžiu) ir semantiniai vienetai, nuo kurių gali priklausyti potencialūs ir realizuoti visi kiti sintaksinės struktūros (konstrukcijos) elementai (Jacobs, 1995: 12; Huddleston, Pullum, 2002: 50). Pirmąja reikšme vartojamas predikatas (veiksmažodis) anglų kalbos darbuose atitinka tai, kas lietuvių kalbos sintaksėse vadinama tariniu. Todėl, norint abiejų kalbų darbuose šias sąvokas gretinti, tenka anglų kalbotyroje įprastiniam terminui predikatas pridėti modifikatorių (pažyminį) sintaksinis.

Predikato sąvoka paprastai siejama su predikatumu, t. y. predikacija. Lietuvių kalbotyroje įsigalėjusi predikacijos sąvoka suvokiama įvairiai ir gana skirtingai: predikatumu laikytas bendrasis sakinio turinio santykis su tikrove, reiškiamas modalumu, laiko ir asmens kategorijomis (Balkevičius, 1963: 17), ar veiksnio ir tarinio tarpusavio santykis (Sirtautas, Grenda, 1988: 17; Ambrazas, red., 1996: 487; Labutis, 2002: 100). Predikacija suvokiama apibendrinta prasme ir siejama su kalbos aktu (Ambrazas, 1999. In: Morkūnas, 1999: 495, 496).
Sakinio predikatyvumas yra glaudžiai susijęs su veiksmažodžio gramatinėmis kategorijomis – laiku, modalumu, nuosaka – ir jų reikšme. SP sudarančios anglų kalbos sakinio klausimo ir neigimo veiksmažodžio formos, asmenuojamųjų veiksmažodžių formos su dalyviu / gerundijumi, bendratimi (aspekto, rūšies, refleksyvo, modalinių veiksmažodžių su bendratimi / dalyviu), o lietuvių kalbos veiksmažodžio būti formos su dalyviu (sudurtinių laikų veiksmažodžių formos), vadinamos analitinėmis. Sintaksinėje sakinio struktūroje (toliau SinSS) anglų ir lietuvių kalbų SP formas sąlygoja veiksmažodžio gramatinės formos, kurios nemažu mastu lemia žodžių tarpusavio ryšio modelius bei sandaros tipus. Anglų kalbos SP sudarančių veiksmažodžių formų gramatiškumas ir jų apimtis dažnai nesutampa su lietuvių kalbos tarinių struktūriniais tipais. 
Darbe SP netapatinamas su veiksmažodžiu, nes jis gali turėti formų, kurios neina SP (plg. anglų kalbos gerundijų, lietuvių kalbos dalyvį atributinėje pozicijoje, bendratį tikslo aplinkybės pozicijoje, padalyvį ir pusdalyvį, niekada nesudarančius atskiro sakinio centro ir neinančius tariniu). 
Anglų kalbai būdingas analitinės struktūros SP tipas, sudaromas iš atskirų žodžių ir morfemų (pagalbinio veiksmažodžio, dalyvio ar bendraties) (tęstinė forma [is working], atliktinė forma [have modified], rūšis [is done], ateities laiko forma [will do]) bei kitų rodiklių (afiksų), kurie žymi gramatinę reikšmę. Gretinant anglų kalbos SP analitinį veiksmažodį su lietuvių kalbos tariniu (you have emphasized: esate pabrėžęs, was closed : buvo uždarytas), matyti, kad lietuviškasis analitinės struktūros atitikmuo paprastai sudaromas su asmenuojamuoju veiksmažodžiu būti ir dalyviu su afiksais. Taigi darbe neišvengiamai tenka atsižvelgti į sintaksės ir morfologijos santykių sandūras.
Darbe aptariami anglų ir lietuvių kalbų SP struktūriniai tipai, kurie susieti su savita vienos ir kitos kalbos sistemine asmenuojamųjų veiksmažodžių formų raiškos ir sandaros specifika. 
Ginamieji teiginiai: 

1. Anglų kalbos sintaksės faktai ir jų atitikmenys lietuvių kalboje yra aiškinami skirtingai dėl skirtingos tų kalbų darbuose įsitvirtinusios terminijos. Teorinių savitumų gausu įvairiomis kryptimis plėtojamuose anglų kalbos gramatikos tyrimuose, tačiau teorinių požiūrių įvairovės jau nestokoja šios srities darbai ir lietuvių kalbotyros.

2. Sintaksinio centro viduje struktūriškai aktyvesnis yra SP. Tariniu (SP) priskiriamas požymis nurodo to požymio turėtoją – paprastai subjektą (veiksnį).
3. Anglų ir lietuvių kalbų SP gretinimas atskleidžia sisteminį ryšį tarp asmenuojamųjų veiksmažodžių sugramatintų formų ir jų raiškos, o morfologinių ir sintaksinių požymių savitumą lemia kalbos tipas. Veiksmažodžio analitiškų gramatinių formų vertinimas priklauso ir nuo SP sampratos. 
4. Anglų ir lietuvių kalbų SP, reiškiamų veiksmažodžiais, gramatinimo laipsnis grindžiamas morfologiniu, sintaksiniu ir semantiniu kriterijumi. Anglų kalbos SP sudarančios analitinės veiksmažodžių formos su pagalbiniais veiksmažodžiais, lemiančiais gramatines savybes, priklauso morfologijos lygmeniui, lietuvių kalboje jas paprastai atitinka vientisinis tarinys. Lietuvių kalbos analitinės veiksmažodžių konstrukcijos gali turėti paprastųjų formų sinonimų aiškioms vientisinėms asmenuojamosioms veiksmažodžių formoms. Lietuvių kalbos tariniai, sudaryti su modaliniais veiksmažodžiais ir bendratimi, struktūros atžvilgiu paprastai laikomi sudėtiniais tariniais ir 

priklauso sintaksiniam lygmeniui. 

5. Gretinant anglų ir lietuvių kalbų SP struktūrinius tipus, matyti, kad kalbos specialistų požiūris į SP raišką nėra visai vienodas. Lietuvių lingvistikoje vis dar diskutuojamas veiksmažodžių analitiškumas, nevienodai siejamas su struktūriniu tarinio tipu, jo modeliu ir raiška. Lietuvių kalboje analitinės raiškos tarinys gali būti laikomas tarpine grandimi tarp vientisinio ir sudurtinio tarinio. Tai lemia vienų ar kitų tipų tarinio ribas.
Darbo tikslas – ištirti anglų ir lietuvių kalbų įvairių SP struktūrinių tipų, morfologinių ir sintaksinių požymių savitumą, nustatyti ir įvertinti gramatinių formų raiškos polinkius. 
Darbo uždaviniai. Tiriant anglų ir lietuvių kalbų SP struktūrinius tipus, jų morfologinius ir sintaksinius ypatumus, keliami šie uždaviniai: 

- nustatyti anglų kalbos lingvistinių terminų atitikmenis gretinamojoje lietuvių kalboje;
- aptarti teorinės SinSS analizės ir SP sampratas struktūriniu, funkciniu bei semantiniu požiūriu; 
- apibendrinti tipologinius anglų ir lietuvių kalbų SP struktūros ir morfosintaksinės raiškos savitumus, nustatyti SP analitiškumą ir SP sandaros įvairovę; 
- pagrįsti anglų ir lietuvių kalbų SP santykius su laiko, aspekto, asmens ir beasmeniškumo, nuosakos, rūšies, tranzityvumo ir refleksyvo (sangrąžos) kategorijomis, aptarti su SP susijusių gramatinių kategorijų ir formų realizacijos savitumus, išryškėjančius verčiant techninius tekstus iš anglų į lietuvių kalbą;
- apžvelgti anglų ir lietuvių kalbų SP struktūrinius tipus, sudaromus su jungtimi ir veiksmažodiniu bei vardažodiniu komponentais, aptarti jų sandaros morfosintaksinių formų polinkius verčiant techninius tekstus iš anglų į lietuvių kalbą;
- apžvelgti anglų ir lietuvių kalbų SP derinimo su veiksniu savitumus.
Ištyrimo laipsnis. Kaip minėta, teorinių savitumų gausu įvairiomis kryptimis plėtojamuose anglų kalbos gramatikos tyrimuose. Todėl tenka atsirinkti, kurių krypčių ir kokie teoriniai principai labiausiai tinka, sprendžiant pagrindinius šio darbo uždavinius. 
Darbe remiamasi naujausiais deskriptyvinės (aprašomosios) ir norminės (preskriptyvinės) krypties gramatikų darbais ir požiūriais. Aprašomoji ir norminamoji, t.y. tradicinė, gramatikos iš dalies sutampa, tačiau turi ir tam tikrų skirtumų. Jose naudojamasi nuo antikos laikų susiformavusiais gramatinės sandaros aptarimo būdais, paremtais iš dalies Aristotelio logika, iš dalies – kalbos formų reikšmėmis. Tradicinės gramatikos sąvoka, vyraujanti ir lietuvių kalbos mokyklų vadovėliuose, remiasi deskriptyvizmu, vartojamu visose norminės gramatikos darbuose kalbos praktikai ir mokymui. Tradicinė gramatika laikoma pagrindu dabartinėms lingvistinėms teorijoms ir gramatikoms, tačiau tiriant kitokios struktūros anglų kalbą, tradicinės gramatikos teorijos nepakanka: ji negali paaiškinti skirtingų anglų ir lietuvių kalbų struktūros, tų kalbų sąvokų specifikos, siejamos su skirtingomis tradicijomis, žodynu ir analize. Tradicinė gramatika tiria sakinį sudarančias sąvokas: veiksnį, tarinį, papildinį, predikatyvą (papildymą arba vardinę tarinio dalį), frazę ir kt. Dabartinės lingvistikos teorijos ir jų kalbų tyrinėjimų analizės papildo vadinamąją tradicinę gramatiką, kuri paprastai siejama tik su vienos kalbos studija.

Taigi deskriptyvinės (aprašomosios) gramatikos požiūris daug kur papildomas ir struktūrinių, semantinių bei funkcinių pakraipų įvairių darbų duomenimis. Sujungti įvairių požiūrių sprendimus į vieną visumą – vienas iš sudėtingiausių gramatikos teorinių uždavinių. Darbą praplečia morfologijos integracija į sintaksę. 
Šiame darbe tęsiama Lietuvos lingvistų anglų ir lietuvių kalbų gretinamieji tipologiniai tyrinėjimai struktūros bei semantikos atžvilgiu. Remiantis anglų gramatikų tipologiniais darbais bei gretinamosios krypties anglų ir lietuvių gramatikų principais ir požiūriais, tiriama anglų ir lietuvių kalbų sakinių sandaros tipologija, sakinio dėmenų tipologija, žodžių tvarkos vaidmuo sakinyje, morfosintaksinės realizacijos būdai sintaksiniu, semantiniu ir morfologiniu aspektu. 
Charakterizuojant ir aprašant SP, remiamasi sintaksės tipologijos darbais, siejamais su tradicinės gramatikos aprašomuoju metodu ir kontrastiniu metodu. 
Šiame darbe analizuojamas sakinio sandaros ir turinio pamatą sudarantys dviejų skirtingo tipo kalbų SP ir jų struktūrinių tipų morfosintaksinis realizavimas daug tyrinėtas anglų kalbos gramatikos darbuose, tačiau ligi šiol mažai aptartas lietuvių kalbos moksliniuose techniniuose tekstuose. Analizės duomenys lyginami tipologiškai ir nustatoma, kaip tų raiškos atitikmenų laikomasi praktiškai verčiant minėtus tekstus iš anglų kalbos į lietuvių kalbą ir atvirkščiai. 
SP priklauso funkcijų klasei. Taigi abiejų kalbų gretinimo kryptis remiasi požiūriu nuo funkcijos prie formos ir reikšmės tyrimo – tai padeda aiškiau atskleisti abiejų kalbų struktūrines ir morfosintaksinės sandaros SP tipų skirtybes.
Darbe taikomi pagrindiniai tyrimo metodai: 
Sintaksės tipologijos metodas (Nichols, 1986. In: Zaefferer, 1995: 1109–1110). Anglų ir lietuvių kalbų tipologijoje sintaksės ir morfologijos informacija yra ypač svarbi tiriant SP, o sintaksės ir morfologijos išskyrimas atsižvelgiant į šių kalbų struktūrinę sandarą tampa centriniu aspektu. 
2. Kontrastinis metodas (Albrecht, 2004: 246–249). Kontrastinė lingvistika siejama su sisteminiu kalbų lygiu, kuriame yra užkoduota žmogaus tarpusavio ryšio kognityvinė patirtis. Kontrastinė analizė ir vertimo studijos teoriniu požiūriu susiję tyrimai, tačiau kontrastinėje analizėje vertimas suvokiamas kaip papildomas tyrimo metodas. Vertimas siejamas su teksto reikšmės perteikimu į kitą kalbą. Todėl vertimo funkcija suprantama kaip kalbinė veikla teksto lygmenyje. Gretinamų kalbų leksinių ir sintaksės sistemų ekvivalentiškumą lemia vertimui būdingi kriterijai (Neubert, 2004: 330–335). Kontrastiniu metodu paprastai tiriami vertimo ekvivalentai kalbų 
sistemos lygmenyje, gretinant skirtingų kalbų tekstus (Chesterman, 1998: 28; 2004: 93–100).
Išeities tašku imami anglų kalbos SP ir jų lietuviškieji tarinių atitikmenys, gretinamuoju tipologiniu požiūriu nustatomas abiejų kalbų gramatinės raiškos, jų sandaros savitumas. SP tipai grindžiami ir struktūra, ir semantika, ir teksto specifika. Skirtingų anglų ir lietuvių kalbų SP struktūroje gramatinės formos ir reikšmės santykis ypatingas. 
3. Deskriptyvinis metodas (Greenbaum, 1996. In: Ivir, 2004: 278; Ambrazas, 1999. In: Morkūnas, 1999: 224). Deskriptyviniu metodu aprašoma atskirai kiekvienos kalbos SP tipų struktūra, pasitelkiant gramatikos taisykles. Anglų ir lietuvių kalbų SP, jų morfosintaksinių struktūrų norminimas ir svarūs kontrastinės analizės tyrimai grindžiami norminės gramatikos principais ir jų faktais bei stiliaus įvairove. Aprašant anglų ir lietuvių kalbų SP gramatinę sandarą pagal formų tarpusavio ryšius, remiamasi veiksmažodžio apsupties tyrimu. SP apibūdinamas pagal visumą pozicijų, kurias jis gali turėti kitų elementų atžvilgiu, nustatomos ir tiriamos formų klasės, tipai, jų struktūra.
4. Statistinis metodas (Richards, Schmidt, 2002: 243). Šiuo metodu nustatomi anglų ir lietuvių kalbų SP struktūrinių tipų dažniai. Remiantis mokslinių technininių tekstų bei tų tekstų tipų analize, darbe atliktas anglų ir lietuvių kalbų SP veiksmažodžių morfosintaksinės raiškos struktūrinių tipų, jų formų polinkių nuodugnus kokybinis ir kiekybinis tyrimas (žr. priedus).
Darbo aktualumas ir naujumas. Aktualu ištirti anglų ir lietuvių kalbų SinSS ir suvokti, ar vykstant kalbų interferencijai lietuvių kalbos sakinys nesupanašėja su anglų kalbos SinSS modeliais. Nefleksinio tipo anglų kalboje žodžių tvarka yra gramatiškai fiksuota: daiktavardžiai ir būdvardžiai nekaitomi ar mažai kaitomi, gramatinė reikšmė nusakoma sintaksės priemonėmis – žodžių tvarka, kurią gali koreguoti sakinio tipas ir jo funkcija (What role does quality management play in your practice? Avoid breathing dust!).
Lietuvių kalba, būdama fleksinio tipo, žodžių tvarką turi palyginti ne tokią griežtą. Žodžių gramatines reikšmes rodo pačios žodžių formos – jas fiksuoja galūnės, kaitybos ir darybos priesagos: pvz., vardininko linksnio gramatinė reikšmė išryškėja iš jo sintagminio (linijinio) ryšio su veiksmažodžiu (Elektros [nom.] jungiklis veikia ir kaip avarinis stabdiklis) ir iš jo paradigminio ryšio su kitais linksniais (Patariama priežiūros etiketėje paaiškinti šį ženklą [acc.]. Užsegimo konstrukcija turi būti geros kokybės [gen.]. Taigi geriausias būdas yra išlikti ramiam [dat.]). Sujungimo trukmė tarp aukštesniojo ir žemesniojo spindulio yra vadinama langu [instr.]). 
SP, jo struktūrų ir morfosintaksinės sandaros realizacijos savitumo apibendrinimas anglų ir lietuvių kalbose gali padėti verčiant iš vienos kalbos į kitą. Sakiniai tiriami turinio ir formos aspektais, ypač pabrėžiamas teksto vaidmuo SP analizės įprasminimo realizacijai, kalbos reiškinių sintaksinių struktūrų funkcionavimui. 
Analizuojant mokslinio techninio stiliaus kalbos priemones, stengiamasi pristatyti 

aprašomosios, norminamosios, kontrastinės, struktūrinės, semantinės ir funkcinės teorijų koncepcijas, įvertinti šių skirtingų teorijų požiūrius į SP, atskleisti dėsnius bei santykius tarp įvairių gramatinių reiškinių, siejamų su SP struktūriniu tipu ir morfosintaksine jo sandara. Gretinant ir verčiant tokius dviejų kalbų tekstus su SP, pirmiausia nustatomi adekvatumo sąlygos ir vartosenos tikslumo, aiškumo reikalavimai.
Teorinė ir praktinė darbo vertė ir pritaikymas. Darbe apžvelgta su SP struktūrinių tipų, siejamų su savita sistemine asmenuojamųjų veiksmažodžių formų raiškos ir morfosintaksinės sandaros specifika, su šiomis problemomis susiję požiūriai, įvertinti, integruojami ir pritaikomi prie bendrosios pasirinkto darbo krypties. Tiriama tiksli kalbos kaip dinaminio proceso SP struktūrinių tipų, jo formų morfosintaksinė sandara, taikomi nagrinėjimo ir analizės bei modeliavimo principai.
Praktiškai šis darbas galėtų būti naudingas vertėjams, verčiantiems mokslinę techninę literatūrą iš anglų į lietuvių kalbą ir iš lietuvių į anglų, anglų kalbos mokytojams, dėstytojams bei studentams filologams, studijuojantiems struktūrinę sintaksę, SP ir jų morfosintaksinį realizavimą anglų ir lietuvių kalbose.
Surinktų pavyzdžių tekstai gali būti panaudoti kuriant mokslinės techninės kalbos tekstyną ir ieškant dviejų kalbų terminijos atitikmenų.
Faktų šaltiniai. Anglų kalbos SP struktūrinių tipų ir jų morfosintaksinės sandaros atitikmenys lietuvių kalboje nustatomi, remiantis anglų kalbos moksliniais techniniais tekstais jų vertimais į lietuvių kalbą ir – atvirkščiai. 
Išanalizuota daugiau kaip septyni tūkstančiai aštuoni šimtai keturiasdešimt anglų ir lietuvių kalbų sakinių. Tiriamoji medžiaga apima dvidešimt šešis skirtingų tipų tekstus – dokumentų, techninių instrukcijų, mokslo populiarinimo, mokslinių tyrimų aprašų, mokslinių straipsnių, metodikos. Darbe panaudoti trys šimtai šešiasdešimt penki anglų kalbos sakinių pavyzdžiai ir jų atitikmenys lietuvių kalboje. Pasitaiko tų pačių sakinių pavyzdžių su SP tipais, tačiau jie analizuojami atsižvelgiant į skyriaus temą (su laiko, aspekto ar derinimo). Nurodomi ir galimi sakinių, ir SP variantai, neužfiksuoti vertimų tekstuose. Atsiribojama nuo tekstuose pasitaikančių kalbos kultūros klaidų, kurios neturi įtakos SP struktūrinių tipų realizavimui.
Atskleidžiant abiejų kalbų struktūrines ir morfosintaksinės sandaros SP tipų skirtybes ir remiantis kontrastine analize, darbe pavyzdžiai tiriami ir grupuojami remiantis SP struktūra, aiškinami abiejų kalbų SP tipų ir jų morfosintaksinės raiškos formų skirtumai, verčiant siejami su reikšmės ekvivalentiškumu. Statistiškai nustatomos grynųjų ir analitinių formų opozicijos, tų formų vartojimo polinkiai. Aptariamas vertimo strategijos alternatyvių formų pasirinkimas ir tendencijos. 
Mokslinio techninio teksto SinSS įvairi, tačiau jam nebūdingi nepilnieji sakiniai. Sakiniuose žodžių tvarka paprastai stilistiškai neutrali. Dažnos lietuvių kalbos beasmenės sakinių konstrukcijos ir neveikiamosios rūšies konstrukcijos įprasminamos perteikiant informaciją, čia pasitelkiama 
specifinė terminija ir loginio pobūdžio sintaksinė raiška. 
Darbo struktūra. Darbą sudaro įvadas, teorinė dalis, trys sintaksinių predikatų analizės dalys, išvados, literatūros sąrašas ir priedai. 
Darbo pradžioje pateikiamas įvadas. Įvade apibrėžiamas disertacijos tiriamojo darbo objektas, ginamieji teiginiai, tyrimo tikslas ir uždaviniai, ištyrimo laipsnis, tyrimo metodai, nurodomas darbo aktualumas ir naujumas šiuolaikinėje kalbotyroje, teorinė ir praktinė darbo vertė ir pritaikymas, aprašoma pasirinkta mokslinio techninio stiliaus tiriamoji medžiaga ir faktų šaltiniai, darbo struktūra, darbo aprobavimas bei disertacijos tema skaityti pranešimai konferencijose.
Pirmojoje dalyje Teoriniai sintaksinės sakinio struktūros sampratos ir analizės pagrindai apžvelgiama SinSS sampata (žr. 1.1.), SP ir sakinio struktūros samprata (žr. 1.2.), SP ir veiksmažodžio kategorijos samprata (žr. 1.3.), sintaksės bei morfologijos santykių pobūdis (žr. 1.4.). Ribojamasi tik bendromis pastabomis apie sakinio sintaksinės struktūros (SinSS) ir sintaksinio predikato (SP) santykį su semantine sakinio struktūra (SemSS) ir semantiniu predikatu (SemPred) (žr. 1.5.).
Antrojoje dalyje Anglų kalbos sintaksinių predikatų tipai ir lietuvių kalbos vientisiniai tariniai apžvelgiami apibendrinti SP struktūriniai tipai, jų morfosintaksinės raiškos pobūdis, SP skirstymas anglų ir lietuvių kalbose (žr. 2.1.). Svarstoma SP analitiškumo problema (žr. 2.2.) ir SP rūšys pagal sandarą. Čia nurodomi anglų kalbos SP tipai, atitinkantys lietuvių kalbos vientisinius tarinius (žr. 2.3.). 
Trečiojoje dalyje Sintaksinių predikatų tipai ir jų santykis su įvairiomis kategorijomis atskleidžiamas SP tipų santykis su veiksmažodžio kategorijomis: su laiko kategorija (dabarties, praeities ir ateities laiko realizavimas, žr. 3.1.). Apžvelgiama aspekto kategorija (ir realizavimas, žr. 3.2.), diskutuojamas praeities laiko iteratyvumas (ir realizavimas, žr. 3.3.). Aptariama asmens kategorija (ir realizavimas, žr. 3.4.), atskirai apžvelgiami specifinių anglų kalbos sakinių It is / was ir There is / are SP ir juos atitinkantys lietuvių kalbos beasmenių sakinių tariniai (ir realizavimas, žr. 3.5.). Aptariami SP tipai ir jų santykis su nuosakos kategorija (įvairių nuosakų realizavimas, žr. 3.6.). Svarstomas SP santykis su tranzityvumo kategorija (tranzityvumo realizavimas, žr. 3.7.), su rūšies kategorija (aktyvo ir pasyvo realizavimas, žr. 3.8.). Atskleidžiamas SP santykis su refleksyvo kategorija (refleksyvo realizavimas, žr. 3.9.).

Ketvirtojoje dalyje Anglų kalbos sintaksinių predikatų tipai ir lietuvių kalbos sudėtiniai tariniai trumpai apžvelgiami anglų kalbos SP ir lietuvių kalbos sudėtiniai tariniai (žr. 4.). Ketvirtosios dalies pirmajame skyriuje Sintaksinių predikatų struktūriniai tipai su veiksmažodiniu dėmeniu (žr. 4.1.) aprašomi SP struktūriniai tipai su modaliniais veiksmažodžiais (ir realizavimas, žr. 4.1.1.), su faziniais veiksmažodžiais (ir realizavimas, žr. 4.1.2.), tai pat su subjekto būseną reiškiančiais veiksmažodžiais (ir realizavimas, žr. 4.1.3), su objektine konstrukcija (ir realizavimas, žr. 4.1.4.). Ketvirtosios dalies antrajame skyriuje Sintaksinių predikatų struktūriniai tipai su vardažodiniu dėmeniu (žr. 4.2) aptariamas SP tipas su jungtimi (žr. 4.2.1.), SP struktūrinio tipo jungtis be / būti, jų formos (ir realizavimas, žr. 4.2.2.) ir su jungtį atstojančiais kitais veiksmažodžiais (ir realizavimas, žr. 4.2.3.). Aptariami SP tipai su vardažodiniais komponentais – predikatyvais (žr. 4.2.4.), su daiktavardiškaisiais (žr. 4.2.5.) ir būdvardiškaisiais žodžiais (jų realizavimas, žr. 4.2.6.). Atskirai aptariamas SP dėmenų derinimas su veiksniu ir derinimo realizavimas anglų ir lietuvių kalbose (žr. 4.3.).
Darbas baigiamas tyrimų išvadomis (apibendrinimais), pateikiamas SP tipų sąrašas, naudotos literatūros sąrašas, pagrindinių darbe vartojamų specifinių terminų žodynas, šaltinių medžiaga ir kiti priedai.
Darbo aprobavimas. Su darbu „Anglų ir lietuvių kalbų sintaksinių predikatų morfosintaksinis realizavimas techniniuose tekstuose“ susiję teiginiai skelbti straipsniuose:
1. Švenčionienė, D. (2006): Morpho–syntactic and semantic analysis of futurity. (Morfosintaksinė ir semantinė ateities laiko raiškos analizė). ISBN 978-9955-18-171-2. Kalbos vienetų semantika ir struktūra, 187–192. Klaipėda: Klaipėdos universiteto leidykla.

2. Švenčionienė, D. (2006): Morphologically encoded aspect and synthetic and analytic predication (Morfosintaksinė ir semantinė veiksmažodžio aspekto analizė). ISSN 1392–1517. Kalbotyra. Nr. 56(3). *Linguistics, 142–146. Vilnius: Vilniaus universiteto leidykla.
3. Švenčionienė, D. (2008): Anglų kalbos sintaksiniai predikatai ir juos atitinkantys lietuvių kalbos vientisiniai tariniai (The English syntactic predicates corresponding to the Lithuanian simple predicates). ISSN 1648–2824. Kalbų studijos. 2008. Nr. 12. *Studies about languages, 11–15. Kaunas: Technologija.
Disertacijos tema skaityti pranešimai konferencijose. Klaipėdos universiteto Humanitarinių mokslų fakultete 2005 m. birželio 10 d. vykusioje tarptautinėje konferencijoje Kalbos vienetų semantika ir struktūra; Vilniaus universiteto Lituanistinių studijų katedros, Užsienio kalbų instituto tarptautinėje taikomosios kalbotyros mokslinėje konferencijoje Kalbos ir žmonės: dabartis ir perspektyvos 2005 m. spalio 20–22 d.; Kauno technologijos universiteto Kalbotyros katedros, Lietuvių kalbos instituto, Kalbos kultūros skyriaus, Terminologijos centro organizuotoje mokslinėje konferencijoje Kalbos teorija ir praktika, 2007 m. lapkričio 9 d. skaityti pranešimai ir paskelbtos pranešimų tezės.
1. TEORINIAI SINTAKSINĖS SAKINIO STRUKTŪROS
SAMPRATOS IR ANALIZĖS PAGRINDAI
1.1. Sintaksinė sakinio struktūros samprata

Sintaksės mokslas tiria sakinių sudarymą, sakinio vidinę gramatinę struktūrą, pagrindinius sakinio predikatinius dėmenis – veiksnį (subjektą) ir tarinį (predikatą). 
Norminamoji anglų gramatika remiasi seniausiomis tradicijomis ir skirsto sakinį į gramatinį subjektą ir gramatinį predikatą. Tradiciškai sakinys (sentence) interpretuojamas dvinariškai (žr. 1 pav.): 
S a k i n y s = Subjektas (S) + Predikatas (P)
1 pav. Dvinariška sakinio (sentence) sandara
Norminamosiose ir aprašomosiose anglų kalbos gramatikose remiamasi logikos principais, lemiančiais kalbą, ir ieškoma kalboje kvazi–loginių struktūrų (kalboje gali būti loginis ar neloginis dvigubas neigimas), tiriamas būdingas kalbai pagrįstas kalbos struktūrinimas1 (McArthur et al., 1998: 362–263). Kalbos buvo vertinamos, remiantis gramatinių sistemų ypatybėmis ir atsižvelgiant į kalbos morfologinį tipą (Gudavičius, 2000: 149). Ieškodami universalių loginių struktūrų kalboje, XIX amžiuje komparatyvistinių kalbos studijų teorijos šalininkai analizavo psichologinius kalbos reiškinius, ieškojo sąsajos tarp kalbos ir mąstymo (Ivič, 1973: 35–37). A. Martis teigė (kartodamas V. Humboldto hipotezę), kad „kalbos vidinė forma yra tam tikros kalbinės bendruomenės specifiška psichologinė struktūra“ (Marty, 1847–1914. In: Ivič, 1973: 45–46). 
V. Labutis laikosi funkcinio požiūrio į kalbą (2002: 17–18): kalba apibūdinama sistemiškai; kalba laikoma dinamine struktūra funkcionuojančia tekste; taip pat gali būti vertinamos kalbos reiškinių reikšmės bei jų funkcijos, leidžiama integruoti leksikologijos, stilistikos duomenų.

1.1.1. Sakinys struktūros požiūriu
Struktūrinės lingvistikos pagrindėjas F. de Sosiūras (Saussure) apibūdino kalbą kaip atskirų struktūrų sistemą, kuri grindžiama konkrečių vienetų opozicijomis (Bally et al., 1966: 107). Kalbos sistemoje kiekvienas sakinio elementas įvardijamas ir nustatoma jo ryšių svarba su kitais sandaros 
____________________________

1Siejant logikos struktūrinę mąstymo sistemą su gramatika ir retorika, sakinys analizuojamas ne tik logikos ir struktūros požiūriu. Žodžių ir sakinių reikšmių, jų ženklų ir dvireikšmiškumo tyrinėjimą kalbotyroje lemia semantika (McArthur et al., 1998: 362).
elementais. Sintaksės procesas dažnai rodo priklausomybę tarp vienos sakinio dalies ir kitos (klausimo žodžio formos iškėlimas į priekį). Universaliai sakinys apibūdinamas kaip nepriklausoma ir užbaigta bendravimo forma2. Dauguma kalbininkų (Bryant, 1945. In: Iofik et al., 1981: 136) pripažįsta SinSS gramatinį predikatą ir subjektą kaip būtiną sąlygą sakinyje, nes anglų kalbos sakinio pilnumą lemia nepriklausomas veiksmažodis su savo subjektu. Gramatiniu atžvilgiu, anglų kalbos sakiniai skirstomi pagal struktūrą (1) į sakinius, kurie turi gramatinį subjektą ir veiksmažodžiu reiškiamą predikatą, derinamą su subjektu, o (2) sintaksinės struktūros, neturinčios gramatinio subjekto ir predikato, nelaikomos sakiniais (Kruisinga, 1909. In: Iofik et al., 1981: 121). 
Cituodamas L. Blumfildo žodžius, Č. Fryzas sakinį apibrėžė kaip nepriklausomą kalbinę formą ir savarankiškų žodžių klasėms žymėti vartojo morfologinius sakinio analizės simbolius ir funkcinius žodelius (Fries 1956. In: Iofik et al., 1981: 142). Taigi struktūriniu požiūriu analizuojant sakinio elementus, pirmiausiai buvo nustatomi tik gramatiniai veiksnio ir predikato (veiksmažodžio) sakiniai. 
Tradiciškai laikoma, kad ir lietuvių kalbos SinSS turi pagrindinius dėmenis – veiksnį ir tarinį. Binariškumo požiūriu į centrą įeina ne tik tarinys, bet ir savitu struktūriniu santykiu su juo susietas veiksnys (Ulvydas, red., 1976: 5; Sirtautas, Grenda, 1988: 31, 50, 56; Labutis, 2002: 202). A. Paulauskienė nurodo (2002(b): 6), kad jau antikos laikais buvo atkreiptas dėmesys į vientisinio sakinio sintaksinę sandarą, su seniausiomis tradicijomis grindžiamu sakinio skirstymu į dvi dalis – veiksnio dalį ir gramatinio predikato dalį.

Taigi įprasčiausią sintaksinės vientisinio sakinio struktūros formą sudaro sakinys, susidedantis iš gramatinio veiksnio ir SP (jų grupių). Anglų kalbos sakinio struktūros tyrimuose žodžių grupės dažnai skirstomos atsižvelgiant į gramatines klases. 
Iš principo šiame darbe laikomasi dvinariškumo požiūrio į sakinio sintaksinį centrą, t. y. pripažįstamos dvi pagrindinės sakinio dalys – tarinys ir veiksnys ir jų sąveika. 
1.1.2. Sakinys funkciniu požiūriu

Funkciniu požiūriu kai kurių anglų kalbos sakinio tyrėjų manymu, gramatinė struktūra daugiau priklauso nuo sakinio funkcijos, kurią atlieka žodžių grupė sakinyje, o ne tik nuo sakinio gramatinės formos. G. Kurme suprato sakinio sintaksinės struktūros formą savitai – kaip minties ar jausmų išraišką vienu žodžiu ar žodžiais ir būdą perduoti norimą reikšmę, ir laikėsi nuomonės, kad kiekvienoje sakinio sintaksinėje struktūroje yra du pagrindiniai elementai – subjektas ir predikatas (Lead sinks.) (Curme 1931. In: Iofik et al., 1981: 130). Remiantis L. Jofiko ir kt. darbais, SinSS
____________________________

2R. Hadsonas (Hudson, 1995: 1514) susiejo lingvistines struktūras su sociolingvistiniais tyrimais.
centrą gali sudaryti subjektas ir predikatas, tačiau kartais gali ir nebūti gramatinio subjekto ar predikato (It rained yesterday. No, English.), bet mintis visiškai išreikšta (Iofik et al., 1981: 131).

P. Metjuzas, analizuodamas sakinį, apibūdino jį kaip aukščiausio laipsnio sintaksinį vienetą, kuris atlieka įprastas funkcijas, t. y., juo galima teigti, neigti, klausti, įsakyti ir kt. (sakinius galima skirstyti pagal jų sudaromas konstrukcijas į vientisinius ir sudėtinius) (Matthews, 1993: 109). 
Lietuvių kalbos gramatikos darbuose sakinys apibrėžiamas kaip mažiausias sąmonės turinio raiškos ir bendravimo vienetas, turintis gramatiškai nepriklausomą formą, kuriai priskiriami kiti sakinio požymiai – struktūrinis sakinio modelis bei predikatyvumas. Tačiau lietuvių kalboje yra sakinių tik su veiksniu (Rytas. Ant kalno malūnas.) (Sirtautas, Grenda, 1988: 50). Remiantis Lietuvių kalbos enciklopedija, lietuvių kalboje sakinį gali sudaryti taip pat vienas žodis (Aušta), žodžių junginys (Palauksim rytmečio) ar įvairiais gramatiniais ryšiais susijusių žodžių konstrukcija (Ambrazas, 1999. In: Morkūnas, 1999: 548). Pagal pobūdį lietuvių kalboje skiriami klausiamieji, pranešamieji ir šaukiamieji sakiniai.
Gramatinio tarinio ir veiksnio funkcijos skiriasi ne tik savo vaidmeniu sakinyje, bet ir tuo, kad sintaksinio centro viduje struktūriškai aktyvesnis yra gramatinis tarinys.
Tipologiniai anglų ir lietuvių kalbų tyrinėjimai atskleidžia skirtumus sakinių konstrukcijose, kurios skiriasi sintaksinėmis ir morfologinėmis priemonėmis. 
1.1.3. Sakinys sintaksės ir morfologijos skaidymo požiūriu

Savitą vientisinio sakinio binariškumą struktūriškai aiškina daugelis įvairių krypčių anglų tyrinėtojų (Jacobs, 1995: 51; Van Valin, LaPolla, 1997: 244) – tai esanti pirmoji sakinio skaidymo pakopa, pagal kurią grafiškai nustatoma pirminė vardažodžio NP ir veiksmažodžio grupė VP (žr. 2 pav.): 
S a k i n y s = NP + VP
2 pav. Vientisinio sakinio skaidymas morfologinių kategorijų lygmeniu

Toks pirminis sakinio skaidymas siejamas su gramatikos moksle labai svarbia daiktavardžių ir veiksmažodžių priešprieša. Tačiau tokiu atveju darosi neaiškios arba visai apeinamos sintaksės ir morfologijos ribos. Predikatas, reiškiamas veiksmažodžiu ir daiktavardžio frazė yra pagrindiniai gramatiniai sakinio turinio dėmenys. Kai kurie kalbininkai (Burton–Roberts, 1998: 30–31, 35; Huddleston, Pullum, 2002: 48) analizuodami SinSS, ją sieja su sakinio dėmenų kategorijomis ir funkcijomis. Šie kalbininkai skiria du dėmenis sakinyje, pirmą – tradicinį subjektą, kurį sudaro daiktavardžio frazė, ir antrą – predikatą, kurį sudaro veiksmažodžio frazė. Abi frazės laikomos 
centrinėmis (žr. 3 pav.): 

S a k i n y s = Subjektas + Predikatas

NP
VP
3 pav. Vientisinio sakinio skaidymas sintaksiniu ir morfologiniu lygmeniu
Prie pagrindinių sakinio sintaksinės struktūros elementų – subjekto (NP), veiksmažodžio frazės (VP), kuri sutapatinama su SP, priskiriamas ir papildinys (kita NP3). 
Morfosintaksiniu požiūriu tiriant pagrindinius SinSS elementus, matyti, kad lietuvių kalbos gramatiniam veiksniui būdingas vardininko linksnis, o veiksmažodžiu reiškiamas tarinys su gramatiniu veiksniu derinamas asmeniu ir skaičiumi. Gramatinis veiksnys paprastai reiškiamas daiktavardžiu (ar nuo jo priklausomų žodžių grupe). A. Holvetas ir L. Semėnienė, remdamiesi logine sakinio analize, teigia, kad mokyklinėje gramatikoje „veiksnys išskiriamas iš kitų veiksmažodžio palydovų pirmoje analizės pakopoje, kai sakinys skaidomas į veiksnį ir tarinį“. Minėti kalbininkai mano, kad sakinio sandarą gali sudaryti keli sluoksniai: du sluoksniai skiriami semantikos lygmenyje, trečiasis – sintaksinis arba morfosintaksinis lygmuo (2005(c): 40, 41). 
Taigi kategorijos vienija sintaksinės interpretacijos elementus, o ryšiai nustatomi tarp sintagminių elementų. 
Tradicinis sintaksės aprašas yra vis papildomas: taisyklės grindžiamos gramatiniais modeliais. Veiksnys ir tarinys siejamas su NP ir VP. Sakinys, kaip struktūrinis vienetas, sudaromas iš žodžių kaip elementų, kurie nėra izoliuoti. Šiuo požiūriu kiekvienas sakinys pagal atitinkamą sintaksinę sandarą gali turėti giluminę ir linijinę struktūrą. Sakinio elementai siejami tiesiogiai ar netiesiogiai ir priklauso vieni nuo kitų. Sakinio struktūros hierarchijos požiūriu nustatomi rangai. 
Šiame darbe laikomasi požiūrio, kad aprašant sakinio struktūrą, svarbu nustatyti kalbos dalis ir jų kategorijas, o tik tada aiškintis sintaksinius santykius.
1.1.4. Sakinio kategorijų, ryšių ir žodžių tvarkos samprata

SinSS analizėje ypač svarbi sintaksės kategorijų ir sintaksinių ryšių samprata, kuria daugiausia remiasi aprašomoji sintaksė ir jai artimų gramatikų darbai (Heringer, 1993: 298–345; Primus, 1993: 686–705). Gramatiniai ryšiai yra tradicinės gramatikos dalis. Tradicinėje gramatikoje tam tikri gramatiniai ryšiai sakinyje grindžiami veiksniu, tiesioginiu papildiniu ir netiesioginiu 
_______________________

3Anglų kalbininkas Dž. Braitlandas (Brightland, XVII a.) apibūdino sakinį kaip emocijų ar minties išraišką. Kartu su loginiais subjekto ir predikato terminais, objektas nurodytas kaip trečioji sakinio dalis (Iofik et al., 1981: 11). 
papildiniu, kurių sąvokos lemia daugelį šiais terminais aprašomų pagrindinių reiškinių, o vaidmenų ir ryšių teorijos požiūriu sakinio (clause) struktūra, kuri grindžiama ryšiais ir kategorijomis, nėra universali. Gramatiniai ryšiai laikomi pirminiais (primitives), tačiau gramatiniai ryšiai gali būti išvestinės sąvokos, kurios išvedamos iš kitų sintaksinių, semantinių ir pragmatinių reiškinių (Reliacinė gramatika [RelG], Perlmutter 1978, 1980, 1982. In: Van Valin, LaPolla, 1997: 242–243). 
Remiantis šiuo požiūriu iškyla lingvistinių teorijų principiniai skirtumai. 

Anot R. Džeikobso (Jacobs, 1995: 35), sakiniai formuojami linijiniu principu, bet jie hierarchiškai struktūralizuoti. Daiktavardžio frazės (NP) ir veiksmažodžio frazės (VP) siejamos gramatiniais ryšiais. Predikatas, reiškiamas veiksmažodžiu, derinamas skaičiumi su savo subjektu4. Taip nustatomi SinSS du pagrindiniai kiekvieno sintaksinio vieneto būdingi požymiai, kuriuos P. Metjuzas vadina bazinėmis sintaksės sąvokomis – funkcijomis ir kategorijomis, tačiau plačiau nagrinėjant sakinį, sintaksinių vienetų funkcijos keičiamos kategorijomis arba analizuojamos tik kategorijos (Matthews, 1993: 108). 
Tirdamas anglų kalbos sintaksinę sakinio sandarą, R. Džeikobsas paprastai aiškina žodžių ryšius ir tų žodžių tvarką sakinyje, į SinSS įtraukia tarnybinius žodžius, ir tik tada analizuoja žodžių formas. Taigi tiriant sakinio gramatines formas, analizuojamos sakinio gramatinės funkcijos, kurias atlieka pagrindinės žodžių klasės. Daiktavardžio frazėje daiktavardis funkcionuoja kaip pagrindinis arba vienintelis žodis, kuris gali eiti gramatiniu subjektu, tiesioginiu objektu, subjekto papildymu. Daiktavardžiai ir daugelis įvardžių anglų kalboje neturi specifinių ypatumų, apibūdinančių subjekto gramatinę formą, ir su predikatu, reiškiamo veiksmažodžiu, nederinami pagal asmenį ir skaičių, tik esamajojo laiko veiksmažodžio formos su galūne -s nurodo trečiąjį asmenį. Pasakymas pagal žodžių ryšius SinSS gali būti apibūdinamas semantiškai. NP sudaranti konstrukcija, t. y. gramatinis subjektas, siejamas sintaksiniu ir predikatiniu ryšiais su veiksmažodžio fraze (Jacobs, 1995: 49).
Tirdamas lietuvių kalbos sakinio struktūrą, J. Balkevičius (1963: 52) tradiciškai aptarė pagrindinių (veiksnio ir tarinio) ir antrininkių sakinio dalių (papildinio, aplinkybių ir pažyminių) sintaksinius santykius. Lietuvių kalbos enciklopedijoje (Ambrazas, 1999. In: Morkūnas, 1999: 548), lietuvių kalbos sakinys apibūdinamas struktūriniu požiūriu ir nagrinėjamas kaip žodžių gramatinių ryšių visuma, o pagal gramatinius ryšius sakinį sudaro sakinio dalys – tarinys, veiksnys, papildinys, tarininis pažyminys ir aplinkybės ir kt. Tiriant lietuvių kalbos sakinio sandarą, paprastai nustatomi sintaksinių vienetų ryšiai tarp savarankiškų žodžių pagal jų vaidmenį sakinio struktūroje, ir tų 
_______________________

4A. Holvetas ir L. Semėnienė pažymi, kad generatyvinėje gramatikoje pirmoje sakinio skaidos pakopoje (S – NP + VP) veiksnys apibrėžiamas kaip tiesiogiai sakinio mazgo (node) dominuojantis vardažodinis junginys. Remiantis kalbininkų tyrinėjimais, priklausomybių gramatika su valentingumo teorija nepripažįsta išskirtinės veiksnio pozicijos tarp kitų veiksmažodžio palydovų: visi vardažodiniai sakinio elementai suvokiami kaip predikacijos aktantai ir priešinami pačiam predikatui. Hierarchiniu principu veiksnys gali būti aktantų hierarchijos viršūnėje, o principinio skirtumo tarp veiksnio ir kitų veiksmažodžio palydovų nėra. Generatyvinė gramatika gramatines funkcijas laiko išvestinėmis ir sakinio neskaido į veiksnį ir tarinį (arba į veiksnį ir veiksmažodinį junginį) (Holvoet, Semėnienė, 2005: 40–41). 
žodžių formų, kurios sieja morfologiją su sintakse tiesioginiais ir netiesioginiais ryšiais (per kitas žodžių formas). Sakinys sudaro hierarchiškai organizuotą dviejų ar kelių pakopų (rangų) struktūrą, kurioje skiriami pagrindiniai sintaksinių ryšių tipai: prijungiamieji, tarpusavio priklausymo (interdependencijos) ir sujungiamieji ryšiai (Ambrazas, 1999. In: Morkūnas, 1999: 576). Lietuvių kalboje sintaksinius žodžių ryšius5 sakinyje rodo žodžių formos, reiškiamos linksniais, tarnybiniais žodžiais – prielinksniais ir jungtukais, ir lanksčia žodžių tvarka. Tarnybiniai žodžiai laikomi sintaksinių ryšių rodikliais arba modifikatoriais (Ambrazas, 1986: 7).
Anglų kalbos sakinio gramatinį pagrindą sudarantys žodžių ryšiai sakinio struktūroje galūnėmis nereiškiami, o žodžių ryšiai sakinio struktūroje nusakomi žodžių tvarka. Lietuvių kalbos tarinio ir veiksnio ryšiai yra sudėtingi. Tie ryšiai nustatomi pagal pagrindinių sakinio dėmenų formas ir jų vaidmenį SinSS. 
Anot S. Drairio, diskusijos apie žodžių tvarkos tipologiją keliamos jau nuo XIX a. Žodžių tvarkos universalijos siejamos su gramatinių elementų, t. y. veiksmažodžio ir papildinio, tvarka, šių elementų pozicija ir tos kalbos morfologiniais bruožais. Žodžių tvarkos universalijos tipą atitinka veiksnys – veiksmažodis – papildinys (SVO). Čia veiksmažodžio terminas gali klaidinti, sudarant sakiniuose klausimo ir neigimo formas arba sakinį su ne veiksmažodinio tipo predikatais, pvz., daiktavardžiais ar lokatyvais, o tikslesnis būtų predikato terminas (predicate–initial ir predicate–final, verb–initial ir verb–final). Tipologiškai klasifikuojant kalbas, SinSS buvo remiamasi žodžių tvarkos kriterijumi. XX a. II pusėje tam tikrose kalbose buvo pastebėtos SinSS tapačios konstrukcijos su gramatiniu subjektu (S), predikatu (P), reiškiamu veiksmažodžiu (V), ir papildiniu (O). Dažniausiai pasitaikančios sakinio struktūrinės konstrukcijos yra su SVO (anglų ir lietuvių kalbose), rečiau su VSO (valų) ir labai retai pasitaikanti sakinio konstrukcija su OVS (turkų), tačiau tos sakinio struktūrinės konstrukcijos ne visos lygiavertės (Dryer, 1995: 1050–1051). 
Taigi apibendrintus sintaksinius ryšius lėmė bendras požiūris į tradicinę žodžių tvarkos tipologiją6 (Greenberg, 1963, 1966. In: Primus, 1993: 686). Tradicinėje gramatikoje žodžių tvarka siejama su atskirų minčių pateikimu ir perdavimu, pirmiausia pabrėžiant esmę (focus). Tačiau funkcionalizmo požiūriu, sintaksė suprantama kaip žmogaus veiklos rezultatas (Bock, Kroch, 1988. 
_______________________
5Tiriant lietuvių kalbos sakinio sandarą, vienos krypties prijungiamieji ryšiai siejami tarp sintaksinių vienetų, priklausančių nuo pagrindinio vieneto, ir įtraukiamas į sakinį per pagrindinį (r a d o pušį, r a d o pamiškėje, seną p u š į). Tarpusavio sąsajos ryšių tipas tarp tarinio ir veiksnio yra abipusis (vaikai rado). Sujungiamieji ryšiai tarp sintaksinių vienetų įtraukiami į sakinį savarankiškai ir vieni nuo kitų nepriklauso (žodžių formos seną ir drevėtą vienodai santykiauja su žodžio forma pušį) (Ambrazas, 1999. In: Morkūnas, 1999: 576).

6Anot T. Makarturo ir kt., amerikiečių generatyvinė gramatika remiasi aktyvo ir pasyvo sakinių transformacija. Šiuo poziūriu, pasyvinėje konstrukcijoje aktyvo konstrukcijos papildinys gali užimti veiksnio poziciją, o sakinio veiksnys nustumiamas į sakinio pabaigą su žodeliu by, kuris dažnai nevartojamas (McArthur et al., 1998: 434). P. Metjuzas pažymi, kad amerikiečių generatyvinės semantikos mokyklos (1970) dauguma kalbininkų linkę pabrėžti valentingumo priklausymą nuo reikšmės. Pasyvas ir aktyvas susieti su tranzityvumo kategorija, kurią lemia sintaksė ir leksika. Taikant sintaksinius ryšius pasyvui ir aktyvui, reikia nustatyti leksinių vienetų – veiksnio ir objekto – kategorijas arba valentingumą – pasyvo konstrukciją be agento. Vertinant sintaksinius ryšius leksiniu požiūriu, galima teigti, kad aktyvas ir pasyvas yra dvi leksinių vienetų formos su skirtingais valentingumais (Matthews, 1993: 113).

In: Bayer, 1995: 1484). Atskleidžiant sakinio reikšmę, vartojamos elementarios semantinės sintaksinės kategorijos – agentas, patientas ar nulemtas objektas (affected object), veiksmas. Formuluojant savybes, įvykius ir ypatingą tvarką ar hierarchiją (rangus) sakinyje būtina nustatyti agento / patiento ryšius. Čia funkcija, keičianti pasyvo transformacijas, atmetama ir jos vietoje taikomos leksikos taisyklės: šiuo atžvilgiu veiksmažodžio veikiamosios rūšies forma siejama su neveikiamąja veiksmažodžio forma pagal funkcines struktūras, lemiamas žodžių reikšmės. Veikiamosios ir neveikiamosios rūšies sakiniai nesiejami su transformacijomis pagal priklausomybės apibrėžimą (Bresnan, 1978. In: Bayer, 1995: 1498).
Anglų ir lietuvių kalbų gretinamoji SP, reiškiamo veiksmažodžiu, pagrįsto ryšiais su veiksniu ir papildiniu, žodžių tvarka yra paprastai laikoma pagrindine, nors šiose kalbose veiksnys ne visada yra akivaizdus ar aiškus. Tačiau tai nereiškia, kad veiksnys išstumiamas iš pagrindinių sakinio dalių: lietuvių kalboje, kurioje žodžių ryšius dažniausiai rodo jų formos, veiksnys, turėdamas visus jam būdingus gramatinius rodiklius, gali užimti iš esmės bet kurią vietą SinSS. Anglų kalboje, kurioje žodžių ryšiai SinSS pagrįsti gana griežta žodžių tvarka, priešingai – subjekto (veiksnio) pozicija visada realizuojama prieš SP. Sakinio centras valdo kitus sakinio elementus. Remiantis sintaksiniais kriterijais, išskirtinė pozicija priskiriama veiksniui. 
1.2. Sintaksinis predikatas kaip sakinio struktūros pagrindas
Tradicinėje sakinio analizėje gramatinis predikatas laikomas pagrindiniu dėmeniu binarioje struktūroje, dalijančioje sakinį į gramatinį subjektą ir predikatą. 
Jau minėta, kad predikato sąvoka atėjusi iš antikinių gramatikų ir ją atitinkanti SP samprata įvairių krypčių tyrimuose interpretuojama nevienodai. Tai sąlygoja požiūrių į sintaksinį sakinio centrą ir sakinį įvairovė1. 
Anglų kalbos tradicinėje sakinio analizėje C. Onionsas suklasifikavo sakinius pagal predikato formas. Daugelį predikatų sudaro veiksmažodis, kuris, nurodydamas modalumą, asmenį, skaičių, laiką ir veikslą, sintaksiškai perteikia predikaciją. Predikato veiksmažodžio formos laikomos 
_______________________
1Remiantis R. Van Valinu ir R. Lapola, dauguma dabartinių lingvistinių teorinių krypčių kalbininkų (kalbėtojo funkcinės gramatikos Dik, 1978, 1991; vaidmenų ir funkcijų gramatikos Van Valin 1993b; sisteminės funkcinės gramatikos Halliday 1985, 1994; Matthiessen 1995; leksinės funkcinės gramatikos Bresnan, 1982a; konstrukcijų gramatikos Fillmore, 1988; žodžių gramatikos Hudson, 1984; kognityvinės gramatikos Langacker, 1987, 1990, Lakoff 1987. In: Van Valin, LaPolla, 1997: 11–12) atmeta tradicinį požiūrį į sakinio sintaksinį centrą (syntactocentric). 
Gramatinių funkcijų ir ryšių teorijos požiūriu, anglų kalboje vartojamos sintaksinės priemonės, kurios žymi skirtingas centro (predicate – focus) struktūras (There is a car coming). Žodžių tvarka yra labai suvaržyta, tačiau centro parinkimas labai lankstus. Anglų kalboje potenciali centro riba yra visas sakinys (clause), kurio sintaksinis centras gali būti nustatomas pagal intonaciją, o semantinis ir sintaksinis pateikimo ryšys nėra išvestinis ir vienas nuo kito nepriklauso. Semantiniai argumento variantai siejami su atitinkama raiška sakinyje. Predikato centras (focus) nėra universalus struktūrinis centras. Sakinio centro struktūrai svarbu ir intonacija (Van Valin, LaPolla, 1997: 210–215). 

gramatiniais kriterijais, apibrėžiančiais sakinio ribas tekste (Onions, 1971: 1–8). 

Pagal verbocentrinę sakinio struktūros teoriją, struktūrinis sakinio pagrindas tapatinamas su veiksmažodžiu, kuris laikomas svarbiausiu sakinio dėmeniu (Onions, 1971: 4; Jacobs, 1995: 12; Burton–Roberts, 1998: 35; Huddleston, Pullum, 2002: 50; Biber et al., 2004: 122). Daugumos anglų kalbos sakinių pagrindinė reikšmė ryškėja iš veiksmažodžio (Jacobs, 1995: 9). (Žr. 4 pav.): 
S a k i n y s

Predikatas

Branduolys (nucleus)
VP





Periferija

We have transformed the knowledge
_____________________________




from the linguistic to a visual plane.
Apvalkalas (core)

4 pav. Universali sakinio (clause) struktūros schema funkcinės gramatikos požiūriu
Lietuvių kalbininkų požiūriai į sakinio gramatinį centrą taip pat nevienodi. Vieni (Jablonskis, 1957: 445; Sirtautas, 1978: 23; Sirtautas, Grenda, 1988: 56; Labutis, 2002: 202) pripažįsta sakinio gramatinės struktūros dvinariškumą, t. y. gramatinio veiksnio ir tarinio svarbą, tačiau neatmeta, kad sakinį gali sudaryti vienas pagrindinis sakinio dėmuo. Kiti kalbininkai laikosi verbocentrinės, arba monocentrinės, SinSS koncepcijos ir sakinio centru2 laiko tarinį arba sakinio centru laikomas tiesiog veiksmažodis (Ambrazas, 1984, 1986: 15–16, 18; Ambrazas, red., 1996: 493; Balkevičius, 1998: 18; Ambrazas, 1999. In: Morkūnas, 1999: 629; Holvoet, 2003: 29). Veiksnys tuomet atsiduria vienoje gretoje su papildiniu ir kitais veiksmažodžio palydovais (Ambrazas, 1986: 15). Šios krypties šalininkai nedaro esminio skirtumo tarp tarinio ir semantinio predikato, formuojančio semantinį sakinio branduolio centrą. 
Kai kurie sisteminės funkcinės gramatikos specialistai (Quirk et al., 1982: 18) gramatinio subjekto ir predikato skyrimą laiko tradicinio susitarimo reikalu, nes šie sakinio dėmenys skiriasi savo funkcijomis ir turiniu, o beasmenio sakinio struktūroje nustatyti tuos dėmėnis net labai problemiška. Pagal šį požiūrį, apibendrinta sakinio sintaksinės struktūros schema sudėtingesnė.

Funkcinės gramatikos požiūriu, predikatas yra daug sudėtingesnis ir nevienalytis dėmuo, nors jis priešinamas su gramatiniu subjektu. Remiantis R. Hudlestono ir G. Pulemo gramatikos tyrimais, 
_______________________
2Remiantis Lietuvių kalbos enciklopedija, pagal sintaksinius ryšius skiriami asmeniniai ir beasmeniai sakiniai. Asmeninio sakinio branduolyje tarpusavio sąsajos ryšiu siejami tarinys ir veiksnys (veiksnys gali būti numanomas iš tarinio formos). Beasmenio sakinio sandaroje prijungiamaisiais ryšiais siejami tarinys ir kalbos dalys (Lauke jau švito), arba sakinį sudaro tik tarinys (Prašvito) (Ambrazas, 1999. In: Morkūnas, 1999: 548). 
sintaksiškai funkcionuojantis predikatorius (predicator), reiškiamas veiksmažodžiu, su palydovais (complement) gramatiškai siejamas sintaksinių savybių ir sudaro esminę sakinio struktūrą (2002: 215). Tačiau anglų kalbos gramatinis subjektas (NP) kaip pagrindinis predikato papildymas visada sakinio struktūros sandaroje užima pirmą poziciją ir sintaksiškai griežtai išskiriamas iš kitų predikato papildymų.

Manoma, kad predikato sandaroje tikslinga atsižvelgti į pagalbinius veiksmažodžius (operatorius), nes jie rodo laiką, nuosaką, veikslą, rūšį. Pastebėta, kad anglų kalbos sakinyje gramatinis subjektas3 gali keisti savo poziciją, pavyzdžiui, palyginus tiesioginį ir klausiamąjį sakinį (žr. 5 pav.): 

S a k i n y s


Predikatas
Subjektas


Pagalbinis v.

Predikacija

(Operatorius)

___________ 
__________
____________________________
We (Pron)
have 
transformed (V) the knowledge (NP).


Have
we

transformed the knowledge?

5 pav. Sakinio (sentence) struktūros schema
Panašiai tarinys apibrėžiamas ir Dabartinėje lietuvių kalbos gramatikoje – tarinyje glūdi visai sakinio struktūrai būdinga predikacija: gramatinis centras lemia viso sakinio vidinę struktūrą. 

Tariniu einantis veiksmažodis yra tarpusavio sąsajos ryšiu siejamas su veiksniu (Ambrazas, red., 1996: 497). Tarinys sudaro sakinio branduolį su gramatiškai būtinomis sakinio dalimis4, kurių žodžių formos susijusios tam tikrais sintaksiniais ryšiais (Ambrazas, 1999. In: Morkūnas, 1999: 548). Tarinys lemia veiksnio linksnio formą (vardininką arba jo pakaitalą) ir kartu apibūdina veiksnį. Tarinys, reiškiamas veiksmažodžiu, žymi modalumą, turi nuosakos kategoriją, o pagal 
_______________________

3Anot J. Saso, generatyvinė lingvistika neatsižvelgia į funkciškai įdomias sintaksinių centrų (syntactic pivot) savybes. Analizuojant sintaksinį centrą transformaciniu aspektu, pasitelkiamos dalyvinės konstrukcijos (The woman scolding ir The woman who is being scolded) – čia sakiniai praneša semantiškai skirtingus dalykus. Norint išaiškinti centro sudėtį, reikia pripažinti faktą, jog centrai yra aristoteliški veiksniai, kurie susideda iš dviejų dalių binariškos predikatinės struktūros predikacijos bazėje. Šiuo požiūriu, viena predikacijos bazė numanoma pagal sudurtinius tarinius ar pažyminius. Centrai dalyvauja sistemoje, žymint semantinį vaidmenį. Sintaksinės konstrukcijos turi būti suprantamos kaip semantiniai reiškiniai. Centrų tipologija aptariama pagal tokius parametrus: predikacijos bazės sugramatinimas, semantinės predikacijos bazės pastovumas ar kintamumas, ar predikacijos bazės semantinio vaidmens kintamumas koreliuoja su veiksmažodžio rūšies sistema, ar predikacijos bazė pavaldi diskursui (Sasse, 1995: 1071).

4V. Ambrazas pažymi, kad sakinys turi sudedamasias dalis, kurios grupuojamos aplink sintaksinį centrą. Dabartinėje lingvistikoje sakinys tiriamas loginiu (minties reiškiamos teiginiu, realizavimo forma), semantiniu (reikšmių ir jų santykių raiškos visuma) ir sintaksiniu (žodžių formų gramatinių ryšių visuma) aspektais. Nagrinėjant sakinį išskiriami kiti jo vienetai, kitos sakinio dalys (Ambrazas, 1986: 6). 

tarinio vaidmenį sakinio struktūroje nustatomi kitų sintaksinių vienetų ryšiai (Ambrazas, red., 1996: 477, 496). V. Ambrazas teigia, kad sakinio požymiai – struktūrinis sakinio modelis bei predikatyvumas nėra skiriamieji, o predikacija lieka labai neaiški. Pagal sandarą vientisinis sakinys turi gramatinį centrą, su kuriuo tiesiogiai ar netiesiogiai siejamos visos kitos sakinio dalys (Vakare pjovėjai dainuodami grįžo namo) (1986: 4–5). 
V. Labutis pažymi, kad gramatinio veiksnio ir tarinio organizuojamasis vaidmuo SinSS nėra vienodas, nors tai to paties rango sakinio dalys. Tarinio sintaksinė funkcija yra „reikšti veiksniu pasakytam dalykui priskiriamą, pagal kalbėjimo aktą orientuojamą požymį, formuojantį sakinio predikatinį centrą“, kuriam „tenka pagrindinis sakinio predikacijos krūvis“ (Labutis, 2002: 202). Anot kalbininko, tarinį arba bent tarinio tipo narį turi kiekvienas sakinys kaip SinSS vienetas (ibid, 2002: 205, 226). Su tarinio funkcija ir jo formomis, kurios reiškiamos veiksmažodžiais, gebančiais jungtis su kitais žodžiais sakinyje, siejamas valentingumas (Sirtautas, Grenda, 1988: 17, 50).
Tariniu einantis veiksmažodis gali turėti morfologines asmens, laiko, nuosakos, skaičiaus, ir rūšies kategorijas. Tačiau tarinys gali būti lemiamas sudėtinių formų savarankišką reikšmę turinčių veiksmažodžių junginių su bendratimi (noriu valgyti), su dalyviais, atitinkančiais šalutinius sakinius (jautėsi pavargęs), sudarytų iš veiksmažodžio būti asmenuojamųjų formų ir vardažodinių dėmenų (yra studentas, buvo gražus), su tarininiu pažyminiu einančiais žodžiais (vaikas vaikščiojo pasipūtęs) (žr. 4.) (Ambrazas, 1999. In: Morkūnas, 1999: 631). 
Daugelyje dabartinių lietuvių kalbos gramatikos darbų laikoma, kad tarinys dažnai gali būti reiškiamas vienu veiksmažodžiu, sudarančiu sakinio gramatinį struktūros centrą, nuo tokio tipo tarinio junglumo su kitais žodžiais priklauso daugelis kitų sakinio sandaros ypatumų. 

Apžvelgus anglų ir lietuvių kalbininkų požiūrius, galima tvirtinti, kad SinSS pagrindas suvokiamas, remiantis SP, reiškiamu asmenuojamuoju veiksmažodžiu arba veiksmažodžio fraze (VP), kuri gali būti labai įvairi sintaksiniu, morfologiniu ir semantiniu atžvilgiu. 
Tokiu požiūriu daugiausia bus remiamasi ir čia taikomuose sintaksinių predikatų tyrimuose. 
1.3. Sintaksinis predikatas ir veiksmažodžio kategorijos samprata

Dabartinė morfologijos teorija remiasi Aristoteliu, kuris pirmasis suskirstė žodžius pagal reikšmę į kategorijas (Carstairs–McCarthy, 2000: 264–265). Predikatas pagrįstai priskiriamas funkcijoms, o veiksmažodis – kategorijoms. Tradiciškai veiksmažodį įprasta laikyti leksine – gramatine žodžių klase. 
Remiantis P. Metjuzo gramatikos tyrinėjimais, matyti, kad veiksmažodis tiesiogiai suteikia sakiniui reikšmės įprasminimą (Matthews, 1993: 108, 113). Veiksmažodžiai gali būti skirstomi į reikšminius žodžius (full words, content, major), turinčius reikšmę ir funkcinius žodelius arba daleles. Manoma, kad analitinio tipo kalbos struktūroje yra daug dalelių. Funkciniai žodžiai gali žymėti gramatines kategorijas (Sasse, 1993: 652–653; Matthews, 1993: 110). Morfologinės veiksmažodžio savybės ir jo leksinė semantika siejamos su morfologinėmis veiksmažodžio kategorijomis (Bybee, 2000: 795).
Dauguma dabartinių gramatikos specialistų pripažįsta, kad sintaksė negali būti atskirta nuo semantikos. Tačiau kartais sakinio semantika siejama tik su veiksmažodžiu (Vendler, 1996: 1725; Bybee, 2000: 795). Šiuo metu pabrėžiamas visapusiškas leksinės semantikos funkcinis ryšys su gramatika, o ypač su sintakse (Löbner, 2002; Kroeger, 2004). Taip pat šis ryšys vis labiau iškeliamas ir lietuvių kalbos specialistų darbuose (Jakaitienė, 2006: 59–63; Sližienė, 1986: 69–90; Labutis, 2002: 10).
Remiantis daugumos lingvistų aukščiau aptartais predikato – veiksmažodžio tyrinėjimais, manoma, kad semantiškai veiksmažodžiai nusako įvykius, veiksmus ir būsenas ir frazėje sudaro pirminį sakinio centrą (focus), nustato vaidmenis ir ryšius su ten daiktavardžio frazėmis. Veiksmažodžiu pateikiama sakinio gramatinė informacija: žymimas laikas, nuosaka, vyksta derinimas su veiksniu, taip pat lemiamas ir valentingumas, rūšis, aspektas (žr. 6 pav.). Taigi veiksmažodžiai morfologiškai yra daug sudėtingesni už daiktavardžius. 
V e i k s m a ž o d i s (SP)


Laiko kategorija
Refleksyvas

Asmens kategorija
Tranzityvumas
Aktyvas / pasyvas

Nuosakos kategorija
Veikslas / aspektas
6 pav. Veiksmažodžio (SP) dažniausiai reiškiamos gramatinės kategorijos

Deskriptyvinės (McArthur et al., 1996: 991; Huddleston, Pullum, 2002: 74) ir sisteminės funkcinės gramatikos anglų kalbos darbuose (Quirk et al., 1982: 32) veiksmažodžiai skirstomi gramatiniu atžvilgiu į leksinius (lexical) asmenuojamuosius (finite) ir neasmenuojamuosius (non–finite), ir pagalbinius bei modalinius. Predikatų struktūra ir rūšys nemažai priklauso nuo pagalbinių ir modalinių veiksmažodžių sampratos, apimties ir vaidmens sakinyje. Anglų kalbos gramatikos darbuose modaliniai veiksmažodžiai ir kitos pagalbinį vaidmenį atliekančios veiksmažodžių neasmenuojamosios formos laikomos reikalaujančios tam tikro papildymo (McCawley, 1995: 1327–1328). Taigi morfologines veiksmažodžių kategorijas lemia veiksmažodžių savybės ir leksinė semantika. Pagalbiniai veiksmažodžiai gali įsiterpti į kitų veiksmažodžių morfologiją – pagalbinių veiksmažodžių savitumas išryškėja iš paradigminių ir sintagminių santykių su kitais veiksmažodžiais. Anglų kalbos pagalbiniai veiksmažodžiai lemia visas morfologines funkcijas – pasyvo, ateities laiko ir kt. Pagalbiniai veiksmažodžiai skiriasi nuo leksinių veiksmažodžių pagal morfologinius rodiklius (modaliniai nerodo 3 asmens formos) (Bybee, 2000: 806). Remiantis J. Andersonu, paradigminiai ryšiai nusako anglų kalbos pagalbinių veiksmažodžių morfosintaksines savybes (pvz., is advised) (Aderson, 2000: 810). Anglų kalbos pagalbiniai veiksmažodžiai be ir have su dalyviais, sudarydami tęstinio ir atliktinio laiko formas bei neveikiamąją rūšį, gali būti aiškinami morfologiniu, sintaksiniu ir semantiniu atžvilgiais (McCawley, 1995: 1328). Naujausiose anglų kalbos gramatikos darbuose pagalbiniai veiksmažodžiai laikomi priklausomaisiais žodžiais (Huddleston, Pullum, 2002: 51) ir jų analizė visiškai skiriasi nuo tradicinėje gramatikoje pateiktos analizės (Onions, 1971; Hornby, 1976 ir kt.), kur jie suvokiami kaip pagrindai. Taigi kiekvienas pagalbinis veiksmažodis (be, have) yra neasmenuojamojo veiksmažodžio (infinitive, participle) centrinis pamatas VP. Anglų kalboje pagalbiniai veiksmažodžiai kaip operatoriai1 ir pagalbiniai veiksmažodžiai skiriasi nuo predikatų ir jų argumentų. Funkcinės gramatikos požiūriu, anglų kalbos veiksmažodis (VP) laikomas centriniu, esminiu kiekvieno sakinio elementu, kuris gali rodyti veiksmą ar būseną ir taip yra susietas reikšme su kitais sakinio elementais (Biber et al., 2007: 47–48). Taigi veiksmažodžiai skirstomi pagal sintaksinę predikato funkciją, SP sandarą, jo gramatinį turinį. 
Sakinio SP grindžiamas struktūriškai veiksmažodžio2 (VP) sandaroje apibrėžtais sugramatintais elementais (pagalbiniai, žodžiai morfemos, afiksai, fleksijos, ir kt.). Kiekvieno veiksmažodinio elemento3 vieta ir vaidmuo priklauso nuo jo santykių ir funkcijų su kitais 
_______________________

1Remiantis R. Van Valino ir R. Lapolos gramatikos darbais, anglų kalboje skiriamos kategorijos į kurių sandarą gali įeiti operatoriai, tačiau šis skirstymas nėra universalus: laiko, veikslo, evidencialumo, neigimo, modalumo (lemia veiksmažodžio semantika), būsenos (episteminis modalumas, (ir)realis), anglų kalboje deontinis ir episteminis modalumas turi tas pačias modalines formas, kalbos akto (illocutionary force) (teiginiai, komandos, klausimai, t.y., tiesioginė, liepiamoji, geidžiamoji nuosakos). Laiko, modalumo ir aspekto operatoriai (will / have / be / -ing) surikiuojami kartu ir sudaro struktūrą. Skirtingi operatoriai gali apibūdinti skirtingus lygmenis sakinyje: vieni – branduolį (nucleus), kiti – apvalkalą / centrą (core), kiti – modifikuoja visą sakinį (1997: 40–45). 
2Veiksmažodis, einantis sakinio predikatu ar sudarantis predikato dalį ir turintis rodiklius, kurie žymi gramatines kategorijas (laiko, aspekto, asmens, skaičiaus ir nuosakų ir nurodo veiksmą ar būseną – pagalbiniai, asmenuojamieji, modaliniai, taisyklingi, tranzityviniai), sudaro veiksmažodžio frazę (VP) ar grupę (VG). Remiantis J. Ričardsu ir kt., tradicinėje gramatikoje veiksmažodžio frazę (VP) sudaro sakinio pagalbinis ir pagrindinis veiksmažodžiai, einantys kartu (have been studying) (Richards et al., 2002: 578). 
3Struktūrinės lingvistikos požiūriu, kalbos struktūros sistemoje kiekvieno elemento ryšių svarba nustatoma su kitais sandaros elementais. Vaitholas (Whitehall, 1956) nurodė anglų kalboje dvi pagrindines žodžių grupes: valdomas – endocentrines ir nevaldomas – egzocentrines. Struktūrinės gramatikos autoriai (Kruisinga 1909, Ch. Fries 1956. In: Iofik et al., 1981: 106) tyrė endocentrines ir egzocentrines frazes kaip sakinio elementus sintaksinėje sakinio sistemoje. Struktūrinėje gramatikoje žodžių sudarymas afiksacijos būdu yra artimas sintaksinėms sudedamosioms arba sudurtinėms konstrukcijoms (Williams 1981; Selkirk 1982. In: Spencer, 2000: 318–319), arba frazės struktūros gramatikai (Spencer, 1991. In: Spencer, 2000: 318–319). Pagal dichotominį skirstymą endocentrinių – valdomų frazių struktūrinis žodžių grupių pagrindas turi pagrindinį žodį (head-word) arba centrą, o egzocentrinės – nevaldomos frazės, kaip savitos sintaksinės konstrukcijos [N + V], neturi pagrindinio žodžio (non-headed) ar centro (Robins, 1975: 225; Iofik et al., 1981: 114–116). Taip aiškinama endocentrinė sudėtinė sandara, kurią sudaro paprasta dvinarė dėmenų struktūra ir kuri priešinama sintetinei konstrukcijai. P. Hakenenas sieja kopulatyvinį sudūrimą (copulative compaunding), kuris kaip ir egzocentrinis sudūrimas (exocentric compounding) sudaromas su nepriklausomais žodžiais. Anglų kalboje galimi abu tipai (Hacken, 2000: 349). 
elementais VP. Anglų – analitinio, ir lietuvių – sintetinio, skirtingų tipų kalbose sakinio funkciją lemia SP tipas, reiškiamas veiksmažodžio formomis. Gretinant abiejų kalbų SP, veiksmažodžių formų ryšius išryškina tų veiksmažodžių morfosintaksinių formų santykinė reikšmė (pagalbiniai veiksmažodžiai, žodžiai morfemos, afiksai, fleksijos, ir kt.). Analitinio tipo anglų kalbos SP pasižymi analitinėmis (dūriniais, sudurtinėmis) veiksmažodžio laikų formomis su pagalbiniais veiksmažodžiais. Sintetinio tipo lietuvių kalbos tarinys išlaiko sintetinio tipo ypatumus, pvz., refleksyvas (sangrąža) (žr. 3.9.), nors taip pat turi ir analitinės sandaros struktūrų, pvz., veiksmažodžio (SP) rūšies kategorija (žr. 3.8.). 
Lietuvių kalbos veiksmažodžiai gali būti sudaromi su prielinksniniais priešdėliais, tačiau tie prielinksniniai priešdėliai sakinyje turi savo formaliuosius ir funkcinius atitikmenis – prielinksnius. Veiksmažodžiai gali būti sudaromi ir su priešdėliais – dalelytėmis, kurios gali pabrėžti veiksmo trukmę, paneigti veiksmą, suteikti papildomų modalinių atspalvių, tačiau didesnio gramatinio vaidmens tie priešdėliai neturi. Lietuvių kalbos veiksmažodžius A. Paulauskienė skirsto į kelias semantines grupes (Paulauskienė, 1994: 272–273). 
Lietuvių kalbos modalinius ir kitus pagalbinius veiksmažodžius semantiškai ir funkciniu atžvilgiu V. Labutis laiko tik turinio modifikatoriais ir ryšio su veiksniu rodymo priemonėmis, iš esmės kalbama ne apie minėtų asmenuojamųjų formų valdymo savybę, o tik apie pritraukimą (šliejimą) prasminės tarinio dalies, apie jų semantinį nepilnumą (1981: 56; 2002: 233–236). 

Remiantis A. Gudavičiaus gretinamosios semantikos tyrinėjimais4, reikšmes gali turėti ir kiti kalbos vienetai – darybinės ir kaitybinės morfemos, sintaksinės struktūros. Susiduriama su leksinės ir gramatinės reikšmės opozicija. Taigi gretinant kalbų leksines semantines sistemas, negalima apeiti ir gramatinės reikšmės „nes kartais tai, kas vienoje kalboje reiškiama leksiškai, kitoje kalboje turi gramatinę raišką“. Gramatinės reikšmės būtinos sakinyje, nes jos organizuoja pasakymo struktūrą. Tam tikri apibendrinimai gali būti įtvirtinti nevienodai giliai – tam tikrą turinį kalba pateikia kaip gramatinę kategoriją, kurios raiška yra privaloma (Gudavičius, 2007: 23, 24).

SP pamatas negali būti vertinamas tik funkciniu požiūriu. Labai svarbus veiksmažodžio (SP) struktūrinės sandaros vertinimas, lemiantis sintaksinės struktūros specifiką, kai veiksmažodis (SP) skaidomas iš vidaus (pvz., pagrindas [head] ir priklausomi rodikliai, linksniai). Veiksmažodžio sandara taip pat turi ir morfologinių, ir sintaksinių aspektų, kuriuos gali lemti veiksmažodžio morfologija. Veiksmažodžio leksinė struktūra taip pat gali lemti sintaksinius ypatumus. Anglų ir lietuvių kalbos turi tas pačias žodžių klases, tačiau gali skirtis tipu. 
Lyginant anglų kalbos sintaksinių predikatų ir jų sudaromų struktūrų realizacijas su lietuvių 
________________________

4A. Gudavičius remiasi R. Jakobsono pasakymu (2007: 24), kad „kalbos skiriasi ne tuo, ką jomis galime ar negalime pasakyti, bet tuo, ko negalime pasakyti“ (plg. lietuvių kalbos laiko reikšmių sistemą su anglų kalbos veiksmažodžiu). Kalbininkas pažymi V. Jarcevos mintis, kad „kai kurios gretinamosios kalbos ypatybės gali likti apskritai nepastebėtos, nes jų ekvivalentų gali iš viso nebūti pirminėje kalboje“ (Jarceva, 1978. In: Gudavičius, 2007: 40).
kalbos tarinių ir jų lemiamų struktūrų atitikmenimis, būtina remtis ir daugelio morfologinių kategorijų raiškos savitumais vienoje ir kitoje kalboje. Problemiškas aiškių anglų kalbos analitinių formų (sudėtinių laikų) santykis su lietuvių kalbos sudurtiniais laikais, o nuo jo priklauso ir vientisinių tarinių skyrimas nuo sudėtinių (žr. 2.1.). 
Taigi užsibrėžus aiškintis anglų kalbos sintaksės faktus su jų atitikmenimis lietuvių kalboje gretinimo principu, iškyla nemaža keblių teorinių problemų dėl skirtingos šiose kalbose įsitvirtinusios terminijos ir dėl skirtingų interpretacijų, ir pačios kalbos reiškinių. 
1.4. Sintaksės bei morfologijos santykių pobūdis
Dabartiniuose anglų kalbos gramatikos darbuose, ypač lyginamuosiuose (Zaefferer, 1995: 1109–1115; Bayer, 1995: 1484–1509; Spencer, 2000: 312–331), morfologines kategorijas ir apskritai morfologiją vienaip ar kitaip vėl bandoma įkomponuoti į sintaksę. Nors amerikiečių struktūrinės sintaksės pagrindėjas L. Blumfildas į sintaksę įtraukė ir morfologiją (Bloomfield, 1934. In: Lehmann, 1995: 1117), tačiau kiti tos krypties atstovai tam nepritarė. Kai kurių struktūrinių krypčių anglų kalbos darbuose (mokslinės [preskriptyvinės] gramatikos1 – Jacobs, 1995; gramatinių funkcijų – Van Valin, LaPolla, 1997) morfologija tarsi ištirpsta sintaksėje ir atskirai ji buvo beveik nenagrinėjama. 
Taigi dabartinė lingvistika, tirdama kalbų struktūrą (gramatiką) ir reikšmę (semantiką), į gramatiką įtraukia morfologiją ir sintaksę (Van Valin, LaPolla, 1997: 243–244). Šiuo metu daugelis anglistų (Broselow, 2000: 552–556; Hall, 2000: 535–542; Kiefer, 2000: 296–302; Koefoed, Van Marle, 2000: 301–310; Moravesik, 2000: 545–549; Wittshire, Marantz, 2000: 557–567; Bynan, 2001: 1221–1229; Heiman, 2001: 1231–1234; Helmbrecht, 2001: 1247–1253; Spencer, 2001: 1255–1266; Haspelmath, 2002 ir kt.) morfologiją ima laikyti atskira gramatikos dalimi (reikėtų specialiai patyrinėti anglų kalbos veiksmažodžio morfologinę sandarą ir sugretinti su lietuvių kalbos veiksmažodžio sandara).
Tačiau vienas dalykas laikyti morfologiją atskira gramatikos dalimi, kitas – įtraukti į sintaksę. Taigi morfologiją ir sintaksę sieja tie patys procesai ir joms tinka tie patys principai – abi dalys nagrinėja žodžius.
Funkciniu požiūriu pripažįstama, kad tam tikri sintaksės ir morfologijos dalykai iš dalies sutampa – jie yra svarbūs kaip morfosintaksiniai reiškiniai (Van Valin, LaPolla, 1997: 2). Ypač svarbus dvilypis santykis, kad morfologijos taisyklės ir principai lemia sintaksines struktūras ir 
________________________

1Anot R. Džeikobso (Jacobs, 1995: 6–7), preskriptyvinė gramatika yra skirta kalbos mokymui ir mokymuisi, taip pat svarbi lingvistinių principų ir procesų suvokimui. Manomu, kad gramatiką turi sudaryti sintaksė, leksika ir semantika.
priešingai – sintaksinės taisyklės ir principai gali keisti morfologinę sandarą. Remiantis Z. Vendleriu (Vendler, 1996: 1716), ypatingas kalbos vaidmuo siejamas ne tik su kalbos raiškos, bet ir su reikšmės supratimu – tai lemia kalbinę kompetenciją.
Anot V. Krofto, sintaksėje žodžiai įeina į bendrųjų dėmenų (constituent), pagrindinių papildymų (complement) ir pažyminių (modifier–head) struktūrą, kurie apibūdina pagrindo konstrukciją. Sintaksės ir morfologijos sąveika per fleksijų sistemą formuoja sintaksinių ryšių priklausomybę tarp sintaksinių vienetų, t. y. derinimo ir valdymo sintaksinius ryšius. Gramatikos teorijoje siejamos morfologinės formos su sintaksinėmis konstrukcijomis. Morfologiniu požiūriu afiksas apibūdinamas kaip morfema, kuri gali rodyti kategorijų bruožus susieta su žodžio šaknimi (Croft, 2000: 257). Taigi dauguma kalbininkų (Chomsky, 1965, Matthews, 1972, Anderson, Carstairs, 1987, Zwicky, 1985, 1990. In: Aronoff, 2000: 345–346) tvirtina, kad reikia išskirti morfosintaksines formas, nes ši raiška žymi informaciją, kuri reikalinga sintaksei. 
Anglų kalboje sintaksinės konstrukcijos gali atitikti morfologines konstrukcijas lietuvių kalboje (kai priklausomybė reiškiama galūnėmis vienoje kalboje, kitoje kalboje tai gali atlikti leksinės ir semantinės priemonės, t.y. perifrazė, žodžių tvarka, refleksyvas ir kt.). Gramatikos teorijoje konstatuojant tokių konstrukcijų bendrybes, nepaisoma jų morfosintaksinės raiškos. Problemiška tai, kad panašūs santykiai anglų kalbos konstrukcijose reiškiami morfologiškai, o sintaksiškai lemiami lietuvių kalbos konstrukcijoje. Semantinio savarankiškumo atžvilgiu žodžiai skirstomi į reikšminius ir funkcinius. Anglų kalbai būdingas postpozicines morfemines dalelytes (down [sit down], of [start of], up [stand up] ir kt.) dažnai atitinka lietuvių kalbos priešdėliai ar kitos morfemos (sėstis, išvykti, atsistoti ir kt.), sintaksinės konstrukcijos. Žinoma, kad analitinės anglų kalbos sintaksėje nemaža vaidmenį vaidina prielinksniai. Remiantis gramatikos tyrinėjimais, lietuvių kaip sintetinio tipo kalbos veiksmažodžio struktūroje paprastai tokių dalelių, lemiančių gramatines funkcijas ir žyminčių gramatines kategorijas, esti mažiau ir jų vaidmuo kitoks. Tos dalelės gali būti reiškiamos veiksmažodžių afiksais be priklausomo prijungiamojo pagalbinio elemento. Tačiau kartais sunku nustatyti tų vadinamųjų dalelių ribas tarp reikšmės ir funkcijos, kurias jos atlieka kalbos sistemoje.
Tačiau ypač svarbu, kokiame etape morfologija susiduria su sintakse. Manoma, kada ir sintaksė, ir morfologija lemia formalų ir semantinį identiškų vienetų išdėstymą ar paskirstymą ryšio tarp teiginių. Sintaksė jungia žodžius į frazes, o morfologija – morfemas į žodžius. Anot A. Spenserio, anglų kalbos funkciniai žodžiai, t. y. pagalbiniai veiksmažodžiai, gali netekti žodžio statuso, ir gali tapti fonologiškai priklausomi nuo kito pagrindinio valdančio žodžio. Jei laikysime žodžio struktūrą morfotaktine (morphotactics), t. y. morfemų junginiu, tai sintaksę galima vadinti žodžių sujungimu (concatenation) (Spencer, 2000: 313). Ir čia morfologijai ir sintaksei būdingi tie patys principai. 
Gramatikalizacijos terminą įteisinęs komparatyvinės lingvistikos atstovas A. Meje (Meillet, 1912) pripažino, kad gramatikalizacijos reiškinį reikia tyrinėti, ir atkreipdamas į tai kitų kalbininkų dėmesį, leksinius vienetus siejo su gramatine sistema (DeLancey, 2001: 1590). J. Kurilovičius taip pat pripažino (Kurylowicz, 1965), kad gramatikalizaciją lemia atitinkamos leksinės (darybinės) ir gramatinės (fleksinės) morfemos – taigi gramatikalizacija pradėta sistemiškai studijuoti (Givon 1979, Lehmann 1986, 1995, Hopper & Traugott 1993. In: DeLancey, 2001: 1590). G. Kofedas ir J. Van Marlas remdamiesi tyrinėjimais, teigia, kad, atitinkamus gramatikalizacijos reiškinius aiškiai formuoja morfologizacija (pagalbiniai veiksmažodžiai kaip gramatinio laiko rodikliai). Gramatikalizacijos (grammaticalization / grammatization) procesą gali rodyti leksinių morfemų ar kalbos konstrukcijų (sintaksinių konstrukcijų, diskurso struktūrų) gramatinimas, kuris gali lemti pagrindinių lingvistinių struktūrų – semantinių / pragmatinių, morfologijos, sintaksės ir fonologijos faktų kitimą (Koefoed, Van Marle, 2001: 1582, 1584). 
Anot L. Jelmslevo (Hjelmslev, 1943. In: Lieber, Mugdan, 2000: 405), esminę formos rodiklio savybę rodo raiška ir turinys. G. Buižas, remdamasis J. Andersono darbais (Anderson, 1982. In: Booij, 2000: 367), pažymėjo, kad gramatinė fleksija yra morfologijos dalis, kurią galima sieti su sintakse. Žodžių formų ir fleksijų specifiką sąlygoja sintaksės kontekstas, pvz., derinimas ir valdymas. Skaičius ir asmuo tik susiję, bet tai skirtingos kategorijos. Tačiau ne visas fleksijas lemia sintaksė, pvz., anglų kalbos gramatinio subjekto pozicijoje einančio daiktavardžio skaičių rodo ne sintaksės kontekstas, bet kalbėtojo laisvas pasirinkimas, veiksmažodžio gramatinį laiką, veikslą, daiktavardžio skaičių ir kt. lemia ne kontekstiniai, bet vidiniai rodikliai (Booij, 2000: 365). Taigi analizuojant morfemas pagal tam tikras savybes ir skirstant jas pagal rangus, jų semantines savybes, tiriama koreliacija tarp formalių ir semantinių morfemos kategorijų, kurios lemia leksinę ar gramatinę reikšmes. 
Ypač fleksinės lietuvių kalbos gramatinės sandaros tyrimai sunkiai įmanomi be sintaksinės atramos, o sintaksės studijas įprasta sieti su morfologija, todėl lietuvių kalbos sintaksės darbuose (Jablonskis, 1957; Balkevičius, 1963; Ulvydas, red., 1976; Sirtautas, Grenda, 1988; Paulauskienė2, 1982, 1994; Labutis 2002) paprastai negali būti ignoruojama ir morfologija, ir atvirkščiai – morfologijos darbuose – sintaksė. Lietuvių kalbos gramatikos tyrimuose iš esmės neneigiamas morfologijos ir sintaksės skyrimas, tik jau neretai skirtingai suprantamos šių dviejų gramatikos dalių ribos. Anot J. Jablonskio, morfologija ir sintaksė yra atskiros gramatikos kaip kalbos mokslo dalys. Jo manymu, sintaksei svarbi morfologija tik sakinio dalims reikšti (Jablonskis, 1957: 441–442). A. Paulauskienė mano, kad morfologija nuo sintaksės sunkiai skiriama, nes „daugeliu atvejų sintaksinė forma yra adekvati morfologinei ir atvirkščiai – abiejų tipų formos gali išreikšti tą patį 
_______________________
2Anot J. Stepanovo, kalbos skiriasi savo morfologija, tačiau „nėra nė vienos kalbos, kuri turėtų trūktiną semantiką ar sintaksę“ (Cтeпaнoв, 1981. In: Paulauskienė, 1994: 7). 

turinį“ (1994: 7–10; 2002: 23–25). Lyginant sintetinio ir analitinio tipo kalbas, analitinio tipo kalboje kategorinės žodžio savybės atsispindi morfeminėje jo struktūroje, o žodžių tvarka palyginti laisva, kiekviena sintaksinė pozicija reikalauja ir atitinkamos morfologinės išraiškos (veiksnio pozicija, vientisinis tarinys). Taigi, morfologijos vieta kalbos moksle priklauso nuo tiriamosios kalbos tipo3 (Paulauskienė, 1982: 37–38). V. Labučio manymu, „sintaksę su morfologija sieja vienas iš bendrų tiriamųjų objektų – žodžių formos: sintaksė tiria sakinį ir žodžių junginius, o šių mokslų ribos nustatomos pagal požiūrį į tai, kas tiriama, atsižvelgiama į metodologiją ir kt.“ (2002: 9–10). 
Tradicinė gramatika įkomponuoja į sintaksę gramatinių kategorijų vartoseną. Taigi šiame darbe skiriama sintaksinė ir morfologinė plotmė. Sintaksinių predikatų konkrečių realizacijų nagrinėjimas reikalauja plačiai remtis ir morfologinėmis kategorijomis (laiko, veikslo, asmens, nuosakos, rūšies ir kt. [žr. 3.]). 
1.5. Sintaksinės sakinio struktūros ir sintaksinio predikato santykis su semantine sakinio struktūra ir semantiniu predikatu
Šiame darbe sintaksinės sakinio struktūros (SinSS) ir sintaksinio predikato (SP) santykio su semantine sakinio struktūra (SemSS) ir semantiniu predikatu (SemPred) plačiau nediskutuojama, o ribojamasi tik bendromis pastabomis.
SinSS ir SemSS gali būti atskirai aptariamos. Sakinio prasmė realizuojama per žodžių formų sintaksinius ryšius. Sintaksinių ir semantinių vienetų tarpusavio koreliacija skirtingose kalbose yra nevienoda. Ji ir lemia tų kalbų sandaros specifiką. SemPred su vienodu skaičiumi argumentų turi nevienodas semantines funkcijas. 

Remiantis H. Heringerio tyrinėjimais, manoma, kad sakinys turi ir sintaksinę, ir semantinę struktūrą, kurios loginiu požiūriu viena nuo kitos yra nepriklausomos, tačiau panašios – sintaksinė struktūra atspindi semantinę (Heringer, 1993: 299–230). 

Tradiciškai suprantama SP (tarinio) kaip sakinio dalies kategorija, pirmiausia nustatoma atsižvelgiant į semantinį turinį. Remiantis lietuvių kalbos gramatikos darbais, SP visais atvejais reiškia loginį turinį to teigimo arba neigimo, kuris taikomas sakinio SinSubj. Tačiau sakinio dalių semantinis turinys dar neatskleidžia sakinio dalių kategorijų skirtumo, kadangi kai kurios sakinio dalys savo semantiniu turiniu yra lygiareikšmės: SP ir pažyminys (Vanduo buvo šaltas. Dabar šaltas vanduo) (Balkevičius, 1963: 47; Ulvydas, red., 1976: 11, 280, 305). 
Tiriant lietuvių kalbos sintaksinės struktūros ir semantikos santykius ir aprašant kalbos
________________________

3Apžvelgdama sintaksinės pozicijos ir kategorinių žodžio savybių nesutikimo atvejus, A. Paulauskienė daro išvadą, kad „nebūdingoji sintaksinė funkcija negali būti morfologinės žodžio esmės nusakymo pagrindu, nes, pasikeitus sintaksinei pozicijai, pasikeičia ir morfologinė žodžio esmė“ (Paulauskienė, 1982: 37–38).

sandarą, Lietuvių kalbos gramatikoje (Ulvydas, red., 1976) pradėta remtis sakinio ir jo komponentų gramatine forma, pagal kurią apibrėžiami ir semantiškai interpretuojami tyrinėjimo vienetai. 
Užsibrėžę tirti sakinį formos ar reikšmės atžvilgiu, V. Sirtautas (1978; 1980) ir V. Labutis 
(1981) ieškojo sintaksinių formų atitikmenų semantinėms ir su semantika susijusioms sakinio vidinės sandaros kategorijoms. Remdamasis A. Mejė (Meillet, 1934) ir L. Blumfildo (1935) lingvistikos darbais, V. Ambrazas laiko gramatinius ir komunikacinius sakinio požymius svarbiausiu sakinio sandaros lygmeniu (1986: 4–5). 
Semantiniu1 atžvilgiu sakinys suprantamas kaip atskiras pranešimas apie tikrovės situaciją (įvykį, faktą, dalykų padėtį), kuriuo pasakoma ir apie jos centre esantį SemP ir realizuotus jo vienetus. Dominuojantį SemP, kuris sakinyje sudaro semantinį SP turinį, V. Labutis (2002: 106) laiko požymiu, kurį kalbėtojas sieja su kalbėjimo aktu ir priskiria tam daiktui ar dalykui, pasakytam žodžiu, atliekančiu SinSubj funkciją2. Pranešamojo dalyko pagrindinė dalis (propozicija) aiškinama pagal sakinio sandaroje dominuojančią veiksmažodžio asmenuojamąją formą, nes ja yra reiškiamas požymio realumas, gramatinis laikas ir asmuo.
Predikatas gramatikoje ir logikoje vartojamas kam nors teigti ar neigti apie subjektą. A. Markvordtas (Marckwardt 1950. In: Iofik et al., 1981: 139), apibūdindamas sakinį kaip žodžių grupę su subjektu ir predikatu, pabrėžė, kad subjektas ir predikatas yra loginiai, o ne gramatiniai terminai, nes sakinio analizėje predikatas ir subjektas logikos požiūriu teiginyje gali prilygti kalbos / pasakymo esmei, pagrindui, branduoliui, centrui ir binarei analizei. Taigi reikšmės atžvilgiu, sakinys dažniausiai apibūdinamas kaip užbaigtos minties išraiška. Tačiau minties baigtumas labai reliatyvus ir gali priklausyti nuo teksto.
Tačiau predikatas apima daug platesnę sąvoką, t. y. ir argumentus, kai SemPred siejamas su funkcija, o argumentų struktūra priklauso nuo veiksmažodžio, aiškinant gramatines kategorijas. SemPred argumentų struktūra siejama su veiksmažodžio valentingumu (vienvietis, dvivietis predikatas, ar mono / ditranzityvus veiksmažodis). SemPred argumentų struktūra lemiama ryšių tarp argumentų ir SP. 
R. Džeikobsas (1995: 10–22) patebėjo, kad semantinės veiksmažodžio savybės yra svarbios, nes jos apibūdina veiksmažodį (P) kaip sakinio branduolį. Veiksmažodžiai skiriasi daiktavardžių 
________________________

1Anot V. Labučio, semantinės sintaksės tyrimo kryptys lietuvių kalbos sintaksės moksle taikomos dvi: 1)gilumos linksnių teorijos (Fillmore 1968; Drukteinis, 1982, Ambrazas, 1982, Jakaitienė, 1988); 2) valentingumo koncepcija (Tesniere, 1959) aktuali žodžių junginių teorijai (Sližienė, 1986, 1994; Tekorienė, 1982; Labutis, 1985). Svarbus sakinio semantinės ir sintaksinės struktūros vienetų apibūdinimas (Ambrazas, 1986) bei leksinės semantikos tyrinėjimai (Gudavičius, 1994; Jakaitienė, 1988) (Labutis, 2002: 16–17).
2V. Labučio teigiama, kad funkcijos sąlygojami sakinyje nusistovi veiksmažodžiui būdingiausi semantiniai bruožai: tarinys, pagal kalbėjimo aktą orientuojamas požymiu, dažniausiai remiasi SemPred (veiksmo, būsenos ar ypatybės pavadinimu). Tarinio semantiką sąlygoja jo sandara, juo einančių žodžių semantiniai tipai, tų žodžių formų gramatinės reikšmės. Tarinio semantika gali priklausyti ir nuo sakinio tipo. Semantiškai tariniai pirmiausia skirstomi į veiksminio požymio, ypatybinio požymio, daiktinio požymio ir beasmenės ypatybinės būsenos tarinius. Bendra tarinio funkcija sieja visus dėmenis sudėtiniame (sudėtingos struktūros) tarinyje (ibid, 2002: 194, 244).

frazių skaičiumi, kurias jie lemia pagal savo valentingumą (in/di/tranzityvumą). Veiksmažodis nurodo ir gramatinio subjekto semantinį vaidmenį, pvz., Noel [experiencer] liked those colours. Predikatu išreikšta dalis, veiksmažodis su kitais jį papildančiais elementais sudaro predikatinę frazę3 (Pp). Predikatas yra ir semantinė sąvoka – predikuojama savybė. Žodžių formos, kurios funkcionuoja kaip predikatai, nebūtinai turi turėti tas pačias gramatines kategorijas, o formos, kurios funkcionuoja kaip SemPred, nebūtinai turi priklausyti veiksmažodžiams. Pagrindinė predikato pasakoma propozicija gali būti išreikšta veiksmažodžiu, būdvardžiu, daiktavardžio fraze, ar prielinksnine fraze (Her friends [x arg.] SHOWED [pred] the inspector [y arg.] her letters [z arg.]. For her to arrive late again [x] SHOWED [pred] the inspector [y] that she was unreliable [z]. R. Džeikobsas mano, kad tada čia semantika prasilenkia su SinSS, kadangi semantiniai subjekto ir predikato vaidmenys ne visada atitinka gramatinius ryšius (Jacobs, 1995: 14, 17). 
V. Ambrazas, remdamasis Č. Filmoru (Fillmore, 1968; 1977 ir kt. In: Ambrazas, 1986: 24), teigė, kad semantinių funkcijų skaičius bei pobūdis kalbose gali skirtis. Pagal semantines funkcijas gali būti nusakomi ir predikato santykiai su aktantais. Atskiri semantinio, komunikacinio ir pragmatinio lygmens vienetai kalbos gramatinėje sandaroje neturi atskirų raiškos priemonių. SinSS siejama su minties, mąstymo kategorijomis, o semantikos terminais nusakomos sintaksinių konstrukcijų klasės. Tarp SinSS ir SemSS vienetų yra atitinkami santykiai4 (Ambrazas, 1986: 29).
Sakinio dalių sintaksinė pozicija sakinyje siejama su sakinio gramatiniu centru5 – SP. J. Sasas tvirtina, kad pagal veiksmažodį ir jo argumentus yra nustatomas sakinio sintaksinio centro (syntactic pivot) parinkimas (Sasse, 1995: 1071). Anot L. Servaitės, veiksmažodis kaip semantinis ir struktūrinis sakinio centro pamatas ypač svarbus sintaksei. Pavyzdžiui, leksinių statyvų (būsenos) veiksmažodžių reikšmės yra susijusios su jų sintaksinėmis savybėmis. Leksinė statyvinio veiksmažodžio reikšmė nustato veiksmažodžio savitas valentines savybes ir jo gebėjimą jungtis su kitais elemantais, ir sudaryti sakinį (Servaitė, 1982: 99–101). 

V. Ambrazas pažymi, kad santykiai tarp veiksmažodinio predikato ir aktantų lemia SemSS pagrindą. SemPred ir aktantų semantiniai santykiai nusakomi tradiciniais subjektinių, objektinių ir adverbalinių santykių terminais. SemSubj apibrėžiamas kaip predikatinio požymio turėtojas. Objektu vadinamas gyvas ar negyvas daiktas, į kurį tiesiogiai nukreiptas veiksmas ar santykis. Taip 
________________________

3Tyrinėdamas analitinį P modelį su jungtimi, B. Komris pastebėjo, kad labai svarbu atsižvelgti, ar jungtis gali įeiti į P argumentų struktūrą su būdvardžiu ar daiktavardžiu, pvz., Jane is tall. Tom is a president (vienvietis argumentas). Tokiu atveju, anglų kalbos pagalbinis veiksmažodis vadinamas semantiniu operatoriumi (Comrie, 1993: 906). 

4Remiantis V. Ambrazu, dabartinei logikai svarbus požiūris į teiginio vidinę struktūrą kaip į propozicinę funkciją, kuris sieja P (požymį) su vienu ar daugiau argumentų. Aktantais gali eiti konkretūs ir abstraktūs dalykai ir kitas propozicines funkcijas atliekantys P, o santykiai tarp veiksmažodinio P ir aktantų sudaro SemSS pagrindą (1986: 29–35).

5Pagrindiniai nesutarimai dėl centro teorijos sampratos, kurią pasiūlė A. Foley ir R. Van Valinas, kyla dėl to, ar centras valdo SinSubj. Anglų kalboje sintaksinis centras sutampa su SinSubj, kurį dažnai sudaro daiktavardžio frazė. Semantinius centrus dažnai lemia leksika, o centrai nebūtinai turi būti SinSubj tradicine prasme (Foley, Van Valin 1984. In: Sasse, 1995: 1071).

suprantama SemSS atitinka SP ypatybių sąlygojamą lietuvių kalbos sakinio sintaksinį branduolį. Anglų kalboje subjekto ir objekto sąvokos yra neapibrėžtos ir aiškiai neskiriamos nuo SinSubj ir gramatinio papildinio sąvokų (Ambrazas, 1986: 29–35). Dabartinėje lietuvių kalboje sakinio reikšminės sandaros vienetų santykiai gali būti įžvelgiami tarp predikato ir argumentų. Nuo predikato parinkimo priklauso jo argumentų skaičius ir pobūdis. Subjektiniai semantiniai santykiai yra tarp veiksmo ir jo atlikėjo (vaikai žaidžia); tarp būsenos (savybės) ir jos turėtojo (laukai žaliuoja); objektiniai semantiniai santykiai yra tarp veiksmo ir jo objekto (atnešu pusryčius); adverbaliniai semantiniai santykiai yra tarp veiksmo ir jo aplinkybių: laiko, vietos, tikslo ir kt. (Šiandien gyvename kaime) (Ambrazas, 1986: 23–29; 1997: 493–495). Remiantis V. Ambrazo tyrinėjimais (1986: 6–7), SemPred ir SP savokos gali būti siejamos su skirtingais vienetais, nes ne visi SemPred atitinka SP, ir ne visi SP – SemPred (Krepšininkų varžybos prasidėjo vakare – SinSubj nusakomas SemPred), ir kalbininkas pažymi, kad „predikacija yra būdingas, bet ne skiriamasis sakinio požymis“, o predikacija gali būti nusakoma ir kitomis sakinio dalimis: kitaip vartojami ir SinSubj, papildinio terminai, kurie nėra universalūs, sąlygojami nominatyvinės sandaros kalbų specifikos. 
Anot V. Čeifo, semantiniu požiūriu predikatas anglų kalbos sakinyje yra pagrindinis elementas, apie kurį sukasi daiktavardiniai elementai, pvz., The dish broke. Michael dried the wood. It‘s hot. [būsena]. It‘s raining [veiksmas / procesas] (Chafe, 1970: 171). Semantinis patientas gali turėti tas pačias gramatines savybes kaip ir daiktavardžio frazė, reiškianti patientą agento – patiento situacijoje, pvz., Kim was seen by Pat. – Pat saw Kim. (Huddleston, Pullum, 2002: 104, 245).
Anglų ir lietuvių kalbų tyrinėjimai parodė, kad šios kalbos gali turėti savitą veiksmažodžių semantinę sistemą ir specifiką tam tikriems reiškiniams nusakyti, pvz., Pasnigo. It snowed. Sninga. It is snowing. – čia semantinės funkcijos nustatomos iš predikato reikšmės. Sintaksinės ir semantinės struktūros skirtumai išaiškėja beasmeniuose sakiniuose, kurių branduolį sudaro savitos konstrukcijos; jų būsenos SemSubj lietuvių kalboje gali būti reiškiamas netiesioginiais linksniais. SemSubj taip pat gali atitikti papildinį asmeniniuose sakiniuose. Subjektas apibrėžiamas kaip veiksmo predikatų agentas ir būsenos predikatų patientas, percipientas, beneficientas, deskriptyvas (Ambrazas, 1986: 29–35).

Remiantis sakinio semantiniais tyrinėjimais nustatyta, kad anglų ir lietuvių kalbų SemPred nustato savo argumentų semantinius vaidmenis. Sakinio loginę ir SemSS lemia predikato parinkimas, nes nuo predikatu einančių žodžių reikšmės priklauso ir aktantų skaičius, ir jų pobūdis. 
2. ANGLŲ KALBOS SINTAKSINIŲ PREDIKATŲ TIPAI IR

LIETUVIŲ KALBOS VIENTISINIAI TARINIAI
2.1. Anglų ir lietuvių kalbų sintaksinių predikatų rūšys sandaros ir raiškos 

požiūriu
Pagal tradicinę sakinio sintaksinės struktūros analizę, SP, kaip pagrindinis sakinio dėmuo, yra binarios analizės elementas. 
Anglų ir lietuvių kalbų gramatikose SP struktūriniai tipai yra reiškiami tik veiksmažodžių asmenuojamosiomis formomis arba dar susieti ir su kitų žodžių formomis. Anglų kalboje esantys SP struktūriniai tipai, jų morfosintaksinė raiška bei ribos dažnai neatitinka lietuvių kalbos tarinių struktūrinių tipų ir morfosintaksinės raiškos, nes tradicinėje lietuvių kalbos gramatikoje aiškiai skiriami vientisiniai ir sudėtiniai tariniai, jų struktūriniai tipai ir morfosintaksinė raiška. Todėl analizuojant skirtingų kalbų SP, svarbu nustatyti ir įvertinti abiejų kalbų SP, reiškiamų veiksmažodžiais, struktūrinius tipus ir morfosintaksinę raišką, sandarą ir atliekamas funkcijas.
Tradicinėje anglų kalbos gramatikoje pateikiami veiksmažodžio struktūriniai modeliai, atitinkantys SP. Į kai kuriuos modelius įtraukiami ir papildiniai kaip atskiri sakinio dėmenys1. Vėliau struktūriškai modeliuojant, atsisakyta papildinio, kuris buvo įtrauktas į gramatinį predikatą, o pridėtinis dėmuo pavadintas papildymu2. 
Remiantis H. Vaitholo požiūriu į sakinį (H. Vaitholas (1956.) rėmėsi L. Blumfildo pateiktais sintaksinių konstrukcijų terminais), nustatyta, kad veiksmažodinės grupės sintaksinį predikatą gali sudaryti viena veiksmažodžio forma. Toks predikatas gali apimti ir du dėmenis, t. y. veiksmažodį ar veiksmažodinę žodžių grupę su papildymu. Be to, sakinio predikatas gali įtraukti ir du papildymus, kurių vienas glaudžiau siejamas su veiksmažodine žodžių grupe gramatiškai, vadinamas vidiniu papildymu (inner complement), o kitas pagal savo padėtį sakinyje vadinamas išoriniu papildymu (outer complement). Papildinys gali eiti veiksmažodžio vidiniais ir išoriniais papildymais (Iofik et al., 1981: 151). Žinoma, kad SP gali sudaryti viena veiksmažodžio forma, tačiau buvo diskutuojama, kiek ir kokių papildymų gali turėti predikatas sakinyje. 

Panašiai ir papildymą su SP sieja sisteminės funkcinės ir deskriptyvinės gramatikos atstovai (Quirk et al., 1982: 303; Huddleston, Pullum, 2002: 251–253).

Mokslinės tradicinės gramatikos požiūriu, SP skirstomi pagal veiksmažodžio gramatines ir 
________________________
1Remiantis C. Onionso tyrinėjimais, gramatinį predikatą gali sudaryti: viena veiksmažodžio forma S + P[vf]); veiksmažodžio forma su daiktavardžiu ar įvardžiu S + P(vf + predicat.[N/Pron.]); veiksmažodžio forma ir papildinys S + P(vf + obj.); veiksmažodžio forma ir du papildiniai S + P(vf + obj.+obj.); veiksmažodžio forma, papildinys, predikatu einantis būdvardis ar daiktavardis S + P(vf + obj.+predicat.[Adj./N]) (1971: 4–8). 
2Anglų kalbininkas A. Hornbis SS centrą grindžia sintaksiniu predikatu, veiksmažodžiu, pagal tai pateikia 25 struktūrinius SP modelius (Hornby, 1976: 12–77). 
semantines savybes. Veiksmažodžiai gali būti: 1) intranzityviniai; 2) tranzityviniai; 3) veiksmažodžio frazė sudaroma su jungtimi (copula) ir predikatyvu (NP / Adj.); 4) ditranzityviniai (Jacobs, 1995: 54–57). 
Anglų kalboje SP, reiškiamo asmenuojamuoju veiksmažodžiu, vaidmenį nemažai lemia sugramatinta žodžių tvarka. Taigi anglų kalbos daugelį SP sudaro vienas veiksmažodis, t. y. veiksmažodžio asmenuojamosios formos (vf), pvz., The process of warehouse design i n v o l v e s a complex set of information about products, systems etc. (Pac., 2003), arba pagalbinis veiksmažodis su neasmenuojamąja veiksmažodžio forma (dalyviu) (aux. v. + particip.), pvz., We have d e v e l o p e d an object model of the warehouse design process. A node is a s s o c i a t e d with a warehouse function ... Today, the situation is c h a n g i n g fast. (Žr. 2.1. ir 2.2.). Veiksmažodžio su bendratimi ar gerundijumi (kaip papildymu) formos paprastai aptariamos reikšmės arba sintaksiniu / gramatiniu atžvilgiu, o ne grynai morfologiškai (vf + inf. / gerund.]), pvz., The designer and analyst can f o c u s on detailed specification to optimize the individual warehouse systems. Research described in this paper is aimed at d e v e l o p i n g models of information ... (Žr. 4.1.). Veiksmažodžio jungties ir predikatyvu einančiais būdvardžiu, daiktavardžiu, įvardžiu ar skaitvardžiu (copula + Adj. / N / Pron. / Num.]), pvz., In-bound and out-bound shipments are quite d i f f e r e n t in their makeup. Design of warehousing and distribution systems is more an a r t than science that reflects the cultures of particular design teams. (Žr. 4.2.).
Remdamiesi semantinės funkcinės gramatikos požiūriu, lietuvių kalbininkai L. Valeika ir J. Buitkienė anglų kalbos veiksmažodį laiko predikacijos pagrindu, o kitus gramatinio predikato dėmenis sieja su veiksmažodžiu ir vadina modifikatoriais (modifiers). Minėtų kalbininkų nuomone, anglų kalbos gramatinį predikatą, kaip žodžių junginį, galėtų papildyti įvairių tipų modifikatoriai (subjektiniai, objektiniai ir adverbaliniai). Aptariant anglų kalbos P, svarbu semantiniai ir sintaksiniai veiksmažodžių tipai, o jie skirstomi į jungiamuosius (kopulatyvinius) ar nepilnos predikacijos (incomplete); baigtinės predikacijos – į intranzityvinius ir tranzityvinius (2006: 188–189). Panašiai SP skaido ir kitų požiūrių struktūralistai3. 
Dabartiniuose lietuvių kalbos gramatikos darbuose (Ambrazas, 1999. In: Morkūnas, 1999: 228–229) tarinys, išreikštas veiksmažodžiu, apibūdinamas kaip turintis gramatinę formą ir atliekantis sakinyje pagrindinę funkciją, o pagal veiksmažodžio gramatines formas nustatomi tarinio modeliai bei sandaros tipai.
Nustatydami tarinių tipus raiškos ir struktūros (sandaros) ir turinio atžvilgiais, ne visi ir lietuvių kalbininkai remiasi vienodais kriterijais. Vieni (Jablonskis, 1957: 455, 459) skirsto tarinius 
____________________________
3Dabartinėje lietuvių kalbos gramatikoje tariniai analizuojami raiškos atžvilgiu, tačiau vientisinių (simple predicate) ir sudėtinių tarinių (compound predicate) sandara ir ribos nevienodai suvokiamos: sudėtiniai tariniai skirstomi į veiksmažodinius (compound verbal) ir vardažodinius tarinius (compound nominal predicate) pagal antrojo komponento gramatinius bruožus (Ambrazas, red., 1996: 485–486; 1997: 464).
į grynuosius, suvestinius ir sudurtinius pagal raišką; kiti (Balkevičius, 1963: 74) tarinius skirsto pagal sandarą ir raišką į vientisinius, sudėtinius veiksmažodinius ir vardažodinius, ir savitus sudurtinius tarinius. Kitur atitinkami sudėtiniai tariniai skirstomi į suvestinius, sudurtinius ir mišriuosius (Ulvydas, red., 1976: 306). Kai kurie kalbininkai skaido vientisinius tarinius dar į paprastuosius arba grynuosius, analitinius ir samplaikinius, o sudėtinius tarinius – į sudurtinius, suvestinius ir mišriuosius4. Lietuvių kalbininkų V. Sirtauto, Č. Grendos (1988: 61) ir V. Labučio (2002: 229) sintaksės darbuose aiškiai skiriamos vientisinių tarinių trys rūšys: paprastieji arba grynieji, analitiniai ir samplaikiniai.
Šiame darbe lietuvių kalbos tariniai skirstomi dviem pakopomis sintaksiškai: į vientisinius tarinius – (a) paprastieji / grynieji tariniai - P(vf), pvz., Atvežamus krovinius dažniausiai s u d a r o vienas ar keli krovinių blokai (Pac., 2003); (b) analitinės formos tariniai su P(būti + dalyvis), pvz., Tobulėjant, šie informacijos modeliai bus p r i j u n g t i prie dialoginės informacijos sistemos. Projektavimo infrastruktūroje ir metodologijoje p a s i g e n d a m a fragmentinių tyrimo rezultatų ir modelių įterpimo. (Žr. 2.1. ir 2.2.). (c) Samplaikiniai tariniai čia neaptariami (šių tarinių tipas labai retas techniniuose tekstuose), pvz., Jums nereikia eiti iš proto, jūs galite tvarkyti reikalus vieną po kito. Sudėtiniai tariniai – (a) suvestiniai veiksmažodiniai tariniai, turintys modelį S + P(vf + inf.), pvz., Tradiciniai mažmeninės prekybos atstovai t u r i a t l a i k y t i stipresnę interneto ir “kataloginių” mažmenininkų konkurenciją. Todėl yra b ū t i n a atsižvelgti į skirstymą pulte. (Žr. 4.1.). (b) Sudėtiniai vardažodiniai tariniai, turintys penkeriopus modelius: (a) S + P(jungtis [nulinė jungtis] + predikat.[daikt. nom.]), pvz., Tai (y r a) modernus ir mokslinis p o ž i ū r i s į medicininį modelį. (b) P(jungtis + predikat.[daikt. gen.]), pvz., Užsegimo konstrukcija yra geros kokybės; (c) P(jungtis + predikat.[daikt.instr.]), pvz., Vyriausias montuotojas iš kompanijos „Alu-Sommer“ dirbs projekto prižiūrėtoju. (d) P(jungtis + predikat.[daikt. priel.konstr.]); (e) P(jungtis + predikat.[būdv.]), pvz., Jūsų prezentacijos (yra) į s p ū d i n g o s. P(neįpr.jungtis + predikat.pažym.[dalyvis]), pvz., Todėl matavimo į nurodytą stotį skverbtis s u g r į ž t a lūžusi, o tai reguliuoja jos transmisiją. (Žr. 4.2.).
Iš lietuvių kalbininkų gretinamojo pobūdžio su anglų kalba gramatikos darbų (Pažūsis et al., 2004: 311–314), taip pat iš anglų kalba pateiktos Lithuanian grammar matyti (Ambrazas red., 1997: 463–473), kad lietuvių kalbos tariniai, reiškiami veiksmažodžiais, dažniausiai skirstomi remiantis morfologiniais (pagal formą), semantiniais ir sintaksiniais kriterijais. Tarinio struktūra bei sandaros tipai nustatomi pagal veiksmažodžio gramatines formas. 
Taigi anglų kalbos daugelį SP sudaro veiksmažodžiai (t. y. veiksmažodžio asmenuojamosios
____________________________
4Anot V. Ambrazo, sakinio modelio sudėtis priklauso nuo tarinio sintaksinių ypatybių: į sakinio branduolį įeina vienas tarinys ir tik gramatiškai būtinos jo dalys, tiesiogiai susijusios su tariniu, kadangi tarinys yra būtina kiekvienam modeliui sakinio dalis. Į daugelio sakinių branduolį įeina tiesioginis papildinys (Ambrazas, red., 1996: 588). 
formos), kurie toliau paprastai aptariami reikšmės atžvilgiu ir morfosintaksiškai. 
Šiame darbe lietuvių kalbos tariniai bus skirstomi struktūros (į vientisinius ar paprastuosius ir sudėtinius), turinio (semantikos) ir raiškos atžvilgiais (veiksmažodinius ir vardažodinius). Veiksmažodinių sintaksinių predikatų struktūrinius tipus sudaro savarankiškos reikšmės veiksmažodžių asmenuojamosios formos. Vardažodinių tarinių struktūrinius tipus sudaro vardažodžių ir kai kurių prieveiksmių junginiai su pagalbinių veiksmažodžių asmenuojamosiomis formomis. 
Šiame darbe, analizuojant ir vertinant SP, bus remiamasi tokiu anglų ir lietuvių kalbų sintaksinių predikatų skirstymo gretinimu (žr. 7 pav.):


SP struktūriniai tipai

SP viena veiksm.f. 
SP, jungtis su vardažodiniu elementu
P(vf)



P(copula+predicat.[N/ Adj.])
SP, sudurtinių laikų veiksm. f. 
P (aux.v.+particip./inf.)
SP, vf su veiksm. elementu
P(vf + PC[inf./gerund./particip.])
7 pav. Anglų ir lietuvių kalbų sintaksinio predikato tipų gretinimas
Sintaksiniai predikatai anglų ir lietuvių kalbų gramatikose interpretuojami ir reiškiami ne visada vienodai, todėl susidaro sunkumų pereinant nuo anglų kalbos sintaksinio predikato struktūrinio tipo, morfosintaksinės raiškos ir sintaksinio predikato ribų prie lietuvių kalboje įprastų skirti vientisinių ir sudėtinių tarinių. 
Apibendrinant darbe anglų ir lietuvių kalbų sintaksinių predikatų tipų ir jų morfosintaksinės raiškos būdų tipologinį gretinimą struktūriniu ir semantiniu atžvilgiu, sudaromos tokios pagrindinės sąvokų schemos (žr. 8 pav. ir 9 pav.):
P r e d i k a t a s 

sintaksinė funkcija

Sandara

Struktūra
________________________________________________________

Veiksmažodis (V+ bendratis, dalyvis, gerundijus, būdvardis, daiktavardis)
kategorijos

________________________________________________________

Veiksmažodis, bendratis, dalyvis, gerundijus, būdvardis, daiktavardis
raiška
________________________________________________________

Pagalbiniai v., modaliniai v., jungties v. (veiksmažodžiai–morfemos)
predikato dėmenys

________________________________________________________

Fleksijos ir kitos morfemos (priešdėliai, priesagos)
formų raiška
8 pav. Anglų kalbos SP sąvokų ir jų turinio struktūrinė hierarchija
T a r i n y s 


sintaksinė funkcija
Pakopos (sintaksiniu rangu)
Struktūra
____________________________________________________

I. Vientisinis

paprastasis 



analitinės formos 




samplaikinis

II. Sudėtinis

veiksmažodinis (suvestinis)




vardažodinis (sudurtinis)

____________________________________________________

Veiksmažodis


bazinė kategorija

____________________________________________________

Veiksmažodis (jungtis), bendratis, dalyvis, daiktavardis, būdvardis

predikato dėmenys

_____________________________________________________

Fleksijos ir kitos morfemos (priešdėliai, priesagos)

formų raiška

9 pav. Lietuvių kalbos tarinio tipų ir turinio struktūrinė hierarchija
Be to, analizuojant surinktą medžiagą, svarbu nustatyti anglų ir lietuvių kalbų SP formų gramatiškumą ir įvertinti sudurtinių laikų atitikmenų analitiškumo laipsnį ir specifiką. 
2.2. Sintaksinių predikatų analitiškumas

Analitiškumo problemą anglų ir lietuvių kalbose reikia aptarti atskirai.
Anglų kalbos sintaksinių predikatų tipai gali būti sudaromi tik pasitelkus veiksmažodžių asmenuojamąsias formas. Įžvelgiamas SP analitiškumo1 akivaizdus morfologizavimas. Svarstomas analitinių formų morfologijos santykis su sintaksinėmis konstrukcijomis (žr. 10 pav.):
SP analitinis tipas
Analitinių laikų veiksm. f.
Neveikiamosios rūšies veiksm. f.
P(be + present particip.)

P(be + past particip.)
P(have + past particip.)
Analitinė (perifrastinė) ateities laiko veiksm. f.
P(aux. v.+ inf.)
10 pav. Anglų kalbos analitinės struktūros sintaksinio predikato tipas
Tradicinės gramatikos darbų tyrimuose (Onions, 1971: 100–101) nurodoma, kad analitiniai, sudurtiniai laikai (compound tenses) sudaromi su pagalbiniais veiksmažodžiais will (would), shall (should), do(did) + bendratis arba have (had) + būtojo laiko dalyvis, ir veiksmažodžio be (am, is, are), was (were) asmenuojamosios formos su esamojo ar būtojo laiko dalyviu. 
_______________________

1A. Gudavičius taip pat pažymi, kad anglų kalboje akivaizdi analitizmo tendencija (2007: 24).
Analitinės veiksmažodžių formos sudaromos su pagalbiniais asmenuojamaisiais veiksmažodžiais be ir have, kurios yra laikomos atskiromis morfemomis, lemiančiomis asmenį, laiką, veikslą, rūšį. Pagalbiniai asmenuojamieji veiksmažodžiai be ir have su esamojo ir būtojo laiko dalyviais skaidymo požiūriu prilygsta morfologiniam lygmeniui. 
Lietuvių kalboje veiksmažodžio asmenį ir laiką rodo galūnės, o veikslą – priesagos ar priešdėliai:
(1) a. NATO is also actively addressing the evolving challenges of security.
b. NATO taip pat aktyviai sprendžia kylančias saugumo problemas (NATO, 2004: 3).
Lietuvių kalbos pavyzdyje (1 b) vientisinis tarinys sprendžia reiškiamas grynąja veiksmažodžio forma, kuri rodo esamąjį laiko 3 asmenį ir skaičių galūnėmis.
(2) a. At the same time, the nature of the task has evolved. 
b. Tuo pačiu metu pasikeitė pačios užduoties pobūdis (NATO,2004: 16).
Kitame lietuvių kalbos pavyzdyje (2 b) vientisinis tarinys pasikeitė reiškiamas asmenuojamąja veiksmažodžio forma su priešdėliu pa-, žymi atliktinį veiksmą, o praeities laiko 3 asmenį ir skaičių – galūnės.
(3) a. Any damage to the machine as a result of its being put to a use unadvisedly is not covered by the 
guarantee.
b. Garantija negalioja mašinos gedimams, kurie atsirado naudojant mašiną ne pagal paskirtį (But., 2004).
Anglų kalbos SP reiškiamas analitiškai su neveikiamosios rūšies konstrukcija ir neigimo žodeliu. Tačiau ir šitame lietuvių kalbos pavyzdyje (3 b) anglų kalbos analitinė neveikiamosios rūšies konstrukcija interpretuojama veikiamąja veiksmažodžio forma, tik su neigimo priešdėliu ne-. 
Lietuvių kalbos gramatikose nėra aiškių ribų tarp analitinių (formų) ir sudurtinių tarinių. Nevienodumų atsiranda ir dėl to, kad ne visi lietuvių kalbininkai tarinius skirsto remdamiesi pagal vienodus kriterijus. 
Lietuvių kalbos analitinėmis tarinio formomis (bet ne tomis pačiomis analitinėmis veiksmažodžio formomis kaip anglų kalboje – aux. v. [be ] + present particip.; aux. v. [have] + past particip.; aux. v. + inf.) laikomos sudėtinės veiksmažodžio laikų formos – pradėtiniai ir atliktiniai sudurtiniai laikai ar neveikiamoji rūšis (Balkevičius, 1963: 90–127; Paulauskienė, 1994: 356; Ambrazas, 1999. In: Morkūnas, 1999: 228–229; Labutis, 2002: 229–231). Taigi analitiniu vadinamas ir vientisinis tarinys (Pažūsis et al., 2004: 311–312). Remiantis V. Labučio gramatikos tyrinėjimais (2002: 229–231), galima analitinį tarinį laikyti tarpine grandimi tarp vientisinio ir sudurtinio tarinio, ypač ta riba subtili tarinį reiškiant neveikiamąja rūšimi. (Žr. 11 pav.): 
Vientisinio tarinio tipo sudurtinė (analitinė) forma
Sudurtinių laikų veiksm. formos
Neveikiamosios rūšies veiksm. f.
(pradėtinių ir atliktinių laikų veiksm. f.)
(būti + neveik.r.dalyvis)
(būti + veik.r.dalyvis)
11 pav. Lietuvių kalbos sudurtinės (analitinės) struktūros vientisinio tarinio tipas 

Kiti mano, kad lietuvių kalboje nėra tikrų analitinių formų, o tik sudėtiniai tariniai (Balkevičius, 1998: 19; Holvoet, Judžentis, 2005: 12). Remiantis A. Holvetu ir L. Semėniene, lietuvių kalbos analitinės arba perifrastinės neveikiamosios rūšies formos yra priskiriamos sintaksiniam lygmeniui (2004(f): 35–41). 
Anglų kalbos SP veiksmažodžių analitinių formų asmens, laiko ir veikslo rodiklius turi pagalbiniai veiksmažodžiai be ir have. Lietuviu kalboje veiksmažodžio asmenį ir laiką rodo galūnės, o veikslą – priesagos ar priešdėliai.
Anglų kalbos SP tipas sudaromas su veiksmažodžiu be ir būtojo laiko dalyviu, lietuvių kalboje toks tarinys reiškiamas veiksmažodžiu būti ir neveikiamosios rūšies dalyviu, tačiau lietuvių kalboje esamojo laiko veiksmažodį būti galima praleisti:
(4) a. The treatment and storage of waste is defined in the Permit for Nature Resources. 
b. Atliekų tvarkymas ir sandėliavimas (yra) nustatytas Gamtos išteklių leidime (Lel., 2003).
(5) a. The fact that every challenge was successfully overcome.
b. Vis dėlto visi sunkumai buvo sėkmingai įveikti (Sto., 2003).
Gramatinės giminės raiška anglų ir lietuvių kalbose taip pat turi savitumų. Anglų kalbos giminės kategorija išryškėja tik daiktavardžiuose ir įvardžiuose. Lietuvių kalbos gramatinė giminės kategorija morfologiškai žymima ne tik daiktavardžių, būdvardžių, įvardžių, bet ir dalyvių formose. Lietuvių kalboje neveikiamosios rūšies formą ir morfologizuotą gramatinės giminės (taip pat ir sangrąžos) interpretaciją gali lemti semantiniai dalyvių požymiai. Abiejų kalbų SP analitiškumas ryškus, tačiau skiriasi morfologiniu (anglų kalboje) ir morfosintaksiniu (lietuvių kalboje) kriterijumi.

Anglų kalbos SP tipas, reiškiamas su veiksmažodžiu have, į lietuvių kalbą gali būti verčiamas esamojo laiko atliktine sudurtine forma esame užmezgę, sudaryta su esamojo laiko veiksmažodžiu būti ir būtojo kartinio laiko veikiamuoju dalyviu:
(6) a. And we have long-term relationships with various partners such as “Werner”.
b. Be to, esame užmezgę ilgalaikius santykius su tokiais partneriais kaip „Werner“ (Sto., 2003).
Anglų kalbos SP tipą, sudaromą analitiškai (be + adj.) atitinka lietuvių kalbos konstrukcija (būti + būdv.), kuri priskiriama sudėtiniam tariniui. Anot V. Labučio, lietuvių kalboje gali būti neryški riba tarp vientisinio ir sudėtinio tarinio, reiškiamo neveikiamąja rūšimi – „subūdvardėjęs ar sudaiktavardėjęs dalyvis jau tikrai eina sudurtinio tarinio dėmeniu, o būdvardėjimo ar daiktavardėjimo procesas griežtų ribų neturi“ (2002: 231): 
(7*) a. Now, we are much more calm and considered. 
b. Tačiau dabar mes (esame) labiau nusiraminę ir santūresni.
c. [Gali būti: ... ramesni ... ]

Analizuojant anglų kalbos SP tipą, analitinėmis veiksmažodžio formomis laikomos modalinių veiksmažodžių su bendratimi žodžių grupės – P[mod. v. + inf.]: 
(8) a. The information contained in this module will specify the “valid” relationships ...
b. Šiame modulyje esanti informacija tiksliai nusakys ne tik veiksmingus sąryšius ... (Pac., 2003). 
(9) a. You can see the river from the Magistrale. 
b. Jūs galite matyti upę nuo Magistralės (Sto., 2003). 
Lietuvių kalbininkai tarinio tipą, sudarytą iš modalinių veiksmažodžių su bendratimi, laiko sudėtiniu veiksmažodiniu tariniu:

Abiejų kalbų SP struktūrinių tipų analitiškumas ryškus, tačiau skiriasi morfologiniu (anglų kalboje – laiko, asmens, skaičiaus, rūšies, veikslo) ir morfosintaksiniu (lietuvių kalboje – morfologiniai laiko, asmens, skaičiaus, giminės, rūšies, veikslo) laipsniais. 

Taigi skiriant analitinę veiksmažodžio formą nuo sudurtinio tarinio susiduriama su įvairiomis nuomonėmis. Nesutariama dėl požiūrio į lietuvių kalbos pagalbinio veiksmažodžio būti konstrukciją su neveikiamuoju dalyviu ar būtojo kartinio laiko veikiamuoju dalyviu. Jeigu šis veiksmažodis eina su dalyviais ir laiko reikšmės atžvilgiu sudaro vientisiniams laikams opozicinius vienetus, t. y. jų reikšmės yra paradigmiškai susiejamos su kitų laikų reikšmėmis – tai toks junginys būti + dalyvis prilygsta vienam sintaksiniam dėmeniui. Tokio požiūrio laikomasi šiame darbe. 
Sintaksinė sakinių struktūra, kuri dažnai siejama su SP sandaros raiška ir tipu, gali būti sudėtinga, tad verčiant ir interpretuojant prireikia ją visą keisti. Tačiau verčiant sakinio turinys turi likti toks pats, t. y. patartina nenutolti nuo teksto. Svarbu ir tai, kad verčiant būtų atsižvelgiama į abiejų kalbų struktūros savitumus. Anglų kalbos SP tipą sudarančios analitinės veiksmažodžių formos priklauso morfologijos lygmeniui, lietuvių kalboje jas gali atitikti vientisinio tarinio tipas. 

Lietuvių kalbos tarinių tipai, sudaromi su modaliniais veiksmažodžiais ir bendratimi, struktūros atžvilgiu paprastai laikomi sudėtiniais veiksmažodiniais, arba suvestiniais, tariniais. Anglų kalbos veiksmažodžio analitiškų gramatinių formų vertinimas priklauso nuo SP sampratos. 
2.3. Anglų kalbos SP tipai ir lietuvių kalbos vientisiniai tariniai bei jų realizavimas
Anglų kalbos gramatikos darbuose vientisinių ir sudėtinių SP sąvokos nevartojamos, o lietuvių kalboje jas įprasta skirti.

Dažniausiai lietuvių kalboje vientisinių tarinių pakopa toliau skirstoma į 1) paprastųjų ar grynųjų tarinių tipą – P(vf); 2) sudurtinių ar analitinių tarinių tipą – P(būti + dalyvis). 
Lietuvių kalbos vientisinis tarinio tipas, sudarytas iš vienos asmenuojamosios formos, pagal veiksmažodžio struktūrą laikomas paprastuoju, arba grynuoju, tariniu. Tarinio tipas iš kelių žodžių samplaikos, kurio dėmenys nesusieti sintagminiu ryšiu, lietuvių kalbos gramatikose vadinamas samplaikiniu tariniu (darbe samplaikinių tarinių tipas nebus aptariamas).
Anglų kalbos SP tipą dažnai sudaro paprasta veiksmažodžio forma, turinti asmens (žr. 3.4.), skaičiaus, laiko (žr. 3.1.) ir veikslo (žr. 3.2.) kategorijas. Anglų kalbos paprastą veiksmažodžio formą gali atitikti lietuvių kalbos paprastasis, arba grynasis, tarinys, kuris yra sudarytas iš vienos veiksmažodžio formos, rodančios asmenį, skaičių, laiką, veikslą:
(1) a. Any RTS scheme consists of two sets – components and links between them ... 

b. Bet kurią RTS sistemą sudaro dvi aibės – komponentų ir ryšių tarp jų ... (Mik., 2003).
Anglų kalbos SP tipas, reiškiamas esamojo laiko veiksmažodžio morfologizuota neigiama sudurtine forma1, sudaroma su neiginiu ir pagalbiniu veiksmažodžiu – S + P(aux. v. + not + inf.):
(2) a. However, the law does not regulate by what means these requirements are met. 
b. Tačiau įstatymas nereglamentuoja, kaip bus laikomasi šių reikalavimų (Bar., 2003).

Anglų kalbos pavyzdyje SP reiškiamas esamojo laiko veikiamosios rūšies sudurtine veiksmažodžio forma does not regulate su pagalbiniu does ir not, reikalingu žymėti neigiamą vienaskaitos 3-iąjį asmenį. Lietuvių kalboje neigimui rodyti pagalbinio veiksmažodžio nereikia. Lietuvių kalba turi paprastą tarinį nereglamentuoja, sudaromą su darybiniu neigimo priešdėliu ne- : S + P(vf [neig. afiks.]). 
Anglų kalbos SP modelio klausiamoji forma gali būti sudaroma su pagalbiniais veiksmažodžiais be ar do – P(aux. v. + S + inf.)?. Į lietuvių kalbą čia verčiama tiesioginės nuosakos absoliučios reikšmės esamojo laiko vientisine tarinio forma, kuri reiškiama paprastuoju 
_______________________

1Deskriptyvinės anglų kalbos gramatikos darbuose nurodoma, kad pagalbiniai veiksmažodžiai do ir be vartojami sudarant laikų formas, neigimo, klausimo formas, rūšį, inversiją (Huddleston, Pullum, 2002: 93). Generatyvinėje anglų kalbos gramatikoje akcentuojama, kad neigimo forma sudaroma su neiginiu (not) ir laiką žyminčiais pagalbiniais veiksmažodžiais (do, be), kurie jau yra predikato dalis. Anglų kalbos pažymimieji žodžiai gali būti sudaromi su neigimo dalelyte (no, nothing, neither ... nor, kt.) (McCawley, 1995: 1328, 1330). Anglų kalboje neigimas dažnai reiškiamas žodžiais not, never, no, kt. ir yra branduolio operatorius (un- unhappy). Dažniau pasitaiko vidinis neigimas (internal negation), kuris yra predikato apvalkalo (core) operatorius (su pagalbiniu veiksmažodžiu did not) (Van Valin, LaPolla, 1997: 46). 
veiksmažodžiu – (Ar + S + P(vf)?:
(3) a. Does the law indicate the specific legal mechanisms?
b. Ar įstatymas nurodo būtent konkrečius teisinius mechanizmus? (Bar., 2003)
(4) a. Are you in favour of a change of values in industrial construction?
b. Ar jūs pritariate vertybių pasikeitimui pramoninėje statyboje? (Sto., 2003)

Anglų ir lietuvių kalbose SP, reiškiamas veiksmažodžiu, dialoge gali žymėti esamąjį (absoliučios reikšmės) gramatinį laiką. 

Anglų kalbos pagalbinis be  struktūriniu atžvilgiu gali būti priklausoma morfema ir sudaryti analitinį veiksmažodį su esamojo laiko dalyviu. Veikslo reikšmės žymėjimas taip pat ryškus esamojo laiko dalyviuose, kurie neturi derinamųjų veiksmažodžio asmens, skaičiaus fleksijų. Esamojo laiko dalyviams būdingas afiksas  -ing.
Anglų kalbos SP tipą gali sudaryti įvairių tęstinių laikų – P(aux. v. [be] + S + present particip.) ir nuosakų asmenuojamosios veiksmažodžių sugramatintos sudurtinės formos. Tačiau tokią veiksmažodžio formą gali atitikti vientisinis tarinys: 
(5) a. What are you working on at the moment?
b. Kuo jūs užsiimate šiuo metu? (Sto., 2003)
Tiesioginės nuosakos esamojo laiko veiksmažodžiu užsiimate reiškiamas lietuvių kalbos tarinys gali žymėti konkrečiai kalbamuoju momentu vykstantį kartinį veiksmą ir kartotinį, bet šias kartinio ir kartotinio laiko skirtybes gali žymėti viena veiksmažodžio forma.
Lietuvių kalbos vientisinius paprastuosius, arba grynuosius, tarinius gali sudaryti įvairių laikų (žr. 3.1.) ir nuosakų (žr. 3.6.) vientisinės asmenuojamosios veiksmažodžių formos:

(6) a. To do this, we modified “Sullivan’s” principle “form allows flow”.
b. Tam mes šiek tiek pritaikėme „Sulivano“ principą: „forma sudaroma iš srauto“ (Sto., 2003).
Anglų ir lietuvių kalbose asmens formos priklauso nuo veiksmažodžiu reiškiamo SP semantikos ir nuo gramatinio veiksnio pobūdžio. Šis anglų kalbos SP modelis reiškiamas tokiomis veiksmažodžio formomis, neturinčiomis asmens ir skaičiaus gramatinių rodiklių, tik rodiklį, nurodomas praeities laikas – S + P(vf [affix –ed]). Lietuvių kalboje, priešingai, visada reiškiamos veiksmažodžio formos ir turi – laiko, asmens ir skaičiaus rodiklius – S + P(vf [būt.l. dg. 1 asm]).
Anglų kalbos perfektiniu laiku reiškiamą SP struktūrinį tipą sudaromą analitiškai su dalyviu2, lietuvių kalboje gali atitikti vientisinis tarinys: 
(7) a. Each of NATO's three nuclear powers has greatly reduced the number of their weapon. 
b. Visos trys iš branduolinį ginklą turinčių NATO narių labai sumažino ginklų skaičių (NATO, 2004: 14). 
_______________________

2Anglų kalbos gramatikose, pagal struktūrinę koncepciją sudarant anglų kalbos tęstinius laikus, pagalbinis veiksmažodis be reikalauja esamojo laiko dalyvio, o sudarant atliktinius laikus, pagalbinis veiksmažodis have siejamas su būtojo laiko dalyviu (Huddleston, Pullum, 2002: 104, 106). 

Anglų kalbos dalyvio forma yra išvesta iš veiksmažodžio ir vartojama su pagalbiniu veiksmažodžiu sudarant sudurtinius laikus, nuosaką, aspektą ar rūšį (Huddleston, Pullum, 2002: 78). 
Neasmenuojamųjų veiksmažodžių pasyvo reikšmės žymėjimas taip pat ryškus ir būtojo laiko dalyviuose, kurie gali turėti afiksą -ed:
(8) a. This manual is intended for use for the owner, the installer and the user of the machine.
b. Šis žinynas yra skirtas savininkui, montuotojui ir mašinos naudotojui (But., 2004).
Remiantis lietuvių kalbininkais, tokia veiksmažodžio forma gali būti vadinama analitiniu tariniu (Sirtautas, Grenda, 1994: 63–64). 
Anglų kalbos perifrastinės / analitinės formos (žodžių konstrukcijos) gali atitikti lietuvių kalbos veiksmažodžių pradėtines, atliktines ir neveikiamosios rūšies formas, sudurtines veiksmažodžių formas: 
(9) a. An ethnographic study is currently being performed ...
b. Šiuo metu (yra) atliekamas etnografinis tyrimas ... (Pac., 2003).

Lietuvių kalboje neveikiamosios rūšies formos interpretaciją lemia veiksmažodžių semantiniai požymiai. Asmenuojant lietuvių kalbos veiksmažodį, sudaromos ne tik jo vientisinės, bet ir sudurtinės formos: tarinys, išreikštas veiksmažodžio sudurtine forma, laikomas taip pat vientisiniu tariniu.
Anglų kalbos SP modelis, reiškiamas būsimojo laiko perifrastine (analitine) veiksmažodžio morfologizuota forma, sudaromas su pagalbiniais modaliniais veiksmažodžiais – P(aux. v. [will] + inf.), o lietuvių kalboje paprastai ją atitinka vientisinis tarinys reiškiamas paprasta veiksmažodžio forma – P(vf [būs.l. afiks.]):
(10) a. This will promote exchange of experience between the countries and assist in improvement of 
overall management practices of the World Heritage sites. 
b. Tai gerins patirties mainus tarp šalių ir tobulins visas pasaulio paveldo vietų tvarkymo praktikas (Bar., 2003).
(11) a. Web server will control the presentation of the website and the accounting system (Mik., 2003).

b. „Web serveris“ valdys svetainės ir apskaitos sistemą.
Anglų ir lietuvių kalbų SP modelių gretinimas atskleidžia sisteminį ryšį tarp asmenuojamųjų veiksmažodžių sugramatintų formų ir jų raiškos, o morfologinių ir sintaksinių požymių savitumą lemia kalbos tipas. Anglų ir lietuvių kalbų SP, reiškiamų veiksmažodžiais, gramatinimo laipsnis grindžiamas morfologiniu, sintaksiniu ir semantiniu kriterijais. 
Iš pateiktų pavyzdžių analizės matyti, kad gana dažnai anglų kalbos SP tipą, reiškiamą analitinėmis veiksmažodžių morfologizuotomis formomis, į lietuvių kalbą verčiame vientisiniais tariniais (tai ypač būdinga techninių tekstų instrukcijoms). 
3. SINTAKSINIŲ PREDIKATŲ TIPAI IR JŲ SANTYKIS SU
ĮVAIRIOMIS KATEGORIJOMIS
3.1. Sintaksinių predikatų tipai ir jų santykis su laiko kategorija

SP struktūrinius tipus lemia pirmiausia asmenuojamųjų veiksmažodžių formos, kuriomis rodomas laikas, pagal formą ir turinį yra morfosintaksinė (kaitybinė) kategorija. Anglų ir lietuvių kalbų sisteminė koreliacija tarp sugramatintų laikų opozicijų yra rodoma veiksmažodžių formomis. Anglų kalboje gramatinė laiko morfema ne visai taip pat interpretuojama kaip lietuvių kalboje. Kad anglų kalbos įvairių laikų vertimai į lietuvių kalbą būtų tikslesni, gramatinio laiko reikšmėms turėtų neprieštarauti ir sintaksiniai, ir semantiniai (nepriklausomi) veiksniai, lemiantys laiko interpretaciją. 

Gretinant veiksmažodžių kaip SP struktūrinių tipų realizacijų laikus anglų ir lietuvių kalbose, susiduriama su probleminiais atvejais: gali neatitikti leksiniai, semantiniai ir gramatiniai laikų rodikliai. Anglų ir lietuvių kalbininkų nuomonės skiriasi ir dėl laikų skaičiaus vienoje ir kitoje kalboje.

Anglų kalba turi dvi gramatinių laikų sistemas: būtasis – esamasis (praeities ir dabarties laikų reikšmės) ir atliktinis / neatliktinis (McArthur et al., 1996: 944; Huddleston, Pullum, 2002: 116). Anglų kalbos gramatinis laikas yra reiškiamas visomis sintaksinį predikatą sudarančiomis asmenuojamomis veiksmažodžio formomis, kurios žymi ne tik laiką, bet ir asmenį, ir skaičių. Jei veiksmažodžio forma yra analitinė (t. y. sudurtinė), veiksmažodžio asmens ar skaičiaus reikšmes rodo pagalbinis veiksmažodis. Neasmenuojamosios veiksmažodžio formos, liepiamosios ir tariamosios nuosakų veiksmažodžių formos neturi morfologinių laiko reikšmės nuorodų. Gramatinio laiko formos nėra vieninteliai laiko rodikliai. Anglų kalbos laikų sistemoje gramatines veiksmažodžio formas lemia semantinės savybės, susijusios su laiko reikšmės sąvokomis. Todėl forma ir reikšmė gali būti laikomos atskirais rodikliais, kadangi gramatinės laikų formos laiko reikšmių visumos neatitinka (Jacobs, 1995: 195, 187–188). Morfologiniu požiūriu, anglų kalboje yra tik du gramatiniai laikai: paprastasis (nežymėtasis) esamasis ir būtasis, tačiau gramatinių laikų paradigma yra išplėtota, pasitelkiant pagalbinius veiksmažodžius be ir have (Onions, 1971: 100–101). Šios formos tradiciškai vadinamos gramatiniais laikais, tačiau pagal dabartinę anglų kalbos terminologiją papildomos šios laikų formos priklauso aspektui / veikslui (Quirk et al., 1982: 40–41; Jacobs, 1995: 185; Huddleston, Pullum, 2002: 116).
Lietuvių kalbos gramatikos darbuose gramatinis laikas apibūdinamas kaip morfologinė veiksmažodžio kategorija, skiriama pagal veiksmo santykį su kalbamuoju momentu (dabartimi) arba kito veiksmo laiku. Dabartinėje lietuvių kalboje veiksmo santykį rodo keturios veiksmažodžio formų grupės, t. y. keturi laikai: esamasis, būtasis kartinis, būtasis dažninis ir būsimasis. Su kalbamuoju momentu sutampantį veiksmą žymi esamasis laikas, ankstesnį veiksmą – būtasis kartinis laikas ir būtasis dažninis laikas, vėlesnį veiksmą – būsimasis1 laikas. Tai vientisiniai veiksmažodžio laikai2 (Ambrazas, 1999. In: Morkūnas, 1999: 346). 

Lietuvių kalbos gramatikos darbuose (Ambrazas, 1999. In: Morkūnas, 1999: 346) sudėtiniai laikai yra tam tikros sintaksinės konstrukcijos, koreliuojamos su vientisiniais laikais pagal laiko ir rūšies reikšmes ir tuo būdu įeinančios į veiksmažodžio morfologinių kategorijų sistemą. Veikiamosios rūšies sudėtiniai laikai skirstomi į pradėtinius ir atliktinius. Skirtingos laikų formos būdingos tiesioginei ir netiesioginei nuosakoms, o iš neasmenuojamųjų veiksmažodžių formų – dalyviams ir padalyviams. Lietuvių kalboje sudėtinės laiko formos, sudarančios kartu su vientisinėmis laiko formomis vieną laiko kategorijos paradigmą įspraudžia laiko formas į griežtą sistemą, t. y. veikiamosios rūšies veiksmažodžio formos gramatikoje sudaro simetrišką aštuonių laikų (keturių vientisinių ir keturių atliktinių) sistemą (Ambrazas, red., 1996: 337–347). 
Anot R. Džeikobso, tradicinė mokyklinė gramatika, nurodžiusi anglų kalboje esančią dvylikos gramatinių laikų sistemą, painioja gramatinius laikus su laiko nuorodomis ir taip paslepia veikslo sistemos prigimtį (1995: 195). 

Taigi anglų ir lietuvių kalbos specifinės veiksmažodžių laiko reikšmės sudaro sunkumų gretininant ir verčiant. Veiksmažodžio laikų (žr. 3.1.) ir veikslų (žr. 3.2.) santykiai yra problemiška anglų kalbos sritis. Anglų kalbos gramatinė laikų sistema, t. y., veiksmažodžių formos, nurodančios (SP) laiką, tiesiogiai susijusios su semantinėmis veiksmažodžių savybėmis3. Forma ir reikšmė susiję dalykai, tačiau jie neturi būti tapatinami apibūdinant gramatinių laikų ir laiko nuorodų vartoseną. Gramatinis laikas ir veikslas reiškiamas tam tikromis veiksmažodžių formomis. 
Gramatinis laikas yra sugramatintas veiksmo laiko žymėjimas, paprastai turintis laiko nuorodą, siejamą su kalbėjimo laiku, arba su kita situacija. Veikslas (eigos ir įvykio) gramatiškai žymi veiksmažodžio ypatybinio suvokimo laiko situacijas. Absoliutaus ir reliatyvaus laiko nuoroda (time reference) skiriasi nuo gramatinio laiko (tense), o veikslo reikšmė nesutampa su laiko forma: įvykiai ir situacijos vyksta tam tikru laiku, todėl reikia nustatyti situacijos ar įvykio santykius ne vien su kalbamuoju momentu (Jacobs, 1995: 194). 
_______________________

1... veiksmažodžių gramatinio laiko formos nurodo apibendrintas laiko reikšmes, įvardintas tradiciniais terminais, t. y., „esamuoju, būtuoju ir būsimuoju laikais“ – parodomojo (deiktinio) laiko kategorijai priskirtinos trys vertės. Gramatinio laiko kategorijos branduolį sudaro deiktinio laiko priešpriešas reiškiantys vientisiniai laikai, atstovaujantys kaitybinei laiko kategorijai. Kitos laiko reikšmės (santykinis laikas) priklauso ne veiksmažodžio kaitybos, o veiksmažodinio junginio lygmeniui (Holvoet, Pajėdienė, 2004: 121, 140). 
2Lietuvių kalbos asmenuojamųjų veiksmažodžių laiko kategorija daugianarė. Ją sudaro keturi laikai – esamasis, būtasis kartinis, specifinis – būtasis dažninis ir būsimasis laikas. Šioje sistemoje yra universalusis ir specifinis laikų dalijimas. Pagal universalųjį dalijimą – dabarties, praeities ir ateities laikai, o pagal specifinį – praeities laikas dar padalytas į būtąjį kartinį ir būtąjį dažninį (Jablonskis, 1957: 249; Paulauskienė, 1994: 326–332). 

3Anglų kalbos gramatinės laikų formos, jų reikšmės bei vartojimo galimybės aptartos daugelyje teorinio pobūdžio skirtingų požiūrių gramatikų darbuose (Onions, 1971; Hornby, 1982; Quirk et al., 1982; Collins Cobuild, 1990; Lewis, 1991; Jacobs, 1995; Yule, 1998; Huddleston, Pullum, 2002; kt.). Apie jas kalbama ir lietuvių kalbos gretinamojo pobūdžio darbuose (Ambrazas, red., 1997; Pažūsis, Rosinienė, Žemaitienė, 2004).

Taigi anglų kalbos asmenuojamųjų veiksmažodžių gramatinių laikų ir veikslų sąveika (reiškiama ta pačia forma) kaip reiškinys daugiausiai kelia problemų. 

Klasikinės krypties kalbininkai pastebėjo veikslo kategoriją, tačiau bandymai išskirti šią kategoriją sukėlė painiavą dėl jos reiškimo morfologinėmis, leksinėmis ir sintaksinėmis priemonėmis, kuriomis anglų kalboje gali būti žymimas veiksmo būdas. Nelengva atskirti veiksmažodžio formą, veiksmažodžio leksinę reikšmę (tęstinis / netęstinis) ir asmenuojamojo veiksmažodžio sintaksinius junginius su bendratimi ar gerundijumi, žyminčius skirtingas veiksmo reikšmes (veiksmo pradžią, tęstinumą, pabaigą). 

Gretinant ir verčiant veiksmažodį, atitinkantį SP struktūrinius tipus, rodančius anglų ir lietuvių kalbų įvairius laikus, iškyla neaiškumų ir dėl skirtingo santykio tarp veikslo ir laikų. 

3.1.1. SP struktūriniai tipai ir dabarties laiko realizavimas 

Dabarties laiko pagrindinė paskirtis – reikšti dabarties įvykius ir veiksmus kaip realius faktus. 

Anglų kalbos SP tipai reiškiami asmenuojamųjų veiksmažodžių formomis, kurių paprastasis nežymimasis esamasis laikas rodo įprastinį veiksmą1. Komentaruose esamasis laikas vartojamas reikšti įvykiams, vykstantiems lygiagrečiai su kalbamuoju momentu. 
Lietuvių kalbos esamasis laikas yra veiksmažodžio laiko formų grupė, žyminti kalbamuoju momentu vykstantį aktualų veiksmą. Tarinių tipai reiškiami esamojo laiko formomis, kurios žymi veiksmą, aktualų kalbamuoju momentu: veiksmas gali būti laikinai nutrauktas, neseniai pasibaigęs, numatomas atlikti. 
Kartais anglų kalbos gramatinis esamasis laikas ir dabarties laiko nuorodos painiojamos, t. y., įvykio (perfect) ir eigos (continuous) laiko nuorodos yra tik priemonės sudarant papildomus gramatinius esamuosius ar išplėstinius laikus (Jacobs, 1995: 187). 

Verčiant SP, reiškiamus skirtingomis veiksmažodžių formomis, svarbu aptarti anglų ir lietuvių kalbose dabarties laiką, nes šiose kalbose esamasis laikas ne visada reiškiamas vienodai. 
Be to, anglų kalbos konkrečiais esamojo laiko atvejais aptariamos ir analitinės konstrukcijos. Sintaksinė esamojo laiko veiksmažodžio interpretacija susijusi su savitais leksiniais, semantiniais ir gramatiniais rodikliais. Šis laikas vartojamas reikšti arba konstatuoti pastoviai kokybei ar tiesos faktui.
Anglų kalboje struktūriniu atžvilgiu skiriamas SP tipas, kurį sudaro tiesioginės nuosakos esamojo laiko paprastoji forma, neturinti specialios laiko nuorodos (timeless) ir vartojama reikšti įprastam, nuolatiniam (habitual) veiksmui. Apibendrintas esamasis laikas vartojamas reiškiant nuolatinius neribotos trukmės veiksmus – P(vf):
____________________________
1Anglų kalbos statiniai veiksmažodžiai nurodo veiksmo būseną, jutimus ar mentalinius procesus (Jacobs, 1995: 187).
(1) a. According to this Act, local authorities determine the prospects of land use and area development. 
b. Pagal šį aktą, vietos valdžia nustato žemės panaudojimo plėtros perspektyvas (Bar., 2003). 
Anglų kalbos pavyzdyje SP veiksmažodžio forma determine žymi tiesioginės nuosakos asmenuojamojo veiksmažodžio nežymimąjį esamąjį laiką, veikiamąją rūšį. Išverstame į lietuvių kalbą sakinyje esamojo (nuolatinio) laiko forma nustato atitinka tuos pačius tarinio struktūrinio modelio gramatinius kriterijus. 
Anglų kalboje vartojamas SP tipas, kuris rodo įvykius kalbamuoju momentu ir žymi esamąjį apibrėžtą (limited) laiką su eigos laiko forma – P(aux. v. [be] + present particip). Anglų kalbos analitinė tiesioginės nuosakos esamojo laiko tęstinė veiksmažodžio forma (is working) į lietuvių kalbą gali būti verčiama vientisiniu tariniu (rengia), reiškiančiu pradėtinį esamąjį laiką:
(2) a. At present Russian Parliament is working on a new version of Law “On cultural heritage of the 
peoples of Russian Federation“.
b. Šiuo metu Rusijos parlamentas rengia naują įstatymo „Dėl Rusijos Federacijos tautų kultūrinio paveldo“ versiją (Bar., 2003).
(3) a. NATO is currently leading two peacekeeping missions. 
b. Šiuo metu Aljansas vadovauja dviem taikos palaikymo misijoms (NATO, 2004: 16).
Tačiau kitame kontekste ta pati lietuvių kalbos veiksmažodžio forma gali žymėti ir esamąjį nežymimąjį laiką.
Istoriniu esamuoju laiku2 dažnai nusakomi ir praeities veiksmai, tarsi jie vyktų kalbamuoju momentu – toks SP tipas reiškiamas esamojo laiko veiksmažodžio formomis:

(4) a. The law ”On protection of monuments of history and culture“, adopted in 1978 is out of date. 
b. Įstatymas „Dėl istorijos ir kultūros paminklų apsaugos“ priimtas 1978 m. ir yra pasenęs (Bar., 2003).
c. [Gali būti: ... paseno.]
Anglų kalbos esamojo laiko frazė out of date sudaryta su pagalbiniu veiksmažodžiu be. Ją atitinka lietuvių kalbos esamojo laiko atliktinė analitinė forma yra pasenęs, žyminti ankstesniu veiksmu pasiektą rezultatinę būseną, trunkančią kalbamuoju momentu. Čia gali būti verčiama ir būtojo laiko vientisine atliktine forma paseno. 
Anglų kalbos SP, reiškiamas gramatiniu nežymimuoju esamuoju laiku3, lietuvių kalbos vertime kartais turi būtojo laiko gramatinę formą. Toks būtasis laikas vartojamas mandagumui žymėti (su skaičiau kategorijos vartosenos specifika). Jis rodo sintaksinių nepriklausomų veiksnių sąveiką su praeities laiko semantika. Lietuvių kalboje tarinio, reiškiamo būtojo laiko gramatine forma, veiksmas pasakojamojoje (reliatyvioje) kalboje gali sutapti su kito veiksmo laiku: 
________________________

2Remiantis anglų kalbininkų gramatikos darbais (Onions, 1971: 102; Quirk et al., 1982: 41–42; Jacobs, 1995: 194–195; McArthur et al., 1996: 944 ir kt.), literatūroje istorinis esamasis laikas vartojamas reikšti praeities įvykiams.
3Anglų kalboje nežymimasis esamasis laikas taip pat vartojamas reiškiant būtąjį laiką (Huddleston, Pullum, 2002: 130). 
(5) a. What response do you get when you suggest reflecting the surroundings not just aesthetically?
b. Kokį atsaką jūs gavote, kai pasiūlėte atsižvelgti į aplinką ne tik estetiniu požiūriu? (Sto., 2003)
c. [Gali būti: ... esate gavęs ...]

Lietuvių kalbos pavyzdyje tarinys reiškia būtąjį kartinį laiką su mandagaus netikrumo atspalviu, nusako dabartį, reiškiamą esamojo laiko veiksmažodžio forma gavote. Pavartota analitinė forma esate gavęs taip pat rodo esamąjį laiką, bet žyminti atliktinį veiksmą. Struktūrinis tarinio tipas, reiškiamas veiksmažodžio esamojo laiko forma ir būtojo kartinio laiko veikiamuoju dalyviu, žymi ankstesniu veiksmu pasiektą rezultatą, trunkantį kalbamuoju momentu.
Anglų kalbos esamojo atliktinio tęstinio laiko analitinė veiksmažodžio forma P(aux. v. [have] + past particip. + present particip.) reiškia įvykius, prasidėjusius praeityje, tačiau susijusius su dabartimi, o į lietuvių kalbą gali būti verčiama esamuoju laiku: 
(6) a. Over the last ten years employment for newly trained architects has been increasing urgently. 

b. Per pastaruosius dešimt metų vis didėja poreikis įdarbinti naujai paruoštų atchitektų (Sto., 2003).
c. [Gali būti: …sparčiai auga … ] 
Čia anglų kalbos analitiškai sudaroma esamojo laiko atliktinė tęstinė veiksmažodžio forma has been increasing turi implikuotą esamojo laiko reikšmės santykį su pasakymo situacija – laikas tęsiasi iki dabarties. Lietuvių kalbos vientisinis tarinys didėja žymi esamuoju laiku besitęsiantį veiksmo procesą ir rezultatą. 

Anglų kalbos esamojo laiko ne tik atliktinė pradėtinė, bet ir atliktinė veiksmažodžių formos gali būti išverstos į lietuvių kalbą su implikuota būtojo laiko reikšme (žr. 3.3). 
(7) a. In the wake of the disintegration of the former Yugoslavia, the Alliance has focused much attention 
and energy on the Balkans. 
b. Žlugus buvusiai Jugoslavijai, Aljansas daug dėmesio ir energijos skyrė Balkanams (NATO 2004:16).

c. [Gali būti: … yra skyrusi …]
Specifinio pobūdžio techninio tipo anglų kalbos tekstuose, instrukcijose gausiai vartojami SP, kurių struktūrą atitinkamai pagal reikšmę sudaro įvairūs modaliniai veiksmažodžiai (plačiau žr. 4.1.1.). Tokie anglų kalbos veiksmažodžiai neturi morfologinių rodiklų, žyminčių asmenį, esamojo ir būtojo laiko dalyvių, tęstinių ir atliktinių laikų. 
Anglų kalbos SP struktūrinį tipą su modaliniais esamojo laiko veiksmažodžiais can ir may, kurie rodo kalbančiojo požiūrį tik su skirtingo laipsnio galimybe atlikti veiksmą, kuris reiškiamas 
savarankiško veiksmažodžio bendratimi su pasyvu:
(8) a. Situation with cultural and natural heritage of the peoples of Russia can be considered as a very 
serious crisis. 
b. Rusijos tautų kultūros ir gamtos paveldo padėtis gali būti laikoma labai rimta krize (Bar., 2003).

(9) a. For the conservation  and use of heritage objects the corresponding forms of protection 
may be selected.
b. Paveldo objektų saugojimui ir naudojimui gali būti parinktos atitinkamos apsaugos formos (Bar., 2003).
Lietuvių kalbos suvestinio tarinio atitikmuo, žymintis esamąjį laiką su modalinę reikšmę turinčiais veiksmažodžiais ir neveikiamosios rūšies dalyviais, derinamas su veiksniu skaičiumi, asmeniu ir gimine ir nerodo galimybės skirtingai atlikti veiksmą.
Taigi anglų ir lietuvių kalbų SP struktūriniai tipai, rodantys dabarties įvykius ir veiksmus kaip realius faktus, gali būti verčiami skirtingomis veiksmažodžių formomis. Analizuojant anglų ir lietuvių kalbų konkrečius esamojo laiko atvejus su anglų kalbos analitinėmis konstrukcijomis, esamasis gramatinis laikas reiškiamas savitai, nes daug lemia sisteminė koreliacija tarp sugramatintos dabarties laikų opozicijos, koduojamos leksiškai ir morfologiškai. 

3.1.2. SP struktūriniai tipai ir praeities laiko realizavimas 

Gretinant SP struktūrinius tipus, svarbu aptarti anglų ir lietuvių kalbose praeities laiką, kuris šiose kalbose reiškiamas taip pat savitai. Praeities laiko pagrindinė paskirtis – reikšti praeities įvykius ir veiksmus kaip realius faktus. Tai laikoma morfosintaksine ir semantine funkcine kategorija. Konkrečiais praeities laiko atvejais (žymint tęstinį, atliktinį veiksmą) anglų kalbos veiksmažodžių analitinės konstrukcijos taip pat analizuojamos. 

Anglų ir lietuvių kalbų SP tipai reiškiami asmenuojamųjų veiksmažodžių būtojo laiko formomis. Čia vėl svarbu sisteminė koreliacija tarp sugramatintos praeities laikų opozicijos, kuri priklauso ir nuo leksikos, ir nuo morfologinių veiksmažodžio formų. Anglų kalbos praeities laikas apibūdinamas kaip įvykęs tam tikru metu arba besitęsiantis iki dabarties, arba susietas tik su praeitimi, kuris gali būti pasibaigęs, arba dar nesibaigė: čia pasitelkiamas būtasis paprastasis, būtasis eigos ir esamasis atliktinis laikai. 
Anglų kalboje SP veiksmažodžio gramatinės būtojo laiko morfemos yra kitokio tipo nei lietuvių kalbos būtojo laiko gramatinė raiška. Praeities laikų vertimas į lietuvių kalbą yra grindžiamas būtojo laiko reikšmių samprata ir sintaksiniais veiksniais, lemiančiais praeities laiko interpretaciją. 
Gretinant anglų ir lietuvių SP tipus, reiškiamus veiksmažodžių formomis, kurios žymi praeities laikus, praeities laikų leksiniai, semantiniai ir gramatiniai rodikliai gali būti interpretuojami skirtingai. Anglų ir lietuvių kalbų praeities laikų sistemos konkrečios formos gali būti sąlygojamos sampratos, kaip suvokiamas praeities laikas. Anglų ir lietuvių kalbose gramatinės būtųjų laikų formos ir laiko reikšmių nuorodos nesutampa. Taip yra ir dėl to, kad anglų kalboje veiksmažodžio praeities laiką (past time) nurodo kelios formos (fleksija -ed), netaisyklingųjų veiksmažodžių formos (took, did, was, were, should, would, could, kt.).
Remiantis Lietuvių kalbos enciklopedija, lietuvių kalbos būtasis kartinis laikas (preteritas) yra veiksmažodžio laiko formų grupė, žyminti ankstesnį už kalbamąjį momentą veiksmą (bėgo, bijojo,). Apibendrintą reikšmę dažnai turi eigos veikslo veiksmažodžiai (kėlė, gulė). Būtasis kartinis laikas kartais žymi tokį praeities veiksmą, kurio rezultatas aktualus dabartyje (perfektinė reikšmė) (Viskas nutilo, nurimo). Kai kurių veiksmažodžių būtasis kartinis laikas su mandagaus netikrumo atspalviu kartais nusako dabartį (Norėjau tamstą sutrukdyti), o su veiksmo neišvengiamumo nuojauta būtojo kartinio laiko forma reiškia numatomą ateitį (Dabar jau prapuolėm!). Apibendrintos reikšmės pasakymuose būtasis kartinis laikas žymi numatomą veiksmą (Paprašyk padaryti račiukus, kad atsisėdai, pagalvojai ir, kur nori, be arklio nuvažiavai) (Ambrazas, 1999. In: Morkūnas, 1999: 119).
Anglų kalboje praeities laikas nėra pagrįstas paprastu vien laiko rodikliu. Dar tradicinės gramatikos atstovai pastebėjo, kad fleksija -ed yra vartojama su taisyklingais veiksmažodžiais reiškiant nežymimąjį būtąjį laiką. Anglų kalboje nežymimasis būtasis laikas vartojamas reikšti įvykiams, įprastiniams veiksmams1, vykusiems praeityje. Čia anglų ir lietuvių kalbų sakiniuose SP struktūriniai tipai reiškiami nežymimųjų būtųjų laikų formomis (approved : patvirtino) žymi praeityje įvykusį veiksmą, nesusijusį su kalbamuoju momentu:
(1) a. The Ministry of Environment protection approved them. 
b. Jas patvirtino Aplinkos ministerija (Lel., 2003).
(2) a. NATO Allies conducted air operations against Bosnian Serb forces in August and September 1995. 
b. NATO sąjungininkės vykdė oro antskrydžių operacijas prieš Bosnijos serbų pajėgas 1995 m. rugpjūtį ir rugsėjį (NATO, 2004: 16).

Netaisyklingi anglų kalbos veiksmažodžiai sudaro atskirą grupę, kai būtojo laiko veiksmažodžio forma turi kitą leksinį pavidalą:

(3) a. To address such threats, the Alliance took a series of initiatives ...
b. Reaguodamas į šias grėsmes, Aljansas ėmėsi daugelio iniciatyvų ... (NATO,2004: 4).
Įvykiams reikšti praeityje kalbamuoju momentu ir žymėti būtajam apibrėžtam laikui vartojamas anglų kalbos SP, reiškiamas eigos laiko analitine forma. Lietuvių kalboje jį gali atitikti būtojo laiko vientisinis tarinys:
(4) a. We were nevertheless planning a gross floor area of 100,000 square metres in this location.

b. Vis dėlto šioje vietoje mes planavome 100 000 m2 ploto statinį (Sto., 2003).

Lyginant anglų kalbos paprastojo būtojo ir esamojo atliktinio laikų varoseną ir reikšmes, dažnai sutapatinami šie du anglų kalbos laikai ir į lietuvių kalbą abu verčiami būtuoju kartiniu laiku. 

Veiksmus, įvykusius praeityje, tačiau susijusius su dabartimi rodo anglų kalbos SP, 
_________________________

1Anglų gramatikos darbuose (Onions, 1971: 99; McArthur et al., 1996: 944; Huddleston, Pullum, 2002: 137), anglų kalbos nežymimasis būtasis laikas vartojamas reiškiant įvykius, įprastinius veiksmus ir būsenas praeityje; netiesioginėje kalboje, vartojant laikų derinimo taisykles, šis laikas rodo įvykių kartojimąsi. 
reiškiamas esamojo laiko atliktine veiksmažodžio forma. Lietuvių kalboje gali eiti vientisinė būtojo laiko atliktinė veiksmažodžio forma:

(5) a. The governmental bodies have executed the description of the valuable cultural landscapes. 
b. Vyriausybės organai įformino vertingų kultūrinių kraštovaizdžių aprašymą (Bar., 2003).
c. [Gali būti: ... yra įforminę ... ]
Anglų kalbos esamasis atliktinis laikas yra esamojo ir būtojo laikų mišinys: jis reiškia praeityje įvykusį veiksmą, kurio rezultatas susijęs su dabartimi (Pažūsis et al., 2004: 171). Ši anglų kalbos esamojo laiko atliktinė forma į lietuvių kalbą gali būti verčiama ir sudurtiniu tariniu.

Lyginant anglų kalbos esamojo atliktinio ir esamojo atliktinio tęstinio laikų formas, gali būti skirtumų, siejamų su reikšme kontekste: esamojo atliktinio laiko formomis pabrėžiamas veiksmo baigtumas ar rezultatas, o esamojo atliktinio tęstinio laiko formomis žymimas nepertraukiamas veiksmas, kuris vyksta iki kalbamojo momento (Pažūsis et al., 2004: 178).
Anglų kalbos esamojo atliktinio tęstinio laiko analitiškai reiškiama veiksmažodžio forma su laiko prieveiksmine konstrukcija for several decades, į lietuvių kalbą verčiama vientisiniu tariniu su būtojo laiko reikšme: 

(6) a. For several decades, the Council has been focusing on the archtectural heritage in its co-operation 
programme.
b. Keletą dešimtmečių Taryba didžiausią dėmesį skyrė praktiniams architektūros paveldo saugojimo klausimams bendradarbiavimo programoje (Bar., 2003).

c. [Gali būti: ... yra skyrusi  ... arba ... yra sutelkusi ... ]
Anglų kalbos būtojo laiko atliktinė forma gali būti verčiama į lietuvių kalbą esamuoju atliktiniu laiku ir turėti sudurtinę formą.

Būtasis atliktinis veiksmas žymi veiksmą, vykusį anksčiau už kitą praeities veiksmą, o kitas praeities veiksmas nurodomas paprastuoju būtuoju laiku nurodant praeities momentą prieveiksminiais junginiais (by the time, by the end of year, hardly, after, before, till, until, kt.) (Pažūsis et al., 2004: 174–175).
Būtojo laiko atliktinėmis veikiamosios ir su neveikiamosios rūšies veiksmažodžių formomis reiškiami anglų kalbos SP tipai gali žymėti įvykusius praeityje veiksmus, o lietuvių kalboje juos gali atitikti būtojo laiko atliktinė vientisinė tarinio forma:
(7) a. The general popularity of architecture had increased in postmodernism.
b. Bendras architektūros populiarumas išaugo postmodernizmo laikotarpiu (Sto., 2003).
(8) a. In both regions, NATO had been heavily involved in campaigns to help end large-scale fighting. 
b. Šiuose regionuose NATO aktyviai dalyvavo kampanijose stabdant kovos veiksmus (NATO,2004: 16).
c. [Gali būti: ... buvo dalyvavusi ... ]
Ši anglų kalbos būtojo laiko atliktinė forma į lietuvių kalbą taip pat gali būti verčiama sudurtiniu tariniu.

Būtasis atliktinis tęstinis laikas žymi veiksmą, prasidėjusį prieš kitą veiksmą praeityje, vykusį iki kito momento arba pasibaigusį prieš jį. Šių laikų formos rodo reikšmės skirtumų, kurie siejami su kontekstu. Būtasis atliktinis laikas pabrėžia rezultatą, o būtasis atliktinis tęstinis rodo procesą (Pažūsis et al., 2004: 180)
Būtasis laikas analitiškai reiškiamas atliktinėmis tęstinėmis anglų kalbos veiksmažodžių formomis, žyminčiomis įvykį, prasidėjusį prieš kitą veiksmą praeityje ir pasibaigusį iki to momento. Lietuvių kalboje jį gali atitikti būtojo laiko vientisinė tarinio forma:
(9) a. Although the events of 11 September 2001 were a great shock to the Alliance, NATO had been 

adapting its working culture to address the changing security environment several years earlier. 
b. Nors 2001 m. rugsėjo 11 d. įvykiai buvo didelis sukrėtimas Aljansui, NATO, reaguodama į 
besikeičiančią aplinką, jau prieš kelerius metus derino savo veiklos principus (NATO, 2004: 4).
SP tipas reiškiamas analitiškai su anglų kalbos modaliniu veiksmažodžiu esamojo laiko forma may ir atliktine bendratimi, tačiau gali būti vartojama ir būtojo laiko forma might be jokio reikšmės skirtumo nurodant veiksmą, įvykusį praeityje – P(mod. v. [may / might] + have + been + past particip.). Į lietuvių kalbą verčiama tariniu, reiškiamu būtojo kartinio laiko neveikiamosios rūšies sudurtine forma:

(10) a. A fact, that may have been forgotten in the post-modern era. 
b. Ši galimybė tikriausiai buvo užmiršta postmodernistiniu laikotarpiu (Sto., 2003).
Modaliniai su būtojo laiko formomis might, could priklauso tai pačiai modalinių veiksmažodžių grupei, tačiau šie modaliniai skiriasi tikrumo laipsniais. Anglų kalbos SP struktūrinis tipas sudaromas su modaliniu might ir neveikiamosios rūšies veiksmažodžio forma į lietuvių kalbą gali būti verčiamas esamojo laiko neveikiamosios rūšies sudurtine forma:
(11) a. In the overall context of the Council of Europe‘s work, the text might be seen as resembling the 
European Social Charter. 
b. Bendrame Europos Tarybos veiklos kontekste naujas tekstas gali būti laikomas panašiu į Europos Socialinę Chartiją (Bar., 2003).
Anglų kalbos SP tipas su modaliniu could (žyminčiu būtojo laiko formą) ir bendratimi arba SP tipas su modaliniu could (taip pat su būtojo laiko forma) ir neveikiamosios rūšies veiksmažodžio forma gali būti interpretuojami skirtingomis lietuvių kalbos nuosakų formomis – reiškiami tariamosios nuosakos veikiamosios rūšies ir tiesioginės nuosakos esamojo laiko neveikiamosios rūšies sudėtiniu ir suvestiniu tarinių tipais:
(12) a. These sites could play the role of the indicator for this territory state. 
b. Šios vietos galėtų būti visos teritorijos būklės rodiklis (Bar., 2003).
(13) a. The same argument could be articulated for industrial application. 

b. Tą patį galima pasakyti ir apie pramoninius įrengimus (Mik., 2003).

Praeityje įvykęs ateities laikas anglų kalboje gali būti reiškiamas analitinių laikų veiksmažodžio forma, kuri sudaroma su pagalbiniu modaliniu veiksmažodžiu should + inf., o lietuvių kalboje pavartotas tarinys gali atitikti būtojo laiko sudėtinę veiksmažodinę formą:
(14) a. Personnel should receive initial and continuous training to ensure that they had the skills to perform 
their assigned tasks. 
b. Darbuotojai turėjo įgyti pradinių žinių bei vėliau nuolatos mokytis, kad pakaktų įgūdžių, atliekant paskirtas užduotis (Kri., 2004).

Būtojo laiko modalinių veiksmažodžių should ir would formomis gali būti sudaromas anglų kalbos SP tipas, reiškiantis tariamąją nuosaką, kuri žymi ne praeities, o dabarties ir ateities laiką. Lietuvių kalboje atitinkamo sakinio tarinį būdinga reikšti sudėtinėmis neveikiamosiomis atliktinėmis veiksmažodžių formomis su modalumo atspalviu: 
(15) a. A system for self-inspection should exist. 
b. Turėtų būti sukurta savaiminės techninės apžiūros sistema (Kri., 2004).
Anglų kalbos modalinis veiksmažodis should gali reikšti būtinumą, siūlymą, patarimą atlikti veiksmą. 
Dabartinėje anglų kalboje pagalbinio veiksmažodžio would būtojo laiko forma turi modalinių atspalvių, reiškiančių kalbančiojo valią, ketinimą ar norą (plačiau žr. 3.6.3.):
(16) a. But the budget would not stretch to that. 
b. Tačiau tam nebūtų pakakę biudžeto (Sto., 2003).
Tradiciškai tariamosios nuosakos veiksmažodžio būtojo laiko formos (SP) paprastai aptariamos su anglų kalbos praeities laikais.

Taigi anglų kalbos praeities laikų vertimas į lietuvių kalbą yra grindžiamas būtojo laiko reikšmių samprata ir sintaksiniais veiksniais, kurie lemia praeities laiko interpretaciją, tačiau gramatinių laikų ir veikslų sąveika kelia nemažai vertimo problemų. 
3.1.3. SP struktūriniai tipai ir ateities laiko realizavimas
Anglų ir lietuvių kalbose ateities laikas reiškiamas savitai, todėl skirtingai ir verčiamos šios SP einančios veiksmažodžių formos. Anglų kalbos morfologizuota gramatinė forma, žyminti ateities laiką, savo raiška skiriasi nuo kitų laikų, nes šis ateities laikas yra mažiau verifikuojamas už esamąjį ir būtąjį, o veiksmo reikšmė susijusi su modalumu. Lingvistinėje literatūroje nurodoma keletas atvejų, kad būsimasis laikas nėra kaip laikas, bet kaip nuosaka (Paulauskienė, 1979: 199; Koshevaya, 1982: 241; Comrie, 1995: 1245). Ateities laiko pagrindinė paskirtis yra reikšti ateities įvykius ir veiksmus kaip realius faktus, kadangi ateities veiksmų objektyvus nerealumas skiria laiką nuo nuosakos. Sinoniminis tiesioginės nuosakos ateities / būsimojo laiko vartojimas kartais semantiškai suartina liepiamąją ir tariamąją nuosakas. 
Sisteminė koreliacija tarp sugramatinto ateities laiko ir ateities reiškinių opozicijos yra sąlygojama anglų ir lietuvių kalbų leksikos ir morfologinių veiksmažodžių formų. Priešingai nei lietuvių kalboje, anglų kalboje ateities laiko reikšmės nenurodo jokia fleksija. Lietuvių kalbos gramatinė būsimojo laiko morfema -s kiek kitaip interpretuojama nei anglų kalbos leksemos will ir shall. Šios dvi leksemos kaip reikšminiai kalbos vienetai yra morfemos ir gali sudaryti anglų kalbos sudurtinį laiką su ateities laiko reikšme. Taigi abiejų kalbų ateities laiko gramatinė raiška skiriasi. 
Anglų kalboje nėra vieno gramatinio raiškos rodiklio, kuris žymėtų ateities laiką ir kuris atitiktų ateities laiko sąvoką, tačiau yra keletas galimybių pažymėti ateities laiko reikšmei (Onions, 1971: 99; Quirk et al., 1982: 47; Cobuild, 1990: 255; Lewis, 1991: 50; Yule, 1998: 58; Jacobs, 1995: 190). Nors anglų kalboje ateities laikas ir nesiremia paprastu laiko rodikliu, tačiau reikia akcentuoti įvairias ateities laiko raiškos galimybes šia kalba ir jų atitikmenis lietuvių kalboje, tad galima nurodyti sintaksinius ir kitus veiksnius, kurie veikia ateities laiko interpretaciją ir pateikimą. 

Remiantis Lietuvių kalbos enciklopedija, lietuvių kalbos tariniu reiškiamas būsimasis laikas (futuras) kaip veiksmažodžio laiko formų grupė, kuri žymi numatomą veiksmą, dažnai turinti tariamosios ar liepiamosios nuosakos atspalvių ir vartojamą apibendrintoms reikšmės pasakymuose1. Tam tikrame kontekste būsimojo laiko formos gali reikšti ir spėjamą dabarties veiksmą, veiksmo kartojimąsi, staigų praeities įvykį (Ambrazas, 1999. In: Morkūnas, 1999: 118). Anot V. Ambrazo (1997: 247), lietuvių kalboje būsimasis laikas įgyja įvairias modalines reikšmes: jis vartojamas reikšti tikrumui, įsitikinimui, pranašavimui, būtinumui ar galimybei ir pan. Kartais būsimasis laikas yra panašus savo reikšme su liepiamąja ar tariamąja nuosaka. 
Šiame darbe analizuojami tik leksiniai ir gramatiniai būsimojo laiko rodikliai. Iškeliama tik keletas sunkesnių probleminių atvejų, pasitaikančių verčiant veiksmažodžio formas, kurios rodo ateities laiką anglų ir lietuvių kalbose. Čia, kaip ir kitur, remiamasi tik moksliniais techniniais tekstais. 
Anglų tradicinės gramatikos atstovai pastebėjo, kad SP struktūrinis tipas su modaliniu veiksmažodžiu will (arba shall) ir bendratimi vartojamas reikšti ateities laikui:
(1) a. This will promote exchange of experience between the countries and will assist in improvement of 
overall management practices for World Heritage sites. 
b. Tai pagerins patirties mainus tarp šalių ir padės tobulinti visas Pasaulio paveldo vietų tvarkymo praktikas (Bar., 2003).

________________________

1A. Holvetas ir J. Pajėdienė mano, kad „būsimojo laiko pozicija esanti ypatinga“ ir kelia klausimą, ar apskritai reikalinga būsimąjį laiką įtraukti į lietuvių kalbos laiko sistemą, nes „būsimuoju laiku reiškiami teiginiai kalbėjimo momentu nėra patvirtinti ar įvykdyti“, o patikrinti juos galima tik tam tikru momentu ateityje (2004(e): 122–123, 125). 

(2) a. The cable keeper or rope threading alone will not support the load.
b. Vien troso kontveržlė ar lyno sriegiai neišlaikys krovinio (Gir., 2003).
Tai, kas anglų kalboje reiškiama veikiamosios rūšies analitine būsimojo laiko veiksmažodžio forma will not support, į lietuvių kalbą verčiama vientisiniu paprastuoju tariniu neišlaikys. Lietuvių kalboje būsimasis laikas yra vartojamas, norint pažymėti konkretų veiksmą, kuris įvyks tam tikru laiku ateityje, ir reiškiant (ne)apibendrintą veiksmą ateityje. 

(3) a. Additional nutritious calcium and magnesium elements will be extracted from dolomite.
b. Papildomai maistingi elementai (kalcis, magnis) bus išgauti iš gamtinio dolomito (Pac., 2003).
(4) a. In September 2003 the eighth UKL nitric acid unit will be started to operate. 
b. 2003 m. rugsėjo mėn. bus pradėtas eksploatuoti aštuntasis UKL azoto agregatas (Pac., 2003).
Ateities laiką gali reikšti esamojo laiko veiksmažodžio forma su laiko prieveiksmiais:
(5) a. The contradictions for further consideration include conflicts between different levels of power …
b. Toliau bus aptariami konfliktai ir įvairių institucijų interesai valdžios lygmenyje (Bar., 2003).

Ateities laiko reikšmė slypi pačiame veiksmažodyje planuojama, o konkretų laiką sakinyje 
nurodo laiko aplinkybė:
(6) a. The start-up of gas power-plant of cogeneration type is planned in autumn 2003.
b. Kogeneracinio tipo dujų jėgainės paleidimas planuojamas 2003 m. rudenį (Pac., 2003).
Ateities laiką gali reikšti veiksmažodžio frazė su esamojo laiko forma is likely to Anglų kalbai tokiais atvejais būdingas SP tipas – veiksmažodžio frazė, kuri leksiškai žymi ateities planą:
(7) a. The answer is likely to reflect customer’s needs and expectations, competitive activity, and the nature 
of the service operation. 
b. Atsakyme greičiausiai atsispindės kliento poreikiai ir lūkesčiai, konkurencinė veikla ir aplinka, kurioje bus teikiamos paslaugos (Pac., 2003).
Anglų kalbos veiksmažodžio frazė is likely to reflect turi esamojo laiko neveikiamosios rūšies formą, tačiau ji siejama su ateities laiku. Lietuvių kalbos tarinys, reiškiamas veiksmažodžio forma atsispindės, o kad numanomas nerealus ateities laikas, sakinyje rodo laiko aplinkybė (greičiausiai). 
Konkretesnis laikas anglų kalboje nurodomas veiksmažodžio fraze be due to ir laiko aplinkybėmis, norint patikslinti veiksmus, kurie turi vykti ateityje:
(8) a. The reconstruction is due to be finished within the summer of 2003. 
b. Rekonstrukciją planuojama baigti 2003 metų vasarą (Pac. 2003).

c. [Galima versti: Rekonstrukcija bus baigta ... arba Rekonstrukciją baigs ...]

Anglų kalbos SP, reiškiamas veiksmažodžio fraze is due to be finished, turi esamojo laiko neveikiamosios rūšies rodiklius, tačiau žymi suplanuotą ateities įvykį, kuris turi greitai įvykti. Šiuo atveju lietuvių kalbos tarinys sudėtinis planuojama baigti, tačiau ateities laiko reikšmė slypi pačiame veiksmažodyje planuojama, o konkretų laiką sakinyje nurodo laiko aplinkybė. 
Eigos veikslo esamasis (imperfective) laikas gali tęstis ateityje. Lietuvių kalboje ateities reikšmė yra būdinga tik eigos veikslo veiksmažodžiams: 
(9) a. The operation of the plant is due to start in summer 2003. 

b. Numatyta paleisti cechą 2003 m. vasarą (Pac., 2003).

(10) a. Within 2003 – 2004 Stock Company “Achema” is planning to install four new units of nitric acid. 
b. Per 2003 – 2004 metus AB „Achema“ planuoja įvesti keturis naujus azoto rūgšties agregatus 
(Pac., 2003). 
Manoma, kad anglų kalbos ateities laikas paprastai yra susitartas ar suplanuotas, todėl ateities laikas dažnai žymimas žodžių junginiu2 to be going to:
(11) a. In the future such encoding is going to be performed by concentrated laser rays ...
b. Ateityje, tokį kodavimą bus galima atlikti kocentruotais lazerio spinduliais ... (Pac., 2003)
c. [Galima versti: ... ketinama atlikti ...]
Matyti, kad lietuvių kalbos tarinio tipas reiškiamas būsimojo laiko pradėtine sudurtine neveikiamosios rūšies forma bus galima atlikti rodo modalumą, o su laiko leksiniu vienetu ateityje būsimojo laiko tęstinė forma žymi veiksmą, kuris greičiausiai turi įvykti kada nors ateityje. 
Liepiamosios nuosakos forma kalbančiojo požiūriu gali rodyti įvyksiantį veiksmą ateityje:

(12) a. For as overview of the factors behind the move to more extended hours, see Management Memo 11.1 

b. Kokie veiksniai lėmė ilgesnes darbo valandas, pasižiūrėkite į Vadovo atmintinę 11.1 (Pac., 2003).

Anglų kalbos liepiamosios nuosakos veiksmažodžio forma see į lietuvių kalbą verčiama veiksmažodžio forma pasižiūrėkite, turinčia liepiamosios nuosakos veiksmažodžio formos rodiklį su sangrąžos darybine dalelyte -si-. Ji suvokiama kaip atliktinis veiksmas, įvyksiantis ateityje. 
Tiesioginės nuosakos veiksmažodžių formomis reiškiamas anglų kalbos SP tipas su ateities laiko rodikliu gali būti verčiamas į lietuvių kalbą tariniu su būsimojo laiko veiksmažodžio forma, tačiau ji reiškia tariamą veiksmą, kuris išryškėja iš šalutinio sąlygos sakinio:

(13) a. Wherever you go in the building you therefore will have a view of the water. 
b. Kur jūs bevaikščiotume pastate, visur matysite vandenis (Sto., 2003).
Praeityje įvykęs ateities laikas gali būti reiškiamas anglų kalbos analitinių laikų veiksmažodžių formomis, kurios sudaromos su pagalbiniais veiksmažodžiais P(would + inf. + PC[Adj.]) arba P(would + be + able + inf.), o lietuvių kalboje pavartotas tarinys gali atitikti būtojo laiko sudėtinį vardažodinį ar veiksmažodinį tarinį:
(14) a. In fact, countries would become dependent on each other and by sharing in each other's security, 
they would be able to work together effectively in many other fields to improve their prosperity.
_________________________

2Remiantis B. Azaros gramatikos darbais, kai teiginys siejamas su prognoze ateityje formų is / are going to ir will be reikšmės yra lygiavertės. Reiškiant iš anksčiau suplanuotus veiksmus, įvyksiančius ateityje, vartojama tik esamojo laiko forma is going to, o reiškiant norą ar pasiryžimą ką nors atlikti ateityje vartojama tik forma will be (1989(a): 45).
b. Šalys taps priklausomos viena nuo kitos ir ims kartu rūpintis saugumu; stiprindamos savo gerovę, jos galės kartu našiai dirbti daugelyje sričių (NATO, 2004: 2).

Taigi anglų ir lietuvių kalbų SP struktūrinių tipų, reiškiamų veiksmažodžiais, gretinimas rodo, kad gramatinė laiko rodiklių reikšmė viena pati nelemia ateities laiko interpretacijos sakinyje. 
Sakinio predikatyvumas yra glaudžiai susijęs su gramatinėmis kategorijomis: modalumu, laiku ir nuosaka. Anglų kalbos SP tipus sudarančios veiksmažodžių formos ateities laikui neturi morfologinio žymėjimo. Būsimajam laikui reikšti yra keletas būdų. Sakinio predikacijoje užkoduotą ateities laiko reikšmę gramatiškai ir semantiškai nurodo kitos veiksmažodžių formos. Būsimasis laikas anglų kalboje yra reiškiamas modaliniais pagalbiniais, pusiau pagalbiniais veiksmažodžiais, esamojo laiko formomis, liepiamosios ir tariamosios nuosakų formomis. Lietuvių kalboje būsimuoju laiku pasakomi tik kalbėtojo ateityje numatomi ir dėl to ne tokie realūs veiksmai, todėl būsimasis laikas turi daug įvairių modalinių atspalvių. Tam tikrais atvejais tarinio tipas reiškiamas būsimojo laiko formomis, kurios savo modalinėmis reikšmėmis artimos liepiamajai ar tariamajai nuosakai, ypač tada, kai vartojamos perkeltine prasme, tačiau modalinė sistema yra atskirta nuo būsimojo laiko formų.
Išanalizuoti pavyzdžiai rodo, kad anglų kalbos SP tipas, reiškiantis ateities laiką, gali būti sudaromas su modaliniais will, would, paprastojo esamojo ir tęstinio laiko formomis, žodžių frazėmis su esamojo laiko forma is / are due to, is likely to, ar junginiu is / are going to ir kt. formomis, kurios verčiamos į lietuvių kalbą tariniu, reiškiamo būsimojo laiko morfologinėmis formomis su tam tikrais sintaksinio laiko reikšmės pakeitimais. Lietuvių kalboje predikacija sąlygojama sintaksinių požymių, morfologinių fleksijų rodiklių ir leksinės semantikos. Tad svarbu parinkti sakinio tipą ir SP modelį, o būsimojo gramatinio laiko rodikliai gali modifikuoti sakinyje pateiktą informaciją. 
3.2. Sintaksinių predikatų struktūriniai tipai ir jų santykis su aspekto kategorija. Aspekto realizavimas
Anglų ir lietuvių kalbų gretinamoji SP struktūrinių tipų, reiškiamų veiksmažodžiais, opozicija atskleidžia sisteminį ryšį tarp veikslų, kurie koduojami morfologiškai ir leksiškai veiksmažodžių formomis. Gramatinė laiko morfemų reikšmė viena pati galutinai nenustato laiko sąvokos sakinyje. Sakinio predikacijoje žymimos eigos ir įvykio veikslų rezultatinės reikšmės modifikuoja veiksmą. Gramatinį veikslą ribojantys veiksniai būdingi tik veiksmažodžiui. Anglų ir lietuvių kalbų gramatinių laikų sistemos painumas bei sudėtingumas ir laiko reikšmės santykio tarpusavio priklausomybė sudaro sunkumų, kai reikia interpretuoti ir versti SP, reiškiamą veiksmažodžio forma.

Anglų ir lietuvių kalbų laiko, veikslo ir nuosakos gramatinės kategorijos viena su kita glaudžiai siejamos, t. y. esamojo ir praeities laikų veiksmažodžių formomis visada nurodyti ir veikslai, ir nuosakos. Gramatiniai veiksmažodžių laikai ir faktinės kalbos gramatinės formos vartojamos, norint nurodyti ar reikšti laiko sąvokas (Quirk et al., 1982: 40; Lewis, 1991: 52; Jacobs, 1995: 187; Yule, 1998: 54; Huddleston, Pullum, 2002: 118; Holvoet, Čižik, 2004(b): 146).

Anglų kalboje veikslas1 yra reiškiamas veiksmažodžio laiko gramatinėmis formomis (esamojo ir praeities) ir siejamas su jų funkcijomis, kurios turi ryšį su laiko reikšmės sąvoka: veiksmas gali tęstis arba būti užbaigtas. Anglų kalboje veiksmažodžio laikas yra žymimas dviem skirtingomis gramatinių formų eilėmis, kurios vartojamos reikšti įvykio (perfect) ir eigos (continuous) veikslams. Sugramatintą2 veikslą žymi veiksmažodžio forma, kartu nurodydama ir laiko reikšmę. Tačiau laiko sąvoka nesutampa su gramatine forma. Anglų kalboje ne visi veiksmažodžiai gali turėti tęstinio veikslo formą. Statinės reikšmės veiksmažodžiai turi esamojo gramatinio laiko netęstinę veiksmažodžio formą, o veiksmažodžiai, kurie yra dinaminės reikšmės, turi esamojo laiko tęstinę veiksmažodžio formą, derinamą su eigos veikslu (Jacobs, 1995: 195). R. Džeikobsas teigia, kad veikslas yra sudėtingas reiškinys ne dėl veiksmažodžių gramatinių laiko formų, kurios tam vartojamos, o todėl, kad veikslo reikšmės, išryškėjančios sakinio interpretacijoje, neįmanoma atskirti nuo gramatinės veiksmažodžio veikslo formos raiškos (1995: 187, 201). 
Lietuvių kalbos asmenuojamųjų veiksmažodžių gramatinis laikas ir veikslas kaip gramatinės kategorijos yra ir sintaksinės (tarinio) kategorijos: jos turi asmenuojamojo veiksmažodžio morfologinę raišką ir laiko reikšmės savybes (Paulauskienė1994: 326).
____________________________
1J. Baiby, remdamasi kitų kalbininkų tyrimais (Comrie, 1976, Dahl, 1985. In: Bybee, 2000: 794–807), pažymi, kad anglų kalbos veiksmažodžio veikslą lemia įvykio ar eigos, veiksmo pradžios ar pabaigos reikšmės, pasikartojimas, iteratyvumas. Veiksmažodžio veikslo reikšmė gali būti pažymėta morfologiškai ir leksiškai. Veiksmažodžio morfologiją lemia (statyvinių, dinaminių ir (in)tranzityvinių veiksmažodžių) semantinės reikšmės.
2A. Holvetas ir V. Čižika teigia, kad visoje kalbotyroje daug dėmesio skiriama gramatinimo procesui, kuris apima kelis etapus, tačiau kalbininkai akcentuoja, kad veikslas „nėra grynai gramatinė kategorija“ (2004(b): 142).
Remiantis A. Paulauskienės morfologijos tyrinėjimais, veiksmažodžiai, kurie sudaromi su prielinksniniais priešdėliais (neleksikalizuoti, pvz., ap- (api-), at-, į-, iš-, nu-, pa-, par-, per-, pra-, pri-, su-, už-) pagal bendrą poveikį kategorinei veiksmažodžio kamieno reikšmei yra opoziciniai veiksmažodžiams, kurie sudaromi su priesagomis, ir jų reikšmei. Veiksmažodžių priesagos turi funkcinę proceso reikšmę, o veiksmažodžių priešdėliai (neleksikalizuoti) gali riboti veiksmą, rodyti jo baigtį, baigtinio veiksmo veiksmažodžius supriešinti su tęstinio veiksmo veiksmažodžiais, ir taip sudaryti baigtinio / tęstinio veiksmo priešpriešą gramatinės veikslo kategorijos pagrindą (be-, te-, tebe-, ne-, nebe-). Remiantis veiksmažodžių sandara, veiksmažodžiai skirstomi pagal būdingą jiems reikšmę į įvykio veikslo, rezultatinę (veiksmo galo ir pradžios), intensyvumo, trukmės kiekybės ir laiko, staigumo ir kt. (1994: 273).
Lietuvių kalbos enciklopedijoje pažymima, kad lietuvių kalboje yra išskirti du pagrindiniai veikslai3: įvykio ir eigos veikslai, t. y., „veiksmažodžio ypatybė nustatoma pagal tai, ar kalbėtojas veiksmą suvokia kaip baigtinę visumą, ar kaip trunkantį procesą“ (Ambrazas, 1999. In: Morkūnas, 1999: 693–694). Lietuvių kalbos gramatikos darbuose veiksmažodžių veikslas yra reiškiamas darybinėmis ir kaitybinėmis priemonėmis, neturi aiškių morfologinių rodiklių, taigi veikslas išryškėja iš veiksmažodžių darybos ir vartosenos ypatybių. Yra nemaža veiksmažodžių, galinčių turėti ir „leksines“ eigos ir įvykio veikslo reikšmes. Veikslų skirtumai priklauso ir nuo laiko formų – krypties priešdėlius turinčių veiksmažodžių esamojo laiko formos gali būti eigos veikslo (ateina), o būtojo kartinio laiko formos reiškia įvykio veikslą (atėjo) (Ambrazas, 1999. In: Morkūnas, 1999: 694; Ambrazas, red., 1997: 221–222).
Aptariant veikslo kategoriją anglų kalboje, kai kurių kalbininkų nuomonės skiriasi. R. Džeikobsas (1995: 195) kritikuoja anglų kalbos tradicinę mokyklinę gramatiką, kurioje painiojami gramatiniai laikai su laiko nuorodomis ir nutylimas veikslo sistemos pobūdis, kad gramatinis laikas ir laiko nuoroda yra tas pat, ir kad įvykio ir eigos veikslai yra tik priemonės sudarant papildomus gramatinius laikus. Kiti kalbininkai teigia, kad veikslas yra semantinė kategorija (Koshevaya, 1982: 173; Quirk et al., 1982: 40–41; Iofik et al., 1981: 73–74; Collins Cobuild, 1990: 270–279; Chalker, 1993: 87, 98; Jacobs, 1995: 195; Lewis, 1991: 51–52; Comrie, 1995: 1244; Yule, 1998: 62–63). Čia laikomasi nuomonės, kad veikslas yra semantinė kategorija su atitinkama gramatine raiška. 

Anglų ir lietuvių kalbų SP struktūrinių tipų, žyminčių veiksmažodžių laikus ir veikslus, vertimas yra vienas iš sunkiausių atvejų gretinamosios kalbotyros laiko ir veikslo sistemoje. 
________________________

3Anot A. Holveto ir J. Pajėdienės, parodomasis laikas, kuriuo remiasi laikų priešprieša, nurodo atskaitos laiką. Lietuvių kalboje atskaitos laiko sąvoka išryškina skirtingas įvykio ir eigos veikslų lokalizavimo ašyje galimybes. Eigos veikslo forma reiškia veiksmo procesą, o atskaitos laikas sutampa su aprašomojo proceso užimamu laiku. Kalbininkai teigia, kad priešprieša atsiranda dėl veikslo semantinių požymių, kadangi veiksmažodžio laikai skirtingai lokalizuoja veiksmą, įvykį, procesą atskaitos laiko atžvilgiu. Atskaitos laiko sąvoka parodo vientisinių bei santykinių laikų priešpriešą (2004(e): 122).
Vertimo analizei svarbu nustatyti pasikartojančias semantinių modelių interpretacijas, kurios įtraukia gramatines veikslo opozicijas ir kurios anglų ir lietuvių kalbų veiksmažodžių formose yra nurodomos morfologiškai ir leksiškai. Problemos esmė priklauso nuo to, kad anglų kalbos veikslo sistema neatitinka lietuvių kalbos veikslo sistemos. 
Gretinant anglų ir lietuvių kalbų SP tipus, kurie turi aspekto rodiklius bei leksines išraiškas ir nurodo vidinę laiko santykio reikšmę, galima tvirtinti, kad morfosintaksinis veikslo žymėjimas grindžiamas veiksmažodžio vidiniais sakinio interpretacijos veikslo bruožais. 
Anglų kalboje eigos veikslo sąvokos reikšmę žymi veiksmažodžio tęstinio laiko forma, sudaroma iš pagalbiniu veiksmažodžiu be ir esamojo laiko dalyvio. Čia tęstinė veiksmažodžio forma reiškia vykstantį, apibendrintą veiksmą:
(1) a. The Institute is making a data base on cultural and natural heritage.

b. Institutas kuria kultūros ir gamtos paveldo duomenų bazę (Bar., 2003).

(2) a. Personal computers and the Internet is changing the way people shop. 
b. Personaliniai kompiuteriai ir internetas keičia žmonių apsipirkimo įgūdžius (Pac., 2003).
Lietuvių kalbos pavyzdyje tarinys turi esamojo laiko formą keičia ir žymi tęstinį laiką, kuris rodo eigos veiksmą, tačiau kitame kontekste ta pati lietuvių kalbos veiksmažodžio laiko forma keičia gali reikšti konkretų veiksmą, vykstantį kalbamuoju momentu ir be eigos veikslo reikšmės.
Tęstine veiksmažodžio forma (neveikiamosios rūšies) reiškiamas anglų kalbos SP tipas žymi vykstantį apibendrintą veiksmą:

(3) a. The fresh potable water is not used for the process; it is being used only for the people needs. 
b. Geriamas vanduo technologinėms reikmėms (yra) nenaudojamas, jis tebenaudojamas dirbančiųjų buitiniams poreikiams tenkinti (Lel., 2003).
(4) a. Exhaust air is being extracted through the corridor ceiling. 
b. Panaudotas oras ištraukiamas pro koridoriaus perdangas (Sto., 2003).

Anglų kalbos sakinyje SP esamojo tęstinio laiko veiksmažodžio forma is being used siejama su eigos veikslu. Atitinkamame lietuvių kalbos pavyzdyje tarinys reiškiamas veiksmažodžio gramatine forma (neveikiamoji rūšis) tebenaudojamas su pridėtu priešdėliu tebe- ir keičia veiksmažodžio eigos veikslo pobūdį – modifikuoja veiksmažodinę reikšmę.
Atliktinio ir tęstinio veikslų junginiu, reiškiant anglų kalboje SP tipą, pažymima, kad atliktinio veikslo rezultatinė reikšmė derinama prie tęstinio neapibrėžto laiko formos:

(5) a. Over the last ten years employment for newly trained architects has been increasing urgently. 
b. Per pastaruosius dešimt metų vis didėja poreikis įdarbinti naujai paruoštų atchitektų (Sto., 2003).

SP formos has been increasing veikslo reikšmė yra darybinė, turi atliktinę formą ir veikiamąją rūšį: esamojo laiko atliktinė tęstinė veiksmažodžio forma has been increasing turi implikuotą esamojo laiko reikšmės santykį pasakytoje situacijoje – čia laikas tęsiasi iki dabarties, jis dar nepasibaigė. Lietuvių kalbos pavyzdyje veiksmažodis didėja reiškia veiksmo procesą, o laiko dalelytė vis rodo veiksmo nebaigtumą. 

Atliktine esamojo laiko veiksmažodžio forma reiškiamas anglų kalbos SP tipas, P(aux. v. [have] + past particip.), žymi esamą įvykio veikslą, rezultato santykį ir veiksmo pasikartojimą: 
(6) a. In various lectures you have emphasized that architecture is not a representational art. 
b. Savo paskaitose jūs pabrėždavote, kad architektūra nėra vaizduojamasis menas (Sto., 2003). 
Verčiant į lietuvių kalbą, vartojama būtojo laiko atliktinė dažninė veiksmažodžio vientisinė forma pabrėždavote su priesaga -dav-, kuri žymi nuolatinius veiksmus, kartojamus praeityje.
Anglų kalbos SP, reiškiamas nerezultatine veiksmažodžio forma, gali būti pavartotas su prieveiksmiu repeatedly ir turi atliktinę (esamojo laiko) veiksmažodžio reikšmę, verčiant atitinka kartotinį veiksmą:
(7) a. Due to this cams repeatedly press elastic pipe causing the motion of a fluid inside it. 
b. Dėl to kumšteliai suspaudinėja elastinį vamzdelį, priversdami jame esantį skystį judėti (Bub., 2002).
Lietuvių kalbos tarinys, reiškiamas veiksmažodžiu su priešdėliu su- ir priesaga -inė-, žymi dviejopą veikslą – įvykį ir eigą tame pačiame sakinyje. Veiksmažodžio priesagos4 -inė – iteratyvinė / kartotinė reikšmė vartojama kaip antrinė priemonė ir pažymi veiksmažodyje suspaudinėja nebaigtumo reikšmę. 
Lietuvių kalbos tarinių struktūriniai tipai reiškiami veiksmažodžių formomis, kurių veikslas yra gramatinė kategorija, sudaroma su įvairiais priešdėliais ir priesagomis. Gramatinio veikslo interpretaciją veikia sakinio veiksniai – tai išryškėja gretinant skirtingų sistemų kalbas ir verčiant. 
3.3. Anglų kalbos SP struktūriniai tipai ir lietuvių kalbos tarinys, žymintis praeities laiko iteratyvumą. Iteratyvumo realizavimas
Anglų kalboje praeities laiko iteratyvumo reikšmė gali būti nurodoma sintaksiniais, pvz., would, used to, (aux. v. [have] + past particip.), (aux. v. [be] + present particip.) ir leksiniais semantiniais būdais (often, frequently, seldom, twice ir kt.), nes ji neturi morfologinių praeities laiko iteratyvumo rodiklių. Remiantis R. Hadlestonu ir G.Pulemu, kai kurie anglų kalbos veiksmažodžiai (knock, jump ir kt.) turi vidinę (inherent) semantinę iteratyvumo reikšmę (2002: 123).
A. Paulauskienė teigia, kad lietuvių kalbai praeities veiksmui žymėti vartojamos dvi formos. Būtuoju kartiniu laiku reiškiami tolimos praeities ir labai artimos praeities veiksmai, arba veiksmai,
__________________________

4A. Holvetas ir V. Čižika pažymi, kad priesaga -inėti taip pat reiškia veiksmo dažnumą. Tradiciškai lietuvių kalbos gramatikoje būtojo laiko (kartinių ir dažninių) formų priešprieša yra kaitybinė ir nėra priskiriama veikslui, bet jos negalima priskirti ir laiko kategorijai, nes abiejų formų laiko vertė yra ta pati. Iteratyvumo (dažnumo / kartojimosi) sąsaja su veikslu yra akivaizdi: reikšmė semantiškai skiriasi, tačiau yra bendra iteratyvumo reikšmė. Abi prišpriešos funkcionuoja savarankiškai (2004(b): 142).
kurių rezultatai aktualūs kalbamuoju metu, o būtuoju dažniniu reiškiami praeityje kartojami, apibendrinami veiksmai, nesusiję su kalbamuoju momentu (1994: 326–332). 
Anot A. Holveto ir V. Čižikos (2004(b): 142), lietuvių kalbos tarinio tipas, reiškiamas būtojo dažninio laiko morfosintaksine forma, netiesiogiai rodo predikacijos laiką. Būtąjį dažninį laiką (frekventatyvą) sudaro veiksmažodžio laiko formų grupė, žyminti ankstesnį už kalbamąjį momentą kartojamą veiksmą ir reiškianti nuolatinius, įprastus praeities veiksmus. Būtasis dažnininis laikas nuo būtojo kartinio skiriasi ne laiko, o veiksmo pobūdžio reikšme kaip tam tikras veikslinis būtojo kartinio laiko variantas, tačiau kai kurie lietuvių kalbininkai linkę jį vadinti laiku. Kalbininkai akcentuoja, kad tradiciškai lietuvių kalboje būtojo laiko kartinių ir dažninių formų laiko vertė esanti ta pati. Taigi būtojo dažninio laiko priskyrimas laiko paradigmai remiasi tik tradicija. Anot N. Sližienės, „pasikartojimas yra ne laiko, o veiksmo pobūdžio reikšmė, būtasis dažninis laikas yra tam tikras būtojo laiko variantas, iš tradicijos laikomas atskiru laiku“ (Sližienė in: Ambrazas, red., 1996: 291; Holvoet, Pajėdienė, 2004(e): 121). 
Lietuvių kalboje būtasis dažninis laikas, reiškiamas savita būtojo laiko veiksmažodžio forma, žymi ankstesnį už kalbamąjį momentą, kartojamą veikslinį veiksmą ir gali nurodyti nuolatinius, įprastus praeities veiksmus. Kadangi ne visada atitinka abiejų kalbų praeities laiko iteratyvumo leksiniai, semantiniai ir gramatiniai rodikliai, tačiau yra keletas būdų reikšti praeities laiko iteratyvumą ir anglų kalboje.

Nuosekliai besikartojančiam veiksmui reikšti su anglų kalbos nežymimąja būtojo laiko veiksmažodžio forma vartojami dažnio prieveiksmiai (often, frequently, habitual, usually, several times ir kt.):
(1) a. They frequently faced restrictions on hours of operation, especially on Sundays. 
b. Jie dažnai susidurdavo su tam tikrais darbo valandų apribojimais ir sekmadieniais (Pac., 2003).
Lietuvių kalboje dažnio prieveiksmis dažnai koreguoja veiksmažodžio formą susidurdavo – pabrėžia praeities laiko ir daug kartų kartojamą atliktinį veiksmą. 

Lietuvių kalbos veiksmažodžių būtuoju kartiniu laiku (preteritas) taip pat reiškiami ir kartojami praeities veiksmai (Ambrazas, 1999. In: Morkūnas, 1999: 119). A. Holvetas ir V. Čižika mano, kad būtąjį kartinį laiką galima lengvai pakeisti būtuoju dažniniu ir atvirkščiai (2004(b): 142).
Anglų kalbos paprastojo būtojo laiko veiksmažodžių formos vietoje fleksijos -ed vartojamos su dėsningais taisyklingais veiksmažodžiais žymėti praeities laikui. Netaisyklinga būtojo laiko veiksmažodžio forma gali būti ir nedėsninga. Ji taip pat gali žymėti praeities laiko ankstesnį už kalbamąjį momentą kartojamą veiksmą:
(2) a. 20 or 30 years ago, they put relatively modestly paid employees in a room, sat them at the basic 
trestle tables, bought a few pencil and called it an architectural practice. 
b. Prieš 20 ar 30 metų palyginti mažai apmokamus darbuotojus pasodindavo patalpoje prie elementarių medinių stalų, nupirkdavo kelis pieštukus ir tai vadino architektų praktika (Sto., 2003). 
c. [Gali būti: ... sodino, ... pirko ...]
Veiksmažodžiai, reiškiami būtojo dažninio laiko atliktinėmis veikiamosios rūšies formomis, su priešdėliais pa-, nu- (pasodindavo, nupirkdavo) taip pat gali žymėti kartojamą praeities laiką, ankstesnį už kalbamąjį momentą. Tačiau tokius veiksmažodžius gali atstoti ir paprastojo būtojo kartinio laiko formos (sodino, pirko, vadino), be priešdėlių vartojami su dažnumą reiškiančiu prieveiksmiu dažnai. Taip gali būti reiškiami tęstiniai veiksmai, pasikartojantys praeityje tam tikru nurodytu laikotarpiu.
A. Paulauskienė pažymi, kad lietuvių kalboje „priešdėlinį veiksmažodį, kaip žymėtąjį veikslą, galima vartoti reiškiant kartotinį veiksmą praeityje“, o „nepriešdėliniai veiksmažodžiai vartojami reiškiant ir kartiniams, ir kartotiniams veiksmams“ (1994: 330). 
Anglų kalbos atliktinė esamojo laiko veiksmažodžio forma have emphasized su vietos konstrukcija in various lectures gali reikšti veiksmo pasikartojimą:
(3) a. The restrictions often have been masked. 
b. Apribojimai dažnai būdavo maskuojami (Pet., 2003).
Anglų kalbos SP tipas, sudarytas analitiškai su esamojo laiko atliktine neveikiamosios rūšies veiksmažodžio forma ir būdvardžiu, rodo esamą rezultato santykį, o su prieveiksmiu often pažymi veiksmo dažnumą. Lietuvių kalbos veiksmažodžio forma būdavo negali būti praleista:
(4) a. The partners have been often each responsible for their own facade units. 
b. Kiekvienas iš partnerių dažnai buvo atsakingas už savo fasado detales (Sto., 2003). 

c. [Gali būti: .... būdavo atsakingas .... ]
Konkrečiam praeities pasikartojančiam laikui reikšti gali būti pasitelkiamos anglų ir lietuvių kalbų analitinės konstrukcijos su dažnio prieveiksmiais (tačiau ne visada):

(5) a. During the Cold War, sensitive strategic-planning documents had been classified. 
b. Šaltojo karo metais svarbūs strateginiai ir planavimo dokumentai būdavo įslaptinami (NATO, 2004:4).
Lietuvių kalbos būtojo laiko atliktinė dažninė neveikiamosios rūšies analitinė tarinio forma būdavo maskuojami su dažnumo prieveiksmiu dažnai žymi nuolatinius veiksmus, kartojamus praeityje. 
Iteratyvumo veiksmą praeityje anglų kalboje gali rodyti SP, išreikštas su būtojo laiko veiksmažodžio fraze used to. Jis paprastai vartojamas su būtojo atliktinio, t. y. pliuskvamperfekto reikšme:
(6) a. Most professional services in industrialized countries used to follow a traditional and restricted 
schedule that limited service availability to about forty to fifty hours a week. 
b. Dauguma paslaugų teikėjų pramoninėse šalyse dirbo pagal tradicinį ir griežtai nustatytą grafiką, todėl kai kurios paslaugos teikiamos tik apie 40-50 valandų per savaitę (Pac.,2003).
c. [Gali būti: ... paprastai dirbdavo ...]
Lietuvių kalboje toks tarinys gali būti reiškiamas nežymimąja būtojo laiko veiksmažodžio forma dirbo, kuri semantiškai beveik lygiavertė veiksmažodžiui su priesaga -dav- (dirbdavo).
Anglų ir lietuvių kalbų SP veiksmažodžių iteratyvumo raiškos specifikos skirtybės siejamos su sistemine praeities laikų raiška. Anglų kalbos sakinyje praeities iteratyvumas sintaksiškai reiškiamas būtuoju nežymimuoju laiku su dažnio prieveiksmiais, esamuoju atliktiniu laiku ir fraze used to. Praeities iteratyvumas su gramatinio laiko morfologiniais fleksijų rodikliais būdingas tik lietuvių kalbos veiksmažodžiui, praeities iteratyvumui daro poveikį ir leksinė semantika. 
3.4. Sintaksinių predikatų santykis su asmens kategorija
Anglų ir lietuvių kalbose asmens kategorija remiasi SP ryšiais su veiksniu ir yra predikatinė kategorija, reiškiama sintaksiniais ir morfologiniais veiksmažodžio formų rodikliais. Veiksmažodžio asmens gramatinės formos rodiklis rodo veiksmo santykį su kalbėjimo akto dalyviais kalbėtojo požiūriu. SP reiškiamas veiksmažodžių asmenuojamosiomis gramatinėmis formomis, kurios rodo asmens sąsają su gramatiniu veiksniu. 
Anglų kalboje asmuo yra gramatinė ir semantinė kategorija, siejanti įvardžius ir veiksmažodžius. Tik esamojo laiko vienaskaitos trečiasis asmuo anglų kalboje paprastai parodomas veiksmažodžio gramatinės formos rodikliu -s (McArthur et al., 1998: 437). 
Lietuvių kalboje, kaip tipiškoje fleksinio tipo kalboje, veiksmažodžių ryšiai su gramatiniu subjektu rodomi visų tiesioginės nuosakos laikų, tariamosios ir liepiamosios nuosakų asmenų formomis. Vienaskaitos ir daugiskaitos gramatiniai asmens rodikliai morfologiškai koncentruojami veiksmažodyje, o mokslinės kalbos ir daugelyje kitų stiliaus atmainų asmeniniai įvardžiai vartojami ne visada. Tarinys gali būti sudaromas su pagalbiniu veiksmažodžiu būti, kurio asmenuojamosios formos įeina į sudėtinių veiksmažodžio laikų bei nuosakų formų sudėtį. 

Anglų kalbos SP reiškiamas veiksmažodžio formomis, kurių asmens gramatiniai rodikliai riboti ir ne visada turi atitikmenis lietuvių kalbos esančiose asmens formose. 

Remiantis lietuvių kalbos gramatikos darbais, asmuo kaip veiksmažodžio morfologinė kategorija skiriama pagal veiksmo santykį su bendravimo dalyviais kalbėtojo požiūriu. Kalbos akto dalyvių veiksmas (būsena) nusakomas pirmojo (1) asmens forma, kai veiksmas priskiriamas kalbėtojui, vienam ar su kitais, antrojo (2) asmens forma veiksmas priskiriamas pašnekovui ar pašnekovams, trečiojo (3) asmens forma žymi kalbos akto dalyviams, kalbėtojui ir pašnekovui nepriskiriamą veiksmą. Lietuvių kalboje asmuo reiškiamas kartu su skaičiumi. 1 ir 2 asmenų formos turi savitas galūnes, pavyzdžiui: a tipo veiksmažodžių galūnės – vienaskaitos 1 asm. -u, 2 asm. -i, o daugiskaitos 1 asm. -me, 2 asm. -te (dirb-u, dirb-i, dirba-me, dirba-te). 3 asmens formos galūnių neturi ir atitinka gryną kamieną (dirba, guli, rašo). O tipo veiksmažodžių galūnė kitokios, pvz.: skait-au, skait-ai. Kai kurios iš jų turi beasmenę reikšmę (aušta, lyja) (Paulauskienė, 1979: 115–134; Ambrazas, red., 1997: 312–317; Ambrazas, 1999. In: Morkūnas, 1999: 42). 
Lietuvių kalboje, kurioje nebūtinas loginis ir gramatinis asmens sutapimas, gramatinio asmens vartosenai svarbu sakinio sintaksinės konstrukcijos tipas (reikia, kad sakinys būtų asmeninis, turėtų veiksnį ir tarinį). Anglų ir lietuvių kalbose asmens formos priklauso nuo veiksmažodžiu reiškiamo SP semantikos ir nuo gramatinio subjekto pobūdžio. 
Anglų kalboje vienaskaitos pirmąjį asmenį būdinga reikšti asmeniniu įvardžiu I, rodančiu gramatinį subjektą, kuris visada eina prieš sintaksinį predikatą. Lietuvių kalboje vienaskaitos pirmasis asmuo reiškiamas asmeniniu įvardžiu aš ir vienaskaitos pirmojo asmens veiksmažodžio forma (manau): 
(1) a. I believe architects must be in a position to explain their concerns. 
b. Aš manau, kad architektai turi sugebėti išreikšti savo interesus (Sto., 2003). 

Tačiau čia svarbiau veiksmažodžio asmens forma (vertinu), o įvardis aš gali būti nepasakytas: 
(2) a. But I am skeptical about ideas related to homeland. 
b. Tačiau [aš] skeptiškai vertinu gimtinės idėjas (Sto., 2003).
Anglų kalboje daugiskaitos pirmasis asmuo reiškiamas asmeniniu įvardžiu we:
(3) a. But we didn’t know its condition or whether it was complete. 
b. Tačiau [mes] nežinojome, kokia pastato būklė ir ar jis buvo užbaigtas (Sto., 2003).
Pirmojo asmens lietuvių kalbos įvardis mes ne visada sakomas: veiksmo santykį su kalbančiuoju asmeniu būdinga pažymėti tariniu einančia atitinkamo veiksmažodžio pirmojo asmens daugiskaitos forma. 
Vienaskaitos ir daugiskaitos antrasis asmuo anglų ir lietuvių kalbose reiškia, jog veiksmą atlieka asmuo ar asmenys, į kuriuos kreipiamasi. Dialogo situacijoje antras asmuo yra būtinas komunikacijos akto dalyvis. Asmeniniai įvardžiai lietuvių kalboje su antrojo asmens daugiskaitos formomis vartojami tada, kai būtina pabrėžti veiksmą atliekantį asmenį:

(4) a. But, you probably want greater flexibility and convenience when reserving a seat in advance …
b. Tačiau jūs tikriausiai norite didesnio paslaugos lankstumo ir patogumų ... (Pac., 2003).
Asmeninis lietuvių kalbos įvardis jūs rodo daugiskaitą arba mandagią kreipimosi formą į vieną asmenį – vienu ir kitu atveju su tariniu derinama daugiskaitos antrojo asmens veiksmažodžio forma, o anglų kalboje you mandagumo formos parodyti negali. 

Anot V. Labučio (2002: 127), mokslinėje literatūroje vienaskaitos tu ir daugiskaitos jūs antrasis asmuo beveik nevartojamas, kadangi nevyksta dialogas. Lietuvių kalboje vienaskaitos antrojo asmens įvardis tu vartojamas tik pabrėžiant pokalbio dalyvį.

Antrojo asmens lietuvių kalbos įvardis jūs taip pat ne visada sakomas: liepiamosios nuosakos SP veiksmo santykis su kalbančiuoju reiškiamas atitinkama liepiamosios nuosakos veiksmažodžio forma ir anglų, ir lietuvių kalbose:

(5) a. If you have answered “no“ to any of the questions on the flow chart, obtain the reference before 
completing the report. 
b. Jeigu į kokį pateiktą klausimą atsakėte „ne“, prieš pildydami ataskaitą, susiraskite reikalingą informaciją (Lel., 2003).
Lietuvių kalboje daugiskaitos antrojo asmens bei skaičiaus parinkimą suraskite lemia kontekstas. 
Anglų ir lietuvių kalbose trečiuoju asmeniu būdinga rodyti objektą, apie kurį kalbama. Anglų kalbos SP reiškiamas esamojo laiko vienaskaitos trečiojo asmens veiksmažodžio forma uses, kuri 
turi gramatinį rodiklį (e)-s, taigi ji rodo ir asmenį, ir skaičių. Vienaskaitos trečiasis asmuo reiškiamas anglų kalbos asmeniniu įvardžiu he (jis), vartojamu žymėti vyriškajai giminei, o įvardis she (ji) – moteriškajai giminei:

(6) a. He uses spreadsheets, stimulations or algorithmic computations and decides on further action. 
b. Jis naudojasi dialogine duomenų apdorojimo sistema (skaičiuokle), modeliavimo sistema arba 
algoritminiais skaičiavimais ir sprendžia tolesnius veiksmus (Pac., 2003).
Vienaskaitos trečiojo asmens lietuvių kalbos įvardis jis, rodantis vyriškąją giminę, arba ji rodanti moteriškąją giminę, visada vartojami (jeigu veiksniu neina daiktavardžio vardininkas): veiksmo santykis su veikiančiuoju asmeniu yra pažymėtas tarinyje, kuris reiškiamas veiksmažodžio forma (naudojasi). 

Anglų kalboje daugiskaitos trečiojo asmens veiksmažodžio forma, einanti SP, neturi specialios gramatinės veiksmažodžio formos žymėti asmeniui, skaičiui ir giminei. Daugiskaitos trečiojo asmens lietuvių kalbos įvardžio forma jie, rodanti ir vyriškąją ir moteriškąją giminę, paprastai nepraleidžiama: veiksmo santykis su veikiančiuoju asmeniu pažymėtas veiksmažodžiu tokiu pat, kaip ir vienaskaitos atveju:

(7) a. They differentiate between personalistic and naturalistic systems.
b. Jie atskiria asmeninę ir natūralią sistemas (Pac., 2003). 

Asmeninių neapibrėžtųjų sakinių tariniai turi formalią asmens kategoriją, tačiau tų tarinių veiksmo atlikėjai neapibrėžti, nesvarbūs ar nežinomi ir tiems sakiniams nebūtini. Tokio sakinio tarinys reiškiamas neapibrėžtos reikšmės trečiuoju asmeniu. Trečiuoju asmeniu reiškiant tarinį, veikėjas yra apibendrintas. 
Daugiskaitos trečiojo asmens įvardžio forma jos rodo moteriškąją giminę, įvardis jos eina su ta pačia veiksmažodžio gramatine forma kaip ir vienaskaitos atveju.

Anglų kalbos sakiniuose įvardis it, atitinkantis formalųjį subjektą, gali būti vartojamas su SP, kuris reiškiamas paprastuoju veiksmažodžiu ir šalutiniu sakiniu su that.
Anglų ir lietuvių kalbų sakiniuose, kurių SP eina trečiojo asmens veiksmažodžio forma, vietoj gramatinio veiksnio, reiškiamo trečiuoju asmens įvardžiu, būdinga vartoti daiktavardžio vardininką:

(8) a. It (principle) states that the design of a building should evolve wholly from its function. 
b. Jis (įstatymas) teigia, kad pastato konstrukcija turi priklausyti nuo pastato funkcijos (Sto., 2003).
Asmeniniame sakinyje anglų kalbos SP gali eiti trečiojo asmens veiksmažodžio forma, kurios gramatinis subjektas reiškia negyvą daiktą, rodomą vienaskaitos trečiojo asmens įvardžiu it. Lietuvių kalboje tokiu atveju gali būti vartojamas beasmenis sakinys. 
_______________________
1V. Labutis, remdamasis tyrinėjimais, pažymi, kad lietuvių kalbos asmeninio sakinio predikatinio dėmens centras turi su gramatiniu asmeniu susietą tarinį (Labutis, 2002: 124). 
Anglų ir lietuvių kalbai yra būdingi sakiniai, kurių SP eina vienaskaitos trečiojo asmens veiksmažodžio forma. Tuomet veiksnys, reiškiamas daiktavardžio vardininku, gali būti pakeistas vienaskaitos trečiojo asmens įvardžiu, jeigu tai leidžia kontekstas:
(9) a. The expert group stresses the particular importance of creating conditions …
b. Ekspertų grupė pabrėžia, kad ypači svarbu sudaryti sąlygas ... (Bar., 2003).
c*. [Gali būti: It stresses : Ji pabrėžia] 
d*. [Gali būti: They stress : Jie / jos pabrėžia] 

Gramatinį subjektą pateiktajame anglų kalbos pavyzdyje, atsižvelgiant į kontekstą, taip pat gali pakeisti ir daugiskaitos trečiojo asmens įvardis they, tačiau veiksmažodžio daugiskaitos trečiojo asmens forma neturi rodiklio -s. Lietuvių kalbos pavyzdyje gramatinį subjektą, reiškiamą NP, kuri dar rodo ir moteriškąją giminę, galima pakeisti daugiskaitos trečiojo asmens įvardžiu, apimančiu ir moteriškosios, ir vyriškosios jie gramatinės giminės reikšmę arba jos – tik moteriškosios. Lietuvių kalbos trečiojo asmens veiksmažodžio formos rodikliai žymi ir vienaskaitą, ir daugiskaitą.
Kai kurie anglų kalbos veiksmai būdingi tik negyviems daiktams. Juos reiškiantys veiksmažodžiai yra asmeniniai, bet nevartojami su pirmojo ir antrojo asmens formomis, nes nėra loginės asmeninės reikšmės. Remiantis C. Onionsu, toks nežymimasis įvardis one vartojamas žymėti butaforiniam subjektui (Onions, 1971: 141).
Asmeninį anglų kalbos sakinį su nežymimuoju įvardžiu one (butaforiniu subjektu) lietuvių kalboje atitinka beasmeniai sakiniai su nustumtu veiksniu (displaced subject):
(10) a. One could also include modern notions of “germs” in this category, especially those causing 
“fevers”.
b. Šiai kategorijai taip pat galėtų priklausyti naujųjų „bakterijų“, ypač tų, sukeliančių „karščiavimą“, išradimas (Pac., 2003).
Asmeninį anglų kalbos sakinį, kurio gramatinis veiksnys reiškiamas pirmojo asmens įvardžiu, lietuvių kalboje gali atitikti beasmenis sakinys, kurio predikatinis centras gali rodyti tiesioginės sąsajos su asmeniu nebuvimą:

(11) a. We currently have two principal concerns. 
b. Šiuo metu mums rūpi du pagrindiniai dalykai (Sto., 2003).
Pateiktieji gretinimo pavyzdžiai rodo, kad anglų ir lietuvių kalbose asmuo reiškiamas savitai, kartais gana skirtingai. Verčiant bei analizuojant anglų ir lietuvių kalbų SP, reiškiamus veiksmažodžiais su gramatines asmens formas žyminčiais rodikliais, reikia atsižvelgti ir į bendruosius polinkius, ir į konkrečius vartojimo atvejus.

3.5. Anglų kalbos sakiniai It is / was There is / are ir juos atitinkantys lietuvių kalbos beasmeniai sakiniai
Ypatingos konstrukcijos anglų kalbos sakiniai It is / was ir There is / are, kurių sakinio dalių tvarkos neįprastas pateikimas nurodo savitą sakinio predikatinį ir informacinį centrą. Šios ypatingos anglų kalbos sakinių konstrukcijos It is / was ir There is / are daug tyrinėtos įvairių krypčių anglų (Onions, 1971: 18, 84; Quirk et al., 1982: 367–368; Jacobs, 1995: 179–181; Van Valin, LaPolla, 1997: 210–213; Huddleston, Pullum, 2002: 1367) ir lietuvių kalbininkų gramatikos gretinamuosiuose darbuose (Pažūsis et al., 2004: 306; Kalėdaitė, 2002(a): 15–23; Kalėdaitė, 2002(b); Labutis, 2008: 5–10), tačiau nevienodai suprantamos ir įvairiai aiškinamos.
Anglų kalbos sakinio beasmeniškumas su gramatinio veiksnio nebuvimu griežtai nesiejamas, nes veiksnio pozicija visada turi būti užimta. Šiame sakinyje, pvz., It‘s raining. veiksnio poziciją gali užimti tik įvardis it, o pvz., There is a book on the table – egzistencinis there. Toks veiksnys neišreiškia jokio predikato argumento. Anglų kalboje beasmeniškumo samprata apibūdina predikatą, o ne su juo sudarytą sakinį. Todėl anglų kalbos sakinio struktūra su it yra tokia pati kaip ir sakiniai su tikruoju veiksniu1. 
Lietuvių kalbos sakinyje veiksnio pozicija nebūtinai turi būti užimta, pvz., Lyja. Beasmenis sakinys įžvelgiamas ir dėl tarinio reikšmės, ir todėl, kad neturi veiksnio. A. Holvoet ir A. Judžentis (2005(b): 163) teigia, kad beasmeniškumo samprata priklauso nuo kalbos struktūros. 

L. Pažūsis ir kt. analizuodami anglų kalbos sakinius su it ir there pažymi, kad šie sakiniai gali būti vartojami pasakymuose apie orą ar kalbamąjį momentą, tačiau jie skiriasi struktūriškai, t. y. jungiasi su skirtingomis kalbos dalimis: It + be +  būdv. (Ūkanota. It is foggy.) ir There + be + daikt. (Ūkana, There is a fog.). It ir there pasakymuose apie laiką (It is time to go. Laikas eiti.) ir nuotolį (There is time for us to come home. Užteks laiko pareiti namo.) skiriasi ir struktūriškai, ir semantiškai (Pažūsis et al., 2004: 308). 
Remiantis V. Labučiu (2008: 5), savitų beasmenių sakinių ar beasmenių konstrukcijų, jų statusas ir interpretacija daug diskutuojami lietuvių ir anglų gramatikos darbuose. Kalbininkas pažymi, kad šių sakinių tariniui ar predikatyvui tenka pagrindinis informacijos krūvis, taip pat aptaria bendriausias lietuvių kalbos beasmenių sakinių struktūrines schemas ir tarinio struktūrų modifikacijas realizuojant tam tikrų semantinių grupių sakiniuose2.
_______________________

1A. Hornbis gramatikos darbuose pateikia veiksmažodžių struktūrinius modelius (VP1) su be + N/Pron./Adj./Prep.P; there + be + S; It + be + N/Adj./Pron. (Hornby, 1976: 14–21, 38, 40–43). 
2A. Paulauskienė teigia, kad asmens ir neasmens opozicija skiriama sintaksinėje plotmėje ir visiškai sutinka su asmeninio / beasmenio sakinio opozicija. Norint nustatyti, ar gramatinė forma reiškia asmenį, reikia žiūrėti sakinio modelio: jis vienodas visiems trims asmenims. Asmens diferenciniai požymiai glūdi ne veiksmo ir veikėjo santykyje, o nustatomi kalbančiojo asmens komunikacijos akto metu. Veiksmažodžio asmenuojamoji forma, ypač jo laikas ir nuosaka, yra svarbiausias sakinio išreikštas minties modelinis rodiklis (Paulauskienė, 1994: 298–300). 
Anglų kalbos sakinius pagal sakinių atliekamas funkcijas, o struktūros požiūriu tapačius su egzistenciniais, V. Kalėdaitė vadina pristatomaisiais (presentative) sakiniais. Tačiau tokie sakiniai sudaro du atskirus tipus, remiantis skirtinga šių sakinių sintaksine struktūra (2002(b): 15–23).
Pravartu išsamiau aptarti SP tipiškų atvejų struktūrą ir raišką ypatingos konstrukcijos anglų kalbos sakiniuose It is / was, There is / are ir jų realizavimą lietuvių kalbos techniniuose tekstuose.
3.5.1. Anglų kalbos sakinių It is / was SP ir juos atitinkantys lietuvių kalbos beasmenių sakinių tarinių tipai.

Anglų kalbos beasmenių veiksmažodžių terminas impersonal siejamas su veiksmažodžiais, kurie vartojami su vienaskaitos 3 asmeniu ir it neapibrėžtu (vague subject) veiksniu1, tačiau veiksmas, kurį atlieka asmuo, nenurodomas. Remiantis kai kurių anglų kalbininkų darbais (Onions, 1971: 124; McArthur et al., 1998: 187), beasmeniai veiksmažodžiai gali būti siejami su gamtos reiškiniais, jie gali nurodyti ir laiką, ir atstumą. Anglų kalbos gramatikos darbuose susiduriama su terminų įvairove, siejamų su specifinių sakinių veiksniais, kurie reiškiami įvardžiu it, pvz., fomalusis (formal), neapibrėžtas (vague), butaforinis (dummy), netikrasis (prop) ar pseudo (pseudo) veiksnys. Taigi sakinių konstrukcijos, prasidedančios butaforiniu it (dummy), gali eiti sakinio gramatiniu veiksniu. Toks pseudo veiksnys, reiškiamas įvardžiu it, arba netikrasis it (prop), yra gramatinis sakinio elementas, neturintis reikšmės, tačiau užimantis gramatinio veiksnio pozicijas. It gali eiti sakinio gramatiniu veiksniu ir tada, kai šalutinio sakinio veiksnys ar papildinys nustumiamas į sakinio galinę poziciją (lūžio [cleft clause] sakinyje eina gramatiniu veiksniu). 
Anglų kalbos It is / was tipo sakinių įvardis it, neturintis leksinės reikšmės ir atliekantis tik gramatinę formalaus veiksnio funkciją, daugeliu atvejų į lietuvių kalbą neverčiamas. Lietuvių kalboje tokias anglų kalbos sakinio konstrukcijas gali dažnai atitikti beasmenis sakinys, kurio predikatinį centrą sudaro be gramatinio veiksnio vienas tarinys, reiškiamas veiksmažodžio beasmene forma. 
Lietuvių kalbos sakinius, kurie turi tik tarinius, be gramatinio veiksnio, J. Jablonskis pavadino 
________________________
1Išnykus fleksijoms anglų kalboje, netiesioginio linksnio konstrukcija pakeitė nominatyvinę. Remdamasis ankstesnių kalbininkų darbais, C. Onionsas (1971: 5, 24–25) teigia, kad anglų kalboje įvardis it užima subjekto poziciją sakinyje ir vadinamas formaliuoju ar neapibrėžtu (anticipatory) subjektu. Struktūriniu požiūriu, perfrazuojant sakinį bendratis gali pakeisti įvardį it, užimantį subjekto vietą sakinyje. Anglų kalboje it gali būti beasmenio sakinio veiksnys. Anglų kalbos sakinyje gramatinis veiksnys paprastai reiškiamas daiktavardžio fraze ar įvardžiu, kuris derinamas su veiksmažodžiu. Įvardis it kaip veiksnys pavadintas tuščiu (empty), be reikšmės, turėtų būti atskirtas nuo it, vadinamojo formaliuoju (formal) ar struktūriniu (It is difficult to prevent this) (Kruisinga, 1909. In: Iofik et al., 1981: 121, 122). Čia it loginis veiksnys, vadinamas laikinu (provisional) veiksniu. Anglų kalbos sakiniuose veiksnys nurodo asmenį (It‘s John) ar daiktą. Įvedamasis it (anticipatory) struktūriškai užpildo gramatinio veiksnio poziciją, ir pažymi psichologinio veiksnio nebuvimą, nes įvedamasis it nėra sakinio tema ar agentas (Curme, 1931. In: Iofik et al., 1981: 130, 131), t. y. beasmenis it (It rained yesterday). Įvedamasis veiksnys (Quirk et al., 1982: 367–368; McArthur et al., 1998: 187) reiškiamas įvardžiu it vartojamas, kai veiksnį norima pabrėžti (emphatic) ir pažymėti veiksnio šalutinį sakinį ar veiksnio infinityvinį sakinį (It is necessary that you exert yourself). R. Džeikobsas (1995: 127–128) tokio sakinio konstrukciją su įvardžiu it, jo veiksnį vadina tuščia fraze. 
beasmeniais sakiniais, pvz., Šalta, Sninga, Bus lietaus. Beasmeniuose sakiniuose gramatinis veiksnys nujaučiamas iš paties pasakymo, veiksnį rodantys gramatiniai rodiklai pažymėti pačiame tarinyje ir kitose sakinio dalyse, pvz., Kitais metais šituo metu jau esti suvežta rugiai. Jų tariniai, žymėdami reiškinį, gali teigti to reiškinio buvimą, egzistavimą ir tokiu būdu atlieka abiejų pagrindinių sakinio dalių funkcijas. Tačiau yra tokių beasmenių sakinių, kurie iškelia reiškinį, atitinkantį veiksnį (Jablonskis, 1957: 444–445). Tarinio ir subjekto santykių atžvilgiu, J. Balkevičius (1963: 138) skiria dvi beasmenių sakinių grupes – beasmenius sakinius su pasakytu bei numanomu subjekto naudininku ir beasmenius sakinius be subjekto naudininko. Lietuvių kalbos gramatikos darbuose (Ulvydas, red., 1976: 610–616) išskiriami beasmeniai sakiniai, kurių tariniu paprastai eina beasmenių veiksmažodžių (savaiminių veiksmų, gamtos reiškinių, pojūčių ir kt.) trečiojo asmens formos. Dvinario sakinio tarinys paprastai predikatiniu santykiu susijęs su veiksniu, o tarinys reiškia daikto veiksmą, būseną ar ypatybę. Vienanario sakinio tarinys reiškia savaiminius, su veikėju nesiejamus veiksmus ir būsenas (Balkevičius, 1976: 305). Tačiau beasmenių sakinių be subjekto naudininko tariniai žymi įvairiausius gamtos bei visuomenės gyvenimo reiškinius, kurie vyksta gaivališkai, nuo subjekto valios nepriklausomi. Tokių tarinių leksinė reikšmė subjekto naudininko nereikalauja. Sakiniai, kurių predikatinį centrą sudaro veiksmažodžio bendratis, einanti be jokių kitų pagalbinių veiksmažodžių vadinami beasmeniais infinityviniais. Kartais infinityvinio sakinio predikatinį centrą išreiškia sudurtinė bendratis, kurios vardine dalimi eina su subjekto naudininku suderintas būdvardžio bei dalyvio naudininkas arba būvio įnagininkas (Balkevičius, 1963: 138–143). 
V. Ambrazas, remdamasis beasmenių sakinių analize, teigia, kad juos sudaro veiksmažodžiai, kurie nerodo veiksnio vardininko pozicijos. Beasmenio sakinio branduolį gali sudaryti viena veiksmažodžio forma arba su priklausomais žodžiais. Pagal reikšmę sakiniai skirstomi į veiksmo ir būsenos beasmenius sakinius. Veiksmo beasmeniai sakiniai reiškia stichinį procesą, nepriklausomą nuo kokio nors veikėjo valios ar pastangų. Būsenos reikšmės beasmeniai sakiniai reiškia savaiminę būseną, nesiejamą su subjektu (Ambrazas, red., 1996: 604–611).
Lietuvių kalbos enciklopedijoje pažymima, kad beasmenio sakinio branduolį sudarantis tarinys su kitomis sakinio dalimis siejamas prijungiamaisiais ryšiais (Man malonu ir gera jus matyti) ir gali būti sudarytas iš vieno tarinio (Brėško). Lietuvių kalboje beasmeniu tariniu eina beasmeniai ir beasmeniškai vartojami veiksmažodžiai, o tokių veiksmažodžių bendratys siejamos su veiksmo pradžią ar pabaigą, galėjimą reiškiančiais veiksmažodžiais, taip pat ir neveikiamųjų dalyvių bevardės giminės negimininės formos, būdvardžių bevardės giminės negimininės formos ir kai kurie prieveiksmiai bei prieveiksmiškai pavartoti žodžiai, veiksmažodžių bendratys, būtojo kartinio laiko padalyviai (Ambrazas, 1999. In: Morkūnas, 1999: 83). 
V. Labutis teigia, kad beasmenių sakinių predikatinį centrą sudarančios veiksmažodžių 
formos formaliai nerodo ryšio su gramatine asmens kategorija. Beasmenis sakinys kartais gali turėti papildinį (bet ne veiksnį), reiškiamą subjekto naudininku, kuris semantiškai siejamas su predikatiniu centru. Sakiniai, kurie turi pasakytą arba žinomą iš konteksto subjekto naudininką, vadinami apibrėžtaisiais beasmeniais. Šių sakinių tarinys reiškiamas beasmeniu veiksmažodžiu, niekatrosios giminės būdvardžiu bei prieveiksmiu, kai kuriais daiktavardžio kilmininko linksniais; be to, beasmeniu veiksmažodžiu išreikštas tarinys gali būti vientisinis arba sudėtinis. Apibrėžtųjų beasmenių sakinių subjekto naudininkas gali būti ir nepasakytas, tačiau žinomas iš konteksto. Pagal predikatinį centrą ir gramatinės tarinio formos tipą beasmenius sakinius V. Labutis skirsto į paprastuosius, infinityvinius ir nominatyvinius2 (Labutis, 2002: 127–129).
Anglų kalbos formalusis veiksnys, reiškiamas įvardžiu it, vartojamas konstrukcijoje su SP, nurodo veiksmažodžio neapibrėžtumą – P(vf [3pers.]) + that. Tokią struktūrą lietuvių kalboje dažnai gali atitikti vientisinis tarinys, reiškiamas beasmene (su sangrąžos afiksu) veiksmažodžio forma:
(1) a. Simultaneously, it appears that they can possess a natural value as well. 
b. Pasirodo, kad jie taip pat gali turėti ir gamtinę vertę (Bar., 2003).
Ypatingos konstrukcijos anglų kalbos sakiniai (lūžio – cleft), pradedami įvardžiu it ir veiksmažodžiu be, gali išryškinti sakinio dalis ir nurodyti sakinio predikatinį ir informacinį centrą. Tada anglų kalbos sakinyje vartojami du veiksniai3: vienas suprantamas kaip sakinio nustumtasis veiksnys, o kitas įvedamasis it veiksnys: It (anticipatory) + P + S (displaced). 

Įvardžiu it reiškiamas anglų kalbos veiksnys gali pakeisti nurodomą daiktavardį, tada SP reiškiama veiksmažodžio forma jau žymi veiksmo apibrėžtumą – P(vf [3pers.]) + dir.obj. Tokią sakinio struktūrą lietuvių kalboje gali atitikti sakinio dėmuo, reiškiamas naudininku su dažnai vartojamais beasmeniais veiksmažodžiais, nurodančiais veiksmo pobūdį: 
(2) a. It [document] lacks environmental approach to heritage protection. 
b. Jam trūksta paveldo aplinkos apsaugos traktavimo (Bar., 2003).
Įvedamąjį veiksnį, reiškiamą anglų kalbos įvardžiu it, ir SP, reiškiamą su veiksmažodžiu be ir būtojo laiko dalyviu – P(be + past particip.) + indir.obj., lietuvių kalboje gali atitikti beasmenė sudurtinio tarinio konstrukcija su veikiamosios rūšies būtojo laiko dalyviu:
____________________________

2V. Labutis teigia, kad asmeninio apibendrinamojo sakinio tarinys rodo apibendrintą veiksmą, kurio atlikėjas (veiksnys) gali būti bet kas. Jų tarinys formaliai reiškiamas antruoju asmeniu (Su savo duona visur gausi suolą (p. p.). Apibendrintas veikėjas gali būti pasakomas ir neperkeltinės reikšmės sakiniuose, reiškiant tarinį trečiuoju asmeniu. Kalbininkas nelaiko vienanariais apibrėžtuosius asmeninius sakinius su konkrečiai numanomu veiksniu, kadangi tokie sakiniai savo prasme ir sandara nesiskiria nuo sakinių su pasakytu veiksniu. Neapibrėžtojo ir apibendrinamojo sakinio tariniu pasakomas veiksmas gali turėti veikėją, kuris galėtų eiti veiksniu, tačiau tas veikėjas nenurodomas specialiai. Predikatinio centro antrojo nario šitame sakinyje nereikia, ir todėl tokie sakiniai laikomi vienanariais (2002: 126, 127). 
3Remiantis Kvirko ir kt. tyrinėjimais, anglų kalbos sakinio tuščiasis veiksnys it gali ir neturėti semantinio turinio. Čia it turi būti atskirtas nuo sakinio veiksnio. Įvadiniu įvardžiu it reiškiama papildoma veiksnio pozicija, o sakinio veiksnys dažnai eina sakinio gale (Quirk et al., 1982: 367). 
(3) a. It is closely connected with the cultural landscape and actively participates in the landscape. 
b. Tai (yra) glaudžiai susiję su kultūriniu kraštovaizdžiu ir aktyviai dalyvauja kraštovaizdžio (Bar., 2003).
c. [Gali būti: ... tai sieja kraštovaizdį ...]
Asmeninių neapibrėžtųjų sakinių tariniai turi formalią asmens kategoriją, tačiau tų tarinių veiksmo atlikėjai neapibrėžti, nesvarbūs ar nežinomi ir tiems sakiniams nereikalingi. Tokio sakinio tarinys reiškiamas neapibrėžtos reikšmės trečiuoju asmeniu.
Konstrukciją P(copula[be] + PC[Adj.]) su įvedamuoju anglų kalbos įvardžiu it ir predikatu, reiškiamu jungtimi su būdvardžiu, lietuvių kalboje gali atitikti beasmenė suvestinio tarinio konstrukcija su neveikiamosios rūšies subūdvardėjusiu dalyviu:

(4) a. It is virtually impossible with owner-occupiers ... 
b. Tai (yra) beveik neįmanoma dėl namo šeimininkų ... (Sto., 2003).
Situacija yra savaiminė, kai joje nėra tiesiogiai išreikšto dalyko, kuriam priskiriamas tarinio požymis, reiškiamas beasmeniais veiksmažodžiais. Jiems adekvačios būdvardžių bei dalyvių negimininės formos taip pat reiškia savaiminius, stichinius procesus, nepriklauso nuo subjekto, taip pat vartojamos beasmeniuose sakiniuose.

Sakinyje su įvedamuoju anglų kalbos įvardžiu it SP, reiškiamą jungtimi su būdvardžiu ir bendratimi – P(copula[be] + PC[Adj.] + inf.), gali atitikti lietuvių kalbos beasmenė tarinio vardažodinė konstrukcija su bendratimi:

(5) a. It was important to bring the special qualities of the site into relief, namely the river. 
b. Buvo svarbu tinkamai išnaudoti ypatingus šios vietos privalumus, būtent upę (Sto., 2003).
Tikrųjų beasmenių sakinių tariniais pasakomi beasmenių ypatybinių būsenų požymiai, kurių vardinė dalis reiškiama būvardiškojo žodžio vadinamąja bevarde gimine, prieveiksmiu. Tokiu tariniu pasakoma būsena, kuri sakinyje priskiriama neįvardytai situacijai arba tik nurodant jos patyrėją. 
Anglų kalbos įvardį it, žymintį butaforinį veiksnį, ir SP, reiškiamą analitine konstrukcija su pagalbiniu veiksmažodžiu, bendratimi, būdvardžiu – It + P(aux. v. [should] + inf. + PC[Adj.] +  inf.), lietuvių kalboje gali atitikti beasmenė sakinio konstrukcija su mišriuoju sudėtiniu tariniu – P(vf + inf. + vf [impers.] + inf.):
(6) a. Using this model it should be possible to provide relevant information to designers … 
b. Naudojantis šiuo modeliu, projektuotojams turėtų būti įmanoma pateikti svarbios informacijos (Pac., 2003).
Anglų kalbos specifinių sakinių su it + is / was ir sintaksinio predikato tipus gali atitikti lietuvių kalbos tarinys, reiškiamas veiksmažodžių beasmenėmis formomis rodančiomis, kad ryšio su gramatine asmens kategorija nėra – tokie tarinių tipai būdingi techniniams tekstams.
3.5.2. Anglų kalbos sakinių There is SP ir lietuvių kalbos beasmenių sakinių tarinių tipai.

Anglų kalbos gramatikos darbuose sakinių konstrukcijas su there kalbininkai (Quirk et al., 1982: 364, 366) vadina paprastai egzistenciniais. Jie parodomi nekirčiuota konstrukcija There + be = (subject + be + predication), pvz., There is nothing healthier. Egzistencinio sakinio there eina savitu gramatiniu S prieš predikatą. Kai S eina nežymimoji NP, tas S – tema pateikia naują informaciją, pvz., A book is in the cupboard (S + V) arba, pvz., There is a book in the cupboard (There + be + S (indefinite). Po there paprastai eina gramatinis predikatas, reiškiamas veiksmažodžiu be ar kitais asmenuojamaisiais veiksmažodžiais, žyminčiais egzistenciją ar būseną (live, exist, remain, stand ir kt.), atvykimą, pasirodymą, ar atsiradimą (come, occur, appear, arise, enter, have ir kt.). Šiuose sakiniuose S recipiento vaidmuo dažnai neaiškus, nes S ryšys su sakiniu gali būti reiškiamas ir kilmininku (He has a brother in the navy. There is a brother of his in the navy. A brother of his is in the navy.). Anot R. Džeikobso (1995: 179–181), tokių sakinių predikatai reiškiami veiksmažodžiais, derinami skaičiumi su NP. 
C. Onionsas (1971: 84) teigia, kad there teoriškai priklauso predikatui: there, esantis sakinio pradžioje, užima S vietą ir praneša S ir veiksmažodžio inversiją (There was peace). Anglų kalbos sakinio konstrukcijoje gramatinį subjektą, paprastai reiškiamą NP, gali pakeisti ir egzistencinis there, struktūriškai užpildantis gramatinio S poziciją, ir pažymintis psichologinio S nebuvimą, nes egzistencinis there nėra sakinio tema ar agentas, kadangi nėra veiksmo. Kiti kalbininkai (Roberts, 1958. In: Iofik et al., 1981: 121–126, 155; McArthur et al., 1996: 915) teigia, kad there nėra prieveiksmis, o tik priemonė struktūriškai sudaryti taisyklingą anglų kalbos sakinį (There + V + N). 
Remiantis lietuvių kalbininkais (Pažūsis et al., 2004: 307), anglų kalbos egzistencinis there semantiškai nenusako jokio veiksnio, tačiau tokio tipo sakinyje nurodoma, kad kažkas (ne)egzistuoja jau minėtoje vietoje, kuri gali būti numanoma (There were several documents missing. Trūko keleto dokumentų.). Anglų kalbos sakinius su there konstrukciją lietuvių kalboje būdinga pateikti pradedant vietos aplinkybe, nes kitaip išvertus ir pakeitus sakinio struktūrą, keičiasi sakinio reikšmė. 
V. Kalėdaitė (2002(a): 25–37), analizuodama nusistovėjusį semantinio egzistencinių sakinių tipo apibrėžimą ir jo vietą sakinių klasifikacijoje, kritikuoja lietuvių kalbotyroje šiuo klausimu įsitvirtinusį požiūrį. Egzistencinius lietuvių kalbos sakinius įprasta traktuoti kaip atskirą nominatyvinių beasmenių sakinių pogrupį, išskiriant juos semantinio turinio ir atliekamos funkcijos pagrindu (iš vieno elemento – daikt. vard.). Lietuvių kalbos nominatyviniai sakiniai neatitinka egzistencinių sakinių bruožo, t.y. glaudaus buvimo egzistencijos ryšio su laiko ir erdvės lokalizacija. Kalbininkė siūlo naują lietuvių kalbos egzistencinių sakinių tipo apibrėžimą ir aptaria šiems sakiniams būdingus aspektus – sakinio struktūrinius elementus, žodžių tvarkos modelius, bei semantinius egzistencinių sakinių tipus. Tokia konstrukcija lietuvių kalboje nėra plačiau nagrinėta. V. Kalėdaitė, remdamasi tyrinėjimais, aiškina, kad egzistenciniuose sakiniuose apibrėžtos referencijos veiksnys gramatiškai nepriimtinas, o pristatomuosiuose sakiniuose toks veiksnys yra dažnas. Kalbininkė pažymi, kad skirtumų įžvelgiama šių sakinių veiksmažodžių semantikoje – nes šios konstrukcijos tikslas „įvesti naują referentą į diskurso erdvę“ (2006: 119–125). 
Tokį anglų kalbos egzistencinį sakinį su there, lietuvių kalboje būdinga interpretuoti pradedant vietos aplinkybe – ir sudėtinio vardažodinio tarinio konstrukcija: 
(1) a. So in Russia there exists its own system of corresponding laws. 
b. Taigi, Rusijoje yra savita atitinkamų įstatymų sistema (Bar., 2003).
Tokią anglų kalbos egzistencinio sakinio konstrukciją su there, gali atitikti lietuvių kalbos beasmenis sakinys, kurio predikatinį centrą sudaro vienas tarinys, reiškiamas veiksmažodžio beasmene forma: 
(2) a. There is no representation of protected historical-cultural areas. 
b. Nekalbama apie saugomas istorines-kultūrines zonas (Bar., 2003).
Egzistencinę anglų kalbos konstrukciją su there, kurios SP reiškiamas veiksmažodžiu, gali atitikti lietuvių kalbos vartojamas tarinys, reiškiamas neveikiamosios rūšies veiksmažodžiu:
(3) a. At the same time there is a concensus in the decision-making of cultural landscapes protection. 
b. Dėl sprendimų, susijusių su kultūrinių kraštovaizdžių apsauga, priėmimo yra sutariama (Bar., 2003).
Tokios struktūros sakiniu there pateikiama informacija, o lietuvių kalboje jį gali atitikti asmeninė sakinio konstrukcija su veiksniu, tačiau gali būti pavartota konstrukcija su nustumtu veiksniu:
(4) a. In the legislation there are stated the other types of protected areas as well. 
b. Įstatymas numato kitus saugomų zonų tipus (Bar., 2003).
c. [Gali būti: Įstatymuose taip pat (yra) numatyti kiti saugomų zonų tipai.]
Anglų kalbos sakinio there struktūrą lietuvių kalboje gali atitikti suvestinis tarinio modelis:
(5) a. However, within the borders of protected area there can be found the other categories of lands. 
b. Tačiau pačiose saugomose zonose gali būti išskiriamos kitos žemių kategorijos (Bar., 2003).
Taigi lietuvių kalboje beasmenio sakinio predikatinį centrą gali sudaryti vienas tarinys, reiškiamas veiksmažodžio beasmene forma, be gramatinio veiksnio. Paprastai sakinių predikatinį centrą sudaro pagrindinių sakinio dėmenų formos, rodančios, kad nėra ryšio su gramatine asmens kategorija: tokie sakiniai reiškia įvairias būsenas ar savaiminius reiškinius, tačiau neturi gramatinio veiksnio ir jų tarinys reiškiamas veiksmažodžio beasmene forma, siejama prijungiamaisiais ryšiais su kitomis sakinio dalimis.
3.6. Sintaksinių predikatų tipai ir jų santykis su nuosakos kategorija 

Anglų ir lietuvių kalbose į SP įtraukiama ir asmenuojamųjų veiksmažodžių nuosaka, kuri yra predikatinė kategorija, turinti morfosintaksinę (kaitybinę) formą ir turinį, kartu ji yra ir semantinė funkcinė kategorija, reiškianti modalumą1. Ji nusako įvairius kalbančiojo santykius su tikrove, tačiau reikšmes, susietas su nuosaka, nėra lengva apibrėžti. Sugramatinta nuosakų sistemos opozicija yra siejama su SP struktūriniais tipais, reiškiamais anglų ir lietuvių kalbose veiksmažodžio formomis. Asmenuojamieji veiksmažodžiai turi savo morfeminėje sistemoje predikatinių kategorijų rodiklių, o sakinyje sudaro savitą SP modelį. Dalyviai neturi nuosakos morfemų, tačiau gali eiti tariniu, sudarydami sudurtines ar analitines laikų ir nuosakų formas. 
Anglų kalboje modalumas apibrėžiamas kaip sintaksinė ir semantinė kategorija (Jacobs, 1995: 225; McArthur et al., 1998: 382). Anot A. Laigonaitės, modalumas2 yra semantinė – funkcinė kategorija, būdinga kiekvienam lietuvių kalbos sakiniui: tai kalbėtojo požiūris į pasakymo turinį, pateikiamą kaip tikrą, galimą, būtiną, abejojamą (1967: 4). Remiantis lietuvių kalbininkų darbais (Paulauskienė, 1994: 309; Ambrazas, 1999. In: Morkūnas, 1999: 418–419), veiksmažodis yra svarbiausia modalumo raiškos priemonė, turinti tam reikalui morfologinę nuosakos kategoriją.

Anglų tradicinėje gramatikoje nuosaka žymi SP tipą, reiškiamą veiksmažodžio forma, kuri lemia pagrindinę sakinio reikšmę ir sakinio tipą. Gramatinė nuosaka reiškia veiksmo ryšius su realybe ir kalbėtojo ketinimus (McArthur et al., 1998: 385). Nuosakos sistema, reiškiama gramatinėmis veiksmažodžio formomis, glaudžiai siejama su pagalbiniais – modalinias žodžiais), todėl skiriasi nuo veikslo ir analitinių laikų sistemos (modaliniai pagalbiniai veiksmažodžiai shall ir will kaip ateities laiko rodikliai ir veiksmažodžiai, žymintys nuosaką ir reiškiantys kitų sąvokų sąsajas su laiku) (Huddleston, Pullum, 2002: 117). Skirtumus tarp nuosakos ir modalumo galima lyginti su gramatiniu laiku ir sąvokiniu laiku arba aspektu. Nuosaka yra gramatinė kategorija, o modalumas – semantinė kategorija: taigi nuosaka susijusi su modalumu ir sugramatinta forma veiksmažodžio sistemoje.

Lietuvių kalboje nuosaka yra morfologinė veiksmažodžio kategorija, skiriama pagal modalumą, t. y., kalbėtojo santykį su pasakymo turiniu, kuris reiškiamas morfologiškai: konkrečiau tai požiūris į tiesiogiai ar netiesiogiai patirtą veiksmą; požiūris į veiksmo realumą ar galimumą; valingas kalbėtojo santykis su veiksmu. Lietuvių kalboje nuosaka yra siejama su veiksmažodžio gramatinių formų sistema, todėl tiesioginė nuosaka priešinama su tariamąja ir liepiamąja nuosaka (Ambrazas, red., 1996: 304; Ambrazas, 1999. In: Morkūnas, 1999: 441–442).
________________________

1Modalumą kaip kalbos reiškinį, modalumo sąvokos apimtį, modalinę reikšmę ir modalumo tipus anglų ir lietuvių kalbose tyrinėjusi A. Usonienė (2004: 14–40).
2Aptardama sakinio modalumą, kuris siejamas su veiksmažodžių nuosakų formų vartosenos įvairumu, A. Laigonaitė teigia, kad modalumą lemia ne nuosakos forma, o jos reikšmė (1967: 8). 
Anglų kaip nefleksinės sistemos kalboje (Huddleston, Pullum, 2002: 172) nuosaka irrealis sudaroma su pagalbiniu veiksmažodžiu were visiems asmenims, ir dažniausiai reiškiama veiksmažodžio analitinėmis įvairių gramatinių laikų ir veikslų formomis.

Lietuvių kalboje nuosaka reiškiama morfologiškai keičiant veiksmažodžio formaliąją raišką. Nuosaka nėra tiesiogiai susieta su gramatiniu laiku ar veikslu, tačiau ta pati veiksmažodžio gramatinė forma gali turėti keletą reikšmių (lietuvių kalboje liepiamosios nuosakos forma gali reikšti veiksmą, susietą su ateities laiko reikšme, o anglų kalboje tariamosios nuosakos gramatinė forma gali reikšti veiksmą, susietą su ateitimi). 

Anglų ir lietuvių kalbininkų nuomonės skiriasi dėl nuosakų skaičiaus šiose kalbose. Anglų kalboje (McArtur et al., 1996: 603; Huddleston, Pullum, 2002: 172) skiriamos trys nuosakos: tiesioginė (indicative), liepiamoji (imperative) ir tariamoji (subjunctive). Lietuvių kalboje (Paulauskienė, 1994: 310) dažniausiai įžvelgiamos taip pat trys nuosakos: tiesioginė, tariamoji, liepiamoji. Tačiau kai kurie lietuvių kalbininkai (Ambrazas, red., 1996: 304) į nuosakų sistemą įtaukia netiesioginę (oblique), kuri, kaip teigia A. Paulauskienė (1994: 308), turi tik stilistinę reikšmę. Geidžiamosios (optative) nuosakos (Jablonskis, 1957; Pažūsis et al., 2004: 189) morfologinė forma, anot A. Paulauskienės (1994: 306), jau nebevartojama dabartinėje lietuvių kalboje.
Anglų ir lietuvių kalbose SP gali būti reiškiami asmenuojamųjų veiksmažodžių nuosaka, kuri yra morfologinių formų (sintetinių ir analitinių, t. y. gramatinių laikų ir veikslų su asmens ir skaičiaus formomis) sistema. Gretinant veiksmažodį kaip SP tipą, kurio formomis pažymėtos sugramatintos anglų ir lietuvių kalbų nuosakos, susiduriama su nevienodumais: neatitinka nuosakų gramatiniai rodikliai ir reikšmė sintaksinėje veiksmažodžio interpretacijoje; kaip minėta, skiriasi ir nuosakų skaičius. Atliekant analizę remiamasi minėtų gramatinių nuosakų tam tikromis reikšmės sampratomis ir morfosintaksiniais veiksniais, žyminčiais tas nuosakas. Lietuvių kalbos tarinys reiškiamas bendratimi, liepiamosios ir tariamosios nuosakos formomis, kurios neturi morfemų, žyminčių laiką, tačiau pavartotos sakinyje tariniu, sąsają su laiku gali rodyti. 
3.6.1. SP tipai ir tiesioginės nuosakos realizavimas
Anglų ir lietuvių kalbose SP tipą, reiškiamą asmenuojamųjų veiksmažodžių tiesiogine nuosaka, sudaro įvairių laikų sugramatintos formos, vartojamos dabarties, praeities ir ateities veiksmams reikšti. 

Anglų kalboje nežymėtoji (tiesioginė) veiksmažodžio nuosakos forma reiškia veiksmo fakto teigimą (Huddleston, Pullum, 2002: 117). Tiesioginės nuosakos laikų formos sudaro priešpriešą nerealių veiksmų nuosakoms: anglų kalbos SP modelis reiškiamas tiesiogine nuosaka, 
kuri priešinama su tariamaja ir liepiamaja nuosaka, tai išryškėja ir gretinamojo pobūdžio lietuvių kalbos darbuose. 
Lietuvių kalbos tarinys, reiškiamas tiesiogine nuosaka, t. y., indikatyvu, sudaro veiksmažodžių nuosakos formų grupę, neturinčią specialių modalumo reikšmių rodiklių. Tiesioginė nuosaka turi vientisines ir sudėtines visų keturių laikų formas, kurios žymi veiksmus, kalbėtojo atžvilgiu laikomus realiais, bet priklausomus nuo konteksto ir situacijos: jos gali reikšti ir abejojamus, norimus, skatinamus veiksmus (Paulauskienė, 1994: 307; Ambrazas, red., 1996: 304; Ambrazas, 1999. In: Morkūnas, 1999: 651). Lietuvių kalboje tiesioginė nuosaka yra nežymėtasis visos nuosakos sistemos narys ir yra priešinama su tariamąja nuosaka pagal irrealis požymį, o su liepiamąja nuosaka pagal spėlionės modalumo požymį (Holvoet, Judžentis, 2004(d): 104). 
Išskiriamas SP tipas, kurį sudaro anglų ir lietuvių kalbų tiesioginės nuosakos esamojo laiko paprastoji forma, neturinti laiko nuorodos (timeless) ir vartojama reiškiant įprastą, nuolatinį (habitual) veiksmą. Nuolatiniams neribotos trukmės veiksmams žymėti vartojamas apibendrintas sugramatintas esamasis laikas, kurio formos rodo asmenį ir skaičių:
(1) a. An integrated pneumatic spring automatically generates a lifting force. 
b. Integruota pneumatinė spyruoklė automatiškai kelia valdymui reikalingą galią (Gir., 2003). 

Lietuvių kalbos gramatikos darbuose niekam nekyla abejonių, kad vientisinius paprastuosius, arba grynuosius, tarinius gali sudaryti tiesioginės nuosakos įvairių laikų (tiesioginės nuosakos su įvairiais laikais ir jų pavyzdžiais vartojimas aptartas žr. 3.1.) vientisinės ir sudurtinės asmenuojamosios veiksmažodžių formos:

(2) a. Moreover, NATO is forging  closer relations with international organizations. 
b. NATO aktyviai bendradarbiauja su tarptautinėmis organizacijomis (NATO,2004: 5).
(3) a. Protracted consultations and discussions are often required before a decision can be taken. 
b. Todėl prieš priimant svarbų sprendimą vyksta ilgos konsultacijos ir diskusijos (NATO, 2004: 11).
c. [Gali būti: ... reikalingos diskusijos ... / ... ar reikia diskusijų ... ]
(4) a. NATO does not have armed forces of its own. 
b. NATO neturi savo ginkluotųjų pajėgų (NATO, 2004: 11).
(5) a. Does participation in the plan offer any guarantee of future membership? 
b. Ar šio plano dalyviams suteikiamos garantijos dėl narystės ateityje? (NATO, 2004: 14).
(6) a. The terrorist attacks of 11 September 2001 added new urgency to these efforts. 
b. 2001m. rugsėjo 11 d. teroro aktai šioms pastangoms suteikė naują akstiną (NATO, 2004: 5).
(7) a. At the same time, the nature of the task has evolved. 
b. Tuo pačiu metu pasikeitė pačios užduoties pobūdis (NATO,2004: 16).
(8) a. In both regions, NATO had been heavily involved in campaigns to help end large-scale fighting. 

b. Šiuose regionuose NATO aktyviai dalyvavo kampanijose, nutraukiant kovos veiksmus (NATO, 2004:16).
Tariamajai nuosakai (žr. 3.6.3.) artima reikšme gali būti vartojamas anglų kalbos SP tipas, 
reiškiamas tiesioginės nuosakos veiksmažodžių formomis – P(vf [seem] + inf. + past particip.), lietuvių kalbos sudėtinį mišrųjį tarinio tipą sudaro veiksmažodis atrodo su jungtimi būti, kuris žymi būtąjį laiką, ir predikatyvu einantis daiktavardis:

(9) a. At present, only lip service seems to be paid to the concept of “integrated design”. 
b. Šiuo metu sąvoka „integruota konstrukcija“ atrodo buvo tik žodžiai (Sto., 2003).
c. [Gali būti: ... atrodo buvę tik žodžiai.]

Tokiais atvejais tariamosios nuosakos reikšmę lemia tarinio šalutinis sąlygos sakinys:

(10) a. If you look at the production line of a modern façade manufacturer today, it is almost 

indistinguishable from what you would see in the automotive industry. 
b. Jei pažvelgsite į naujausio fasadų gamintojo gaminių seriją, jis (yra) beveik nepastebimas nuo to, ką pamatytumėte automobilių pramonėje (Sto., 2003).

Anglų ir lietuvių kalbose šios SP konstrukcijos gali turėti semantinį veiksmo realumo pagrindą, kuris tam tikromis aplinkybėmis būtų įmanomas ar pageidaujamas dabartyje ar ateityje.
Liepiamajai nuosakai (žr. 3.6.4.) artima reikšme tam tikrais atvejais vartojamas anglų kalbos SP tipas, reiškiamas tiesioginės nuosakos esamojo laiko analitinėmis veiksmažodžių formomis – P(mod. v. + inf. + inf.), kurį atitinka lietuvių kalbos sudėtinis veiksmažodinis tarinys. Tokios liepiamosios nuosakos reikšmė susijusi su mandagiu leidimo atspalviu: 
(11) a. In subsequent years, you may wish to report only on the areas which have been subjected to change.
b. Vėliau jūs galite pateikti ataskaitą tik apie tas sritis, kuriose buvo pakitimų (Lel., 2003).
Anglų kalbos modalinis veiksmažodis may reiškia galimybę (possibility) ar leidimą (permissibility). Toliau pateiktame anglų kalbos pavyzdyje pavartotas nežymimojo laiko papildymas – išplėstinė prielinksninė konstrukcija su laiko reikšme In subsequent years nurodo palyginti neaiškų ateities laiką. Į lietuvių kalbą pasakymą you may wish to report įprasta versti su modalinio veiksmažodžio esamojo laiko rodikliais – galite pateikti. 

Pasitaiko, kai analitiškai sudaromas anglų kalbos SP tipas gali atitikti ir lietuvių kalbos tarinio tiesioginės nuosakos veiksmažodžių formas, vartojamas ir netiesioginei nuosakai (žr. 3.6.2.) artima reikšme: 
(12) a. It states that the design of a building had to be evolved wholly from its function. 
b. Jame teigiama, kad pastato konstrukcija turėjusi priklausyti nuo pastato funkcijos (Sto., 2003).
Remiantis atlikta analize, anglų ir lietuvių kalbų SP, reiškiamų veiksmažodžiais, kurių tiesioginės nuosakos formos konstatuoja visų laikų veiksmus (rodo ir skaičių, ir asmenį) ir sudaro priešpriešą nerealių veiksmų nuosakoms. Anglų kalboje SP, reiškiamų tiesioginės nuosakos veiksmažodžiais, sugramatintos neigimo, klausimo ir analitinių laikų formos sudaromos su pagalbiniais veiksmažodžiais. Tai gali būti viena iš pagrindinių problemų verčiant tarinius į lietuvių kalbą, kuri neturi tais atvejais pagalbinių veiksmažodžių.
3.6.2. Anglų kalbos SP tipas ir lietuvių kalbos tarinys, kurį atitinka netiesioginė nuosaka 
Lietuvių kalbininkai įžvelgia dar vieną problemišką ir ne visų kalbininkų pripažįstamą1 netiesioginės nuosakos tarinio tipą, reiškiamą dalyvių vardininkais be pagalbinių veiksmažodžių. 

Lietuvių kalboje nietiesioginė nuosaka sudaro priešpriešą visoms kitoms nuosakoms, o anglų kalboje, priešingai – SP, reiškiamo asmenuojamaisiais veiksmažodžiais, tiesioginė nuosaka priešinama visoms kitoms nuosakoms, bet netiesioginės nuosakos formų anglų kalba neturi.

Lietuvių kalbos gramatikos darbuose netiesioginė nuosaka (modus relativus, oblique mood) – lietuvių kalbos veiksmažodžio nuosakos formų grupė2, reiškianti netiesiogiai patirtą ar abejojamą veiksmą, turinti vientisines ir sudėtines formas, pvz., sakė, dirbąs / dirbęs / dirbsiąs. Netiesioginę nuosaką sudaro veikiamųjų dalyvių vardininkai, sakinyje einantys tariniu ir pagal savo funkciją atitinkantys asmenuojamąsias veiksmažodžio formas. Netiesioginė nuosaka, kaip dalyvinė kalba, dėl savitos reikšmės ir morfologinės raiškos, skirtingos nuo kitų nuosakų, gali būti laikoma ir atskiros akivaizdumo / neakivaizdumo kategorijos reiškėja. Nuo sudėtinių tiesioginės nuosakos laikų netiesioginė nuosaka skiriasi tuo, kad ją sudarantys dalyviai niekada nesiejami su asmenuojamosiomis veiksmažodžio būti formomis (Paulauskienė, 1994: 308; Ambrazas, red., 1996: 310). Lietuvių kalbos (Ambrazas, red., 1996: 310) tarinio, reiškiamo veikiamųjų dalyvių vardininkais be pagalbinių veiksmažodžių, netiesioginės nuosakos sugramatintos laikų formos pagal funkciją sakinyje atitinka asmenuojamųjų veiksmažodžių tiesioginę nuosaką, yra simetriškos ir priešinamos su tiesiogine nuosaka. Netiesioginės nuosakos tarinių modeliai, reiškiami dalyviais, neturi asmens gramatinių rodiklių, tačiau tariniai, reiškiami dalyviais, sudaro sugramatintas vientisines (kuriomis eina visų laikų veikiamieji dalyviai) ir sudėtines laikų formas (kuriomis eina veikiamųjų ir neveikiamųjų esamojo bei būtojo laiko dalyvių junginiai su veiksmažodžio būti veikiamaisiais dalyviais, pvz., esąs, -anti; buvęs, -usi; būdavęs, -usi; būsiąs, anti), taip pat turi giminės gramatinius rodiklius (Ambrazas, red., 1996: 310).
Lietuvių kalboje tarinio, reiškiamo veikiamųjų dalyvių vardininkais be pagalbinių
_______________________
1Kai kurie kalbininkai (Holvoet, Judžentis, 2004(d): 81–82) laikosi nuomonės, kad netiesioginė nuosaka gramatinei nuosakos kategorijai nepriklauso. Ji atstovauja funkcinei kategorijai. Anot A. Holvoet ir A. Judženčio, daugelio kalbininkų netiesioginė nuosakos reikšmė skiriama nuo nuosakos ir vadinama evindencialumu. Formos atžvilgiu netiesioginės nuosakos dalyvinė kalba – tai vartojimas neasmenuojamųjų vietoj asmenuojamųjų formų.

2Remdamasis tyrinėjimais, A. Holvetas teigia, kad pabaltijo kalbų arealas turi išsivysčiusią evidencialumo sistemą, tačiau šių formų paplitimas yra nevienodas. Tradiciškai netiesioginės nuosakos vadinamas konstrukcijas turi ne visos lietuvių kalbos tarmės, o bendrinėje kalboje dirbtinai gyvai jas išlaiko žiniasklaidos kalba, o kai kurios evidencialumo konstrukcijos būdingos tik lietuvių kalbai. Evidencinės formos turi tam tikrų formalių ypatybių ir funkcinių savitumų (Holvoet, 20049(a): 106). Dabartinėje lietuvių kalboje evidencialumas gali būti laikomas atskira gramatine kategorija, reiškiama tam tikromis veiksmažodinio junginio struktūros ypatybėmis. Raiškos požiūriu ši kategorija artima laiko kategorijai, rūšies kategorijai. Abiem šioms kategorijoms priklausančios reikšmės reiškiamos veiksmažodžio būti junginiais su veikiamosios ir neveikiamosios rūšies dalyviais. Evidencinės formos istoriškai kyla iš laiką bei rūšį žyminčių konstrukcijų su dalyviais, o jų specifinis formalusis požymis – dalyviai perima finitinės veiksmažodžio formos sintaksinę poziciją. Evidencialumas negali būti laikomas kaitybine veiksmažodžio kategorija (ibid, 2004(a): 120).
veiksmažodžių (netiesiogine nuosaka), pasakomi veiksmai, kuriuos kalbėtojas patyrė netiesiogiai, ir kurių tikrumu kalbėtojas nėra visai įsitikinęs. Netiesioginės nuosakos tariniai reiškia perpasakotą veiksmą ir abejojimą, ar tai atitinka tikrovę. Netiesiogiai patirtą veiksmo pobūdį sakinyje nurodo tariniai, reiškiami sakymo, mąstymo veiksmažodžiais ar modaliniais žodžiais. Dažnai lietuvių kalboje tariniai eina tiesioginės nuosakos esamojo laiko formomis, kurių pagalbinis veiksmažodis yra praleidžiamas, todėl ne visuomet aišku, ar tarinys rodo netiesioginę nuosaką, tačiau tarinių netiesioginės nuosakos reikšmė išryškėja iš konteksto. 
Anglų kalbos SP tipas, reiškiamas tiesioginės nuosakos būtojo laiko neveikiamosios rūšies veiksmažodžio forma, kurios turi rodiklius, žyminčius modalumą su atliktinio veiksmo bendratimi ir būtojo laiko dalyviu – P(be[past tense] + to have + past particip. + past particip.), sakinyje gali žymėti abejojamąjį informacijos pobūdį: 
(1) a. The outside skin was to have been erected separetely on the outside edge of the slabs to form the 90 
cm air gap. 
b. Išorinis sluoksnis turėjo būti sumontuotas atskirai ant išorinio plokščių krašto tam, kad suformuotų 90 cm oro tarpą (Sto., 2003).
c. [Gali būti: ... turėjęs būti sumontuotas ... ]
Tokios struktūros tarinys, verčiant į lietuvių kalbą, reiškiamas modaliniu veiksmažodžiu su bendratimi ir neveikiamuoju dalyviu, ir paprastai žymi tiesioginę nuosaką. Tačiau tarinys gali būti interpretuojamas ir kaip netiesioginė nuosakos forma, jeigu įgauna abejojamąjį informacijos pobūdį, turėjęs būti sumontuotas.
SP tipas gali būti reiškiamas anglų kalbos tiesiogine nuosaka su būtojo laiko neveikiamosios rūšies veiksmažodžiu, bendratimi ir būtojo laiko dalyviu – P(vf [past simple] + be + past particip):
(2) a. What specific client requirements needed to be considered for the assembly plant in Dresden? 
b. Kokie specifiniai kliento reikalavimai turėjo būti aptariami surinkimo fabrike Drezdene? (Sto., 2003)
c. [Gali būti: ... turėję būti aptariami ... ]
Anglų kalbos veiksmažodžius prove, seem, appear vartojant su bendratimi be ir būdvardžiu ar daiktavardžiu einančiu papildymu, bendratis (to) be gali būti ir praleidžiama, tačiau kitų veiksmažodžių bendratys niekada nepraleidžiamos (Hornby, 1976: 35).

Teigimą žyminčios tiesioginės nuosakos būtojo laiko veiksmažodžio formos ir būdvardžio SP konstrukcija P(vf [past simple] + inf. + PC[Adj.]) anglų kalboje gali žymėti abejojimą praeityje:
(3) a. This approach to installation management proved to be highly successful throughout the project. 
b. Toks požiūris į įrengimo vykdymą pasirodė esąs labai nusisekęs  (Sto., 2003).
c. [Gali būti: ... pasirodė esąs labai sėkmingas.]
Konstrukcija, sudaryta iš vidinę subjekto būseną reiškiančių veiksmažodžių, tiesioginės nuosakos neveikiamosios rūšies formos su bendratimi ir būtojo laiko dalyviu – P(vf [past simple] + be 
+ PC[Adj.]) anglų kalboje žymi abejojimą praeityje:
(5) a. Half of them seemed to be serious to building detached houses. 
b. Pusė klausimų, susijusių su atskirų namų statymu, atrodė buvę pakankamai rimti (Sto., 2003).

c. [Gali būti: ... atrodė buvo pakankamai rimti.]

Anglų kalbos SP tipą gali sudaryti asmenuojamasis veiksmažodis say ir atliktinė neveikiamosios rūšies konstrukcija, einanti papildymu – P(vf [past simple] + to have + past particip.):
(4) a. They said to have developed the system for combining the two skins of the facade. 
b. Jie sakėsi patobulinę sistemą dviem fasado sluoksniams sujungti (Sto., 2003).
c. [Gali būti: Sakoma, kad jie patobulino ...]
Lietuvių kalboje po veiksmažodžių reiškiančių sakymą, netiesioginei nuosakai būdingos reikšmės ir formos kartais gali būti vartojamos nusakant netiesiogiai perpasakotą veiksmą.
Iš analizuotų anglų kalbos pavyzdžių nustatyti dažniausiai pasitaikantys SP analitinės struktūros tipai, kurie gali būti verčiami į lietuvių kalbą netiesioginės nuosakos tarinio formomis ir pagal savo funkciją atitinka asmenuojamąsias veiksmažodžio vientisines ir sudėtines formas. Lietuvių kalbos netiesioginė nuosaka, reiškianti netiesiogiai patirtą ar abejojamą veiksmą, dar vadinama ir dalyvine kalba arba dėl savitos reikšmės ir morfologinės raiškos, skirtingos nuo kitų nuosakų, laikoma atskiros akivaizdumo / neakivaizdumo kategorijos reiškėja, turėtų būti negujama ne tik iš literatūrinės ar publicistinės lietuvių kalbos, bet vartojama ir techninės-mokslinės ar publicistinės kalbos stiliuje. Analizuojama medžiaga rodo, kad šios formos tiksliau gali nusakyti veiksmo pobūdį.
3.6.3. SP struktūriniai tipai ir tariamosios nuosakos realizavimas
Anglų ir lietuvių kalbose SP reiškiami ir tariamosios nuosakos veiksmažododžių formomis, kurios sudaro labai sudėtingas struktūras. SP sudaranti tariamoji nuosaka, žymėdama modalumą, reiškia kalbančiojo požiūrį į pasakymo turinį. Modalumas yra reiškiamas įvairiomis morfologinėmis, sintaksinėmis ir leksinėmis priemonėmis. SP sudarančios tariamosios nuosakos veiksmažodžių formos neturi gramatinių rodiklių, žyminčių laiką, o priklauso nuo situacijos ir pasakymo intonacijos: ar veiksmas tikrai vyksta, galimas, įmanomas ar pageidaujamas, nerealumas yra sąlygiškas hipotetinėse situacijose. 
Anglų kalboje tariamoji nuosaka žymi įvairius veiksmus ar būsenas, kurios yra numanomos ir susietos su nerealumu ar ketinimais (Huddleston, Pullum, 2002: 117). Dauguma dabartinės anglų kalbos gramatikų darbuose modalumo (Jacobs, 1995: 225; Huddleston, Pullum, 2002: 107) irrealis nuosaka yra priskiriama ir analizuojama prie gramatinių laikų. Anglų kalbos vartojamas SP tipas, sudarytas iš tariamosios nuosakos analitinės veiksmažodžių formos, reiškiančios netikrumą, nerealų, tariamą veiksmą, yra laikomas priešpriešos realu / nerealu žymėtuoju nariu. Anglų kalboje nuosaka irrealis sudaroma su pagalbiniu veiksmažodžiu were / was visiems asmenims. Dažniausiai sudaromos veiksmažodžio analitines įvairių gramatinių laikų ir veikslų formos (Huddleston, Pullum, 2002: 172).
Lietuvių kalboje tariamoji nuosaka (kondicionalis) reiškia galimą, sąlygišką ar pageidaujamą veiksmą. Sudaromos vientisinės ir sudėtinės tariamosios nuosakos formos: vientisinės tariamosios nuosakos formos daromos iš bendraties kamieno su priesagomis -čia- (vn. 1 asm.), -tum(ė)- (vn. 2 asm., dg. 1, 2 asm.), -tų (3 asm.). Kitos yra ė- kamienės (4 paradigmos): šios formos reiškia veiksmus, galimus, pageidaujamus dabartyje arba ateityje ir vartojamos reiškiant skatinimą. Jos gali turėti ir kitų prasmės atspalvių. Remiantis Dabartinės lietuvių kalbos gramatika, sudėtinės tariamosios nuosakos formos yra veikiamosios (pradėtinės ir atliktinės) ir neveikiamosios rūšies. Sudėtinės atliktinės tariamosios nuosakos formos, padarytos iš pagalbinio veiksmažodžio būti vientisinių tariamosios nuosakos formų ir būtojo kartinio laiko veikiamųjų dalyvių, žymi veiksmus, kurie buvo galimi ar pageidaujami praeityje ir atstoja tariamosios nuosakos būtajį laiką (būčiau sutikęs). Retos sudėtinės pradėtinės tariamosios nuosakos formos pabrėžia veiksmo trukmės reikšmę (būtų beturįs). Sudėtinės neveikiamosios rūšies tariamosios nuosakos formos su neveikiamaisiais dalyviais yra priešinamos kitoms tariamosios nuosakos formoms pagal neveikiamosios rūšies reikšmę (supčiau – būčiau supamas / suptas) (Ambrazas, red., 1997: 307–308, 342–343; Ambrazas, 1999. In: Morkūnas, 1999: 628–629). 
Lietuvių kalboje tariamosios nuosakos laiko paradigma, nerealus įvykis nėra lokalizuojamas laiko ašyje, todėl tariamoji nuosaka neskiria parodomojo laiko, bet ji gali skirti santykines laiko reikšmes. Atliktinė tariamosios nuosakos forma turi netiesioginę būtojo laiko nuorodą (Holvoet, Pajėdienė, 2004(e): 125). Tariamoji nuosaka turi bendraties kamieną ir nuosakos formantus, tačiau laiko reikšmės santykių suvokimo rodikliai, reiškiant tariamąją nuosaką, pagrįsti vientisinėmis ir sudurtinėmis formomis (Ambrazas, red., 1997: 254–258). 
Remiantis L. Jofiku ir kt., anglų kalbos teorinei gramatikai tariamoji nuosaka kelia problemų, kai reikia skirti realią ir nerealią sąlygas, reiškiamas atitinkamomis veiksmažodžio formomis. Tai susiję su anglų kalbos SP analitinėmis ir sintetinėmis veiksmažodžio gramatinėmis irrealis reišmėmis (1981: 68).
Veiksmažodžių formos, vartojamos reikšti irrealis, yra homonimiškos su tiesioginės nuosakos paprastuoju būtuoju laiku ir būtuoju atliktiniu laiku. 
Dabartinėje anglų kalboje tariamosios nuosakos žymėjimas keliomis veiksmažodžių formomis diskusijų kelia ir dėl reikšmės, ir dėl vartojimo. Paprastai anglų kalbos gramatikos darbuose tariamoji nuosaka yra aptariama prie tiesioginės nuosakos praeities ir dabarties laikų (šalutinių sąlygos sakinių), kalbant apie modalinius veiksmažodžius.
Tradiciškai čia apžvelgiamos tariamosios nuosakos veiksmažodžio būtojo laiko formos, 
kurios tuos SP tariamosios nuosakos rodiklius ir būtojo laiko nuorodas turi tik šalutiniuose sąlygos sakiniuose. Asmenuojamojo veiksmažodžio vietoje dėl tam tikrų sintaksinių poslinkių gali atsidurti modalinės reikšmės dalyvis, kurio sintaksinė modalumo raiška kyla iš tiesioginės nuosakos sudurtinių laikų.

Anglų kalbos SP tariamosios nuosakos veiksmažodžio forma žymi veiksmą, kuris tam tikromis aplinkybėmis būtų privalomas ar pageidautinas dabartyje ar ateityje, nors būtojo laiko tariamosios nuosakos veiksmažodžio forma priklauso praeičiai, tačiau veiksmažodžio formos atitinka tiesioginės nuosakos būtąjį laiką. Atitinkama lietuvių kalbos tarinio tariamoji nuosaka turi modalinio atspalvio veiksmažodžio sudėtines veikiamąsias pradėtines formas ir bendratį instrukcijose – tai rodo sąlygiškai pageidaujamą dabarties ir ateities veiksmą:

(1) a. If problems were to occur with these bearings, completely new brake drums with pressed-in bearings, 
circlips and new locking nuts should be installed in principle. 
b. Jei iškiltų problemų, iš esmės reikėtų sumontuoti visiškai naujus stabdžių būgnus su supresuotais guoliais, guolių fiksavimo žiedais ir naujomis užveržimo veržlėmis (Gir., 2003).
Anglų kalbos morfologiniai veiksmažodžių formų rodikliai rodo sintaksinius laiko santykius, susietus su laiko sąvoka, t. y. praeities laikas nukreiptas į ateitį. Toks laikas pažymi bicentrinių hipotetinių / spėjamų struktūrų bruožus ir išlaiko vientisinę sintaksinę liniją iš praeities į ateities laikus. Manoma, kad ateities įvykiai nėra laikomi faktais, jie yra tik galimybės (Koshevaya, 1982: 243). Remiantis G. Juliaus tyrinėjimais, teiginiuose nuspėjant (hipotetines) situacijas, anglų kalbos predikato vartojamos būtojo laiko formos, bet predikato reiškiamas veiksmas vyksta aiškiai ne praeityje. Šalutiniame sakinyje pavartota veiksmažodžio forma were, nors priklauso būtojo laiko formoms, aiškiai rodo ne praeities, o ateities santykinį laiką (Yule, 1998: 59). 
Remiantis techninių tekstų analize, atitinkamo sakinio tarinį lietuvių kalboje būdinga reikšti sudėtinėmis neveikiamosiomis atliktinėmis veiksmažodžių formomis su modalumo atspalviu ir bendratimi – instrukcijose tai rodo sąlygiškai pageidaujamą dabarties ir ateities veiksmą. 

Anglų kalbos SP tipas, reiškiamas analitine atliktine tariamosios nuosakos forma, žymi veiksmus, kurie buvo galimi ar pageidaujami praeityje, ir žymi tariamosios nuosakos praeities laiką, turintį semantinį nerealumo pagrindą ir nerealią veiksmo sąlygą. Tariamąja nuosaka reiškiami nuspėjami (hipotetiniai) įvykiai rodo nuomonę:
(2) a. The rescaffolding and monorail hoist systems needed to erect the skins separately would have 
resulted in a considerably longer construction period. 
b. Jei pastolių ir vienbėgių keltuvų sistemos būtų naudojamos tam, kad kiekvieną sluoksnį perkeltų atskirai, statybos būtų trukusios daug ilgiau (Sto., 2003).
Lietuvių kalbos tarinys reiškiamas ir sudėtine atliktine tariamosios nuosakos forma, sudaroma iš pagalbinio veiksmažodžio būti1 tariamosios nuosakos formos ir būtojo kartinio laiko veikiamojo dalyvio. Tokios gramatinės formos žymi veiksmus, kurie buvo galimi ar pageidaujami praeityje ir rodo tariamosios nuosakos praeities laiką. Sudėtinė tariamosios nuosakos gramatinė forma pabrėžia veiksmo trukmės reikšmę būtų trukusios. Veiksmažodžių formos, kurių morfeminė struktūra neturi predikatinių kategorijų morfologinių rodiklių, tariniu eina tik sutapusios su pagalbiniais asmenuojamaisiais veiksmažodžiais, turinčiais morfologines asmens, nuosakos ir laiko raiškos formas. 
Anglų kalbos SP tipas gali būti reiškiamas ir tariamosios nuosakos analitinėmis formomis su pagalbiniais modaliniais veiksmažodžiais ir bendratimi. Anglų kalboje tokį SP tipą gali sudaryti būtojo laiko modalinis veiksmažodis –P(mod. v. [could] + inf.). Tai gali žymėti atliktinį veiksmą:

(3) a. One could also include modern notions of “germs” in this category … 
b. Šiai kategorijai taip pat galėtų priklausyti naujosios bakterijos ... (Pac., 2003).

(4) a. Fire fighters, exposed to products of combustion, should wear self–contained breathing apparatus. 
b. Gaisrą gesinantys žmonės, patekę į aplinką, kurioje yra degimo metu išsiskyrusių medžiagų, turėtų 
dėvėti dujokaukes (Lel., 2003). 
SP tipas, reiškiamas su pagalbiniu modaliniu veiksmažodžiu, bendratimi ir būtojo laiko dalyviu, gali rodyti, kad tariamosios nuosakos forma dažnai turi liepiamosios nuosakos (mandagaus nurodymo) reikšmę:

(5) a. Equipment should be thoroughly decontaminated after use. 
b. Panaudotos medžiagos turėtų būti rūpestingai nukenksmintos (Lel., 2003).
Lietuvių kalboje modaliniai pagalbiniai veiksmažodžiai su bendratimi sudaro junginius, kurių funkcija priartėja prie nuosakos funkcijų. Tarinio sudėtinės tariamosios nuosakos formos su neveikiamaisiais dalyviais reiškia sąlygišką skatinimą, pageidaujamą veiksmą su ypatingu sintaksiniu laiko santykiu dabartyje ir ateityje2. 
Anglų kalbos SP tipą, žymintį tariamąją nuosaką, gali sudaryti juntis be su būdvardžiu, einančiu predikatyvu. Konstrukcijos gali turėti veiksmo sąlygos realumo pagrindą, kuris tam tikromis aplinkybėmis būtų įmanomas ar pageidaujamas dabartyje ar ateityje. Lietuvių kalboje gali atitikti analogiška tarinio sandara:
(6) a. If you look at the production line of a modern façade manufacturer today, it is almost 
indistinguishable from what you would see in the automotive industry. 
b. Jei pažvelgsite į naujausio fasadų gamintojo gaminių seriją, jis (yra) beveik nepastebimas nuo to, ką pamatytumėte automobilių pramonėje (Sto., 2003).
c. [Gali būti: ...beveik nesiskiria ...]
_______________________
1Lietuvių kalboje prie veiksmažodžio būti ir įvairių modalinių veiksmažodžių šliejama tariniu einanti bendratis ar kitos neasmenuojamosios formos (Paulauskienė, 1994: 307). 
2Modalumo požiūriu, nežymėtame sakinyje būsimojo laiko forma turi ir būsimojo laiko reikšmę; čia veiksmo netikrumas kyla iš būsimojo laiko savitumo. Ateityje įvyksiančio teiginio reikšmė (atskaitos laikas lokalizuotas ateityje) yra periferinė būsimojo laiko reikšmė. Būsimojo laiko formomis reiškiami teiginiai mažiau kategoriški. Atliktinė tariamosios nuosakos forma turi netiesioginę būtojo laiko nuorodą (Holvoet, Pajėdienė, 2004(e): 122–125).

Gretindami tariamosios nuosakos sistemą su lotynų kalba, anglų ir lietuvių kalbininkai tradiciškai išskyrė esamąjį laiką, kurio gramatiniai rodikliai turi esamojo laiko nuorodas šalutiniame sąlygos ir pagrindiniame sakinyje. Veiksmo sąlyga tokiu atveju turi tariamosios nuosakos reikšmę atitinkantį SP. Anglų kalboje panašiu atveju SP tipas P(copula [be] + PC[Adj.]) reiškiamas tariamąja nuosaka, kuri turi esamojo laiko rodiklius šalutiniame sakinyje, nurodo laiką, siejamą su dabartimi. Toks SP tipas yra labai dažnas moksliniame tekste:
(7) a. The line is perpendicular to a plane if it is perpendicular to two intersecting lines in that plane.
b. Tiesė (yra) statmena plokštumai, jei ji statmena dviem susikertančioms tos plokštumos tiesėms (Ben., 

2003: 19).
Lietuvių kalbos tarinys, reiškiamas nežymimojo esamojo laiko formų rodikliais, rodo realų veiksmą ir žymi tiesas, siejamas su moksline teorija.
Sunkesni anglų kalbos SP struktūriniai tipai žymi tariamosios nuosakos analitines formas, sudarytas su pagalbiniu veiksmažodžiu would, tačiau į lietuvių kalbą tokios tarinių formos verčiamos tiesioginės nuosakos esamuoju laiku, kuris parodo tam tikromis aplinkybėmis įmanomą ar pageidaujamą veiksmą dabartyje ar ateityje:

(8) a. The worst thing that could ever happen to a listed building would be for it to fall into disuse. 
b. Blogiausias dalykas tada, kai saugomas pastatas tampa nebenaudojamu (Sto., 2003). 

Irrealis nuosaka anglų kalboje yra priskiriama ir analizuojama prie gramatinių laikų trimis atvejais: su tiesioginės nuosakos šalutiniais sąlygos sakiniais (realis) konstatuoti tiesoms; su praeities laiko formomis (preterite realis) ir praeities laiko formomis (irrealis, modality remote preterite).
Lietuvių kalbos tarinio tipas pagrįstas tariamosios nuosakos formomis, kurios neturi laiko fleksijų, tačiau laiko reikšmės santykiai gali būti suvokiami reiškiant tariamosios nuosakos vientisines ir sudurtines veiksmažodžių formas. 

3.6.4. SP tipai ir liepiamosios nuosakos realizavimas
SP veiksmažodžio liepiamąja nuosaka, priklausančia anglų ir lietuvių kalbų realis sistemai, reiškiamas veiksmas tikrai vyksta, yra galimas, įmanomas ar pageidaujamas – tai priklauso nuo kalbančiojo požiūrio, norų, valios. Liepiamosios nuosakos reikšmė susijusi su asmens reikšme. Liepiamajai nuosakai būdinga tam tikra sintaksinė sakinio konstrukcija: liepiamosios nuosakos (imperative) sakiniuose į pirmą vietą iškyla liepiamosios nuosakos forma reiškiamas tarinys.

Anglų kalbos SP reiškiamas liepiamosios nuosakos veiksmažodžio forma, kuri paprastai neturi gramatinių rodiklių, todėl liepiamajai nuosakai reikšti vartojama veiksmažodžio bendratis. 
Tarinį žyminti liepiamoji nuosaka, yra lietuvių kalbos veiksmažodžių nuosakos formų grupė, reiškianti kalbėtojo valią, kad veiksmas (į)vyktų. Remiantis Dabartinės lietuvių kalbos gramatika, lietuvių kalboje skiriamos vientisinės ir sudėtinės liepiamosios nuosakos formos. Vientisinės liepiamosios nuosakos formos (išskyrus 3 asm.) daromos iš bendraties kamieno su priesaga -k(i), dg. 1 asm. -kime, 2 asm. -kite. Liepiamosios nuosakos paradigma neturi vn. 1 asm. Vn. 2 asm. reiškia liepimą ar skatinimą vienam pašnekovui, dg. 2 asm. – keliems pašnekovams. Dg. 1 asm. reiškia skatinimą dviem ar daugiau veikėjų, įskaitant ir patį kalbėtoją (pvz., kilkime). Liepiamosios nuosakos 3 asm. forma sudaroma iš esamojo laiko kamieno su priešdėliu te- ir galūne -ie (1 ir 2 asmenuotės). Ji reiškia pageidaujamą kalbos akte nedalyvaujančių asmenų ar daiktų veiksmą. Dabartinėje lietuvių kalboje ta forma vartojama retai – ją pakeičia dalelytė tegu(l) su esamojo laiko 3 asm. Pasakytos skirtinga intonacija ar pavartotos atitinkamame kontekste liepiamosios nuosakos formos gali rodyti skatinimo laipsnius – nuo griežto įsakymo iki mandagaus kvietimo. Turėdamos apibendrintą reikšmę, jos kartais atstoja tiesioginės nuosakos formas su įvairiais modaliniais atspalviais. Lietuvių kalbos liepiamosios nuosakos 3 asm. formos, vienos arba su atitinkamomis reikšmės tiesioginės nuosakos formomis, buvo laikomos atskira geidžiamąja nuosaka (Ambrazas, red., 1996: 309). Sudėtinės atliktinės liepiamosios nuosakos formos sudaromos iš pagalbinio veiksmažodžio būti formų ir būsimojo kartinio laiko veikiamųjų dalyvių ir reiškia skatinimą pasiekti tam tikrą rezultatinę būseną (būk pavalgęs ir apsirengęs) (Paulauskienė, 1979: 134–165; Ambrazas, 1984, 1997: 304–312; Ambrazas, 1999. In: Morkūnas, 1999: 434–435). 

Liepiamoji nuosaka reiškiama lietuvių kalbos veiksmažodžio formomis, kurios lemia modalumą, t. y. kalbėtojas jomis išreiškia savo požiūrį į pasakymo turinį. Modalumas yra reiškiamas įvairiomis morfologinėmis, sintaksinėmis ir leksinėmis priemonėmis, o liepiamoji nuosaka yra tik viena iš modalinės reikšmės priemonių. 

Anglų kalboje liepiamąja nuosaka gali būti reiškiami įsakymai, liepimai, pageidavimai. Liepiamosios nuosakos reikšmė taip pat nemažai gali priklausyti ir nuo asmens reikšmės. Tačiau anglų ir lietuvių kalbų liepiamieji sakiniai paprastai neturi išreikšto gramatinio veiksnio. 

Anglų ir lietuvių kalbose SP tipas, reiškiamas liepiamąja nuosaka, rodo, kad kalbantysis asmuo paprastai pasako savo valią kitiems asmenims. Kalbos akto metu su atitinkamomis intonacijomis sakomos tiesioginio imperatyvo formos turi daug modalinių atspalvių. Pavyzdžiui, jos gali rodyti kategorišką įsakymą:
(1) a. Avoid contact with eyes, skin and clothing! Do not taste or swallow! Avoid breathing dust! Use only 
with adequate ventilation! Wash thoroughly after handling! 
b. Saugokitės, kad nepatektų į akis, ant odos ir drabužių! Neragaukite ir nenurykite! Saugokitės 
dulkių! Dirbkite, esant atitinkamai ventiliacijai! Po darbo nusiprauskite! (Lel., 2003). 

c. [Gali būti: Neragauti ir nenuryti! Dirbti! Nusiprausti!]
Liepiamosios nuosakos SP tipą, reiškiamą anglų kalbos paprastąja veiksmažodžio forma, į 
lietuvių kalbą būdinga versti būsimuoju laiku su asmens, skaičiaus ir sangrąžos rodikliais:
(2) a. Carefully follow the instructions on the attached wiring diagram.
b. Tiksliai laikykitės prie nurodymų pridėtos montavimo schemos (But.,2004).
Anglų kalbos SP, pasakytas liepiamosios nuosakos veiksmažodžių formomis, į lietuvių kalbą verčiamos irgi liepiamosios nuosakos formomis, nors kalbančiojo požiūriu išreikšta instrukcija gali reikšti veiksmą, įvyksiantį ateityje. Tačiau lietuvių kalbos tariniu reiškiamą liepimą gali rodyti ir bendratis, neturinti gramatinio laiko, nuosakos ir rūšies rodiklių. Instrukcijose bendraties formos turi privalėjimo reikšmę net ir tada, kai jos reiškiamos be modalinių veiksmažodžių. 
Apibendrinamojo tipo anglų ir lietuvių kalbų sakiniuose SP liepimą gali rodyti esamojo laiko formos ar modalinis veiksmažodis ir bendratis. Liepiamąja nuosaka reiškiamas privalomas reikalavimas virsta nurodymu:

(3) a. (Storage) Must be kept dry to avoid degradation of product. 
b. (Sandėliavimas) Norint išvengti produkto gedimo, privaloma laikyti sausai (Lel., 2003).

Anglų ir lietuvių kalbų sakiniuose SP esamojo laiko formomis ar modaliniu veiksmažodžiu ir bendratimi reiškiama valia kitiems asmenims įspėjimu:

(4) a. Warning! Causes eye and respiratory tract irritation. May cause skin irritation. 
b. Įspėjimas! Dirgina akis ir kvėpavimo takus. Gali sudirginti odą. (Lel., 2003).
SP tipas, sudarytas su modaliniu veiksmažodžiu ir bendratimi, anglų ir lietuvių kalbose einantis po šalutinio sąlygos sakinio, gali turėti liepiamosios nuosakos reikšmę, siejamą su mandagiu prašymo atspalviu:

(5) a. If photographs can assist in highlighting a particular issue, please attach them to the report. 
b. Jeigu nuotraukos gali padėti atsakant į tam tikrus klausimus, prie ataskaitos prašome pridėti ir jas (Lel., 2003).
Šiuo atveju SP tiesioginės nuosakos esamojo laiko analitinė forma sudaroma iš veiksmažodžio, turinčio modalinę reikšmę, ir bendraties. Į lietuvių kalbą ši konstrukcija verčiama sudėtiniu veiksmažodiniu junginiu su bendratimi ir žymi kelias veiksmo reikšmes – numatomą veiksmą, artimą liepiamajai nuosakai. 

Liepimo reikšmė gali būti siejama su mandagiu kvietimo, raginimo atspalviu:

(6) a. If you need additional guidance, please visit the website or contact the IFC Environmental Helpline. 
b. Jeigu jums reikia papildomos informacijos ir nuorodų, apsilankykite interneto tinklapyje arba 
kreipkitės į IFC aplinkosaugos pagalbos liniją (Lel., 2003). 
Anglų kalbos analitiškai sudaromas SP tipas su tariamosios nuosakos gramatine būtojo laiko veiksmažodžio forma yra reiškiamas su modaliniu žodžiu ir bendratimi. Jis gali atitikti ir lietuvių kalbos sudėtinį tarinį, turintį liepiamosios nuosakos reikšmę, siejamą su patarimu, turinčiu 
reikiamybės mandagumo atspalvį:

(7) a. Equipment should be thoroughly decontaminated after use. 
b. Panaudotos medžiagos rūpestingai turėtų būti nukenksmintos (Lel., 2003).

Anglų kalbos tariamosios nuosakos būtojo laiko formą su modaliniu veiksmažodžiu ir bendratimi lietuvių kalboje gali atitikti sudėtinis tarinys, kuris turi liepiamosios nuosakos reikšmę, siejamą su mandagaus patarimo atspalviu:

(8) a. These sites could play the role of the indicator for this territory state. 
b. Šios vietos galėtų būti visos teritorijos būklės rodiklis (Bar., 2003).

Anglų kalbos SP, reiškiamas tariamąja nuosaka ir analitiškai reiškiamas su modaliniu veiksmažodžiu ir gerundijumi, lietuvių kalboje atitinka sudėtinį tarinį, galintį turėti liepiamosios nuosakos reikšmę, siejamą su mandagiu pasiūlymu:
(9) a. It is worth considering the expedience of indicator sites organized in the entire region. 

b. Vertėtų apsvarstyti rodiklinių vietų visame regione naudingumą (Bar., 2003).

Kartais anglų ir lietuvių kalbų liepiamieji sakiniai taip pat turi ir gramatinį veiksnį. Daugiskaitos 1 asm. kalbėtojas gali rekomenduoti, patarti ar raginti, kad pašnekovas ką nors veiktų.
Anglų kalbos SP, reiškiamas tiesioginės nuosakos esamojo laiko dg. 1 asm. forma, vartojamas žymėti liepiamajai nuosakai, siejamai su rekomendacijos atspalviu. Lietuvių kalbos sudėtinis tarinys čia turi esamąjį laiką su bendratimi, o dg. 1 asm. forma (mes) pažymėta rodikliu veiksmažodyje:
(10) a. We suggest that you read through the entire document before you start to complete any individual 
section.
b. Prieš pradedant pildyti atskirą skyrių, rekomenduojame perskaityti visą dokumentą (Lel., 2003).
c. [Gali būti: ... patartina perskaityti ... ]
Lietuvių kalbos sudėtinis tarinys, sudarytas su esamojo laiko forma ir bendratimi, gali būti interpretuojamas ir kaip reikiamybės dalyvis, einantis su bendratimi:
(11) a. We recommend that after the aforementioned adjustment the handbrake be applied 3 – 4 times. 

b. Atlikus anksčiau minėtus sureguliavimus, patartina 3 – 4 kartus įjungti rankinį stabdį (Gir., 2003).
c. [Gali būti: ... mes rekomenduojame ... ]
Liepiamosios nuosakos reikšmė gali būti susijusi su mandagiu leidimo atspalviu:
(12) a. When you have all the references, you may complete the Report, including the data tables specified 
in Section 5. 
b. Kai turėsite visą reikalingą informaciją, galite užpildyti ataskaitą, taip pat ir duomenų lenteles, pateiktas 5 skyriuje (Lel., 2003).
Anglų kalboje kartais pritarimas ar prieštaravimas gali būti skirtas 3 asmeniui, kurio veiksmažodžio formai yra būdinga ir pageidavimo, ir leidimo reikšmė. 
Anglų kalbos SP tipas, sudarytas su tiesioginės nuosakos esamojo laiko forma, atitinka lietuvių kalbos beasmenių sakinių tarinius, vartojamus žymėti liepiamajai nuosakai, kuri instrukcijoje siejama su privalėjimo atspalviu:
(13) a. It is obligatory for all units and divisions of AB “Lifosa”.
b. Ji privaloma visiems AB „Lifosa“ padaliniams (Lel., 2003).

Analitiškai sudaromas anglų kalbos SP tipas instrukcijoje gali žymėti liepiamąją nuosaką, siejamą su draudimo atspalviu. Lietuvių kalboje vartojamas vientisinis tarinys (arba veiksmažodinis tarinys sakinio kitoje interpretacijoje):
(14) a. It is forbidden to discharge oil waste to all kind of inner waters as well as to other water bodies. 
b. Naftos atliekas mesti į vidaus ir kitus vandenis bendrovėje draudžiama (Lel., 2003).
c. [Gali būti: ... Draudžiama mesti naftos atliekas į vidaus ir kitus vandenis ... ]
Kalbančiojo požiūriu išreikšta instrukcija, siejama su įvairiais draudimo atspalviais, gali būti reiškiama anglų kalbos liepiamosios nuosakos analitinėmis veiksmažodžių formomis, o į lietuvių kalbą verčiamos vientisiniu tariniu, reiškiamu bendratimi arba suvestiniu tariniu:
(15) a. Do not stand near the winch strap, rope, or cable, because it can whip violently if it breaks. 

b. Niekada nestovėti arti diržo, virvės ar troso, nes trūkdamas jis gali smarkiai apsivyti (Gir., 2003).
c. [Gali būti: ... nestovėkite ... ]
(16) a. Never let anyone stand in or behind a boat while pulling with the winch. 
b. Niekada niekam neleiskite stovėti kateryje ar už jo, traukiant gervę (Gir., 2003).
Anglų kalboje vartojama SP konstrukcija let us (let‘s) ir paprasta veiksmažodžio forma (bet ne bendratis) su įsiterpiančiu daugiskaitos pirmojo asmens forma, turi skatinamąją pasiūlymo reikšmę, kuri išvertus į lietuvių kalbą išlieka: 
(17) a. Let us assume that a material is transported in the ceramic pipe ... 

b. Sakykime, kad vamzdelyje, pagamintame iš keramikos, yra pernešamos medžiagos (Bub., 2002: 9).
Anglų ir lietuvių kalbose liepiamajai nuosakai reikšti vartojami ir būsimojo laiko rodikliai. 
Modalinių bei kitų pagalbinių veiksmažodžių tiesioginės nuosakos būsimojo laiko formos su bendratimi, sudarydamos SP sudėtingus tipus, abiejose kalbose gali žymėti liepiamąją nuosaką, siejamą su reikiamybės modaliniu atspalviu, skatinimu veikti:

(18) a. You will also need to decide which person is best placed to complete this form. 
b. Jums taip pat reikės nuspręsti, kuris iš personalo darbuotojų geriausiai užpildys šią formą (Lel., 2003).
Techninių instrukcijų pavyzdžiai rodo, kad anglų ir lietuvių kalbų SP tipai, turintys imperatyvo formą, gali turėti daug modalinių atspalvių – nuo kategoriško įsakymo, komandos iki nuolankaus prašymo, tačiau liepiamosios nuosakos (imperatyvo) modaliniai variantai priklauso nuo konteksto, teksto tipo (instrukcijos) ir nuo gramatinės formos.
3.7. Sintaksinio predikato santykis su tranzityvumo kategorija. (In)tranzityvumo realizavimas 
Anglų ir lietuvių kalbose veiksmažodžių, galinčių eiti SP, tranzityvumas1 yra morfosintaksinė semantinė kategorija, lemiama daugiausia veiksmažodžio reikšmės. Sintaksinės struktūros atžvilgiu tranzityvinis veiksmažodis siejamas su tiesioginiu objektu, kuris reiškiamas galininku, o lietuvių kalboje ir kilmininku (neigiamosiose ir dalies kilmininko konstrukcijose). Be to, jis siejamas su pasyvine konstrukcija. (In)tranzityvumas nustatomas pagal santykį su tiesioginiu objektu – su veiksmo perėjimu į tiesioginį objektą. 
Sugramatintos (in)tranzityvumo opozicijos yra sąlygojamos semantikos ir sakinyje reiškiamos morfosintaksiškai veiksmažodžio formomis, kurių veiksmo santykiai siejami su tiesioginiu objektu. Anglų kalboje SP tipai, reiškiami veiksmažodžiais, kurių tranzityvumas2 rodo veiksmo perėjimą į tiesioginį objektą, bet reiškiamas žodžių tvarka, lemiančia to objekto vietą sakinyje. 
Lietuvių kalboje veiksmažodžio tranzityvumas atspindi veiksmo intenciją ir potenciją pereiti ar nepereiti į objektą, o tai sąlygoja konkreti veiksmažodžio reikšmė. Tranzityviniai veiksmažodžiai nuo intranzityvinių skiriasi objektą reiškiančio galininko linksnio valdymu (Paulauskienė 1994: 285–288). (In)tranzityviniai veiksmažodžiai sudaro dvi sintaksines klases, kurios būdingos semantinėmis ir išvestinėmis savybėmis3 (Ambrazas, red., 1997: 223). 
Lietuvių kalboje tranzityviniai veiksmažodžiai (lot. verba transitiva) yra veiksmažodžių reikšminė bei darybinė grupė, skiriama pagal veiksmo kryptingumą į objektą ir tam reikalui vartojamas darybos priemones. Tranzityviniai veiksmažodžiai gali reikšti su objektu siejamą veiksmą, o intranzityviniai – nesiejamą su objektu veiksmą (Ambrazas, 1999. In: Morkūnas, 1999: 663).
Anglų ir lietuvių kalbų veiksmažodžių (SP) tranzityvumo analizei svarbu nustatyti tranzityvinių veiksmažodžių semantinius struktūrinius tipus pagal veiksmo perėjimo į tiesioginį objektą pobūdį, kurį rodo santykis su objektu.
_______________________
1Remiantis P. Metjuzo gramatikos darbais, veiksmažodžio sintaksė glaudžiai siejama su veiksmažodžio reikšme: dauguma veiksmažodžių gali būti tranzityviniai ir intranzityviniai (Matthews, 1993: 1113). A. Holvetas ir A. Judžentis teigia, kad tranzityvumo terminas apima veiksmažodžio semantines (veiksmo kryptingumą į objektą) ar sintaksines savybes (gebėjimą prisijungti objektą) ir su sintaksinėmis savybėmis susijusius morfosintaksinius reiškinius (objekto linksnio parinkimą). Tranzityvumo kriterijai yra linksnis, gramatinis tiesioginis papildinys, pasyvinė konstrukcija (2004(c): 61, 75). 
2Anglų kalboje tranzityviniai veiksmažodžiai gali būti skirstomi į monotranzityvinius, kurie jungia vieną papildinį, į ditranzityvinius, kurie jungia du papildinius, į sudėtinius tranzityvinius, kurie jungia papildinį su papildymu. Tranzityvumas nustatomas pagal makrovaidmenų skaičių, kurį veiksmažodis prisijungia. Kadangi tai jau krypsta į valentingumą, tai tema nebus aptariama (Van Valin, LaPolla, 1997: 150).
3Lietuvių kalboje (in)tranzityviniai veiksmažodžiai skirstomi į smulkesnes reikšmines grupes: tranzityviniai veiksmažodžiai pagal veiksmo santykį su objektu skyla į padaromuosius, parūpinamuosius ir priežastinius. Intranzityviniai veiksmažodžiai taip pat sudaro grupes – savaiminių, judėjimo, garsų, regimojo būvio ir erdvinės būklės. Tačiau daugelis veiksmažodžių, pavartotų viena reikšme, gali būti tranzityviniai, o kita – intranzityviniai (Ambrazas, red., 1996: 284).
Gretinant anglų ir lietuvių kalbų veiksmažodžių (SP) gramatines formas, morfosintaksinis veiksmažodžių (in)tranzityvumo realizavimas siejamas su veiksmažodžio vidiniais semantiniais rūšies bruožais. 
Anglų ir lietuvių kalbų SP veiksmažodžiai gali būti monotranzityviniai ir gali prisijungti vieną tiesioginį papildinį, reiškiamą NP, lietuvių kalboje daiktavardžio frazė turi galininko linksnį, reiškiamą morfosintaksiškai. 
Veiksnio ir tiesioginio objekto parinkimas sintaksinėje sakinio struktūroje priklauso nuo anglų ir lietuvių kalbų SP veiksmažodžių tipų. SP gali sudaryti veikiamosios rūšies veiksmažodžio forma, kuri reiškia veiksmą, nukreiptą į tiesioginį objektą: 

(1) a. Also good switches hold (DIR. OBJ) the current of 16 ampere.
b. Be to, geri jungikliai išlaiko (DIR. OBJ) 16 amperų srovę (ACC) (Rad., 2004).
(2) a. The warehousing module describes (DIR.OBJ) the knowledge and the interactions among the 
different components of a warehouse. 
b. Sandėliavimo modulis apibūdina (DIR.OBJ) informaciją ir sąveiką (ACC) tarp skirtingų sandėlio komponentų (Pac., 2003).

Anglų kalboje tranzityvinio veiksmažodžio linksnis – tiesioginis objektas paprastai turi eiti po SP, o lietuvių kalboje tiesioginis papildinys gali eiti ir prieš tarinį nepasyvinėje konstrukcijoje – tai labai būdinga lietuvių kalbai: 

(3) a. High-frequency disc vibrations convert (DIR.OBJ) fluid doses into a directional fine dispersed torch.

b. Aukšto dažnio disko virpesiai skysčio dozes (ACC) (DIR.OBJ) paverčia vienos krypties lašelių (smulkiadispersiniu) srautu (Bub., 2002: 14).
Ir neveikiamosios rūšies veiksmažodžio forma4 gali reikšti veiksmą, nukreiptą į tiesioginį objektą. Neveikiamosios rūšies konstrukcijoje tiesioginis objektas gali eiti ir prieš SP (tai labai būdinga lietuvių kalbos sakinio struktūrai). Lietuvių kalboje vartojama veikiamosios rūšies konstrukcija ir tiesioginis objektas prieš tarinį:

(4) a. In Russia the cultural landscape concept (DIR.OBJ) has been recognized in scientific community. 
b. Rusijoje kultūrinio kraštovaizdžio koncepciją (ACC) (DIR.OBJ) pripažino tik mokslinė bendruomenė (Bar., 2003). 

Anglų kalboje tiesioginis objektas gali būti reiškiamas NP su prielinksniu of ir rodyti daikto apibūdintą neapibrėžtą kiekį. Lietuvių kalbos veiksmažodžio tranzityvumą taip pat rodo neapibrėžto kiekio vn. ir dg. kilmininko linksnis:
(5) a. We already have (DIR.OBJ) a wide range of specialists on board.
b. Mes turime (DIR.OBJ) plataus profilio specialistų (GEN) (Sto., 2003).
______________________

4Tranzityviniais laikomi veiksmažodžiai, vartojami su tiesioginiu papildiniu, kuris apibrėžiamas, remiantis linksnio kriterijumi (struktūrinis linksnis – galininkas, kuris gali būti pakeistas antriniu semantiniu linksniu – kilmininku). Pasyvinė transformacija tiesioginius papildinius leidžia atskirti nuo panašias morfosintaksines savybes (galininkų) turinčių vietos ir laiko aplinkybių (Holvoet, Judžentis, 2004(c): 76).
Lietuvių kalbos veiksmažodžių tranzityvumą gali rodyti neigiamos konstrukcijos kilmininko formos: 
(6) a. The governmental executive bodies did not yet elaborate (DIR.OBJ) the perception of this 
phenomenon. 
b. Vyriausybės vykdomieji organai vis dar neplėtoja (DIR.OBJ) supratimo (GEN) apie šio reiškinio reikšmę (Bar., 2003).
Anglų ir lietuvių kalbose SP tipai reiškiami tranzityviniais veiksmažodžiais, kurie prisijungia ir šalutinius papildinio sakinius. Anglų kalboje šalutinio papildinio sakinio jungtukas that ne visada vartojamas, tačiau lietuvių šalutinį papildinio sakinį pradedantis jungtukas kad ar kitas jungiamasis žodis negali būti praleidžiamas:

(7) a. I believe (DIR.OBJ) (that) architects must be in a position to explain their concerns. 
b. Aš manau, (DIR.OBJ) kad architektai turi sugebėti išreikšti savo interesus(ACC) (Sto., 2003).

Anglų kalbos SP, reiškiamas tranzityviniais veiksmažodžiais, sudaro idiominius (frazinius) junginius5. Lietuvių kalbos tarinys tokiais atvejais reiškiamas su modaliniu veiksmažodžiu reikia ir tranzityvine bendratimi: konstrukcijos reikšmė priartėja prie pasyvo, nors neturi gramatinės pasyvo formos:
(8) a. For a longer duration of time trailer(DIR.OBJ) should be jacked up. 
b. Priekabai stovint ilgiau, ją (ACC) (DIR.OBJ) reikia pakelti ant atramų (Gir., 2003).
c. [Gali būti: Ilgiau stovinti priekaba turėtų būti pakelta ... ]
Anglų SP tipai gali būti reiškiami veiksmažodžiais su dalelytėmis. Daugumos tranzityvinių veiksmažodžių dalelytės gali eiti prieš arba po tiesioginio objekto. Lietuvių kalboje tokias konstrukcijas atitinka vientisinis tarinys, reiškiamas veiksmažodžiu su priešdėliu:

(9) a. On a hill pull (DIR.OBJ) the handbrake “HF” full on, likewise with “KHs”. 
b. Įkalnėje visiškai užtraukite (DIR.OBJ) rankinį stabdį (ACC) „HF“, kaip „KH“ (Gir., 2003).
Remiantis Kvirko ir kt. tyrinėjimais, anglų kalboje intranzityviniai veiksmažodžiai gali virsti tranzityviniais: intranzityviniai fraziniai sudaromi iš veiksmažodžio ir dalelytės ar papildomi (aplinkybės) žodžiu, kurio negalima atskirti nuo veiksmažodžio. Intranzityvinių frazinių veiksmažodžių potipis turi ir prielinksninį prieveiksmį. Fraziniai junginiai turi veiksmažodžio ir dalelytės individualias reikšmes (give in : surrender [pasiduoti]). Junginių reikšmės negali būti nuspėjamos atskirai nuo veiksmažodžio ir dalelytės. Kai kurie veiksmažodžiai yra visada intranzityviniai (Quirk et al., 1982: 303–307).

Saviti atvejai – anglų kalbos intranzityviniai veiksmažodžiai su kai kuriais veiksmažodžių tam tikrais vietos prielinksniais, kurie verčiami į lietuvių kalbą kartais turi tiesioginį objektą:
_________________________

5Tranzityviniai fraziniai veiksmažodžiai sudaro idiominius junginius ir prisijungti tiesioginį papildinį. Anglų kalboje tranzityvinių frazinių veiksmažodžių dalelytės gali eiti prieš arba po tiesioginio papildinio (Quirk et al., 1982: 304). 
(10) a. They differentiate (WHERE) between personalistic and naturalistic systems. 
b. Jie atskiria (DIR.OBJ) personaliąją sistemą nuo natūraliosios (ACC) (Pac., 2003).

Anglų kalbos SP tipas, reiškiamas intranzityviniais veiksmažodžiais, kartais žymi neapibrėžtos būsenos veiksmą, nurodomą būdo prieveiksmiu. Lietuvių kalbos tarinys reiškiamas tranzityviniu veiksmažodžiu:
(11) a. In our practice, we work (HOW) this way from the outset. 
b. Mes pradėjome (DIR.OBJ) visą darbą (ACC) iš pat pradžių (Sto., 2003).
SP ir jį sudarantis veiksmažodžio tipas, veiksnio ir tiesioginio objekto požiūriu, gali būti ditranzityvinis. Anglų kalbos SP gali sudaryti veiksmažodžių grupė: give, borrow, lend, offer, show ir kt., kuri reikalauja pirma netiesioginio objekto, žyminčio asmenį, ir po to tik tiesioginio objekto. Juos atitinka lietuvių kalbos vientisinis tarinys tik su refleksyvu, reiškiamu morfosintaksiškai: 
(12*) a. We gave (IND OBJ) ourselves (DIR.OBJ) the challenge ...
b. Mes (reflex.) išsikėlėme (DIR.OBJ) uždavinį (ACC) …
Anot A. Paulauskienės, intranzityviniai veiksmažodžiai nevaldo jokių linksnių arba valdo netiesioginio papildinio linksnius bei prielinksnines konstrukcijas. Jie klasifikuojami į pogrupius: savaiminius kintamos būsenos, neapibrėžtos būsenos, garsus reiškiančius, judėjimo erdvėje veiksmažodžius (1994: 287). 

Anglų ir lietuvių SP reiškiami ir veiksmažodžiais, kurių tranzityvumas nesiejamas su tiesioginiu objektu. Intranzityviniai veiksmažodžiai gali valdyti tik netiesioginio objekto linksnius:

(13) a. The stitch chosen depends on the seam structure and material. 
b. Parinkta siūlė priklauso nuo siūlės ir medžiagos struktūros (But.,2004).

SP gali sudaryti anglų ir lietuvių kalbų intranzityviniai veiksmažodžiai, kurie žymi savaimines kintamas būsenas. Tokie veiksmažodžiai gali nevaldyti jokių linksnių:

(14) a. Through up the coupling grip “1” and swinging at the same time in the forward direction the 
coupling should open and lock open. 
b. Sankabą Nr. 1 traukiant aukštyn ir tuo pat metu ją tiesinant, sukabinimas turėtų atsiverti ir 
užsifiksuoti tokioje padėtyje (Gir., 2003).
Lietuvių kalbos intranzityvinių veiksmažodžių savaiminės kintamos būsenos reikšmė gali būti žymima sangrąžiniu rodikliu -si-. Tranzityviniai veikmažodžiai, gavę sangrąžos formantą, gali virsti intranzityviniais (Ambrazas, 1999. In: Morkūnas, 1999: 551).
Gretinant anglų ir lietuvių kalbų SP tipus, reiškiamus veiksmažodžių gramatinėmis formomis, matyti, kad morfosintaksinis veiksmažodžių tranzityvumo realizavimas pirmiausia priklauso nuo veiksmažodžio vidinių semantinių bruožų ir veiksmo perėjimo į tiesioginį objektą. Intranzityviniai veiksmažodžiai su aplinkybėmis arba su netiesioginiu objektu neįeina į tranzityvumo požymius.
3.8. Sintaksinio predikato santykis su rūšies kategorija. 
Aktyvo ir pasyvo realizavimas
Rūšis, kaip semantinė, funkcinė, morfosintaksinė kategorija, įtraukianti veiksnio ir papildinio ryšius į SinSS, leidžia keisti to paties leksinio vieneto gramatines funkcijas. Tradiciškai rūšis siejama su SP, reiškiamo veiksmažodžiu aktyvinių ir pasyvinių formų priešprieša. Aktyvinės formos įtraukia ir papildinį – tiesioginį ir netiesioginį, kiekvienas tiesioginis papildinys gali eiti veiksniu pasyvinės konstrukcijos sakinyje. 
Semantinės kategorijos – agentas, patientas, ar nulemtas objektas (affected object), veiksmas gali atskleisti sakinio reikšmę, savybes, įvykius ir ypatingą tvarką ar hierarchiją, kurios lemia agento ir patiento ryšius. Remiantis P. Metjuzu (1993: 113), aktyvo ir pasyvo santykis gali būti suprantamas sintaksiškai (struktūros požiūriu) arba leksiškai (valentingumo požiūriu). 
Anglų kalbos aktyvo (John bought a book.) ir pasyvo (A book was bought by John.) skirtumai lemia sakinio struktūrą ir (SP) veiksmažodžio formą, abu sakiniai pateikia tą pačia informaciją, tačiau skiriasi pirmiausia tuo, kas pabrėžiama. Anglų kalbos veiksmažodžių rūšies (voice) (aktyvo / pasyvo) atžvilgiu SP yra skiriami pagal sudarančius veiksmažodžius į dvi semantines grupes1: 1) veikėjo atliekamo veiksmo, kai SP sudarantis veiksmažodis laikomas tranzityviniu, siejamas su papildiniu, kuris rodo asmenį ar daiktą, į kurį veiksmas yra nukreiptas; 2) veiksmo būsenos, kai sakinio veiksmažodžio forma be + būtojo laiko dalyvis keičiama neveikiamąja rūšimi – toks SP eina su priklausomuoju žodžiu by, kuris pažymi atliekamo veiksmo veikėją, tačiau šis junginys (by + veiksmo atlikėjas) nedažnai vartojamas (ypač mokslinio techninio stiliaus tekste).

Anglų kalboje kai kurie veiksmažodžiai neturi neveikiamosios rūšies formų – tai netranzityviniai veiksmažodžiai: jie nevartojami su tiesioginiu papildiniu, pvz., come, arrive, die, kt. (Huddleston, Pullum, 2002: 1199, 1206). Neveikiamosios rūšies formų neturi ir kai kurie tranzityviniai veiksmažodžiai, pvz., fit, lack, have, resemble, suit. Paslėptas (concealed) pasyvas su veiksmažodžiu need vartojamas su NP (The house needs painting) – čia pasyvinė konstrukcija negalima (Pažūsis et al., 2004: 186).
Lietuvių kalbos gramatikų darbuose rūšis vadinama morfologine veiksmažodžių kategorija, kuri skiriama pagal veiksmo santykį su veikėju, einančiu sakinyje veiksniu. Lietuvių kalboje yra dvi rūšies formų grupės: veikiamoji rūšis (Motina myli vaiką) ir neveikiamoji rūšis (Vaikas buvo mylimas). Neveikiamosios rūšies formos žymi veiksmą, kurio atlikėjas (ar būsenos turėtojas) negali eiti sakinio veiksniu. Rūšies formos parinkimas priklauso nuo požiūrio į situaciją, o parinkta rūšies forma lemia sakinio sandarą (Paulauskienė, 1994: 351; Ambrazas, 1997: 220; Ambrazas, 1999. In: 
____________________________
1Dauguma anglų kalbos mokslinės gramatikos tyrinėtojų (Sweet, 1892, Onions, 1971 ir kt. In: Iofik et al., 1981: 67). teigia, kad anglų kalboje yra dvi rūšys: veikiamoji ir neveikiamoji. Veikiamoji veiksmažodžio forma siejama su neveikiamąja pagal funkcines struktūras, kurias turi žodžių reikšmė (Bayer, 1995: 1484–1498).
Morkūnas, 1999: 540–541).
Remdamiesi daugeliu kalbų, A. Holvetas ir L. Semėnienė atkreipia dėmesį į pasyvą ir mediumą sudarančius vieną bendrą kategoriją – mediopasyvą2, kuris būdingas kalboms su morfologiniu pasyvu. Pasyvo ir mediumo skirtumai leidžia numanyti veikėją net ir tada, kai jis neminimas (durys buvo atidarytos: durys atsidarė). Tas pačias pasyvo ir mediumo formas ir jų interpretaciją gali lemti individualių veiksmažodžių semantinės reikšmės (2004(f): 54).
Taigi A. Holvetas ir L. Semėnienė mano, kad lietuvių kalbos rūšies sistema yra sudėtingesnė, nes jos medialinės formos gali turėti netiesioginio mediumo funkciją (Per šventes duona susivalgė). Tada derinamas mediumo ir pasyvo žymėjimas, nors veiksnio parinkimas siejamas su aktyvo forma. Netiesioginio mediumo atveju pasyvas ir sangrąža yra dviejų nepriklausomų priešpriešų nariai, jie negali būti visiškai nepriklausomi, nes jų reikšmės remiasi panašiais požymiais. Minėti kalbininkai lietuvių kalboje skiria dvi rūšies priešpriešas – activum; medium ir activum; passivum, tačiau jie mano, kad tokia formuluotė būtų netiksli, nes activum turėtų skirtingą reikšmę kiekvienu atveju. Taigi medialinei rūšiai reikia priešinti nemedialinę3 (ibid, 2004(f): 59–60). 
Lietuvių kalboje predikatinė rūšies kategorija formuojama morfologinės kategorijos pagrindu ir sintaksiniu – kai tarinys eina asmenuojamuoju veiksmažodžiu su dalyviu. Čia dalyvio derinimas ir linksniavimas reiškiami skirtingomis morfemomis, kurios lemia aktyvo ir pasyvo priešpriešą. Lietuvių kalboje veikiamosios rūšies sakinyje veikėjas paprastai reiškiamas vardininku ir yra gramatinis veiksnys, o objektas reiškiamas galininku ir yra papildinys. Neveikiamosios rūšies sakinyje vardininkas reiškia objektą ir eina veiksniu, o veikėjas reiškiamas kilmininku ir eina papildiniu. Lietuvių kalbotyroje pagal J. Jablonskį (1957) ir A. Jakulienę (1968. In: Paulauskienė, 1994: 353), subjekto kilmininko vartojimas laikomas labai svarbiu pasyvo požymiu.Jei pažyminiu vartojamos veikiamosios ar neveikiamosios rūšies dalyvis, keičiasi tik jo semantinės ypatybės ir turėtojo ryšys. Dalyvio junginys su predikatines kategorijas rodančia pagalbinio veiksmažodžio forma dažnai yra adekvatus asmenuojamajam veiksmažodžiui. Dalyvis ir asmenuojamasis žodis atlieka sintaksinę tarinio funkciją. Lietuvių kalboje veikiamosios ir neveikiamosios rūšies dalyvių (kaip ir būdvardžių) vardininkai vartojami pažyminiu ir vardine tarinio dalimi. Dalyvis, išlaikęs būdvardžio savybes, turi asmenuojamojo veiksmažodžio kamieno kategorinę reikšmę (Paulauskienė, 1994: 352).
_________________________
2Remiantis R. Trasku, mediopasyvo terminu (mediopassive) apibrėžiami veiksmažodžiai, kurių formos rodo aktyvą, tačiau jie turi pasyvo reikšmę (A book is selling well) (1997: 139).
3Neveikiamosios rūšies ir sangrąžos gramatinis statusas keičia rūšies sistemos struktūrą. Sangrąžą ir pasyvines formas I. Melč‘ukas (1993: 25) priskiria rūšies kategorijai. Dauguma kalbininkų teigia, kad rūšies kategorijai sintaksinė sangrąža nepriklauso. Rūšies kategorijos nariu laiko tik morfologinę sangrąžą. Jeigu tarp pasyvo ir sangrąžos nėra formalaus skirtumo, tai tų formų pasyvinę ar sangrąžinę interpretaciją lemia individualių veiksmažodžių semantiniai požymiai. Neveikiamosios rūšies ir sangrąžos gramatinimas gali keisti ir rūšies sistemos struktūrą. Jeigu priešpriešos nesikerta, tai į vieną trinarę rūšies sistemą galima traukti ir pasyvines, ir sangrąžines formas (Holvoet, Semėnienė, 2004(f): 54–55). 
A. Paulauskienė teigia, kad sakinio tariniu einantis asmenuojamasis veiksmažodis ar analitinė konstrukcija su veikiamosios rūšies dalyviu sakinį daro asmeninį. Kai sakinio tariniu eina analitinė konstrukcija su neveikiamosios rūšies dalyviu – sakinys yra taip pat asmeninis, bet jo veiksnys reiškia ne veikėją, o veikiamąjį dalyką (turi objekto reikšmę). Neveikiamoji rūšis yra išvestinė iš veikiamosios, nes turinys iš esmės pasakomas tas pats, tačiau turi kitokią tarinio formą ir reiškiamus objektą ir subjektą sintaksiniu požiūriu (1994: 351–353). Lietuvių kalboje tariniu gali eiti veikiamosios rūšies visos vientisinės asmenuojamosios veiksmažodžio formos, veikiamieji dalyviai ir sudėtinės pradėtinių bei atliktinių laikų formos su veikiamaisiais dalyviais. Neveikiamosios rūšies (sudėtinės) formos, sudaromos iš asmenimis kaitomo pagalbinio veiksmažodžio ir neveikiamojo dalyvio, įeina į lietuvių kalbos veiksmažodžio asmenuojamųjų formų sistemą ir sudaro reguliarias priešpriešas veikiamosios rūšies formoms visų laikų ir nuosakų paradigmose (Jablonskis, 1957: 296–298; Paulauskienė, 1979: 84–115; Ambrazas, red., 1996: 317–325). 
Anglų ir lietuvių kalbose SP struktūriniai tipai gali priklausyti nuo veiksmažodžio rūšies, kuri semantiškai ir morfosintaksiškai siejama su tranzityvumu: tik tranzityvinis veiksmažodis gali prisijungti papildinį, taigi veikiamosios rūšies veiksnys yra veiksmo atlikėjas, o sakinio (SP) veiksmažodžio formą pakeitus neveikiamąja rūšimi, veiksnys gali būti asmuo ar daiktas, į kurį yra nukreiptas veiksmas. Neveikiamoji veiksmažodžio (SP) rūšis yra vartojama, kai gavėjas, į kurį nukreiptas veiksmas, yra svarbesnis už veiksmo atlikėją, kai veiksmo atlikėjas yra nežinomas arba labai aiškus ir neverta jo minėti. Mokslinėje kalboje neveikiamoji rūšis padeda atskleisti arba nustatyti beasmeniškumo pobūdį.
Taigi anglų ir lietuvių kalbose aktyvo ir pasyvo rūšies opozicijų sistemos pagal santykį su objektu yra analogiškos semantiškai ir morfosintaksiškai. Anglų ir lietuvių kalbų (SP) vertimo analizei svarbu nustatyti morfosintaksinę ir semantinę aktyvo (veikiamosios), pasyvo (neveikiamosios) veiksmažodžių rūšių specifiką sakinio centro sandaroje, t.y. su subjektu nesiejamą veiksmą. 

Anglų ir lietuvių kalbų veiksmažodžių (SP) gramatinių formų morfosintaksinį aktyvą ir pasyvą lemia tranzityvinių veiksmažodžių vidiniai semantiniai sakinio struktūros rūšies bruožai. Anglų kalbos tiesioginiame sakinyje pirmiausia eina veiksnys, po jo – SP, o paskui – tiesioginis papildinys:
(1) a. Personnel should wear appropriate clothing. 
b. Darbuotojai privalo dėvėti atitinkamus darbo drabužius (Kri, 2004).
Vertėjas gali išnaudoti ir lietuvių kalbos potenciją turėti veiksnį pirmoje sakinio vietoje:

(2) a. However law does not regulate by what means these requirements are met, namely it does not 

indicate the specific legal mechanisms. 
b. Tačiau įstatymas nereglamentuoja, kaip bus laikomasi šių reikalavimų, jis nenurodo būtent konkrečių teisinių mechanizmų (Bar., 2003).. 
c. [Gali būti: Įstatyme nereglamentuojama ... jame nenurodoma ...]
Lietuvių kalbos veiksnys daugeliu atvejų gali būti ir sakinio viduryje, ir gale – sintaksinę veiksnio funkciją vis tiek rodys vardininko forma:

(3) a. The Ministry of Environment protection (S) approved them (OBJ). 
b. Jas (OBJ) patvirtino (S) Aplinkos ministerija (NOM) (Lel., 2003).

(4) a. This document should be used for PIC/S related inspections. 
b. Šiuo dokumentu turi vadovautis su PIC/S susijusios inspekcijos (Kri., 2004).
c. [Gali būti: ... turėtų vadovautis ... / reikėtų vadovautis ... ]
Lietuvių kalbos žodžių tvarka yra lanksti, galima iškelti tiesioginį objektą į pirmą poziciją, o keičiant sintaksinius ryšius sakinyje, veikiamosios rūšies veiksmažodžio forma (tarinio) parodo asmeninio sakinio sintaksinį turinį ir struktūrą. Tarinio modelis reiškiamas veikiamosios rūšies veiksmažodžio forma, o sakinio gramatinis veiksnys – daiktavardžio vardininku, galintis eiti ir sakinio gale.
(5) a. Firstly, the sovereignty and independence of each member country are respected. 
b. Pirma, gerbiami kiekvienos šalies narės suverenitetas ir nepriklausomybė (NATO, 2004: 11).
Mokslinės kalbos sakiniai ne visada į lietuvių kalbą išverčiami pažodžiui:

(6) a. Records should be maintained to demonstrate compliance to training requirements.
b. Būtina vesti užrašus, parodančius, kad darbuotojai yra apmokomi pagal jų kvalifikacijai keliamus 
reikalavimus (Kri, 2004).

Analitiškai sudaromas anglų kalbos SP tipas su asmenuojamuoju veiksmažodžiu be ir būdvardžiu, o lietuvių kalboje asmeninio sakinio tariniu gali eiti sudurtinė konstrukcija su neveikiamosios rūšies dalyviu – sakinio veiksnys reiškia veikiamąjį dalyką:

(7) a. This approach to installation management was highly successful throughout the project. 
b. Toks vadovavimas darbui buvo labai pasisekęs viso projekto metu (Sto., 2003).

c. [Gali būti: ... buvo labai sėkmingas ... ]
Anglų kalbos SP gali sudaryti veiksmažodžiai: pvz, give, borrow, lend, offer, show ir kt. Lietuvių kalbos tarinį atitinkantys veiksmažodžiai, sudarydami veikiamosios rūšies konstrukciją reikalauja pirma netiesioginio objekto, žyminčio asmenį, o po to tik tiesioginio objekto:

(8) a. We gave (IND.OBJ) the people (DIR.OBJ) the challenge of making it sufficiently light and airy.
b. Mes iškėlėme (IND.OBJ) žmonėms (DIR.OBJ) uždavinį, siekdami paversti statinį šviesiu (Sto., 2003).
Mokslinės kalbos sintaksinei struktūrai būdingos SP neveikiamosios rūšies konstrukcijos, kurios padeda atskleisti arba nustatyti beasmeniškumo pobūdį. Anglų kalboje SP tipas reiškiamas neveikiamosios rūšies veiksmažodžių forma, kuri sudaroma su jungtimi be ir būtojo laiko dalyviu. 
Neveikiamoji rūšis gali reikšti įprastą veiksmą:

(9) a. Each individual component is supplied, fitted and bonded separately. 
b. Kiekviena atskira detalė (yra) pristatoma, pritaikoma ir sujungiama skirtingai (Sto., 2003).
Mokslinės kalbos sakiniai su neveikiamosios rūšies konstrukcijomis dažnai gali būti išverčiami pažodžiui į lietuvių kalbą. 
Prielinksnis by paprastai nevartojamas sudarant SP tipą, kuris reiškiamas neveikiamąja rūšimi techninėje literatūroje. Tokiems sakiniams nereikalingas veikėjas. Anglų kalboje SP tipai, reiškiami su neveikiamosios rūšies veiksmažodžio tiesioginiu objektu, yra specifinio pobūdžio.

Anglų kalboje kartais pasyvinėse konstrukcijose vartojamas prielinksnis by, rodantis agentą, gali būti praleistas. Pasyvinė sakinio konstrukcija su prielinksniu by turi tą patį propozicinį turinį, tačiau informacija yra išdėstyta kitaip:

(10) a. A fact has been forgotten by architects in the post-modern era. 
b. Ši galimybė buvo užmiršta post – modernistiniu laikotarpiu (Sto., 2003).
(11) a. During the guarantee period any replacement of parts must be carried out by specialized personnel. 
b. Garantijos laikotarpiu visi detalių keitimo darbai turi būti atliekami mūsų specialistų (But.,2004).
(12) a. But the idea of Sunday opening was strongly discouraged in most Christian cultures and often 
prohibited by law.
b. Tačiau darbo sekmadieniais idėja buvo ypač nepalaikoma daugelyje krikščioniškų valstybių ir buvo draudžiama įstatymais (Pac., 2003). 

Anglų kalbos SP veikiamosios ir neveikiamosios rūšies konstrukcijos gali lemti sakinio struktūrą ir formą, nors turi tą pačią vertę. Lietuvių kalbos beasmenio sakinio tarinio neveikiamoji rūšis yra paprastai formali:
(13) a. People talk about it, and this in itself adds value to the building. 
b. Kalbama apie pastato vertę, kuri dar labiau kyla (Sto., 2003).
c. [Gali būti: Žmonės kalba ...]
SP tipas reiškiamas veikiamosios veiksmažodžiu need rūšies forma – tai sugramatintas pasyvas, kurį lemia leksinė semantika:

(14) a. Today you need computer berate staff and have to maintain networks, mail and archiving ... 
b. Šiandien (jums) reikia personalo, mokančio dirbti kompiuteriu, kurti tinklą, elektroninį paštą ir kurti archyvavimo sistemas (Sto., 2003).
(15) a. There was no need to win foreign commissions. 
b. Nebuvo poreikio gauti užsienio šalių užsakymų (Sto., 2003). 
Lietuvių kalbos tarinio, reiškiamo beasmeniu veiksmažodžiu reikia, reikšmė priartėja prie pasyvo, tačiau neturi gramatinės pasyvo formos. 

Savaiminį procesą rodanti anglų kalbos SP veikiamosios rūšies veiksmažodžio forma gali turėti refleksyvo pavidalą, o refleksyvinis įvardis, esantis papildinio pozicijoje, gali sutapti su 
sakinio veiksniu ir žymėti tą patį asmenį ar daiktą. Refleksyvinis įvardis rodo rūšį, asmenį ir skaičių. Jis įeina į analitinę formą:
(16) a. It should then push itself out with a gas filled shockabsorber. 
b. Ji turėtų (pati) atsistumti kartu su amortizatoriaus slopintuvu (Gir., 2003).
Čia anglų ir lietuvių kalbų SP tipai reiškiami veikiamosios rūšies veiksmažodžių formomis su refleksyvu (sangrąža), kuris gramatiškai keičia rūšies sistemos struktūrą. 
Anglų kalbos SP tipas, reiškiamas su jungtimi be ir būdvardiniu komponentu, einančiu predikatyvu, ir įsiterpusiu sangrąžiniu įvardžiu, į lietuvių kalbą verčiamas ne visada būdvardžiu – gali pereiti į neveikiamosios rūšies analitinę tarinio formą su sangrąžos rodikliu -si, kuris rodo savaiminį veiksmą:
(17) a. This debate is itself relevant to the establishment in Europe of an area of security, peace ... 
b. Ši diskusija yra tiesiogiai susijusi su apsaugos, taikos ir gerovės siekimu, Europoje (Bar., 2003).
Anglų kalbininkai išskiria pseudopasyvinių konstrukcijų SP, reiškiamus jungtimi BE ir būdvardžiais, vietoj būtojo laiko dalyvių. Senojoje anglų kalboje kai kurių būdvardžių formos atitiko dalyvines. Dalyvis rotted reiškia rezultatą, būseną ir procesą, o būdvardis rotten reiškia būseną ir negali būti vartojama su by prielinksniu. Tačiau kai kurie anglų kalbos būdvardžiai ir būtojo laiko dalyviai turi tas pačias formas (shut / closed, broken, smashed, pan.). Be papildomos informacijos yra sunku nustatyti, ar tai būdvardis, ar dalyvis (Jacobs, 1995: 165–166). 
Anglų kalbos SP modelio ir jį atitinkančio lietuvių kalbos tarinio vartojamos pseudopasyvinės konstrukcijos sudaromos analitiškai su veiksmažodžiu be / būti + būdvardis, kurių formos atitinka dalyvius ir priklauso sintaksiniam lygmeniui:
(18) a. The gable end facing the Oberbaum bridge was completely closed. 
b. Frontono galas, esantis prieš Oberbaum tiltą, buvo visiškai uždarytas (Sto., 2003). 
Anglų ir lietuvių kalbų SP struktūriniai tipai, kurie rodo veiksmažodžio rūšį, siejami su tranzityvumu semantiškai ir morfosintaksiškai. Jie priklauso nuo veiksmažodžio vidinių semantinių ypatumų ir veiksmo perėjimo į tiesioginį objektą, reiškiamą galininku be prielinksnių. Tranzityvinis veiksmažodis gali prisijungti papildinį, o sakinio veikiamosios rūšies veiksnys yra veiksmo atlikėjas. Kai sakinio veiksmažodžio (SP) forma yra neveikiamosios rūšies, sakinio veiksnys būna asmuo ar daiktas, į kurį nukreiptas veiksmas. Abiejose kalbose neveikiamoji veiksmažodžio (SP) rūšis vartojama, kai objektas, į kurį nukreiptas veiksmas, svarbesnis už veiksmo atlikėją, arba kai veiksmo atlikėjas yra nežinomas ir labai aiškus, todėl neverta jo minėti. SP, reiškiamas neveikiamaja rūšimi, padeda atskleisti arba nustatyti objektyvumo ir beasmeniškumo pobūdį, būdingą mokslinės literatūros stiliui.
3.9. Sintaksinio predikato santykis su refleksyvo kategorija.

Refleksyvo realizavimas 

Refleksyvas (sangrąža) yra siejamas su tranzityvumu, t. y., rodo veiksmą, grįžtantį į subjektą. Leksinė ar gramatinė refleksyvo dalis, kuri siejama su SP veiksmažodžiu, formuoja sakinį ir lemia sakinio reikšmę.
Anglų, t. y. nefleksinio tipo kalboje, SP gali turėti tik refleksines reikšmes, žymimas sintaksiškai. Refleksyvu vadinamas sakinyje ypatingas gramatinis elementas, reiškiamas įvardžiu, kuris turi tą pačią interpretaciją kaip ir daiktavardžio frazė (Trask, 1997: 185).
Dabartinėje anglų kalboje refleksyvo1 funkciją atlieka asmeniniai įvardžiai, sudaryti su refleksiniu formantu – vn. -self, (dg. -selves), nurodančiu, kad sakinio veiksmo objektas yra pats veiksmo atlikėjas myself (vn. 1 asm), ourselves (dg. 1 asm.), yourself (vn. 2 asm.) yorselves (dg. 2 asm.), himself (vyr. gim. 3 asm.), herself (mot. gim. 3 asm.), itself (gyva / negyva vn. 3 asm.), oneself (nežym. vn. 3 asm.). Šie įvardžiai žymi rūšies, asmens ir skaičiaus kategorijas tik įeidami į analitines konstrukcijas (Onions, 1971: 137; Iofik et al., 1981: 67; Pažūsis et al., 2004: 99). 
Lietuvių kalbos sangrąža, t. y. refleksyvas, tradiciškai suprantama kaip semantinė, funkcinė ir morfosintaksinė kategorija, siejama su veiksmažodžių sangrąžinių ir nesangrąžinių formų priešprieša. Paprastai veiksmažodžio rodomas veiksmas skiriamas tik objektui: sangrąžinis veiksmažodis, su sangrąžos afiksu rodo tranzityviojo veiksmažodžio veiksmo grįžtamąjį į subjektą pobūdį ir paprastai valdo tiesioginį papildinį, tačiau gali valdyti ir netiesioginį papildinį. Lietuvių kalbos tariniai, reiškiami sangrąžiniais veiksmažodžiais, semantiškai siejami su rūšies kategorija2 (žr. 3.8.). Savaiminis procesas vertinamas pagal santykį su objektu, suvokiamas semantiškai ir žymimas tarinį reiškiančiomis aktyviųjų tranzityviųjų veiksmažodžių formomis3 (žr. 3.7.).
Lietuvių kalbos tarinys reiškiamas sangrąžiniais veiksmažodžiais su darybos formantu -s(i-). Jie sudaro atskirą veiksmažodžių grupę. Trumpąją formanto atmainą -s žodžio gale turi tiesioginės nuosakos dg. 1 ir 2 asm. (sukamės), tie patys asmenys tariamosios (suktumėmės) ir liepiamosios nauosakos vn. / dg. 2 asm. (sukis, sukamės, sukitės). Tarinys su nepriešdėliniais veiksmažodžiais turi sangrąžos formantą gale, priešdėliniai – tarp priešdėlio ir šaknies (apsisuko). Sangrąžos
_______________________
1Anglų kalboje refleksyviniai įvardžiai buvo vartojami kaip tranzityvinių veiksmažodžių papildiniai, kuriais senojoje anglų kalboje ėjo žymimasis būdvardis, derinamas su įvardžiu, su kuriuo jis buvo vartojamas (O Lord, haste thee to help me): ši vartosena turi būti atskirta nuo netranzityvinių veiksmažodžių (He sat him down) (Onions, 1971: 137).
2Lietuvių kalbos sangrąžos rūšis gretinama su senovės graikų kalba, kuri greta aktyvo ir pasyvo yra turėjusi ir trečią rūšį – mediumą, kurio viduryje buvo rūšies skirtybių (medium activi ir medium pasivi) (Paulauskienė, 1994: 289). Dabartinėje lietuvių kalboje sangrąža žymima morfologiškai ir leksiškai. Kaitybinės ir darybinės formos, kurias sudaro sangrąžinių veiksmažodžių reikšmės, yra reguliarios. Baltų kalbų sangrąža kildinama iš pirminės sintaksinės sangrąžos ir sangrąžos sinkretizmo. Istoriškai sangrąžos formos yra perėmusios senųjų medialinių formų funkcijas, o šio santykio su aktyvinėmis formomis buvo kaitybinis (Holvoet, Semėnienė, 2004(f): 43–57). 
3Darybinė sangrąžos afikso funkcija, sangrąžinių veiksmažodžių semantika plačiai tyrinėta (P. Bernadišienė (1961), A. Jakulienė (1968) ir A. Paulauskienė (1979. In: Paulauskienė, 1994: 290).
formantas yra kilęs iš nekirčiuojamo sangrąžinio įvardžio, kuris suteikia veiksmažodžiui svarbias reikšmes: 1) rodo veiksmą, nukreptą į patį atlikėją, ir turi tiesioginę sangrąžos reikšmę (prausiasi), 2) apriboja veiksmo sritį pačiu atlikėju (lenkiasi), 3) rodo veiksmą, vykstantį atlikėjo naudai su netiesiogine sangrąžos reikšme (nešasi), 4) suteikia tarpusavio veiksmo reikšmę (bučiuojasi), 5) žymi savaimiškumą (kartojasi). Sangrąžos formantą gavę tariniu einantys tranzityviniai veikmažodžiai virsta intranzityviniais, išskyrus netiesioginę sangrąžos reikšmę turinčius veiksmažodžius. Kai kurie veiksmažodžiai iš viso neturi nesangrąžinių atitikmenų (džiaugtis, juoktis) – tai vadinamieji reflexiva tantum (Ambrazas, 1999. In: Morkūnas, 1999: 551).

Dauguma anglų kalbininkų nepripažįsta refleksinės rūšies (reflexive voice). Anglų kalboje refleksinė4 rūšis turi dvi funkcijas pagal sangrąžinio įvardžio (arba jo pakaitalo) veiksmo reikšmės svarbą: 1) kai sangrąžinis įvardis, esantis papildinio pozicijoje ir sutampantis su veiksniu, žymi tą patį asmenį ar daiktą; 2) kai sangrąžinis įvardis, sintaksiškai atliekantis papildinio funkciją ir sutampantis su veiksniu, nėra semantiškai svarbus ir gali būti suvokiamas kaip intranzityvus. Refleksinio įvardžio vartojimas reiškia veiksmą, kylantį iš veiksnio, į kurį jis orientuojamas (Iofik et al., 1981: 80). 
Kai kurie lietuvių kalbininkai A. Holvetas ir L. Semėnienė mano, kad sangrąžos ir neveikiamosios rūšies gramatinimas gali keisti rūšies sistemos struktūrą, kurioje sangrąža, (ne)veikiamoji rūšis viena nuo kitos nepriklauso, todėl sangrąžines ir pasyvines formas galima traukti į vieną trinarę rūšies sistemą, kai priešpriešos nesikerta. Lietuvių kalbos sangrąžiniai veiksmažodžiai yra išvedami iš tranzityvinių ir netranzityvinių veiksmažodžių. Sintaksinė sangrąža nepriklauso rūšies kategorijai, jei tai tik morfologinė sangrąža. Jeigu tarp sangrąžos ir pasyvo nėra formalaus skirtumo, tų pačių formų sangrąžinę ar pasyvinę interpretaciją lemia individualių veiksmažodžių semantiniai požymiai5 (borrow / adopt : pasiskolinti, pasisavinti, pasirinkti, lend : paskolinti). Lietuvių kalboje veiksmažodžio refleksinė forma gali rodyti savaiminį procesą, kuriame sangrąžinis įvardis, esantis papildinio pozicijoje ir sutampantis su veiksniu, žymi tą patį asmenį ar daiktą (pvz., He did it himself.). Lietuvių kalbos tarinys čia vartojamas ir be įvardžio (prausiasi, nešasi ir kt.). 
_______________________
4H. Poutsma (1926) teigė, kad anglų kalbos refleksyvas priklauso rūšies kategorijai, kuri sudaroma su įvardžiu self- su veiksmažodžiu, pvz:, He stretched himself in the armchair. Pastebėta, kad veiksmažodžio ir papildinio ryšį tokioje konstrukcijoje formuoja visiškai naujas anglų kalbos veiksmažodžio analitinis tipas, kuriame refleksyvinis įvardis reiškia ne tik rūšies kategoriją, bet rodo asmenį, ir skaičių ypatingu analitiniu būdu junginyje su veiksmažodžiu. Struktūrinėje gramatikoje pasyvinės rūšies formos laikomos tokiomis pačiomis konstrukcijomis kaip ir kitos analitinės veiksmažodžio ar VP formos (Iofik et al., 1981: 67). 
5Remiantis A. Holvetu ir L. Semėniene, patingas subjekto ir objekto nediferencijavimo atvejis yra tarpusavio reikšmė, kai kiekvienas situacijos dalyvis yra veiksmo subjektas ir objektas (susitiko) – priklauso medialinei reikšmei. Subjektas ir objektas sutampa ir sangrąžos negalima suvokti, nesiremiant pamatiniu nesangrąžiniu sakinio modeliu. Medialinė reikšmė nesudaro tokios priešpriešos. Šiai kategorijai priklauso daugelis psichinę būseną reiškiančių veiksmažodžių. Reflexiva tantum veiksmažodžiai kelia nemaža problemų aprašui, kuriame sangrąžnė laikoma išvestine, o aktyvinė konstrukcija – pamatine. Medialinės konstrukcijos semantiškai laikomos išvestinėmis. Sangrąžinių ir nesangrąžinių formų semantinės derivacijos santykis universaliai neįrodytas (2004(f): 50–52). 
Sangrąža siejama su tranzityvumu – sangrąža gali rodyti veiksmo kryptį į subjektą (praustis [prausti save] turi akuzatyvinę reikšmę) (Holvoet, Semėnienė, 2004(f): 54).
A. Paulauskienė pabrėžia, kad sangrąžos afiksas gali rodyti aktyvųjį tranzityviojo veiksmažodžio veiksmą, kuris paverčiamas savaiminiu intranzityviojo veiksmažodžio veiksmu (baigti, baigtis). Todėl sangrąžinius veiksmažodžius pagal semantiką bandoma sieti su rūšies kategorija. Aktyvusis mediumas lietuvių kalboje reiškiamas veikiamosios rūšies sangrąžiniais veiksmažodžiais, o pasyvusis – neveikiamosios rūšies dalyviais. Tačiau kartais lietuvių kalbos sangrąžiniai veiksmažodžiai reiškia pasyvui artimą savaiminį veiksmą (nesiseka). Čia sangrąžinis veiksmažodis savaiminis, o tikras pasyvas parodomas neveikiamosios rūšies dalyviais. Tokio tipo sangrąžinės formos sudaro beasmenį tarinį, siejamą su subjekto naudininku ir objekto vardininku. Jų daryba nepriklauso nuo (in)tranzityvo opozicijos (nesinori, nesidirba – neįsigalėję veiksmažodžiai, o nesimiega – gali atitikti konstrukciją negaliu užmigti) (1994: 289–291).
Gretinant anglų kalbos refleksyvą ir lietuvių kalbos tarinį, reiškiamus veiksmažodžių gramatinėmis formomis, matyti, kad morfosintaksinis refleksyvo (sangrąžos) realizavimas grindžiamas veiksmažodžio vidiniais semantiniais ir sintaksiniais tranzityvumo bruožais. 
Anot J. Makolio, anglų kalba turi aiškias trijų asmenų refleksyvinių įvardžių formas. Refleksyvinio įvardžio anticedentas gali eiti veiksniu, tiesioginiu papildiniu ir predikatyvo papildiniu (McCawley, 1995: 1337). 
Atitinkamai ir lietuvių kalbos sangrąžiniai veiksmažodžiai gali rodyti sangrąžą su veiksnio pozicija arba kad tiesioginis papildinys nustumiamas į netiesioginio papildinio vietą. Sangrąžiniai įvardžiai semantiškai siejami su sakinio veiksniu ir paprastai rodo, kad veiksmo atlikėjas veiksmą atlieka pats.

Anglų kalbos SP tipas gali būti reiškiamas analitiškai tranzityviniu neveikiamosios rūšies veiksmažodžiu su refleksyviniu įvardžiu, einančiu papildiniu. Tokiais atvejais lietuvių kalbos sudėtinis tarinys gali būti reiškiamas tranzityviniu veiksmažodžiu su sangrąžos dalelyte, tačiau su sangrąžiniu įvardžiu, kuris papildo veiksnį:

(1) a. Therefore, the user must arrange at his own expense to stabilize the line voltage to the machine.
b. Todėl vartotojas privalo pats savo sąskaita įsirengti mašinai tiekiamos įtampos stabilizavimo įrangą (But.,2004).

Lietuvių kalbos sudėtinis tarinys gali būti reiškiamas veiksmažodžiu su sangrąžos dalelyte ir be sangrąžinio įvardžio (arba su sangrąžiniu įvardžiu einančiu veiksniu):

(2) a. It should then push itself out with a gas filled shockabsorber. 
b. Ji turėtų (pati) atsistumti kartu su amortizatoriaus slopintuvu (Gir., 2003).
Anot A. Paulauskienės, lietuvių kalbos sangrąžos afiksas rodo tranzityvinio veiksmažodžio 
veiksmo atlikimą subjekto naudai ir gali turėti datyvo reikšmę (1994: 290). 
Žymėdama savarankiškai atliekamą veiksmą anglų kalbos SP neveikiamosios rūšies veiksmažodžio forma gali būti reiškiama refleksyviniu įvardžiu su prielinksniu by. Refleksyvinis įvardis eina po žodžio, kuris yra pabrėžiamas:

(3) a. In this case the role of the controlling program is played by the complex component itself. 
b. Šiuo atveju valdančiosios programos vaidmenį atlieka pats sudėtinis komponentas. (Mik., 2003).

Lietuvių kalbos tarinys tokiu atveju (atlieka) gali ir neturėti sangrąžinio rodiklio, tačiau gali turėti sangrąžinį įvardį, įeinantį į veiksnio sudėtį, Taip pabrėžiama, kad veiksmą atlieka pats subjektas, o ne kas kitas. 
Anglų kalboje refleksyviniai įvardžiai kaip papildiniai visuomet derinami su veiksniu. Sangrąžinis įvardis, esantis papildinio pozicijoje ir semantiškai tapatus veiksniui, žymi tą patį asmenį ar daiktą, kai dar minimi ir tretieji asmenys:

(4) a. This debate is itself relevant to the establishment in Europe of an area of security, peace … 
b. Ši diskusija yra tiesiogiai susijusi su apsaugos, taikos ir gerovės siekimu Europoje (Bar., 2003).

Čia lietuvių kalbos veiksmažodis (susijusi) turi sangrąžinį rodiklį -si- tarp priešdėlio ir šaknies. 

Anglų kalbos liepiamosios nuosakos veiksmažodžiai pasakomi be refleksyvinio įvardžio, tada savaiminis veiksmas labai neaiškus. Refleksyvo funkciją atliekantis refleksyvinis įvardis po veiksmažodžio wash sakinyje gali būti praleidžiamas:
(5) a. Avoid contact with eyes, skin and clothing. Wash thoroughly after handling. 
b. Saugotis, kad nepatektų į akis, ant odos ir drabužių. Po darbo nusiprausti (Lel., 2003).
c. [Gali būti: Saugokitės ... . ... nusiprauskite ]
Lietuvių kalbos tarinys, reiškiamas tranzityvinių veiksmažodžių liepiamosios nuosakos bendratimi saugotis, turi sangrąžos dalelytę -s žodžio gale, o kitos bendraties nusiprausti sangrąžos formantas -si- tarp priešdėlio nu- ir šaknies. Taip savitai reiškiamas savaiminis veiksmas, nukreiptas į subjektą, kuris yra tik numanomas. 
Anglų kalboje SP reiškiamas veikiamosios rūšies veiksmažodžio forma (nežymimoji, eigos ar perfektinė laiko forma), kuri rodo savaiminį procesą ir gali turėti sintaksinę refleksyvo reikšmę ir be sangrąžinio įvardžio. Lietuvių kalboje veiksmažodis turi sangrąžos formantą po priešdėlio arba žodžio gale:

(6) a. Product evolves small volumes of sulfur trioxide gas if heated above 205 degrees F. 
b. Pakaitinus didesnėje nei 205 Farenheito laipsnių temperatūroje, išsiskiria nedideli sieros trioksido dujų kiekiai (Lel., 2003).
____________________________

6Remiantis A. Paulauskienės gramatikos tyrinėjimais, lietuvių kalbos sangrąžos afiksas gali turėti įnagininko reikšmę, o daugumas įnagininką valdančių sangrąžinių veiksmažodžių neturi atitinkamų pamatinių žodžių ir gramatikose vadinami reflexiva tantum (Paulauskienė, 1994: 290). 
(7) a. The designer uses analysis of these data to determine a set of functional requirements. 
b. Projektuotojas, norėdami apibrėžti funkcinius reikalavimus, naudojasi duomenų analize (Pac., 2003). 

(8) a. Instead, a new world of knowledge networking and knowledge generation is emerging. 
b. Vietoj to atsiranda naujas žinių tinklo ir žinių kartos pasaulis (Sto., 2003). 
(9) a. The policies, agreed by NATO member countries, have evolved continuously in the light of the 
changing strategic environment. 
b. Principai, dėl kurių susitarė NATO valstybės narės, susiformavo palaipsniui ... (NATO, 2004: 3).
Anglų kalbos intranzityvinis veiksmažodis gali turėti tik refleksines reikšmes nustatomas sintaksiškai. Lietuvių kalboje tarinio sangrąžos formantas, prisijungęs prie intranzityvinio veiksmažodžio, keičia tiesioginio objekto linksnį netiesioginio objekto linksniu – kilmininku su prielinksniu:
(10) a. The unglazed sections of the administration building consist of solid wall panels ... 
b. Neįstiklintos administracinio pastato dalys susideda iš masyvių sienos plokščių ... (Sto., 2003). 
(11) a. An out–bound shipment may consist of a small amount of many skus relative to the shipment. 
b. Išvežami kroviniai gali susidėti tik iš nedidelio kiekio ar tik kelių krovinių blokų (Pac., 2003). 
Anglų kalbos sakinyje SP gali eiti frazeologiniu junginiu su refleksyviniu įvardžiu kaip papildiniu, parinktu pagal veiksnį. Išverstoje lietuvių kalbos tarinio frazės konstrukcijoje nevartojamas sangrąžinis įvardis, o netiesioginio objekto linksniu eina kilmininkas su prielinksniu:
(12) a. You do not have to drive yourself crazy, you can also take things one step at a time. 
b. Jums nereikia eiti iš proto, jūs galite tvarkyti reikalus vieną po kito (Sto., 2003). 
Anglų kalbos SP gali būti reiškiamas intranzityviniu veiksmažodžiu, kurio refleksinė reikšmė sintaksiškai apima du veiksmus. Tokiu atveju lietuvių kalbos tarinio atitikmuo turi taip pat intranzityvinį neveikiamosios rūšies veiksmažodį su priešdėliu su- / at- ir sangrąžos dalelytę -si- 
tarp priešdėlio ir šaknies: 
(13) a. Problems concerning the color of garments occur in two areas, namely, colors that run ...
b. Su audinių spalvos problemomis susiduriama dvejose srityse, būtent, kai blunka ... (But., 2004).
(14) a. It is therefore necessary to consider on–board switching. 
b. Todėl yra būtina atsižvelgti į skirstymą pulte (Pac., 2003). 

Savaiminis veiksmas, nukreiptas į objektą, anglų kalboje gali būti reiškiamas (in)tranzityviniu neveikiamosios rūšies veiksmažodžio forma (SP) be refleksinio įvardžio. Lietuvių kalbos tranzityviniai neveikiamosios rūšies veiksmažodžiai dar vadinami kvazi – pasyviniais7, turinčiais sangrąžinę formą:
(15) a. The rich variety of interactions can be handled cleanly ... 
b. Galima be vargo susitvarkyti su gausia sąveikų įvairove ... (Pac., 2003).

Kai kurie lietuvių kalbos intranzityviniai veiksmažodžiai iš viso neturi nesangrąžinių 
atitikmenų – vartojamos tik sangrąžinės:
(16) a. Dialogue with the customer helps to visualize forms of organization and corporate identity. 
b. Pokalbis su vartotoju padeda įsivaizduoti organizavimo ir bendro tapatumo formas (Sto., 2003). 
(17) a. What are you working on at the moment? 
b. Kuo jūs užsiimate šiuo metu? (Sto., 2003)
Leksinis ar gramatinis refleksyvo elementas, kuri siejamas su SP veiksmažodžiu, formuoja sakinį, lemdamas sakinio reikšmę. Refleksyvo realizavimas grindžiamas anglų kalbos SP, reiškiamu veiksmažodžių vidiniais semantiniais tranzityvumo ypatumais, išryškėjančiais sintaksiškai, o lietuvių kalboje tarinys, reiškiamas (in)tranzityvinių veiksmažodžių sugramatintomis darybinėmis formomis, svarbios sintaksei ir semantinei sakinio interpretacijai. Savaiminis procesas suvokiamas pagal santykį su objektu semantiškai. Jis morfosintaksiškai žymimas tarinį reiškiančiomis aktyviųjų tranzityviųjų veiksmažodžių formomis. 

_______________________

7Tai ypatingas lietuvių kalbos sangrąžos atvejis su kvazi–pasyviniais veiksmažodžiais, kai subjektas ir objektas sutampa ir sangrąžos negalima suvokti. Tačiau forma, turinti įvykio veikslo reikšmę, tik salygiškai laikoma savaiminiu procesu – procesas vyksta savaime ir nėra pasyvinis (Morkūnas, 1999: 214). 
4. ANGLŲ KALBOS SINTAKSINIŲ PREDIKATŲ TIPAI IR

LIETUVIŲ KALBOS SUDĖTINIAI TARINIAI

Anglų kalbos sintaksinių predikatų struktūriniai tipai su veiksmažodiniu komponentu sudaromi iš asmenuojamųjų veiksmažodžių ir su papildymu einančia bendratimi P(vf + inf. / gerund.), pvz., Individual stores t r y to add value by offering product demonstrations. We consider h a v i n g the design process viewed as a sequence of steps. 
Anglų kalbos sintaksinių predikatų struktūriniai tipai su vardažodiniu komponentu sudaromi iš jungties ir vardažodžio einančiu predikatyvu P(copula + predicat.[Adj. / N]), pvz., Currently, the temporary regulations for the requirements of total phosphorus are v a l i d at the plant.
Pirmojo paminėto SP tipo sandarą su asmenuojamaisiais veiksmažodžiais ir veiksmažodiniu dėmeniu P(vf + inf. / gerund.) atitinka lietuvių kalbos suvestiniai (sudėtiniai) arba veiksmažodiniai tariniai, sudaromi iš asmenuojamųjų veiksmažodžių (kaip pagalbine dalimi) su prasmine tarinio dalimi (papildymu) einančia bendratimi ar dalyviu. Antrojo SP tipo sandarą su jungtimi ir vardažodiniu dėmeniu P(copula + predicat.[N / Adj.]) atitinka sudėtiniai vardažodiniai tariniai, sudaromi iš jungties su daiktavardžiu ar būdvardžiu einančiais predikatyvu, t.y. vardine tarinio dalimi. 
Žinoma, kad anglų kalbos minėti papildymai gramatiškai ir semantiškai glaudžiai siejami su pagrindiniu asmenuojamuoju veiksmažodžiu ir drauge sudaro sakinio branduolio struktūros pagrindą. Būdingiausius anglų kalbos sintaksinių predikatų struktūrinius tipus sudaro tranzityvinio veiksmažodžio asmenuojamosios formos su papildančia bendratimi ar gerundijumi. Papildymas siejamas su sintaksiniu vienetu veiksmažodžio frazėje ir vadinamas redukuotu (reduced complement) kaip neturintis savarankiškumo. Anglų kalbos redukuotu papildymu eina bendratis (su dalelyte to arba be dalelytės to) ir gerundijaus forma: šios neasmenuojamosios veiksmažodžio formos neturi akivaizdaus veiksnio (McCawley, 1995: 1327–1328). Smulkiau jie skirstomi pagal veiksmažodžių semantiką. 
Pagal išplėstąjį verbocentrinį požiūrį, anglų kalbos SP tipas reiškiamas tranzityviniu veiksmažodžiu ir siejamas su papildymu (t. y. tiesioginiu papildiniu, netiesioginiu papildiniu, veiksnio papildymu – kaip aukščiau minėta, šių terminų buvo atsisakyta), kuris įtraukiamas į gramatinį predikatą ir priskiriamas prie centrinių sakinio dėmėnų. Funkciniu požiūriu, papildymas yra sakinio elementas, kuris lemia veiksmą ar užbaigia tvirtinimą su reiškiamu veiksmažodžiu (Bryant, 1945. In: Iofik et al., 1981: 138). Papildymai gali eiti sakinyje (išskyrus veiksnį) tiesioginiu papildymu (giminiškai artimu papildiniui), refleksyvo papildymu, objektiniu papildymu, predikatyvu einančiu daiktavardžiu, būdvardžiu ir neveikiamosios rūšies veiksmažodžio tiesioginiu papildymu (Iofik et al., 1981: 139).
Daugelis anglų kalbos tyrėjų (Quirk et al., 1982: 20–23; Huddleston, Pullum, 2002: 251–266) papildymą panašiai sieja su tariniu. Anot J. Baiby, veiksmažodžiai, sintaksiškai sudarydami sakinio centrą, nustato vaidmenų santykius su daiktavardžio fraze ir lemia SP tipą morfologiniu lygmeniu (laikas, nuosaka, rūšis, veikslas, taip pat derinimas) (Bybee, 2000: 794). Manoma, kad anglų kalbos predikatui priskiriami įvairūs žodžių junginiai, turintys subjektinių, objektinių ir adverbalinių ar kitų papildymų, siejamų su tranzityviniu veiksmažodžiu. Tuomet SP klasifikuojami pagal veiksmažodžių tipus – su jungtimi (kopuliatyvinius) ar nepilnos predikacijos, intranzityvinius (su užbaigta predikacija) ir tranzityvinius (Valeika, Buitkienė, 2006: 188–189). Tokius anglų kalbos papildymus gali sudaryti du predikatyvų tipai: subjekto predikatyvas ir objekto predikatyvas (Biber et al., 2007: 47). Gramatiškai predikato papildymas apibrėžiamas kaip SP struktūros papildomas dėmuo, reiškiamas veiksmažodžiu ar vardažodžiu. Sintaksiškai predikato papildymai funkcionuoja kaip potencialūs predikatoriai (Huddleston, Pullum, 2002: 252–253). (VP dalis – tai plati sąvoka). Taigi anglų kalbos tyrimuose siauriau ar plačiau gali būti suprantamos naujausios analitiškai sudaromų SP tipų klasifikacijos, kurios paprastai siejamos su tranzityvinių veiksmažodžių tipais ir semantika.

Lietuvių kalboje sudėtinių tarinių ribos ir struktūrinės bei semantinės ypatybės taip pat nevienodai aiškinamos. Kaip minėta (žr. 2.1.), vieni lietuvių kalbininkai (Balkevičius, 1963: 74) pagal raišką sudėtinius tarinius skirsto į sudėtinius veiksmažodinius ir sudėtinius vardažodinius, atskirai nurodydami ir ypatingos sandaros sudurtinius tarinius. Kiti lietuvių kalbininkai (Ulvydas, red., 1976: 306; Sirtautas, Grenda, 1988: 61; Pažūsis et al., 2004: 314) sudėtinius tarinius skirsto į suvestinius, sudurtinius ir mišriuosius. Dabartinėje lietuvių kalbotyroje pabrėžiami tarinio tiesioginiai ryšiai su į sakinio branduolį traukiamu veiksniu ir papildiniu, taip pat čia priskiriamas tarininis pažyminys. Tradicinėje lietuvių kalbos gramatikoje sudėtiniai tariniai aptariami pagal struktūrinį tipą, morfosintaksinę raišką ir santykius tarp dėmenų. Sudėtinio tarinio tipo pirmasis dėmuo, t. y. asmenuojamasis veiksmažodis, sintaksiškai tariniui yra svarbiausias, nes jis turi sakinio predikacijos (laiko, nuosakos, asmens) rodiklius, o antrasis dėmuo svarbesnis tarinio semantikai, jo turiniui. Sudėtinį tarinio tipą (turiu eiti) reikia skirti nuo samplaikinio (ėjau ėjau), kurio abiem komponentams būdingas sąlygiškas savarankiškumas (Sirtautas, Grenda, 1988: 67). V. Labutis sudėtinius tarinius skirsto pagal raišką ir sandarą (į sudurtinį ir suvestinį), dar aptaria ir sudėtingos struktūros sudurtinius tarinius. Sudėtingosios struktūros suvestinių tarinių tipai reiškiami asmenuojamaisiais veiksmažodžiais su dviem / trimis bendratimis. Suvestinio tarinio tipas sudaromas su dviem bendratimis, kai antroji bendratis prijungta prie pirmosios. Bendratys priklauso tiems veiksmažodžiams, kurie gali eiti suvestinio tarinio pagalbine dalimi (2002: 231, 236–237). Remiantis lietuvių kalbos gramatikose pateiktais aprašais, sudėtinio tarinio tipą gali sudaryti dvi savarankiškos (arba pusiau savarankiškos) sintagminiu ryšiu susietos žodžių formos, kuriomis pasakomi du požymiai, sublokuoti vienai sintaksinei funkcijai. Pirmąja iš tų dalių eina ne visai savarankiško veiksmažodžio forma, kurios paskirtis – orientuoti tarinio požymį pagal kalbėjimo aktą, o antrąją dalį sudaro tam tikro savarankiško žodžio forma, įvardijanti patį tarinio požymį. Kai kurių lietuvių kalbininkų (V. Sirtautas, Č. Grenda, V. Labutis) požiūris skiriasi, nustatant sudėtinio tarinio tipą (ypač nuomonės skiriasi dėl analitinio tarinio tipo, žr. 2.2.), be to, kitaip žvelgia į tarinio ir jo papildinių ar aplinkybių santykius. Sudėtinį tarinio tipą sudaro analitinės (perifrastinės) veiksmažodžio laikų formos su dalyvių junginiais ir pagalbinio veiksmažodžio būti asmenuojamomis formomis1. Žinoma, kad sudėtinio tarinio tipą struktūriškai sudarančios sudurtinės veiksmažodžio formos pagal sandarą yra sintaksinės konstrukcijos (Ambrazas, red., 1996: 346–353, Ambrazas, 1999. In: Morkūnas, 1999: 606).
Lietuvių kalbos sudėtinių tarinių tipai skiriami pagal sandarą į suvestinius, arba veiksmažodinius, ir sudurtinius, arba sudėtinius vardažodinius. Vadinamieji sudėtingos struktūros arba mišrieji tarinių tipai yra lygiaverčiai suvestiniams ar sudurtiniams tariniams, todėl mišrusis tarinio tipas laikomas suvestinio arba sudurtinio tarinio sudėtingesne atmaina (pagal tai, ar jų dėmuo bendratis ar vardažodis).

Taigi anglų kalbos SP tipą, sudaromą analitiškai su asmenuojamuoju veiksmažodžiu ir papildymu einančia bendratimi – P(vf + inf.), gali atitikti lietuvių kalbos sudėtinis arba veiksmažodinis tarinio tipas, sudaromas taip pat su asmenuojamuoju veiksmažodžiu ir bendratimi (žr. 4.1.) arba dalyviu:

(1) a. These facilities help to organize numerous seminars and scientific conferences. 
b. Šie patogumai padeda organizuoti daugybę seminarų ir mokslinių konferencijų (Bar., 2003).
(2) a. Ships and long-distance trains do not stop travelling for the night ...
b. Laivai ir ilgų distancijų traukiniai naktį taip pat nenustoja keliavę … (Pac., 2003).
Galima sugretinti anglų kalbos SP tipą, analitiškai sudarytą su pagalbiniu asmenuojamuoju veiksmažodžiu be ir būdvardėjančiu dalyviu2 ir papildymu einančia bendratimi – P(be + past particip. + inf.) (atitinka anglų kalbos sakinį su priežasties konstrukcija), su lietuvių kalbos sudėtiniu tariniu, kurį gali atitikti struktūros tipas, sudarytas su asmenuojamuoju veiksmažodžiu ir būtojo laiko veikiamosios rūšies dalyviu – P(vf + būt.l. dalyvis, kad ...). Suvestiniam tariniui nepriskiriami dalyviai, kurie nepakeičiami bendratimi – tai sudurtiniai tariniai:
____________________________
1Tradicinės gramatikos darbuose, atsižvelgus į tarinio gramatinę formą, tarinys vadinamas vardažodiniu, jei jį sudaro vardažodžių, kai kurių prieveiksmių junginiai su pagalbinių veiksmažodžių asmenuojamosiomis formomis. Į daugelio sakinių sintaksinį branduolį įeina tiesioginis papildinys (Ambrazas, red., 1996: 502). 
2Lietuvių kalboje pagal sandarą vardažodinį tarinį gali atitikti veiksmažodžio būti formų junginiai su veikiamaisiais ir neveikiamaisiais dalyviais, sudarantys vadinamuosius sudėtinius laikus, pvz: esu nešęs, buvome apgauti. Tačiau pagal reikšmę jie sutampa su vientisinėmis laikų formomis, pvz: nešu – esu nešęs, nešiau – esu nešęs, buvau nešęs, buvau nešamas) ir įeina į veiksmažodžio laikų bei nuosakų sistemą, todėl juos linkstama skirti prie veiksmažodinių tarinių (Ambrazas, 1999. In: Morkūnas, 1999: 630).

(3) a. We were surprised to find that the façade was still in place right up to the front corner elements. 

b. Mes labai nustebome pamatę, kad fasadas vis dar buvo toje pačioje vietoje (Sto., 2003). 

Anglų kalbos SP tipą su jungtimi be ir daiktavardžiu, būdvardžiu ar jų fraze gali atitikti lietuvių kalbos sudėtinis vardažodinis tarinys, sudaromas su jungtimi ir predikatyvu einančiu vardažodžiu, kuris gali būti pakeičiamas daiktavardžio ar būdvardžio fraze (žr. 4.2.): 

(4) a. The designer is an expert experienced in designing and improving warehouses. 
b. Projektuotojas yra sandėlių projektavimo ir tobulinimo specialistas (Pac., 2003). 

(5) a. This method of describing components is convenient ... 
b. Šis komponentų aprašymo būdas (yra) patogus ... (Mik., 2003).
Anglų kalbos SP modelis gali būti sudaromas su veiksmažodžiu ir su būdvardėjančiu dalyviu – P(vf + past particip). Lietuvių kalbos tokia konstrukcija priskiriama sudėtiniam tarinio tipui su tarininiu pažyminiu3:
(6) a. Keep container closed! 
b. Tarą su medžiaga laikykite uždarytą! (Lel., 2003).
c. [Gali būti: Tarą su medžiaga laikykite uždarą!]
Sudėtingos analitinės struktūros anglų kalbos SP tipą P(mod. v. + be + NP) gali atitikti lietuvių kalbos mišrusis tarinys, kuris gali būti laikomas suvestinio arba sudurtinio tarinio sudėtingesne atmaina:

(7) a. The sight should also be a final assembly plant with good logistics. 
b. Ši vieta turėtų būti galutinis surinkimo vieta, turinti pervežimo ir tiekimo techniką (Sto., 2003).
V. Labutis teigia, kad „pagal vieną požymį abu (ar keli) dėmenys priklauso tarinio modeliui, o pagal kitą – pirmasis dėmuo aiškiai atlieka tarinio funkciją, o antrasis – lyg ir kitos sakinio dalies (papildinio, pažyminio, aplinkybės)“ (2002: 248–252).
Taigi anglų kalbos analitinės struktūros SP tipą gali sudaryti asmenuojamieji veiksmažodžiai su papildymu ir jungtis su daiktavardžiu ar būdvardžiu. Lietuvių kalbos sudėtinių tarinių pakopa skirstoma į suvestinių veiksmažodinių tarinių tipą ir į sudurtinių vardažodinių tarinių tipą.
Anglų kalbos gramatikose analitinės struktūros SP tipai nėra skirstomi taip, kaip lietuvių kalbos gramatikose. Tai sudaro sunkumų gretinant abiejų kalbų SP tipus. Anglų ir lietuvių kalbų SP tipus sudarantys tranzityviniai veiksmažodžiai, kurie grupuojami pagal semantiką kaip ypatingi žodžiai, gali lemti jungimąsi su kitais žodžiais ir sudaryti sudėtines konstrukcijas. 
Toliau šiame darbe apžvelgiami sudėtingųjų SP tipai ir jų tipiškų atvejų struktūra, raiška ir realizavimas anglų ir lietuvių kalbų techniniuose tekstuose.
________________________

3Tradicinėje gramatikoje tarinio vardažodinis elementas tapatinamas su predikatyvu, jam priskiriami ir savarankišką reikšmę turintys žodžiai, einantys tarininiu pažyminiu (Ambrazas, 1999. In: Morkūnas, 1999: 630–631). 
4.1. Sintaksinių predikatų struktūriniai tipai su veiksmažodiniu dėmeniu 
Anglų kalbos analitinės struktūros SP tipą sudaro pagrindinis asmenuojamasis veiksmažodis su kito veiksmažodžio tipo papildymais. Būdingiausi į tokią SP tipo struktūrą įeinantys papildymai reiškiami bendratimi ar gerundijumi. SP reiškiamas veiksmažodžio forma, kuri gali turėti du papildymus, tuomet lietuvių kalboje susidaro sudėtingos struktūros suvestinio tarinio tipas. Anglų kalbos SP papildymo raiška ir sandara priklauso nuo pagrindinio asmenuojamojo veiksmažodžio poklasio. 

Anglų kalbos SP tipą sudaro asmenuojamasis veiksmažodis ir bendratimi ar gerundijumi einantys papildymai. Tokio SP tipo dėmenys yra nelygiaverčiai reikšmės ir struktūros atžvilgiu: tranzityvinis asmenuojamasis veiksmažodis yra pagrindinis dėmuo, predikatiniu ryšiu siejamas su gramatiniu veiksniu ir morfosintaksiškai rodantis skaičių, asmenį, o jei pagrindinis dėmuo reiškiamas gerundijumi rodantis ne tik veikslą, bet ir veiksmą, susijusį su praeitimi, pvz., I vaguely r e m e m b e r hearing him come in (ž.) (Hornby et al., 2000: 1076). Antrasis konstrukcijos komponentas – bendratis, kuri gali būti nukreipta į subjektą, pvz., Cars m u s t not park in front of the entrance (ž.) (ibid, 2000: 838). 
Analitiškai sudaromas anglų kalbos SP tipas gali turėti ir įvardžio datyvu reiškiamą netiesioginį papildinį, įsiterpusį tarp tranzityvinio asmenuojamojo veiksmažodžio ir bendraties ir nukreiptą į objektą, pvz., I s a w him put the key in his pocket (ž.) (Hornby et al., 2000: 1136). Anglų kalbos veiksmažodžiai1 taip pat gali sudaryti konstrukcijas su neasmenuojamuoju veiksmažodžiu, kuris eina papildymu, pvz., Mary a p p e a r s to have left an hour ago. (McCawley, 1995: 1328). Pagalbiniai veiksmažodžiai gali būti aiškinami pagal individualias pagalbinių veiksmažodžių savybes morfologijos, sintaksės ir semantikos požiūriu.

R. Hadlestonas ir G. Pulemas gramatikos tyrimuose aptaria predikato tipą, sudaromą su jungtimi ir veiksmažodiniu dėmeniu, kuris reiškiamas neasmenuojamaisiais veiksmažodžiais – bendratimi arba gerundijumi / dalyviu. Veiksmažodžio konstrukcijoje (complex construction) jungtis, išreikšta siejančiuoju veiksmažodžiu (catenative verb), jungia veiksmažodinį papildymą (Huddleston, Pullum, 2002: 1227). Remdamiesi tokiais veiksmažodžiais – jungtimis, t. y., siejančiais katenatyvais ir neasmenuojamųjų veiksmažodžių forma (bendratis ar gerundijus / dalyvis), ir jų tipu bei semantika, kalbininkai skirsto tokias veiksmažodžių konstrukcijas į kelias grupes: į paprastųjų (simple) konstrukcijų grupę, pvz., She m a y know the answer, He i n t e n d s to leave at six (ibid, 2002: 1225), I p r o p o s e to tell (telling) her. We a v o i d e d being seen 
________________________

1Remiantis R. Trasku, veiksmažodžio frazėje veiksmažodis vadinamas aukštesnio rango (raising) dėmeniu, kai gramatinis veiksnys atitinka loginį subjektą (1997: 181). 
(ibid, 2002: 1228); mišriųjų konstrukcijų grupę, pvz., My hair n e e d s cutting. I n e e d my hair cutting (ibid, 2002: 1231), I r e m e m b e r buying it (ibid, 2002: 1232), He a s k e d me to see him (ibid, 2002: 1229); konstrukcijų grupę su papildiniu, pvz., She u r g e d me to go. They m a d e us feel guilty (Huddleston, Pullum, 2002: 1233, 1234). 
Ryšio pobūdį ir kryptį lietuvių kalbos gramatikos aiškina kitaip nei anglų kalbos gramatikos. Lietuvių kalbos suvestinio tarinio tipą atitinka anglų kalbos SP, sudaromas iš konstrukcijų ir kitų veiksmažodinių dėmenų (bendraties, gerundijaus). Tos konstrukcijos skirstomos į du pagrindinius tipus su pagalbiniais modaliniais ir su veiksmažodžiais2, kurių asmenuojamoji forma turi aiškią atskirą leksinę reikšmę. Tas veiksmažodžių klases skiria ne tik morfologinė sandara, bet ir skirtinga vieta sakinyje. Manoma, kad kiekvieno pagalbinio modalinio arba reikšminio leksinio veiksmažodžio asmenuojamoji forma lemia visos veiksmažodinės konstrukcijos formą. Asmenuojamieji veiksmažodžiai turi gramatines formas ir rodiklius, žyminčius laiką, nuosaką, rūšį, asmenį ir skaičių, nors tai būdinga ne visiems modaliniams veiksmažodžiams. 

Lietuvių kalboje iš veiksmažodžių sudaromas sudėtinis tarinys dažniausiai vadinamas suvestiniu tariniu, kurio modelis apima veiksmažodžio asmenuojamąją formą ir bendratį ar ją atstojantį dalyvį. Anot V. Labučio, į suvestinio tarinio tipą įeinanti pagalbinio veiksmažodžio asmenuojamoji forma rodo, kad bendratimi ar ją atstojančia kita neasmenuojamaja forma pasakytas veiksminis požymis tariniu virsta tik blokuojamas su jo fazės, modalinės ar panašios būsenos nurodymu. Ryšys tarp dėmenų yra sudėtinio tarinio viduje. Suvestiniu tariniu reiškiamo požymio esmę pasako antroji šio tarinio dalis – bendratis arba ją atstojąs dalyvis, o asmenuojamoji forma tik koreguoja ar papildo leksiniu modaliniu elementu tą veiksminį požymį. Tad bendratis ar ją atstojąs dalyvis vadinamas prasmine suvestinio tarinio dalimi, o asmenuojamoji forma – pagalbine dalimi. Pagalbinė suvestinio tarinio dalis prisišlieja (prisitraukia) prasmine dalimi einančią neasmenuojamąją formą ir atlieka dvi funkcijas: leksiškai koreguoja ir papildo prasmine dalimi pasakomą veiksminį požymį. Pagalbine suvestinio tarinio modelio dalimi gali eiti veiksmažodžių3 asmenuojamosios formos, kurios semantiškai papildo kitą veiksmą. Suvestinio, arba veiksmažodinio, tarinio asmenuojamųjų formų vaidmuo lietuvių kalbos gramatikos darbuose suprantamas nevienodai (Labutis, 2002: 322).

Ir lietuvių kalbos suvestiniai tarinių tipai detaliau skirstomi pagal asmenuojamąjį tarinio modelio dėmenį į modalinių veiksmažodžių grupę su bendratimi, pvz., Operatorius g a l i 
________________________

2Anglų kalbos predikato modelis ([VP4B] vi+to+inf./gerund) (Hornby, 1976: 34) sudaromas su asmenuojamuoju tranzityviniu veiksmažodžiu ir bendratimi arba gerundijumi, gali atitikti lietuvių kalbos suvestinius tarinius su faziniais veiksmažodžiais. Remiantis anglų kalbos gramatikų darbais (Huddleston, Pullum, 2002: 104; Azar, 1989(a): 168–169; Thomson, Martinet, 1986: 235–255), leksinis asmenuojamasis veiksmažodis yra pagrindinis dėmuo konstrukcijoje, o bendratis arba gerundijus, neasmenuojamosios veiksmažodžių formos, yra predikato konstrukcijos dėmenys. 
3Lietuvių kalboje, atsižvelgiant į tarinio gramatinę formą, tariniai gali būti laikomi veiksmažodiniais, kai jų pagrindą sudaro savarankiškos reikšmės veiksmažodžių asmenuojamosios formos (Ambrazas, red., 1996: 497). 
reguliuoti automatą. Į fazinių veiksmažodžių grupę su bendratimi, pvz., Jūs p r a d ė j o t e dirbti kartu su kitais. Į vidinės subjektyvios būsenos veiksmažodžių grupę su bendratimi, pvz., Tokios diskusijos p a d e d a aiškiai išreikšti mintis (Sto., 2003). 
Pagalbinė suvestinio tarinio dalis gali būti sugramatinta ir reiškiama sudurtiniu laiku ar analitine neveikiamaja rūšimi. 

Lietuvių kalbos suvestinio tarinio tipą gali sudaryti du vienodai reikšmingi veiksmažodiniai komponentai. Veiksmažodžio bendratis (arba dalyvis) yra veiksmažodinio tarinio prasminė dalis, kuria kalbantysis asmuo atskleidžia teigimo, neigimo ar klausimo loginį turinį, o pagalbinio veiksmažodžio asmenuojamoji forma yra panaši į tarinio jungtį, nes ji rodo veiksnio ir prasminės tarinio dalies predikatyvinius santykius bei jų modalumą. 
Prasmine dalimi gali eiti subjektinė4 bendratis ir jos vietoje vartojamas dalyvis, nukreipti į veikėją. Lietuvių kalboje subjektinė bendratis yra svarbiausias suvestinio tarinio rodiklis, pvz., NATO jau prieš ketverius metus b u v o pradėjusi derinti savo veiklos principus (NATO, 2004: 4). Lietuvių kalboje į suvestinį tarinio tipą įsiterpęs netiesioginis papildinys reiškiamas asmeniniu įvardžio datyvo linksniu – veiksmas nukreiptas į objektą, pvz., Buvo siūlyta UNESCO kultūros ir gamtos paveldo statusą suteikti Solovkų salynui (Bar., 2003). Čia objektinė bendratis gali būti pakeista šalutiniu papildinio sakiniu, pvz., kad būtų suteiktas ... Šitokio skirstymo bus laikomasi analizuojant ir aptariant lietuvių kalbos tarinį.

Tačiau ne visos bendratys eina SP komponentu. Sudėtingą anglų ir lietuvių kalbų SP tipą gali sudaryti tranzityvinis neveikiamosios rūšies veiksmažodis su bendratimi. Bendratis gali eiti tikslo aplinkybe – P(aux. v. [be] + past particip.) + inf.[purpose], pvz., 

(1) a. In some cases the special offices are established to protect the heritage on the local level.

b. Kai kuriais atvejais sukurtos specialios pareigybės paveldui apsaugoti vietos lygmenyje (Bar., 2003). 

c. [Gali būti: ... kad apsaugotų ... ]
Neveikiamosios rūšies anglų kalbos veiksmažodžio design su bendratimi (tikslo aplinkybė) konstrukcija į lietuvių kalbą verčiama vientisiniu tariniu, reiškiamu neveikiamosios rūšies forma:

(2) a. The website is designed to inform the interested users about the project …

b. Interneto svetainė sukurta informuoti besidominčius vartotojus apie projektą ... (Mik., 2003).
Ir lietuvių kalboje bendratis taip pat gali eiti ir tikslo aplinkybe (išėjo grybauti) (Sirtautas, Grenda, 1988: 81 – 82). 
Remiantis tipologiniais ir diachroniniais duomenimis, bendratis buvo išvesta iš lokatyvinio elemento su veiksmažodžio konstrukcija – tai tikslo aplinkybė (I went to see him) (Haspelmath, 
________________________

4Lietuvių kalbos suvestinio tarinio bendratis, žyminti tą patį veikėją kaip ir pagalbinis veiksmažodis, vadinama subjektine bedratimi. Bendratis gali žymėti ir ne to paties veikėjo veiksmą – tokia bendratis laikoma papildiniu, tačiau ši bendratis turi tarinio bruožų. kalbos (Sirtautas, Grenda, 1988; 81–82; Balkevičius, 1963: 96–106).
1991; Bybee et al., 1994. In: Bybee, 2000: 799). 
Remiantis V. Labučio tyrinėjimais (2002: 236), suvestinio tarinio tipą gali sudaryti trijų ar keturių žodžių formos, atliekančios vieną funkciją. Prasmine tokio tarinio dalimi laikoma paskutinė bendratis, o kitos formos yra sudėtingos struktūros pagalbinė tarinio dalis, pvz., Architektūros raison d’etre greičiau turi padėti į v e i k t i nei parodyti nepageidaujamas situacijas (Sto., 2003). 
Šiame darbe laikomasi požiūrio, kad ir pagalbiniai, ir modaliniai ar kitokie pagalbiniai veiksmažodžiai semantiškai negali reikalauti papildymų, nors sintaksiškai dominuoja bendratis ar predikatyvas (vardinė tarinio dalis).

Toliau darbe išsamiau aptariama SP struktūrinių tipų būdingiausia struktūra, raiška ir realizavimas anglų ir lietuvių kalbų techniniuose tekstuose.
4.1.1. SP struktūriniai tipai su modaliniais veiksmažodžiais ir jų realizavimas 

Anglų kalbos analitinės struktūros SP tipams ypač būdingi tranzityviniai veiksmažodžiai, sudaryti su modaliniais pagalbiniais veiksmažodžiais (can, may, will, shall, would, should, must, have to, ought to, be, need, dare) ir nuo jų priklausoma bendratimi (can drive, will build, have to analize, ought to change, is to help, need not go ir pan.). 
Anglų kalbos modaliniai veiksmažodžiai, pvz., can, must, may, will, shall neturi tam tikrų veiksmažodžio sistemai būdingų formų – neturi bendraties dalelytės to, gerundijaus / dalyvio fleksijos -ing, būtojo laiko dalyvio formos (must). R. Hadlestonas ir G. Pulemas (2002: 84, 106) pažymi, kad bendraties dalelytė to nėra veiksmažodžio dalis, ir morfologiškai bendračiai nebūtina, tačiau ji yra atskiras sintaksinis žodelis. Anot J. Baiby (2000: 799), bendratis neturi morfologinių rodiklių, žyminčių asmenį, skaičių, derinimą. Tačiau yra ir modalinių pagalbinių veiksmažodžių, pvz, have, be, kurie gali turėti bendraties dalelyte to, esamojo laiko vienaskaitos 3 asm. formą su fleksija -s, gerundijaus / dalyvio fleksiją -ing, būtojo laiko dalyvio formas (Huddleston, Pullum, 2002: 75, 85). Sintaksinės savybės, pagal kurias atskiriami pagalbiniai modaliniai veiksmažodžiai nuo leksinių, lemiamos pagalbinių modalinių veiksmažodžių semantikos (ibid, 2002: 92). Veiksmažodžių sintaksines savybes gali lemti jų leksinė reikšmė, o veiksmažodžių sintaksinių savybių gramatinimą lemia morfologija (Bybee, 2000: 806).
Anglų kalbos modalinių veiksmažodžių klasė skiriasi nuo kitų veiksmažodžių ne tik morfologine sandara ir išskirtine sintaksine vieta sakinyje, bet ir modalinėmis reikšmėmis: galimybės, gebėjimo, būtinumo, leidimo, privalėjimo, troškimo, valingumo ir kt. (possibility, ability, necessity, obligation, permission, probability, desire, willingness, volition, certainty, prediction).
Remiantis V. Labučio gramatikos darbais, lietuvių kalboje modalinių veiksmažodžių kiekis 
nėra toks apibrėžtas, bet daugelis lietuvių kalbininkų, remdamiesi jų semantiniu ir funkciniu struktūriniu vaidmeniu tarinio struktūroje, tradiciškai pirmenybę teikia bendračiai, dalyviui ar kitokiai prasminei daliai (1981: 56; 2002: 234). 
Lietuvių kalbos suvestinio tarinio tipas taip pat gali būti sudaromas su modaliniais veiksmažodžiais, pvz., galėti, reikėti, privalėti, tekti, turėti ir pan., rodančiais, pvz., galimybę, reikiamybę, būtinybę ir pan. reikšmes, tačiau nėra tokie ryškūs pagalbiniai veiksmažodžiai kaip anglų kalboje. Nuo jų bendratis tiesiogiai nepriklauso – sakinyje bendratis eina prasminiu suvestinio tarinio dėmeniu. Tačiau lietuvių kalbos modaliniai veiksmažodžiai turi visas gramatines formas ir rodiklius, žyminčius laiką, nuosaką, rūšį, asmenį ir skaičių (galiu valdyti, turi analizuoti, reikėtų aptarnauti, privalėjo keisti, turės padėti, nereikia eiti ir pan.). Ne visi lietuvių kalbos modaliniai veiksmažodžiai laikomi tranzityviniais įprastine šios sąvokos reikšme.
Kaip jau minėta, specifinio pobūdžio techninio tipo anglų kalbos tekstuose, ypač instrukcijose, gausiai vartojami SP, kurių struktūrą sudaro įvairios modalinių veiksmažodžių konstrukcijos. 
Daugelis anglų kalbos pagalbinių modalinių veiksmažodžių neturi asmens rodiklių (can), tačiau žymi gebėjimo reikšmę, gramatiškai nėra derinami su veiksniu ir turi būti papildomos kito veiksmažodžio bendratimi. Taip sudaromos savitos žodžių grupės su bendratimi, kurios dažnai laikomos analitinėmis veiksmažodžių formomis P(mod. v. [can] + inf.):

(1) a. Only then, you can win people over. 
b. Tik tada (jūs) galite įgyti žmonių pritarimą (Sto., 2003).
Tokie lietuvių kalbos modaliniai veiksmažodžiai derinami su veiksniu pagal skaičių ir asmenį, o pateiktajame lietuvių kalbos sakinyje veiksnys (jūs) numanomas.
Anglų kalbos SP tipą P(mod. v. [can] + inf.[start] + gerund.) sudarantys modaliniai veiksmažodžiai taip pat gali būti papildomi kito veiksmažodžio bendratimi ir gerundijaus forma, kuri verčiama į lietuvių kalbą bendratimi:

(2) a. The handle can start spinning dangerously backwards. 
b. Rankena gali pradėti suktis atgal, sukeldama pavojų (Gir., 2003). 
Anglų kalbos modaliniai veiksmažodžiai, įeinantys į SP tipą su neveikiamąja rūšimi P(mod. v. [can] + be + past particip.) interpretuojami kaip pagalbiniai veiksmažodžiai:

(3) a. However, within the borders of protected area there can be found the other categories of lands. 
b. Tačiau pačiose saugomose zonose gali būti skiriamos žemės ūkio kategorijos (Bar., 2003).
Lietuvių kalbos tarinys su modalinę reikšmę turinčiu veiksmažodžiu ir neveikiamosios rūšies dalyviu derinamas su veiksniu skaičiumi, asmeniu ir gimine.
Predikatyvu gali eiti anglų kalbos būdvardis ir sudaryti anglų kalbos SP analitinį tipą P(mod. 
v. [can] + copula [inf.] + gerund.). Tokią struktūrą gali atitikti lietuvių kalbos veiksmažodinis tarinys – čia predikatyvu eina būdvardis:

(4) a. The term NATO forces can be misleading. 
b. Sąvoka „NATO pajėgos" gali būti klaidinga (NATO, 2004: 15).
Dar vienas anglų kalbos SP tipas P(mod. v. [can] + S + inf)? sudaromas su modaliniu veiksmažodžiu1, kuris gali būti vartojamas kaip pagalbinis, sudarant klausimo formą inversijos būdu: 
(5) a. How can we change industrial processes to be important to a human dimension? 
b. Kaip galima pramonės procesus pakeisti, kad jie būtų svarbūs žmogui? (Sto., 2003)
Gebėjimo reikšmę turi anglų kalbos analitinis SP junginys, sudarytas su pagalbiniu veiksmažodžiu – P(mod. v. [be able to] + inf.). Toks SP atitinka lietuvių kalbos suvestinį tarinį: 

(6) a. We were able to see from old photographs that a rhombic pattern of brickwork had been used. 
b. Iš senų nuotraukų galėjome matyti, kad plytų mūrinys buvo rombo formos (Sto., 2003). 
Anglų kalbos pagalbinis veiksmažodis have su bendratimi, įeinantis į SP, laikomas modaliniu. Jis turi „vidinio privalėjimo ir autoriteto“ reikšmę1. Anglų kalbos SP struktūrojeP(mod. v. [have] + inf) jis turi paprastųjų veiksmažodžių gramatines formas: 
(7) a. Museum – reserve has to limit the local administration and economic activity of the population 
according to the requirements of historic-cultural heritage protection. 
b. Remiantis istorijos ir kultūros paveldo apsaugos reikalavimais muziejus – rezervatas turi apriboti vietos administracijos ir gyventojų ekonominę veiklą (Bar., 2003).
(8) a. You have to have courage for something of that magnitude. 
b. Reikia turėti drąsos pastatyti kažką tokį didelį (Sto., 2003). 
Anglų kalbos tranzityvinio veiksmažodžio have to neigimo (ir klausimo) forma tradiciškai sudaroma su pagalbiniu do – P(aux. v. [do] + not + have + inf. [to be] + past particip.), o lietuvių kalboje šią konstrukciją atitinka suvestinis tarinys su morfologizuotu neiginiu:
(9) a. In our view, it does not have dogmatically to be precluded the modern aspects …
b. Mūsų požiūriu, neturi būti dogmatiškai vengiama modernių dalykų … (Sto., 2003). 
Anglų kalbos SP tipą gali sudaryti modalinis veiksmažodis su neveikiamosios rūšies prielinksnine gerundijaus fraze – P(mod. v. [must] + be + prepos.gerund.). Lietuvių kalboje ją atitinka suvestinis mišrusis tarinio tipas, reiškiamas modaliniu veiksmažodžiu su bendratimi ir subūdvardėjusiu dalyviu:

________________________

1Anglų kalbos gramatikos darbuose modalinių veiksmažodžių su bendratimi modelius analizavo B. Azar (1989(a): 68–109), A. Thomson, A. Martinet (1986: 134–219, 237). Anglų kalbos modalinius veiksmažodžius su bendratimi aptarė ir lietuvių kalbininkai Č. Rimkus ir J. Sakalauskienė (1999: 156–161); A. Usonienė (2004: 63; 2006: 97–108).

(10) a. All sorts of accessories must be in working order and fulfill requirements for color fastness and 
dimensional stability. 
b. Visų rūšių priedai turi būti nesugedę ir atitikti spalvos atsparumo ir matavimo stabilumo reikalavimus (But.,2004).
Savitą neigiamąją formą P(mod. v. [must] + not + inf.) turi anglų kalbos analitiškai sudaromas SP su modaliniu veiksmažodžiu ir bendratimi, o lietuvių kalboje jį atitinka suvestinis tarinys su morfologizuotu neiginiu:

(11) a. The loop of metal buttons must not rotate around its axis and not pull inside the buttons. 

b. Metalinės sagos kilpa neturi suktis apie savo ašį ir tempti sagos (But.,2004). 
Anglų kalboje daugelio modalinių pagalbinių veiksmažodžių, pvz., shall, preterito forma should gali rodyti tariamąją nuosaką P(mod. v. [should] + inf.). Lietuvių kalboje šią konstrukciją atitinka suvestinis tarinys:

(12) a. The certificate of the landscape should provide an exhaustive representation of the basic parameters 
and state of the object. 
b. Kraštovaizdžio sertifikate turėtų būti išsamiai pateikti objekto pagrindiniai parametrai ir būklė (Bar., 2003).
Veiksmažodžio neiginys gali būti papildytas įvairiais kitais anglų kalbos žodžiais (nobody, nothing, never, none, neither, nor) ar gali būti pakeistas atskira dalelyte no ir eiti prieš sakinio veiksnį P(no[neg.particle] + S + mod. v. [shall] + be + past paticip.), o lietuvių kalboje tarinio neigimą dažniausiai rodo vienas morfologizuotas veiksmažodžio priešdėlis ne- :
(13) a. No source of supply shall be changed without prior written approval from the Engineer. 
b. Be išankstinio inžinieriaus rašytinio sutikimo tiekimo šaltinis negalės būti pakeistas (Mog., 2004). 
Lietuvių kalba turi ir kitų neigiamų žodžių, paprastai neigiančių kitas sakinio dalis: ne visi, ne visada ir kt.
Su anglų kalbos modaliniu veiksmažodžiu may (preterito formą might), kuri turi „leidimo“ ir kitas reikšmes, gali eiti dvi bendratys ir sudaryti specifinius anglų ir lietuvių kalbų SP tipus - P(mod. v. [may] + inf. + inf.):
(14) a. In subsequent years, you may wish to report only on those areas which have been subject to change.
b. Kitais metais jūs galite pageidauti pateikti ataskaitą tik apie tas sritis, kuriose buvo pakitimų (Lel., 2003).
Anglų kalbos SP, reiškiamas modaliniu veiksmažodžiu su bendratimi ir gerundijumi vietoj būtojo laiko dalyvio, rodo tiesioginę nuosaką ir būtojo laiko neveikiamąją rūšį ir gali žymėti praeities abejojamą informacijos pobūdį.
Sudėtingos analitinės struktūros anglų kalbos SP tipą gali sudaryti modalinis veiksmažodis su žodžių junginiu, turinčiu būdvardį ir gerundijų: P(mod. v. [might] + be [copula] + worth + gerund.). Su modaliniu tariamosios nuosakos veiksmažodžiu būtų einanti beasmenė veiksmažodžio forma, reiškiama bevardės giminės būdvardžiu, ir bendratimi – tai specifinis lietuvių kalbos mišrusis suvestinis tarinio tipas (tik toks tarinys gana retas): 
(15) a. Perhaps on multi-storey buildings, it might be worth considering how installation could be 
automated. 
b. Kalbant apie daugiaaukščius pastatus, gal būt būtų verta apsvarstyti kaip jų įrengimas galėtų būti automatizuotas (Sto., 2003). 
Pusiau modalinis ar pagalbinis (semi–modal) gali būti anglų kalbos veiksmažodis need. Kaip pagalbinis modalinis veiksmažodis jis vartojamas su bendratimi be dalelytės to ir sudarant neigimo (ar klausimo) formą – P(semi–modal v. [need] + not + inf.):
(16) a. You need not re-adjust the camber and the track ... 

b. Nebūtina perreguliuoti priekinių ratų išvirtimo bei atstumo tarp ratų ... (Gir., 2003).
Instrukcijose paprastai toks anglų kalbos SP tipas į lietuvių kalbą verčiamas suvestinio tariniu su modalinę reikšmę turinčiu beasmeniu neveikiamosios rūšies dalyviu nebūtina ir bendratimi.

Anglų kalbos pagalbinis modalinis veiksmažodis will, įeinantis į SP tipą, lemia standartinę būsimojo (ateities) laiko ir klausimo formą. Semantiškai jis žymi „reikiamybės nebuvimą“. Veiksmažodis need gali būti paprastas (ordinary) asmenuojamasis veiksmažodis, vartojamas su pagalbiniu veiksmažodžiu sudarant klausimo formą – P(aux. v. [will] + semi–modal v. [need] + inf. + inf.). Lietuvių kalbos būsimojo laiko reikšmės rodiklį turi pagalbinis veiksmažodis, sudarantis suvestinį tarinio tipą:
(17) a. Will you also need to decide which person is best placed to complete this form? 
b. Ar jums taip pat reikės nuspręsti, kuris iš personalo darbuotojų geriausiai užpildys šią formą? (Lel., 2003)
Arba priešingai, anglų kalbos SP tipas P(semi–modal v. [need] + PC[N]), sudarytas su modaliniu veiksmažodžiu ir daiktavardžiu, gali būti verčiamas į lietuvių kalbą ir suvestiniu tariniu, sudaromu iš veiksmažodžio su bendratimi:

(18) a. People need roots. 
b. Žmonėms reikia žinoti savo šaknis (Sto., 2003). 
Remiantis B. Azaros gramatikos darbais (1989(a): 83), anglų kalbos predikato konstrukcija – P(mod. v. [be] + inf.) su modaliniu veiksmažodžiu be ir bendratimi vartojamas tekstuose, kuriuose aprašomi įstatymai, taisyklės, instrukcijos, reikalavimai ir įsakymai, siejami su vilties, lūkesčių, tikimybės bei galimybės reikšmėmis:
(19) a. The purpose of this Act is to protect archaeological and architectural monuments. 
b. Šio akto tikslas yra apsaugoti archeologinius ir architektūrinius paminklus (Bar., 2003).

P(aux. v. [be] + past particip. [authorize] + inf.)
(20) a. The regional management bodies on heritage protection are authorized to veto the commune‘s rigth 
on plans approval. 
b. Regiono administracijos organai yra įgalioti vetuoti komunos teisę priimti projektus paveldo apsaugos klausimais (Bar., 2003).

Tačiau anglų kalbos SP tipas, sudarytas su modaliniu veiksmažodžiu be ir bendratimi – P(mod. v. [be] + inf.), į lietuvių kalbą gali būti verčiamas ir vientisiniu, ir suvestiniu tariniu:

(21) a. The air campaign was to last 78 days. 
b. Karinių oro pajėgų kampanija tęsėsi 78 dienas (NATO, 2004: 17). 

c. [Gali būti: ... turėjo tęstis ...]
Čia modalinio be reikšmė yra artimesnė modalinio must reikšmei.
Anglų kalbos asmenuojamasis tranzityvinis veiksmažodis require (žr. 4.1.3), turintis tik modalinę, bet ne pagalbinę reikšmę, gali sudaryti SP tipą su papildomąja bendratimi – P(vf [require] + inf.). Į lietuvių kalbą jis verčiamas suvestiniu tariniu su modalinės reikšmės veiksmažodžiu ir bendratimi: 
(22) a. The preservation of the cultural landscape in many cases requires to continue or restore the activity 
of traditional economiy.)
b. Daugeliu atveju saugant kultūrinį kraštovaizdį reikia pratęsti arba atkurti veiklą, susijusią su tradicine ekonomika(Bar., 2003).
Anglų kalbos SP tipą - P(copula [be] + necessary + inf.) su jungtimi ir būtinybės ar reikiamybės reikšmę turinčiu būdvardžiu ir bendratimi (žr. 4.2.6.) sakinyje su it kaip fiktyviu veiksniu atitinka lietuvių kalbos beasmenis sakinys su modalinės pakraipos suvestiniu tariniu: 

(23) a. In process of re-nomination it is necessary to consider once more the importance of natural values of 
the archipelago and eventually recognize their significance. 
b. Pakartotinio įvardijimo procese (yra) būtina dar kartą apsvarstyti gamtinių salyno vertybių reikšmę ir pagaliau pripažinti jų svarbą (Bar., 2003).
(24) a.  Simultaneously it is necessary to determine clearly spheres of their competence and responsibilities. 
b. Kartu būtina aiškiai apibrėžti jų kompetencijos ir atsakomybės sferas (Bar., 2003).
(25) a. It is pertinent to note that local population appears to be a carrier of historical information. 
b. Reiktų paminėti, kad vietiniai gyventojai, pasirodo, yra istorinės informacijos nešėjai (Bar., 2003). 
Gretinant anglų kalbos SP, reiškiamą modaliniais pagalbiniais veiksmažodžiais su bendratimi, ir lietuvių kalbos suvestinius tarinius, išryškėja tų tipų skirtumai, susiję su vienos ir kitos kalbos morfosintaksinėmis ir semantinėmis modalinių veiksmažodžių savybėmis. Anglų kalbos modaliniai pagalbiniai veiksmažodžiai, įeinantys į SP tipo sandarą, lemia papildymo, t. y. bendraties, raišką. Lietuvių kalbos modalinę reikšmę turintys asmenuojamieji veiksmažodžiai eina veiksmažodinių tarinių dėmeniu, reikalaujančiu bendraties. Kai kurie anglų kalbos asmenuojamieji veiksmažodžiai nerodo modalumo, tačiau verčiami į lietuvių kalbą kaip veiksmažodžiai rodantys modalumą.
Tipologiškai veiksmažodžio sintaksiniai asmens / skaičiaus / giminės, neigimo, klausimo, 
derinimo, laiko aspekto, nuosakos rodikliai gali būti būdingi anglų ir lietuvių kalbų SP.
4.1.2. SP struktūriniai tipai su faziniais veiksmažodžiais ir jų realizavimas 

Anglų kalba turi SP analitinį tipą, kurį sudaro tranzityviniai veiksmažodžiai, reiškiantys veiksmo pradžią, pabaigą, nebaigtą, nutrauktą veiksmą, veiksmo tęstumą ir kt. (start, begin, delay, continue, stop, finish, quit ir kt.), ir tokių veiksmažodžių papildymai. Tokie papildymai reiškiami bendratimi arba gerundijumi, kurių forma morfosintaksiniu atžvilgiu neatsiejama nuo pagrindinio veiksmažodžio. 

Lietuvių kalbos suvestinių tarinių tipą gali sudaryti speciali fazinių veiksmažodžių grupė (pradėti, imti, baigti, nustoti, liautis, įpusėti, tęsti ir kt.), skirstoma pagal semantiką į reiškiančius veiksmo pradžią, pabaigą, nebaigtą, nutrauktą veiksmą, veiksmo tęstumą. Su jais semantiškai siejama bendratis yra pagrindinis tarinio dėmuo. Fazinę reikšmę turintys veiksmažodžiai vartojami su bendratimis (leksiškai neribojama). 

Anglų kalbos SP tipas (turintis teigimo, klausimo, neigimo struktūras) sudaromas su pagrindiniais veiksmažodžiais, pvz., start, begin, continue, čia vartojama bendratis arba gerundijus pagal reikšmę mažai skiriasi.
Anglų ir lietuvių kalbose vienodą SP tipą gali sudaryti savotiškas veiksmo pradžią reiškiantis asmenuojamasis tranzityvinis veiksmažodis su bendratimi P (vf [started] + inf):

(1) a. Exactly ten years ago you started to launch an architectural magazine. 
b. Lygiai prieš dešimt metų jūs pradėjote leisti žurnalą apie architektūrą (Sto., 2003). 

Klausimo formą sudarantis pagalbinis anglų kalbos veiksmažodis do įtraukiamas į SP su pradžią žyminčiu veiksmažodžiu ir jo papildymu, kuris gali būti reiškiamas gerundijumi – P(aux. v. [do] + S + vf [start] + gerund.)? Gerundijaus forma turi veiksmo tęstinumo reikšmę. Lietuvių kalba čia turi bendratį, nors jos vietoje gali būti pavartotas ir daktavardis:
(2) a. How do you start discussing a project, where does the initial idea come from? 
b. Kaip jūs pradėjote svarstyti projektą, kaip kilo pradinė idėja? (Sto., 2003)
(3) a. At what stage of the process do you begin working together with other specialist designers? 

b. Kokioje veiklos stadijoje jūs pradėjote dirbti kartu su kitais projektuotojais specialistais? (Sto., 2003)
Ir neigimo formą sudarantis pagalbinis anglų kalbos veiksmažodis do su dalelyte not gali įeiti į SP struktūrinį tipą su veiksmažodžiu ir gerundijumi. Čia gerundijaus forma žymi veiksmo nebaigtumą – P(aux. v. [do] + not + inf. [stop] + gerund.) arba gerundijumi su prielinksniu – P(vf [keep] + priel.gerund.). Lietuvių kalba tokiu atveju vartoja būtojo laiko dalyvį dažniau, tačiau galima bendratis:
(4) a. Ships and long-distance trains do not stop travelling for the night; they keep on going. 
b. Laivai ir ilgų distancijų traukiniai naktį taip pat nenustoja keliavę, toliau vyksta nustatytu maršrutu (Pac., 2003).
c. [Gali būti: … nenustoja keliauti … ]
Atliktinė fazinio veiksmažodžio forma su gerundijumi gali sudaryti SP tipą – P(aux. v. [have] + past particip. [begin] + gerund.). Tai specifinis lietuvių kalbos sudėtingesnis suvestinio tarinio tipas: 
(5) a. Although the events of 11 September 2001 were a great shock to the Alliance, NATO had begun 
adapting its working culture to address the changing security environment several years earlier. 
b. Nors 2001 m. rugsėjo 11 d. įvykiai labai sukrėtė Aljansą, NATO, reaguodama į besikeičiančią saugumo aplinką, jau prieš kelerius metus buvo pradėjusi taikyti savo veiklos principus (NATO, 2004: 4). 
Gramatinį būsimąjį laiką sudarantis pagalbinis veiksmažodis gali įeiti į anglų kalbos SP sukito veiksmažodžio neveikiamosios rūšies forma ir bendratimi – P(aux. v. [will] + be + past particip. [stop] + inf.). Toks tipas rodo veiksmo baigtį ateityje:
(6) a. In September 2009 the eighth UKL nitric acid unit will be stopped to operate.
b. 2009 m. rugsėjo mėn. bus nutrauktas eksploatuoti aštuntasis UKL azoto agregatas (Pac., 2003).
Lietuvių kalbje vartojamas suvestinio tarinio tipas, rodantis būsimąjį laiką, neveikiamosios rūšies fazinį veiksmažodį ir bendratį.
Anglų kalbos SP struktūrinį tipą sudarantis tranzityvinis veiksmažodis su bendratimi – P(vf [come] + inf.) į lietuvių kalbą gali būti verčiamas suvestiniu tariniu, nors galimas ir vientisinio tarinio1 vartojimas:
(7) a. A community of craftsmen comes to unite around the monastery.
b. Aplink vienuolyną ima burtis amatininkų bendruomenė (Bar., 2003). 
c. [Gali būti: ... buriasi  ...]
Atliktinę neveikiamosios rūšies anglų kalbos morfologizuotą veiksmažodžio formą – P(aux. v. [have] + past particip. [been] + past particip. [undertake]) gali atitikti lietuvių kalbos 
sudėtingesnės sandaros suvestinis tarinys: 
(8) a. A comprehensive study has been undertaken among German architects of current trends with ...
b. Vokietijos architektai buvo ėmęsi išsamiai analizuoti dabartines tendencijas dėl ... (Sto., 2003). 
Lietuvių kalbos suvestinio tarinio asmenuojamosios formos niekuo nesiskiria nuo vientisinio sudurtinio tarinio, tačiau jų leksinis turinys yra nepakankamas sakinio minčiai iki galo nusakyti. 
Sudėtinį veiksmažodinį tarinį įprasmina ir mintį padaro užbaigtą šalia asmenuojamosios formos 
___________________________
1Remiantis lietuvių kalbininkų gramatikos darbais, lietuvių kalbos sudėtinį veiksmažodinį tarinį sudaro pagalbinis veiksmažodis (reiškiamas grynuoju veiksmažodžiu) ir bendratis. Nors pagalbiniam veiksmažodžiui trūksta savarankiškumo (jis rodo tik veiksmo pradžią, o leksinį turinį rodo bendratis), tačiau tokią konstrukciją galima pakeisti vienu žodžiu (ėmė dainuoti – uždainavo), su kuriuo gali būti siejamas ir papildinys (Sirtautas, Grenda, 1988: 78–79; Pažūsis et al., 2004: 314). 
einanti bendratis arba dalyvis. Sudėtinio veiksmažodinio tarinio asmenuojamoji forma gali būti reiškiama sudurtinėmis veiksmažodžio formomis.
Anglų kalbos tranzityvinis veiksmažodis su bendratimi – P(vf [continue] + inf.) į lietuvių kalbą kartais verčiamas morfologizuotu vientisiniu tariniu su priešdėliu tebe-, rodančiu, kad veiksmas tęsiasi iš anksčiau – P(vf [išlaiko afiks.tebe-]): 
(9) a. It continues to preserve stability throughout the Euro-Atlantic area and is evolving to meet. 
b. Jis tebeišlaiko stabilumą visoje euroatlantinėje erdvėje ir tobulėja, kad galėtų ... (NATO, 2004: 2).
Veiksmažodžio neiginys gali būti papildytas anglų kalbos prieveiksmine dalelyte yet, kuri taip pat turi fazinę nepradėto veiksmo reikšmę – P(aux. v. [do] + not + yet + inf.). Lietuvių kalba čia gali turėti prieš suvestinį tarinį su faziniu veiksmažodžiu ir bendratimi dalelytes vis dar – P(vis dar + vf [imtis neig.afiksas ne- + refleks.afiks.-si- ] + inf.):
(10) a. The governmental executive bodies do not yet elaborate the perception of this phenomenon.
b. Vyriausybės vykdomieji organai vis dar nesiima nagrinėti šio reiškinio reikšmės (Bar., 2003). 
Anglų kalbos SP tipą su tranzityviniais veiksmažodžiais gali sudaryti fraziniai junginiai: take in turn, go on, be going to do, keep doing ir kt., ir bendratis – P(vf [take] + [ind.obj.] + prepos.constr. [in turn] + inf.). Juos pagal struktūrą ir reikšmę atitinka lietuvių kalbos suvestiniai tariniai su faziniais veiksmažodžiais, į kuriuos gali būti įterpiamas sangrąžinis pusdalyvis – P(vf [pradėti] + pusdalyvis[afiks.-dam-] + inf.): 
(11) a. The partners took it in turns to work on installation, with two storeys taking one working week.

b. Partneriai pradėjo paeiliui pasikeisdami dirbti, įrengdami po du aukštus kiekvieną darbo savaitę (Sto., 2003). 

Į sintaksinį predikato tipą įeinantys leksiniai veiksmažodžiai su fazine reikšme sintaksiškai čia svarbūs ir anglų, ir lietuvių kalbose.

4.1.3. SP struktūriniai tipai su subjekto būseną reiškiančiais veiksmažodžiais ir jų realizavimas
Anglų kalbos SP struktūrinį tipą gali sudaryti asmenuojamieji veiksmažodiai, reiškiantys įvairią vidinę subjekto būseną, pvz., agree, appear, arrange, care, decide, demand, expect, hope, mean, manage, offer, prepare, promise, require, seem, wait, wish ir kt. (plg. liet. sutikti, manyti, atrodyti, pasirodyti, laukti, tikėti, įstengti, galvoti, reikšti, žadėti, reikėti, laukti, norėti ir pan.). Tokios reikšmės tranzityviniam veiksmažodžiui priklausantis papildymas reiškiamas bendratimi. Panašūs ir asmenuojamieji veiksmažodžiai, pvz., aim, avoid, consider, deny, enjoy, mind, cannot help, recall, recommend, regret, suggest ir pan. (plg. liet. siekti, vengti, manyti neigti, mėgti, galvoti, pakęsti, rekomenduoti patarti, įstengti ir kt.), kurių papildymas gali būti reiškiamas ir gerundijumi. Tačiau tokios pat reikšmės tranzityviniam veiksmažodžiui, pvz., like, forget, remember, prefer, try, want ir pan. (plg. liet. mėgti, prisiminti, užmiršti, bandyti, norėti ir kt.), priklausantis papildymas gali būti reiškiamas ir bendratimi, ir gerundijumi.
Lietuvių kalbos suvestinį tarinio tipą taip pat gali sudaryti įvairią vidinę subjekto būseną reiškiančių veiksmažodžių grupė, pvz., bandyti, mėginti, galvoti, tikėtis, manyti, mėgti, prisiminti, užmiršti, linkti, siūlyti, patarti, sutikti, reikšti, įstengti, laukti, norėti ir kt. Jų asmenuojamosios formos su bendratimi ar kartais ją atstojančiu dalyviu siejamos semantiškai ir priskiriamos tam pačiam veikėjui. 
Anglų kalbos SP tipą, reiškiamą tranzityviniu veikiamosios rūšies veiksmažodžiu seek su bendratimi P(vf [seek] + inf.), gali atitikti lietuvių kalbos sakinio suvestinis tarinys:

(1) a. The individual stores seek to create their own atmosphere. 
b. Individualios parduotuvės siekia sukurti savitą atmosferą (Pac., 2003). 
Anglų kalbos SP tranzityvinis veiksmažodis enable, reiškiamas su bendratimi, leksiškai gali būti artimas modaliniam veiksmažodžiui P(vf [enable] + inf.). Lietuvių kalboje suvestinis tarinys čia gali būti reiškiamas vidinės subjekto būsenos veiksmažodžiu su bendratimi P(vf [padėti]+ inf.):

(2) a. This enables to launch the revival of traditional agricultural activity, to inspire the deserted 
cathedrals and restore villages.
b. Tai padeda atgaivinti tradicinį žemės ūkį, įkvėpti ištuštėjusias katedras ir atstatyti kaimus (Bar., 2003).
Asmenuojamojo anglų kalbos neveikiamosios rūšies veiksmažodžio provide papildymas gali būti reiškiamas taip pat tik bendratimi: P(aux. v. [be] + past particip.[provide] + inf). Lietuvių kalba turi tokią pačią neveikiamosios rūšies veiksmažodžio su bendratimi konstrukciją P(pagalb. v. [būti] + būt.l. dalyvis [parengti] + inf.):
(3) a. The breaking system is provided to operate ...
b. Stabdymo sistema (yra) parengta funkcionuoti ... (Gir., 2003).
Tranzityvinio veiksmažodžio help papildymu einanti bendratis gali turėti dalelytę to arba jos neturėti – P(vf [help (to)] + inf.):
(4) a. Dialogue with the customer helps (to) represent and visualize forms of organization. 
b. Pokalbis su vartotoju padeda parodyti ir įsivaizduoti organizavimo formas (Sto., 2003). 
Tranzityvinio anglų kalbos veiksmažodžio aim papildymai gali būti reiškiami tik gerundijumi 
su prielinksniu – P(vf [aim] + prepos.gerund.). Lietuvių kalbos veiksmažodį čia gali papildyti viena bendratis: 
(5) a. We generally aim at relating the proportions and materials of our buildings to their location. 
b. Mes paprastai siekiame susieti mūsų pastatų proporcijas ir medžiagas (Sto., 2003). 
Anglų kalbos tranzityvinio veiksmažodžio consider papildymai gali būti reiškiami tik gerundijumi – P(vf [consider] + gerund.). Tokia konstrukcijos bendratis į lietuvių kalbą verčiama šalutiniu sakiniu P(vf [manome]), kad ... ):
(6) a. Based on preliminary discussions with experts, we consider having the design process viewed as a 

sequence of steps.
b. Remdamiesi preliminariniais specialistų apsvarstymais, (mes) manome, kad projektavimo procesą 
galima pavaizduoti kaip tam tikrų žingsnių seką (Pac., 2003). 
Anglų kalbos SP tipas su tranzityviniu veiksmažodžiu remember1, kurio papildymas gali būti reiškiamas bendratimi – P(vf [remember] + inf.) rodo, kad reikia prisiminti atlikti užduotį ar pareigą – P(vf [užmiršti neig.afiks.] + inf.):
(7) a. At the end of the working day, remember to do the following: disconnect the machine by putting the 
switch on the “O” position. 
b. Kiekvienos darbo dienos pabaigoje neužmirškite išjungti mašinos, pasukdami jungiklį į padėtį „O” (But., 2004).

Tranzityvinio veiksmažodžio forget papildymą reiškianti bendratis gali eiti su dalelyte to, o veiksmažodis su gerundijumi paprastai vartojamas neigimo konstrukcijoje. Tokia anglų kalbos SP struktūra – P(aux. v. [do] + not + inf. [forget] + gerund.) gali atitikti lietuvių kalbos veiksmažodinį tarinį, sudaromą su asmenuojamuoju veiksmažodžiu, turinčiu priešdėlį ne-, ir bendratimi P(vf [užmiršti neig.afiks. ne-] + inf.):
(8) a. Do not forget using the ball washers “H” when assembling. 
b. Surinkdami neužmirškite įsukti spyruoklinės poveržlės (Gir., 2003).
Anglų kalboje po veiksmažodžio try2 einantis papildymas su bendratimi – P(vf [try] + inf.) rodo, kad reikia pastangų atlikti darbą:

(9) a. Individual stores try to add value by offering product demonstrations.
b. Individualios prekyvietės klientus stengiasi pritraukti rengdamos produktų pristatymus (Pac., 2003).
Remiantis A. Hornbio gramatikos darbais, specifinis asmenuojamasis tranzityvinis anglų kalbos veiksmažodis require gali eiti su ypač savitais papildymais: su bendratimi (requires to continue), šalutiniu sakiniu (requires that), su veiksmažodiniu daiktavardžiu (requires the continuation) (2002: 1084). Anot L. Pažūsio ir kt., anglų kalbos bendratis gali turėti veiksmažodžio ir vardažodžio ypatybių. Bendratis gali rodyti rūšies ir veikslo skirtumus, ji gali pakeisti šalutinį sakinį (2004: 222–224).
Asmenuojamasis tranzityvinis anglų kalbos veiksmažodis require leksiškai artimas

_________________________
1Remiantis B. Azaros gramatikos darbais, anglų kalbos tranzityvinio veiksmažodžio remember papildymas gali būti reiškiamas ir gerundijumi, kuris rodo, kad reikia „prisiminti tai, kas vyko praeityje“ (1989(a): 162). 
2Anglų kalboje po leksinio veiksmažodžio try papildymai gali būti reiškiami ir gerundijumi, kuris reiškia, kad reikia eksperimentuoti naujus metodus, ar jie veikia (Azar, 1989(a): 162).

modaliniam veiksmažodžiui (žr. 4.1.1.):
(10*) a. The preservation of the cultural landscape requires continuing the activity of traditional economy. 
b. Daugeliu atvejų reikia pratęsti veiklą, siejamą su tradicine ekonomika.
Lietuvių kalboje čia atitinka suvestinis tarinys su modalinės reikšmės veiksmažodžiu ir bendratimi. 

Anglų kalbos tranzityvinio veiksmažodžio want papildymai gali būti reiškiami bendratimi su dalelyte to : P(vf [want] + inf.). Lietuvių kalbos papildymas verčiamas bendratimi: 
(11) a. We wanted to bring production and purchase together again.
b. Mes norėjome sujungti gamybą ir prekybą (Sto., 2003). 

Anglų kalbos SP tipas gali būti sudaromas su asmenuojamuoju veiksmažodžiu expect ir bendraties konstrukcija su papildymu, einančiu esamojo laiko dalyviu: P(vf [expect] + to be + present particip.). Lietuvių kalbos veiksmažodžio papildymas gali būti verčiamas būsimojo laiko dalyviu – P(vf [tikėtis refleks.afiks. -si]+ būs.l. dalyvis.):
(12) a. They expected to be shielding their property. 
b. Jie tikėjosi apsaugosią savo nuosavybę (Sto., 2003). 
Asmenuojamasis veiksmažodis say ir atliktinė neveikiamosios rūšies konstrukcija, einanti papildymu P(vf [say]+ to have + past particip.), gali sudaryti dar vieną anglų kalbos SP tipą. Jį atitinka lietuvių kalbos suvestinis tarinys reiškiamas asmenuojamuoju veiksmažodžiu su morfologizuota sangrąža ir papildomu būtojo laiko dalyviu:
(13) a. They said to have developed the system for combining the two skins of the facade.
b. Jie sakėsi patobulinę sistemą, skirtą sujungti du fasado sluoksnius (Sto., 2003).
c. [Gali būti: ... sakoma, kad jie patobulino ...]
Prie šios grupės ypatingų tarinių, reiškiamų su lietuvių kalbos kalbėjimo ar mąstymo veiksmažodžiais (sangrąžiniais), prie kurių jungiamas papildymas, reiškiamas dalyviu, gali atitikti vardinę tarinio dalį. Lietuvių kalbos gramatikose sakinių su tokiais tariniais galima rasti įvairiuose tarinių skyriose: aprašant suvestinį tarinį (Ulvydas, red., 1976: 346), sudurtinį tarinį (Sirtautas, Grenda, 1988: 76), sudėtinį veiksmažodinį tarinį (Balkevičius, 1963: 102). Anot V. Labučio, dalis panašių tarinių artimesni suvestiniams (Jis tikisi gerai parduosiąs / parduoti), o dažniausiai tai ypatingi sudurtiniai tariniai, artimi papildomiesiems tariniams. Semantiškai tų tarinių antrieji dėmenys užima lyg ir papildinio poziciją, pvz., pasisakė pametęs – pasisakė, kad pametė. Tik papildiniui nebūdingas turinio objektą rodantis vardininkas (Labutis, 2002: 248–252).
Anglų kalbos SP tipas su tranzityviniu veiksmažodžiu seem su bendratimi P(vf [seem] + inf.) (arba su šalutiniu that sakiniu) gali rodyti netikrumą, netikėtumą:
(14) a. You also seem to have a flair for rhetoric. 
b. Taip pat jūs, atrodote, turįs gabumų retorikai (Sto., 2003) 

c. [Gali būti: Atrodo, kad turite gabumų retorikai.]
Lietuvių kalboje tokio veiksmažodžio papildymu eina esamojo laiko dalyvis P(vf [atrodyti]+ esam.l. dalyvis) , o dabar dažniau šią poziciją užima šalutinis sakinys.
Anglų kalbos SP tipas P(aux. v. [be] + enough + inf.) į lietuvių kalbą gali būti verčiamas beasmeniu sakiniu su suvestiniu tariniu P(vf [pakakti beasm.vf] + inf.):
(15) a. To create a new component it is enough to realize the required action classes and to create a XML
description of a component.
b. Kuriant naujus komponentus, pakanka realizuoti reikiamų veiksmų klases ir sudaryti komponento XML aprašą (Mik., 2003).
Anglų kalbos SP tipas gali būti reiškiamas ir atliktine tęstine esamojo laiko forma – P(aux. v. [have] + past particip.+ present particip.). Jį atitinka lietuvių kalbos suvestinis tarinio tipas P(vf [prašyti] + inf.):
(16) a. The government has been asking for an extension of a term of regulations equalization. 
b. Vyriausybė prašo pratęsti terminus ir suvienodinti reikalavimus (Pet., 2003).
Gretinant anglų kalbos SP su juos atitinkančiais lietuvių kalbos suvestiniais tariniais, išaiškėja kiekvienos kalbos savitumai ne tik sandaros (laiko bei aspekto reikšmės žymimos specialiais rodikliais ar šalutiniu sakiniu), bet ir leksinių reikšmių atžvilgiu. Anglų kalbos reiškiama gerundijaus morfologinė forma, sintaksiškai įeinanti į SP tipą, yra neasmenuojama ir nekaitoma skaičiumi, o lietuvių kalboje papildymą atitinkantis dalyvis yra linksniuojamas, morfologiškai rodo laiką, giminę, skaičių. Anglų kalboje gerundijaus forma turi veiksmažodinių ir vardažodinių ypatybių, t. y gali rodyti gramatinės rūšies ir veikslo skirtumus, o tranzityvinė forma gali turėti tiesioginį papildinį, kuris dažnai į lietuvių kalbą verčiamas bendratimi.
4.1.4. SP struktūriniai tipai su objektine bendratimi ir jų realizavimas 

Anglų ir lietuvių kalbose pagrindinį asmenuojamąjį tranzityvinį veiksmažodį su objektine bendratimi kaip papildymu, kuris nukreiptas į papildinį, galima laikyti SP dėmeniu. Analitiškai sudaromas anglų kalbos SP struktūrinis tipas gali turėti daikavardžiu ar įvardžiu, reiškiamą netiesioginį papildinį, kuris įsiterpęs tarp tranzityvinio asmenuojamojo veiksmažodžio ir bendraties. Objektinė bendratis paprastai patikslina tiesioginio objekto daiktavardinę frazę.

Remiantis anglų gramatikos darbais (Azar, 1989(a): 184; Biber, et al., 2007: 47), anglų kalbos SP tipą sudarantys asmenuojamieji tranzityviniai veiksmažodžiai, reiškiantys įvairią vidinę subjekto būseną (pvz., allow, ask, consider, expect, find, force, hire, instruct, invite, let, make, need, order, remind, require, want ir kt.) ar pojūčių suvokimą (see, hear, smell ir kt.), gali eiti su objektiniu predikatyvu, reiškiamu bendratimi (Eric asked her to marry him.) ar gerundijumi (He heard the rain falling on the roof.).
Lietuvių kalboje suvestinį tarinio tipą gali sudaryti asmenuojamieji tranzityviniai veiksmažodžiai su objektine bendratimi, kuri yra panaši į papildinį. Lietuvių kalboje objektinė bendratis turi kitą veiksmo atlikėją, negu veiksmažodžio, su kuriuo ji eina. Tokią bendratį nesunku pakeisti papildinio šalutiniu sakiniu, tad ją J. Balkevičius (1963: 101) priskiria ne tariniui, o papildiniui. Kitaip manoma Lietuvių kalbos gramatikoje (Ulvydas, red., 1976: 341), su išlygomis tariniui ją priskiria ir V. Sirtautas su Č. Grenda (1988: 81). Pastarieji kalbininkai (1988: 81–82) objektinę bendratį laiko tarinio komponentu ir teigia, kad yra pereinamųjų atvejų, kur nelengva nustatyti, ar bendratis objektinė ar subjektinė. Jie pažymi, kad vienas iš tokių atvejų, kai bendratis pritampa prie veiksmažodžių, reiškiančių kito asmens valią – įsakymą, prašymą, skatinimą, leidimą, draudimą (Sirtautas, Grenda, 1988: 81–82). 
Tranzityviniu anglų kalbos veiksmažodžiu reiškiamas SP tipas gali turėti veiksmažodinį junginį su dviem bendratimis, iš kurių antroji – objektinė: P(mod. v. [be] + inf. [help] + inf. [dir.obj.]). Jis verčiamas į lietuvių kalbą tokiu pat tariniu su objektine bendratimi:
(1) a. The raison d’etre of architecture is to help to overcome undesirable situations. 
b. Architektūros raison d’etre turi padėti įveikti nepageidaujamas situacijas (Sto., 2003). 
Anglų kalbos SP tipą gali sudaryti neveikiamosios rūšies veiksmažodinis junginys su pagalbiniu veiksmažodžiu ir neigimo žodeliu su bendratimi ir būtojo laiko dalyviu konstrukcija, kuri yra subjektinė: P(aux. v. [do] + not + have + inf. [be] + past particip. [dir.obj.]. Verčiama į lietuvių kalbą suvestiniu tariniu, kurio neveikiamosios rūšies konstrukcija yra subjektinė:

(2) a. In our view, it does not have dogmatically to be precluded the modern aspects …
b. Mūsų požiūriu, neturi būti dogmatiškai vengiama modernių dalykų … (Sto., 2003). 
Anglų kalbos SP tipas gali turėti ir įvardžiu reiškiamą netiesioginį papildinį, įsiterpusiu tarp tranzityvinio asmenuojamojo veiksmažodžio allow ir bendraties – P(aux. v. [will] + inf. [allow] + [indir.obj.] + inf.):

(3) a. We will allow them to determine which reporting references are applicable to you. 
b. Mes leisime jiems nustatyti, kokios ataskaitos informacija jums yra priimtina (Lel., 2003). 
c. [Gali būti: Mes leisime, kad jūs nustatytumėte ...]
Lietuvių kalboje į suvestinį tarinį įsiterpęs netiesioginis papildinys reiškiamas asmeniniu įvardžio datyvo linksniu P(vf [leisti] + indir.obj. [jiems dat.] + inf.). Čia objektinė bendratis gali būti pakeista šalutiniu papildinio sakiniu1.
____________________________
1Remiantis L. Pažūsio ir kt. gramatikos darbais, po tranzityvinių veiksmažodžių bendraties eina tiesioginis papildinys, bendratis gali pakeisti šalutinį sakinį (2004: 222–224). 

Anglų kalbos veiksmažodžiai (let, help, make, have, get ir kt.) konstrukcijoje su įsiterpusiu netiesioginiu objektu visada siejami su paprasta veiksmažodžio forma, bet ne bendratimi (Azar, 1989(a): 186–187).
Ypatingas SP tipas, sudarytas su asmenuojamuoju anglų kalbos veiksmažodžiu help ir įsiterpusiu netiesioginiu objektu, visada siejamas su paprasta veiksmažodžio forma – P(vf [help] + [ind.obj.] + vf). Tokią formą lietuvių kalboje atitinka suvestinis tarinys su objektine bendratimi: 

(4) a. The stability provided by NATO helped Western Europe as a whole rebuild its prosperity after the
Second World War.
b. NATO garantuojamas stabilumas padėjo visai Vakarų Europai atsigauti po karo (NATO, 2004: 3).
P(aux. v. [do] + vf [help] + indir.obj. + inf.):
(5) a. It does help countries adapt their armed forces and prepare for the obligations and responsibilities 
Alliance membership would bring. 

b. Jis iš tiesų padeda šalims pritaikyti ginkluotąsias pajėgas ir rengtis vykdyti prievoles (NATO,2004: 14).
Anot A. Spenserio, priežasties konstrukcijoje su veiksmažodžiu make afiksacijos būdu reiškiama priežasties morfema gali keisti veiksmažodį iš vienviečio į dvivietį (trivietį) predikatą (Spencer, 2000: 313).
Anglų kalbos veiksmažodžių daryba gali keisti semantines sintaksines žodžių savybes. Tokį patį anglų kalbos SP tipą, reiškiamą asmenuojamuoju tranzityviniu veiksmažodžiu make su netiesioginiu objektu ir paprasta veiksmažodžio forma P(vf [make] + ind.obj. + inf.), gali atitikti lietuvių kalbos suvestinis tarinys su objektine bendratimi: 

(6) a. The XML technology makes it possible for each component avoid the creation of object classes.

b. XML technologija leidžia kiekvienam komponentui išvengti atskirų objektų ... (Mik., 2003).
Anglų kalbos SP tipą gali sudaryti klausimo konstrukcija – P(aux. v. [do] + go + prepos.gerund.), o lietuvių kalba čia vėl turi į objektą nukreiptą fazinį veiksmažodį su objektine bendratimi:
(7) a. How did you go about transforming it into a modern office building? 
b. Kaip jūs pradėjote jį pertvarkyti į modernų administracinį pastatą? (Sto., 2003).
Anglų kalbos SP tipą – P(vf [prevent] + [dir.obj.] + gerund.) atitinka lietuvių kalbos mišrusis sudurtinis tarinys su bendratimi ir objektinio pobūdžio daiktavardžio:

(8) a. The use of glass partitions on the walls prevents sound spreading horizontally in the space. 
b. Stiklinės pertvaros, neleidžia garsui prasiskverbti pro erdvę (Sto., 2003).
Čia jau turime SP tipą – P(mod. v. [can] + inf. [give an advice] + [indir.obj.] + inf.) su tikslo bendratimi:
(9) a. I can only give an advice to all young architects to get to grips with aero physics … 
b. Aš galiu tik patarti visiems jauniems architektams rimtai imtis aerofizikos … (Sto., 2003). 
Anglų ir lietuvių kalbų SP struktūriniai tipai reiškiami su objektine bendratimi, einančia šalia savarankiškų veiksmažodžių. Kai asmenuojamosios formos ir bendraties veiksmų atlikėjas yra tas pats asmuo ar daiktas, įžvelgiamas suvestinis tarinio modelis, nors bendratis gali atsakyti į objektui būdingą klausimą. Bendraties, kaip suvestinio tarinio dėmens, funkcija ne visada ryškiai skiriasi nuo jos papildinio funkcijos. Suvestiniam tarinio tipui nepriskiriami dalyviai, kurie nepakeičiami bendratimi. Jie laikomi įeinančiais į sudurtinio tarinio sudėtį.
Gretinant anglų kalbos SP struktūrinius tipus su juos atitinkančiais lietuvių kalbos suvestiniais tariniais, išaiškėja kiekvienos kalbos savitumai ne tik sandaros (laiko bei aspekto reikšmės žymimos specialiais rodikliais ar šalutiniu sakiniu), bet ir leksinių reikšmių atžvilgiu. Anglų kalbos gerundijaus morfologinė forma, įeinanti į SP struktūrinį tipą, yra neasmenuojama ir nekaitoma skaičiais, o lietuvių kalboje papildymą atitinkantis dalyvis yra linksniuojamas, morfologiškai rodo laiką, giminę, skaičių. Anglų kalboje gerundijaus forma turi veiksmažodinių ir vardažodinių ypatybių, t. y., gali rodyti gramatinės rūšies ir veikslo skirtumus, o tranzityvinė forma gali turėti tiesioginį papildinį, kuris dažnai į lietuvių kalbą verčiamas bendratimi.

4.2. Sintaksinių predikatų struktūriniai tipai su vardažodiniu dėmeniu
Kaip minėta, antrasis anglų ir lietuvių kalbų SP struktūrinis tipas sudaromas iš jungtimi einančio veiksmažodžio ir daiktavardžio ar būdvardžio, kurie vadinami predikatyvu. 
Taigi anglų ir lietuvių kalbų SP struktūrinis tipas gali būti sudaromas iš dviejų dalių – jungties, kuri reiškiama pagalbinio veiksmažodžio be / būti asmenuojamomis formomis arba pusiau reikšminiais veiksmažodžiais, ir predikatyvo (arba vardinės dalies), kuris gali būti reiškiamas daiktavardžiu ar jo pakaitalu – P(copula + predicat.[N]) ir būdvardžiu – P(copula + predicat.[Adj.]) ir parodo sintaksinio predikato požymį.
Anglų kalbos SP jungtimi einantis asmenuojamasis veiksmažodis predikatiniu ryšiu sieja veiksnį su predikatyvu, reiškiamu daiktavardžiu ar būdvardžiu. Jungtis gali žymėti laiką, nuosaką, rūšį, asmenį ir skaičių. Predikatyvas gali rodyti sintaksinio predikato požymį semantiškai ir gali būti reiškiamas daiktavardžiu ar NP, pvz., This assembly plant is a large span s t r u c t u r e made from pre–cast. Seeing is b e l i e v i n g (ž.) (Hornby, 1976: 14). Būdvardžiu ar būdvardiniu žodžių junginiu, pvz., Your presentations are i m p r e s s i v e. Įvardžiu, pvz., That is m i n e (ž.) (Hornby, 1976: 14). 
R. Hadlestono ir G. Pulemo gramatikos darbuose, anglų kalbos veiksmažodžiai, einantys jungtimi, sudarydami SP struktūrinį tipą su vardažodžiais, gali būti intranzityviniai, monotranzityviniai, ditranzityviniai, o jų semantinis indėlis į predikaciją yra gana nežymus, lyginant su SP papildymais. Pagrindinį semantinį turinį sukaupę ne šie veiksmažodžiai, kurie eina jungtimi, bet daiktavardis, kuris funkcionuoja kaip „pagrindas“ (head) (2002: 290–293). 
Lietuvių kalbos sudėtinį vardažodinį tarinio tipą taip pat gali sudaryti veiksmažodžio asmenuojamoji forma ir tam tikras vardažodžio linksnis ar jo vietoje prieveiksmis. Asmenuojamoji veiksmažodžio forma paprastai yra pagalbinė tarinio dalis, kuri eina jungtimi, sieja vardinės tarinio dalies pasakomą predikuojamą požymį sakinyje. Antrąja sudurtinio tarinio dalimi einantis vardažodžio tam tikras linksnis ar prieveiksmis vadinamas vardine tarinio dalimi. Jis žymi tarinio esmę. 
Sudėtinio vardažodinio tarinio jungtimi dažniausiai eina pagalbinio veiksmažodžio būti formos. Vardinė dalis gali būti reiškiama daiktavardžiu ar daiktavardžio fraze pvz., Šis surinkimo vieta yra didelė perdangos k o n s t r u k c i j a ... (Sto., 2003). Būdvardžiu, pvz., Jūsų prezentacijos yra į s p ū d i n g o s (Sto., 2003). 
Predikatyvą, t. y. vardinę tarinio dalį, gali sudaryti žodžių junginys, kurį jungtis be / būti gali susieti su veiksniu einančią žodžio formą. 
Anglų kalbos predikatyvu einantis vardažodis, reiškiamas daiktavardžiu, paprastai gali patikslinti veiksnio daiktavardinę frazę – P(copula [be] + PC[NP]). Verčiant analitinės struktūros 
anglų kalbos SP modelį į lietuvių kalbą, vardažodinio tarinio struktūra gali sutapti: 

(1) a. Architecture essentially is the art of communicating with everyone involved in the design process. 
b Architektūra iš tikrųjų yra bendravimo su kiekvienu, dalyvaujančiu konstrukcijos procese, menas 
(Sto., 2003). 
Predikatyvu einantis anglų kalbos vardažodis, reiškiamas būdvardžiu, taip pat gali apibūdinti veiksnio daiktavardinę frazę. Analitinės struktūros SP modelis yra – P(mod. v. [must] + copula [be] + PC[Adj.]). Tokį SP struktūrą gali atitikti lietuvių kalbos vadinamasis sudėtingos struktūros sudurtinis tarinys, kurio jungtis gali turėti suvestinio tarinio formą1:
(2) a. The specification of complex relationships and interactions must be transparent. 
b. Sudėtinių ryšių ir sąveikų apibūdinimas turi būti tikslus ir aiškus (Pac., 2003).
c. [Gali būti: ... skaidrus ... ]

P(copulative v. [become] + PC[Adj.]): 
(3.) a. The contrast becomes even more striking when the lights come on. 
b. Kontrastas tampa dar ryškesnis, uždegus šviesas (Sto., 2003). 
c. [Gali būti: … darosi ryškesnis … /… išryškėja …]
Anglų kalbos SP tipas yra reiškiamas asmenuojamojo veiksmažodžio2 jungtimi su predikatyvu einančiu daiktavardžiu. Jis gali apibūdinti veiksnio daiktavardinę frazę – P(copulative v. [appear] + inf.[be] + PC[NP]). Tokį anglų kalbos SP tipą gali atitikti lietuvių kalbos sudėtingos struktūros (mišrusis) sudurtinis tarinys su negrynąja jungtimi, esamojo laiko dalyviu ir daiktavardžio fraze:

(4) a. Local population appears to be a carrier of historical information (traditions, legends, etc.). 
b. Vietiniai gyventojai pasirodo esą istorinės informacijos (tradicijų, legendų, kt.) nešėjai (Bar., 2003).
Kai kurie anglų ir lietuvių kalbų kopuliatyviniai veiksmažodžiai apsiriboja tik vienu papildymo tipu, tačiau kiti vartojami su įvairių papildymų tipais (žr. 4.2.4.). Tokį anglų kalbos SP tipą – P(mod. v. [can] + inf. + past particip.[consider] + [as] + PC[NP]) atitinka lietuvių kalbos mišrusis tarinys, kurio vardažodinis dėmuo gali būti išreikštas daiktavardžio įnagininku:
(5) a. In terms of standard modeling and representation tools, the modules can be considered as 
aggregations of packages. 
b. Pagal standartinio modeliavimo ir vaizdavimo raiškos priemones, moduliai gali būti laikomi paketų rinkiniais (Pac., 2003). 
________________________

1Lietuvių kalbos sudėtingos struktūros (iš kelių dėmenų sudėtos) sudurtiniu tariniu V. Labutis laiko tokį tarinį, kurio paskutinis dėmuo yra vardažodinio tipo ir jis siejamas su žodžių junginį sudarančiu priešpaskutiniu dėmeniu, būdingu sudurtinio tarinio jungčiai. Sudėtingos struktūros sudėtinis tarinys gali būti dviejų atmainų: (a) su jungtimi, turinčia suvestinio tarinio pavidalą, ir (b) sudėtingos struktūros sudurtinis tarinys su negrynąja jungtimi. Sudėtingosios struktūros sudurtiniai tariniai artimi ne tik periferiniams šių tarinių atvejams, bet ir papildomiesiems ir kai kuriems suvestiniams tariniams (Labutis, 2002: 241–242). 

2Anglų kalbos veiksmažodžių seem, appear junginiai ir sintaksinė funkcija aprašyti praktinės gramatikos darbuose (Hornby, 1976: 13; Thompson et al., 1986: 214–215).
Taigi jungtimi einančių asmenuojamųjų veiksmažodžių ir jų papildymų sandara lemia SP reikšmę ir jo funkciją. Į predikatą įeinantys vardažodžiai sintaksiškai yra priklausomi nuo jungtimi einančių veiksmažodžių, nes vienas vardažodis savarankiškai negali sudaryti sakinio pagrindo ir jam reikia veiksmažodžio kaip gramatinės atramos.
Toliau detaliau aptariami anglų ir lietuvių kalbų SP struktūrinių tipų veiksmažodžiai, einantys jungtimi.
4.2.1. Sintaksinio predikato tipas su jungtimi 
Jungtys gali būti laikomos gramatiniais žodžiais, kurie rodo predikacijos funkciją su predikatyvu einančiais vardažodžiais (daiktavardžiais ar būdvardžiais) sakinyje.

SP jungtimi (copula) eina tam tikri anglų ar lietuvių kalbų asmenuojamieji veiksmažodžiai su predikatyvo funkciją atitinkančiais papildymais – tos jungtys sieja veiksnį su papildymu ir koreguoja SP reikšmę. SP struktūroje jungtis atitinkantys asmenuojamieji veiksmažodžiai anglų ir lietuvių gramatikos darbuose skirstomi įvairiai – pagal reikšmę ir funkciją.
Remiantis J. Baiby tyrinėjimais, anglų kalbos SP analitinį tipą sudarančios jungtys – tai gramatiniai žodžiai, kurie rodo predikacijos funkciją su predikatyvu einančiais vardažodžiais (daiktavardžiais ar būdvardžiais) ir lokatyvais (Jane is down by the windmill) sakinyje. Jungtys yra būdingos ir statiniams semantiniams predikatams. Jungtys paptastai turi veiksmažodžio morfologinius rodiklius, kurie rodo laiką, veikslą, asmenį, skaičių. Jungtis sudarantys veiksmažodžiai gali būti nepilni / netaisyklingi (defective), neturintys kai kurių rodiklių (statiniai veiksmažodžiai neturi aspekto morfologinių rodiklių) (Bybee, 2000: 806). Kai kurioms kalboms (ir lietuvių kalbai) būdinga praleisti esamajojo laiko jungtį būti.
Anglų kalbos asmenuojamieji veiksmažodžiai vadinami kopuliatyviniais, kai jie prisijungia vardažodį, kuris gali eiti predikatyvu, ir sudaro analitinės struktūros SP tipą. Dauguma asmenuojamųjų veiksmažodžių, kurie gali eiti jungtimi, anglų kalbos gramatikos darbuose skirstomi į semantines grupes: paplitusius (current [non–sensory] copular), pvz., be, seem, keep, remain, stay, look, feel, sound, smell, taste, ir kt. (Oah that feels good.) ir rezultatinius tranzityvinius kopuliatyvinius veiksmažodžius (resultative copular), pvz., become, go, grow, prove, come, turn, turn out, end up, wind up ir kt. (His breathing became less frantic) (Huddleston, Pullum, 2002: 263–266; Biber et al., 2007: 144). 
Jungtimi einantys anglų kalbos veiksmažodžiai skiriasi semantiškai ir pagal papildymus, su kuriais vartojami. Dauguma jungtį atitinkančių veiksmažodžių siejami su būdvardžio fraze kaip veiksnio predikatyvai. Tačiau kiti veiksmažodžiai taip pat stipriai siejami su daiktavardžio fraze ar šalutiniu sakiniu einančiu papildymu. Kai kurie veiksmažodžiai gali turėti tik vieno tipo papildymą, 
tačiau kiti veiksmažodžiai gali prisijungti įvairių tipų papildymus.

Lietuvių kalbos jungtį sudarančios asmenuojamosios formos vaidmuo sudurtiniame tarinyje priklauso nuo tą formą turinčio leksinio tipo1. Pagal jungties vaidmenį sudurtiniame tarinyje lietuvių kalboje skiriamos grynoji ir negrynoji jungtis. Grynąja jungtimi gali eiti visai nesavarankiškai vartojamo veiksmažodžio būti asmenuojamosios formos, kurių paskirtis yra tik rodyti tariniu pasakomo požymio ryšį su veiksniu ir tą požymį orientuoti pagal kalbėjimo aktą sintaksiškai ir semantiškai2. Lietuvių kalbos gramatikos šaltiniuose kartais kalbama ir apie netikrąją jungtį (Ulvydas, red., 1976: 388–389), tačiau su ja sudaromi tik tariamieji tariniai (Labutis, 2002: 238–239). Anot V. Labučio, negrynoji jungtis koreguoja ypatybinį požymį (o netikroji jungtis ypatybinį požymį blokuoja su veiksminiu požymiu) (Labutis, 2002: 248–252).
Ypatybinis požymis, einantis su negrynąja jungtimi3, koreguojamas ar papildomas veiksminio požymio. Negrynoji jungtis ne tik jungia pagal kalbėjimo aktą orietuojamą tarinio požymį su veiksniu, bet ir prideda tam požymiui papildomą turinį. Paprastai ji nepraleidžiama. Negrynąja jungtimi gali eiti lietuvių kalbos veiksmažodžiai tapti, likti, atrodyti ir kt.
Anglų kalbos analitinės struktūros SP tipas dažniausiai sudaromas su jungtimi be ir daiktavardžiu – P(copula + PC[N]). Šį tipą atitinka lietuvių kalbos sudurtinis tarinys su grynąja jungtimi ir daiktavardžiu:
(1) a. Construction technology is just a tool. 
b. Statybų technologija yra tik įrankis (Sto., 2003). 
Jungtimi einantis veiksmažodis be su būdvardžiu sudaro analogišką SP tipą – P(copula + PC[Adj.]). Lietuvių kalbos ypatybinį požymį rodo sudurtiniai tariniai su grynąja jungtimi ir paprastai su būdvardžio vardininku (žr. 4.2.6.): 

(2) a. The contents of the cultural landscape concept in Norway and Russia is very close and corresponds to 
the definition in the international documents. 
b. Kultūrinio kraštovaizdžio koncepcijos turinys Norvegijoje ir Rusijoje yra artimas ir atitinka šios koncepcijos apibrėžimą tarptautiniuose dokumentuose (Bar., 2003).
Anglų kalbos SP struktūroje jungtys gali būti reiškiamos ir kitais asmenuojamaisiais veiksmažodžiais, rodančiais savotišką rezultatą – P(copulative v. + PC[N]). Lietuvių kalbos analogiška jungtis reiškia perėjimą iš vieno būvio į kitą ir vadinama negrynąja jungtimi:

____________________________
1Lietuvių kalboje įprasta manyti, kad prie jungties šliejama vardinė tarinio dalis. Sintagminiu ryšiu susieta jungtis ir vardinė tarinio dalis sudaro nelabai tvirtą žodžių junginį, kurį jungtis traukia į bendrą junginį su veiksniu einančia žodžio forma (Labutis, 2002: 238). 

2Lietuvių kalbos sudėtiniame tarinyje (sudėtingos struktūros) ypatybinis požymis tariniu pateikiamas tik pasitelkus kokią nors jungtį. Ypatybinį požymį rodo sudurtiniai tariniai su grynąja jungtimi (Labutis, 2002: 238). 
3A. Holvoet ir A. Tamulionienė mano, kad negrynosios jungties sąvoka yra prieštaringa. Kiti veiksmažodžiai (atrodyti, apsimesti, kt.), užimantys jungiamąją poziciją, tikrai turi leksinę reikšmę, ir drauge yra laiko, modalumo rodikliais (2005(d): 119). 

(3) a. The entity of cultural and natural environment becomes a quality to trigger the development of the 

local community. 
b. Kultūrinė ir gamtinė aplinka tampa privalumu, skatinančiu vietos bendruomenės plėtrą (Bar., 2003). 
Anglų kalbos SP jungtis remains eina su būdvardžiu – P(copulative v. + PC[Adj.]). Lietuvių kalbos ypatybinį požymį rodantis sudurtinis tarinys su negrynąja jungtimi paprastai turi būdvardžio vardininko predikatyvą (žr. 4.2.6.):

(4) a. NATO's door remains open. 
b. NATO durys lieka atviros (NATO, 2004: 20). 
Lietuvių kalbos gramatikose tarinio jungčiai gali būti priskiriami ir kai kurie savarankišką reikšmę turintys žodžiai (pvz., tapti, virsti, pasidaryti, darytis, likti ir kt.). Techninio tipo tekstuose dažniausiai anglų ir lietuvių kalbų jungtimi einantys veiksmažodžiai gali būti vartojami su būdvardžiais, einančiais subjekto predikatyvu.
Taigi anglų kalbos gramatikos darbuose jungtimi einantys veiksmažodžiai dažniausiai skirstomi pagal reikšmę, o lietuvių kalbos gramatikose – sintaksiškai (pagal atliekamą funkciją).

4.2.2. SP struktūrinio tipo jungtis be ir būti formos ir jų realizavimas 

Jungtimi einantis veiksmažodis be su įvairiais vardažodiniais papildymais sudaro anglų kalbos SP analitinį tipą. Veiksmažodis be vienas būdingiausių jungties veiksmažodžių. Jis savo semantine reikšme skiriasi nuo kitų leksinių veiksmažodžių, galinčių eiti jungtimi. 

Remiantis D. Baiberiu ir kt. (2007: 141), jungtis be gali eiti su daiktavardžiu (veiksnio predikatyvu) ir konstrukcijose – P(copula + PC) apibūdina ar lemia veiksnio daiktavardinę frazę.

Anglų kalbos gramatikos darbuose, jungtis be laikoma svarbiausia anglų kalbos jungtimi. Ji sieja veiksnio daiktavardinę frazę su subjekto predikatyvu (Radio waves are useful). Gali būti laikoma, kad jungties funkciją atliekantis veiksmažodis sieja pažyminį su veiksniu (His daughter is very bright. It‘s beginning to go bad for you.) (Huddleston, Pullum, 2002: 266; Biber et al., 2004: 435–436). 
Jungtimi einantis anglų kalbos asmenuojamasis veiksmažodis be gali rodyti laiką, nuosaką, rūšį, asmenį ir skaičių, o predikatyvas rodo predikato leksinę reikšmę (Hornby, 1976: 13–21; Pažūsis et al., 2004: 312–313). Pabrėžtina, kad jungtis be turi savitas asmens ir laikų formas: am, is, are; preterito – was, were; ji gali turėti gerundijaus / dalyvio fleksiją -ing – being; būtojo laiko dalyvio formą – been. Jungtis be, būdama pagalbiniu veiksmažodžiu, gali rodyti aspektą (žr. 3.2.), turėti pasyvo formą (žr. 3.8.) ir irrealis formą were (žr. 3.6.3.), liepiamosios nuosakos formą (žr. 3.6.4.).
Lietuvių kalbos jungtimi einantis veiksmažodis būti yra sudedamoji tarinio asmenuojamoji 
dalis, kuri gali turėti asmens, skaičiaus, laiko, veikslo, rūšies, modalumo reikšmes su tų formų gramatiniais rodikliais1. Jungties būti asmens ir laikų formos yra savitos: esu, esame, esi, esate, yra; būtojo (preterito) – buvau, buvome, buvai, buvote, buvo; dažninio (frekventyvo) – būdavo, būdavome, būdavai, būdavote, būdavo; būsimojo (futuro) – bus. Jungtis gali turėti esamojo laiko dalyvio fleksiją -ąs; būtojo laiko dalyvio fleksiją -ęs. Jungtis būti gali turėti ir aspekto, ir pasyvo formą, taip pat ir irrealis, liepiamosios nuosakos formą.
Anglų kalbos jungtimi einantis veiksmažodis be paprastai negali būti praleidžiamas, o lietuvių kalboje veiksmažodžio būti esamojo laiko 3 asmens forma, t. y., dabartį reiškianti grynoji jungtis gali būti nepasakyta2 – veiksmažodį būti įprasta praleisti:

(1) a. In Russia the complex of categories of protected areas is somewhat more extensive. 
b. Rusijoje saugomų zonų kategorijų kompleksas kur kas (yra) platesnis (Bar., 2003).
Anglų kalbos neigimo ir neveikiamosios rūšies analitinės formos gali būti sudaromos su jungtimi einančiu veiksmažodžiu be ir dalelyte not ir įeiti į SP struktūrinį tipą su vardažodžiu – P(aux. v. [copula] + not + past particip. + [as] + P[N]). Lietuvių kalboje šiuo atveju jungtis būti nepraleidžiama:
(2) a. Small wobble of the loop is not considered as a defect. 

b. Nežymus kilpos klibėjimas nėra laikomas defektu (But.,2004).
c. [Gali būti: ... nėra defektas.]
Jungtimi einantis anglų kalbos veiksmažodis be sudaro klausimo formą. Tokio anglų kalbos sakinio veiksnys paprastai įsiterpa tarp jungtimi einančio pagalbinio veiksmažodžio ir predikatyvo: P(aux. v. [copula] + [S] + PC[N])?:
(3) a. Is the idea of “homeland” taboo in Germany as it was in the war period? 
b. Ar Vokietijoje „tėvynės“ idėja yra tabu, kaip tai buvo pokario laikotarpiu? (Sto., 2003). 
Analogiškame lietuvių kalbos klausiamajame sakinyje klausiamoji dalelytė eina sakinio pradžioje, tačiau tarinio jungtis ir jo vardinė dalis lieka savo vietose: Ar + [S] + P([copula + P[N])?.
Anglų kalbos sakiniai su veiksmažodžiu be gali rodyti egzistavimo būseną. Egzistencinių 
sakinių konstrukcija pateikia naują informaciją, reiškiamą su daiktavardžio fraze There + P(copula + PC[N]): 

__________________________
1Manoma, kad jungtis būti neturi leksinės reikšmės ir yra tik tam tikras laiko ir modalumo rodiklis, todėl tuo remiantis nepripažįstamas jungties predikatyvas kaip atskira sakinio dalis (Holvoet, Tamulionienė, 2005(d): 119–120). 
2Anot V. Labučio, lietuvių kalboje yra sakinių, kurie neturi pasakyto veiksmažodžio, tačiau ir jie turi predikatyvumą. Dabartis gali būti ir formaliai neišreikšta. Tarinio požymį sieti su veiksniu būdinga be jokios jungties. Esamojo laiko jungties nebuvimas greta galimų kitų laikų formų rodo esamojo laiko reikšmę, tad ji gali būti vadinama nuline jungtimi (Labutis, 2002: 102, 238). Vardine tarinio dalimi su nuline jungtimi V. Labutis laiko ir nominatyvinių sakinių pagrindiniu nariu einantį vardininką (ibid, 2002: 240). 

(4) a. Evidently, there are good grounds for expert evaluation of Solovki site. 

b. Neabejotinai čia yra rimtų priežasčių, kad būtų atliktas Solovkų vietovės įvertinimas (Bar., 2003).
Čia lietuvių kalba gali turėti beasmenį sakinį su jungtimi P(jungtis + predikat.[daikt.]), kai vardažodinė frazė reiškiama dalies kilmininku.
Anglų kalbos sakinius su fiktyviu veiksniu it ir SP, sudarantus iš jungties su daiktavardžio fraze It + P(copula + PC[NP]), gali atitikti toks pat lietuvių kalbos tarinio tipas:
(5) a. It is a matter of eloquence. 
b. Tai yra iškalbos esmė (Sto., 2003).
Tai, kas įvyko praeityje, anglų ir lietuvių kalbose reiškiama veiksmažodžių formomis, žyminčiomis paprastąjį būtąjį laiką:

(6) a. The “AutoUni“ in Wolfsburg was the first example of this new direction. 
b. „AutoUni” Volfsburge buvo pirmasis šios naujos krypties pavyzdys (Sto., 2003). 
Analitiškai reiškiant būsimąjį laiką, anglų kalbos pagalbinis veiksmažodis will gali įeiti į SP su jungtimi ir daiktavardžio fraze P(aux. v. [will] + copula+PC[N]):

(7) a. In Russia and Norway there will be different sets of such forms ... 
b. Rusijoje ir Norvegijoje bus skirtingi tokių formų deriniai ... (Bar., 2003).
Lietuvių kalbos jungtimi čia eina veiksmažodžio būti būsimasis laikas, o visas sakinys pagal prasmę artimas egzistenciniams sakiniams:
(8) a. There will be concrete foundations and underground cabling.
b. Čia bus betoniniai pamatai ir po žeme nutiesti kabeliai (Sto., 2003). 
Praeities iteratyvumas anglų kalboje gali būti taip pat reiškiamas atliktine veiksmažodžio be forma su dažnio prieveiksmiu – P(have + past particip. + freq.adv. + PC[N]):
(9) a. An architectural solution has been often a visible response to an invisible question. 
b. Architektūrinis sprendimas dažnai būdavo akivaizdus atsakymas į užslėptą klausimą (Sto., 2003). 
Lietuvių kalbos būtasis dažninis laikas gali būti žymimas gramatiškai jungties būti dažniniu laiku.
Neveikiamosios rūšies forma anglų kalboje taip pat gali būti reiškiama su pagalbiniu veiksmažodžiu, einančiu jungtimi – P(copula + past particip. + [as] + PC[N]). Tokia forma į lietuvių kalbą gali būti verčiama neveikiamąja rūšimi, išplečiant  papildomą konstrukciją:

(10) a. The cold store is listed as an historic building, preserved by state. 
b. Neveikianti parduotuvė yra įtraukta į sąrašą kaip valstybės saugomas istorinis pastatas (Sto., 2003). 
Specifinį SP tipą gali sudaryti tariamosios nuosakos forma, reiškiama su modaliniu veiksmažodžiu, jungtimi ir vardažodžiu – P(mod. v. + copula + PC[N]). Lietuvių kalbos atitinkamas vardažodinis tarinys tokiu atveju gali turėti taip pat sudėtingesnę struktūrą:
(11) a. The sight should also be a final assembly plant with good logistics. 
b. Ši vieta taip pat turėtų būti galutinė surinkimo vieta, turinti gerą logistiką (Sto., 2003). 

Anglų kalbos SP tipą, reiškiamą jungtimi ir būvdardžiu ar būdvardiniu junginiu P(copula + PC[Adj.]), dažnai gali atitikti lietuvių kalbos tarinys su neveikiamosios rūšies dalyviu:
(12) a. These bearings are maintenance-free. 
b. Šie guoliai (yra) netaisomi (Gir., 2003). 
c. [Gali būti: ...  prižiūrimi nemokamai.]

Taigi jungtis be / būti, sudarydama su vardažodiniu junginiu anglų ir lietuvių kalbų SP struktūrinį tipą, taip pat gali turėti įvairių laikų, veikslų, nuosakų, rūšies formų rodiklių.
Toliau verta detaliau aptarti anglų ir lietuvių kalbų SP jungtimis einančius kitus veiksmažodžius.

4.2.3. SP struktūriniai tipai su neįprasta jungtimi ir jų realizavimas 

Dauguma anglų kalbos tranzityvinių asmenuojamųjų veiksmažodžių gali eiti neįprasta jungtimi, įeinančia į anglų kalbos SP struktūrinį tipą. Remiantis R. Trasku (1997: 181), tokie veiksmažodžiai konstrukcijoje atlieka jungties funkciją, tačiau turi semantinį turinį ir anglų kalboje vadinami kvazi – jungtimis (quasi–copula). Šios jungtys (promise, persuade, want ir kt.) arba katenatai (catenative verb), sieja papildymus veiksmažodžio frazėje (ibid, 1997: 36).
Tokios jungtys semantiškai skirstomos į grupes (žr. 4.2.3.). Jų leksinė reikšmė gali rodyti asmeninį požiūrį, tikimybę, galimybę, tęsimą, būseną ir jutimo suvokimą – tai asmenuojamieji anglų kalbos veiksmažodžiai, pvz., seem, keep, remain, stay, look, feel, sound, smell, taste ir kt.1 (We promised to stay friends for ever. Inflation stayed below 4% last month (ž.) (Hornby, 2000: 1269). R. Hadlestonas ir G. Pulemas tokius veiksmažodžius jungtis (katenatyvus) skirsto į penkias klases: (1) intranzityvinius ir (2) tranzityvinius (be, keep, feel, appear, continue, stay, prove, remain, believe ir kt.), kurie gali prisijungti aprašomuosius predikatyvus, (3) tuos (become, grow, fall, come, go, turn it kt.), kurie gali prisijungti rezultatinius predikatyvus; (4) į tranzityvinius veiksmažodžius jungtis (appoint, drive, send, set, name, create, vote, render, make ir kt.), kurie gali eiti su privalomaisiais predikatyvais, reiškiančiais rezultatą (They appointed her ambassador to Canada. They made him anxious / treasurer.); (5) tranzityvinius veiksmažodžius2 (boil, frighten, brush, drain, shoot, fill, wash), kurie gali prisijungti pasirenkamuosius predikatyvus su rezultatine
____________________________
1D. Baiberis ir kt. veiksmažodžius skirsto į semantines grupes: kopuliatyvinius, reiškiančius rezultatą ir veiksmo kitimo baigtį, pvz., become, go, grow, prove, come, turn, turn out, end up, wind up. Jie predikatyvą sieja su pažyminiu (His breathing became less frantic.) (Biber et al., 2004: 436). 

2Remiantis Pažūsio ir kt. gramatikos darbais, anglų kalbos predikato tipą sudarančios kitos jungtys, pvz., become, feel, get, grow, keep, look, prove, seem, smell, taste, appear, remain ir kt., vartojamos su būdvardiniais (reiškiantis būseną) predikatyvais kaip papildymais seem + adj.) (Pažūsis et al., 2004: 312–313). 
reikšme (You should paint the house green. He pushed the door open.) (Huddleston, Pullum, 2002: 263–266).
Lietuvių kalboje jungtimi taip pat gali eiti ir kai kurie kiti nereikšminiai leksiniai veiksmažodžiai. Tokie intranzityviniai veiksmažodžiai (tapti, likti, virsti, pasidaryti, darytis, rodytis, pasirodyti, apsimesti, dėtis, jaustis ir kt.) gali reikšti požymio netikrumą, sąlygiškumą. Tai negrynoji jungtis, kuri nepraleidžiama, nes ji ne tik jungia pagal kalbėjimo aktą orietuojamą tarinio požymį su veiksniu, bet ir prideda tam požymiui papildomą turinį (Labutis, 2002: 239). 
Pavyzdžiui, anglų kalbos jungtimi einantis leksinis veiksmažodis remain gali rodyti esamojo laiko vienaskaitos 3 asmenį, o lietuvių kalboje jį atitinka veiksmažodžio išlikti esamojo laiko 3 -iojo asmens forma (dabartį reiškianti negrynoji jungtis) – P(copulative v. [seem] + PC[N]):

(1) a. When you look at some old-style museums, some of them seem rather archaic and really academic. 
b. Kai jūs žiūrite į seno stiliaus muziejus, kai kurie jų atrodo tikrai pasenę ir labai akademiški (Sto., 2003).
(2) a. The lobby seems to be an extension of the garden. 
b. Vestibiulis atrodo sodo tęsinys (Sto., 2003). 
c. [Gali būti: Vestibiulis atrodo kaip sodo tęsinys.]
Neigiamoji forma gali būti reiškiama ta pačia anglų kalbos pagalbinio veiksmažodžio did forma, žyminčia būtąjį laiką, dalelyte not ir leksiniu veiksmažodžiu einančia jungtimi su būdvardžiu – P(aux. v. [do] + not + copulative v .[remain] + PC[Adj.]). Lietuvių kalboje tokiu atveju neigimas reiškiamas jungtimi su priešdėliu:

(3) a. This NATO's strategy did not remain important until the end of the Cold War. 
b. Tokia NATO strategija neišliko svarbi iki pat šaltojo karo pabaigos (NATO, 2004: 14).
Specifinę SP analitinę struktūrą su įsiterpiančia papildinio fraze gali sudaryti anglų kalbos tranzityvinis veiksmažodis, einantis jungtimi – P(vf [make] + [dir.obj.] + PC[N]). Lietuvių kalboje tokį sudėtinį tarinį gali atitikti veiksmažodis, panašus į negrynąją jungtį, su įnagininko linksnio daiktavardžiu:
(4) a. These characteristics make the traditional biling models and architecture a weakness. 
b. Dėl šių savybių tradicinis mokesčių modelis ir architektūra virsta trūkumu (Mik., 2003).
Atliktinę veiksmažodžio become formą, einančia jungtimi ir daiktavardžiu gali atitikti lietuvių

(5) a. Industry has once again become an acceptable part of the urban environment. 
b. Pramonė dar kartą pasidarė priimtina miesto aplinkos dalimi (Sto., 2003). 

Tęstinė anglų kalbos veiksmažodžio esamojo laiko forma, sudaroma su pagalbiniu veiksmažodžiu be ir esamojo laiko dalyvio forma, sintaksiškai gali rodyti veikslą ir sudaryti SP su daiktavardžiu – P(aux. v. [be] + present particip.[play] + PC[N]). Lietuvių kalbos kopuliatyvinis veiksmažodis gali rodyti veikslą semantiškai, tačiau neturi veikslui žymėti gramatinių rodiklių:
(6) a. Nuclear weapons are playing a much reduced role in Alliance strategy today. 
b. Šiandien Aljanso strategijoje branduoliniams ginklams tenka daug menkesnis vaidmuo (NATO, 2004: 14). 
Anglų SP tipas gali būti reiškiamas taip: P(aux. v. [will] + copula[act] + as + PC[NP]). Lietuvių kalboje į sudėtinių vardažodinių tarinių tipą V. Labutis (2002: 246) su išlygomis traukia ir pradėjusių frazeologizuotis veiksmažodžių (dirbti, užaugti, mokytis, laikyti ir kt.) junginius su įnagininku, kurie gali reikšti būklę ar užsiėmimą kuo nors. Toks savarankiškas veiksmažodis, einantis jungtimi, sunkiai atsiejamas nuo kito žodžio formos:
(7) a. A senior installer Alu–Sommer will act as the project supervisor. 
b. Vyriausias montuotojas iš kompanijos „Alu-Sommer“ dirbs projekto prižiūrėtoju (Sto., 2003).
Anglų kalboje rezultatą reiškianti atliktinė kopuliatyvinio veiksmažodžio forma (aux. v. [have] + copula[become]+ PC[N]) į lietuvių kalbą verčiama veiksmažodžio neįprasta jungtimi tapti:

(8) a. Since then you have become a highly renowned architect and the image of the profession has 
changed dramatically. 
b. Nuo tada jūs tapote labai žinomu architektu ir profesijos įvaizdis visiškai pasikeitė (Sto., 2003). 
Anglų SP tipą P(mod. v. [can] + [inf.] + past particip.[laikyti] + [as] + PC[NP]) atitinka lietuvių kalbos mišrusis tarinys:
(9) a. ... the modules can be considered as aggregations of packages. 
b. ... moduliai gali būti laikomi paketų rinkiniais (Pac., 2003). 
Kitos anglų kalbos SP sudarančios jungtys į lietuvių kalbą dažnai gali būti verčiamos grynąja jungtimi būti:
(10) a. The significance of the Washington Treaty went even further. 
b. Vašingtono sutartis buvo svarbi ne tik dėl to (NATO, 2004: 2).
Taigi specifinės jungtys sudarydamos anglų ir lietuvių kalbų SP tipą su vardažodiniu junginiu, jį valdo, turi semantinį turinį ir gali turėti įvairių laikų, veikslų, rūšies formų rodiklius, tačiau ne visada tuos pačius abiejose kalbose. 
4.2.4. Sintaksinių predikatų tipai su vardažodiniais komponentais – predikatyvais 
Predikatyvo terminas siejamas su predikatu. Predikatyvas paprastai reiškiamas vardažodžiu ir įeina į SP struktūrinį tipą. Vardažodžiu reiškiamas predikatyvas sintaksiškai apibūdina veiksnį. 
Remiantis anglų kalbos gramatikos darbais (Huddleston, Pullum, 2002: 251), anglų kalbos predikatyvai sintaksiškai laikomi taip pat papildymais ir klasifikuojami į aprašomuosius ir rezultatinius. Rezultatą reiškiantys predikatyvai paprastai eina su intranzityviniais veiksmažodžiais, žyminčiais būsenos pakitimą, t. y., predikatyvas žymi predikuojamojo argumento pakitusią būseną proceso pabaigoje (He fell a s l e e p. He got c r a z y. Ed became a m i n i s t e r. Enrico turned [from a frog] into a handsome p r i n c e.). Aprašomieji predikatyvai lemia predikuojamojo argumento savybes situacijos metu (They sounded s t r a n g e. Kim seemed u n e a s y. He semed a nice g u y. These houses are K i m‘s. These houses belong to K i m.). Anglų kalboje predikatyvai gali būti skirstomi į privalomuosius, pvz., Kim became i l l, He made him a n g r y.), ir pasirenkamuosius, pvz., They departed c o n t e n t. He washed it c l e a n.) (ibid, 2002: 261). 
Predikatyvu einantis papildymas yra anglų kalbos SP dalis, nurodanti jo leksinį turinį arba reikšmę. Kiti kalbininkai (Biber et al., 2004: 436; Pažūsis et al., 2004: 312–313) pažymi, kad predikatyvas gali būti reiškiamas daiktavardžiu arba būdvardžiu, daiktavardiniu ar būdvardiniu žodžių junginiu, įvardžiais ir skaitvardžiais.
Lietuvių kalboje predikatyvu vadinama vardinė tarinio dalis, tačiau lietuvių kalboje ji nėra papildymas (kaip anglų kalboje). Vardinė tarinio dalis, t. y. predikatyvas, pasako patį tarinio požymį, nuo jos priklauso sudurtinio tarinio semantika. Remiantis V. Labučio gramatikos darbais, predikatyvas arba vardinė tarinio dalis gali būti reiškiama visais linksniuojamaisiais žodžiais, vienų žodžių linksnių formas lemia sintaksinė funkcija, o kitus linksnius ir jų parinkimą nustato semantika ir kalbos norma. Lietuvių kalboje skiriami daiktavardiškieji ir būdvardiškieji žodžiai, kuriais reiškiami vardažodinę tarinio modelio dalį sudarantys predikatyvai. Atskirą grupę sudaro vardine tarinio dalimi einantys žodžių junginiai su prieveiksmiu (Labutis, 2002: 239).
Vardine tarinio dalimi, t. y. predikatyvu1, pasakomas tarinio požymis, nuo vardinės tarinio dalies priklauso vardažodinio tarinio semantika. Lietuvių kalba turi turtingą linksnių sistemą, tad vardine tarinio dalimi einantys predikatyvai gali būti vardininko, kilmininko, įnagininko, kartais ir naudininko linksnio. 

Kitame skyriuje bus nagrinėjami anglų ir lietuvių kalbų SP struktūriniai tipai su jungtimi ir tipiškais predikatyvais (vardine tarinio dalimi), kurie reiškiami daiktavardžiais ar būdvardžiais.
________________________

1A. Holvetas ir A. Tamulionienė lietuvių kalboje skirsto predikatyvus pagal tris kriterijus: pagal predikacijos pobūdį – į pirminius ir antrinius; pagal sintaksinio ryšio pobūdį – valdymą ir modifikavimą – į būtinuosius; pagal apibūdinamą sakinio dalį – į veiksnio ir papildinio predikatyvus. Pirminiai (jungties) predikatyvai visada yra būtini (2005(d): 119). 
4.2.5. SP vardažodiniai predikatyvai – daiktavardiškieji žodžiai ir jų realizavimas 

Anglų ir lietuvių kalboje predikatyvas yra predikatiškai vartojamas daiktavardiškasis žodis, kuris eina SP dalimi šalia intranzityvinio veiksmažodžio, bet sintaksiškai priklausomas ir nuo sakinio veiksnio: S + P(copula + PC[NP prepos.constr.]).
Lietuvių kalboje predikatyvai (vardinė tarino dalis) gali būti reiškiami įvairiais linksniais – vardininku (nom.), kilmininku (gen.), įnagininku (instr.), tik beasmeniuose sakiniuose - naudininku (dat.), labai retai - vietininku (loc.) ir prielinksninėmis konstrukcijomis. 

Anglų kalbos SP struktūrinį tipą P(copula [be] + PC[NPnom]) gali sudaryti predikatyvas, reiškiamas daiktavardžio fraze. Lietuvių kalbai įprastas tarinio tipas, sudaromas su jungtimi būti ir predikatyvo vardininku ar su tuo linksniu sudaryta daiktavardžio fraze P(būti + daikt.[nom.]):
(1) a. Architecture is a social art. 
b. Architektūra yra visuomeninis menas (Sto., 2003). 
Predikatyvu reiškiama anglų ir lietuvių kalbų daiktavardžio frazė gali apibūdinti veiksnį. Pastovius veiksnio požymius paprastai rodo lietuvių kalbos vardininku reiškiamas predikatyvas:
(2) a. The machine S/AR is an electrical heated and vacuum table with build – in vacuum … 
b. Mašina (modelis S/AR) yra elektriniu būdu šildomas vakuuminis stalas ... (But.,2004).

Remiantis lietuvių kalbos gramatikos darbais (Sirtautas, Grenda, 1988: 72; Labutis, 2002: 240), lietuvių kalbos predikatyvas, rodantis pastovų tarinio būvį, reškiamas būvio vardininku, kurio vartosena mažiau apibrėžta (tai ir būdinga nežymėtajam opozicijos nariui). Lietuvių kalboje (Sirtautas, Grenda, 1988: 70) kilmininku reiškiama vardinė dalis gali turėti keletą reikšmių – ji rodo daikto medžiagą, priklausymą, kokybę ir kitas jo ypatybes. 
Dauguma anglų kalbos jungčių gali apibrėžti sakinio veiksnį laiko atžvilgiu. Predikatyvinis laikas reiškiamas laiko prieveiksmiu su prielinksnine daiktavardžio konstrukcija, einančia su jungtimi – P(copula[be] + PC[NPprepos.constr.]). Lietuvių kalboje laiko apibūdinamasis požymis gali būti pasakomas tarinio vardine dalimi su daiktavardžio kilmininku P(jungtis[be] + predikat. [daikt.gen.]):
(3) a. Legislation on environment protection in Russia, on natural and cultural heritage, is now in the stage 
that Norway has passed in early 90-ies. 
b. Gamtos ir kultūros paveldo aplinkos apsaugos įstatymai Rusijoje yra tokios stadijos, kurioje Norvegija buvo 100 -mečio pradžioje (Bar., 2003).
P(aux. v. [have] + past particip. + PC[NPprepos.constr.]), P(jungtis[būti] + predikat.[daikt.gen.]): 
(4) a. Over the years, this relationship has had its ups and downs ... 
b. Laikui bėgant, šiuose santykiuose būta pakilimų ir nuosmukių.... (NATO, 2004: 19).
Predikatyvas gali būti reiškiamas anglų kalbos daiktavardžio fraze su prielinksniu of – P(mod. v. [must] + copula[be] + PC[NPprepos.constr.]). Lietuvių kalboje apibūdinamasis požymis gali būti reiškiamas tarinio vardine dalimi su daiktavardžio kilmininku P(vf + jungtis[būti] + predikat.[daikt.gen.]). Toks kokybės kilmininkas eina su priklausomuoju žodžiu ir rodo daikto vidinį požymį:
(5) a. Fastener construction must be of good quality. 
b. Užsegimo konstrukcija turi būti geros kokybės (But.., 2004).

Predikatyvu taip pat gali eiti anglų kalbos daiktavardinė frazė su prielinksniu – P(copulative v. [remain] + past particip. + PC[NPprepos.constr.]). Tokiu atveju lietuvių kalbos tarinio vardine dalimi taip pat eina priklausymo reikšmės kilmininkas P(neįpr.jungtis [lieka] + dalyvis + predikat.[daikt.gen.]): 
(6) a. But most of the Alliance's work remains unconsidered from the representatives of mass media.
b. Tačiau didžioji Aljanso veiklos dalis lieka nepastebėta žiniasklaidos atstovų (NATO,2004: 18).

Remiantis V. Sirtautu ir Č. Grenda (1988: 72), lietuvių kalbos naudininkas ir vietininkas vardinės dalies paprastai nereiškia ir predikatinių formų nerodo. Tačiau kai kurie leksiniai vienetai gali užimti panašią į tarinio poziciją.
Anglų kalboje predikatyvu gali eiti daiktavardžio frazė P(aux. v. [be] + copulative v. [call] + predicat.[NP]). Lietuvių kalboje tarinio vardinė dalis reiškiama daiktavardžiu su būvio įnagininku P(pagalb. v. [būti] + jungtis[vadinti] +predikat.[daikt.instr.]) ir žymi daikto pastovų išorinį požymį:
(7) a. The duration of a connection between an up beam and a down beam is called a window. 
b. Sujungimo trukmė tarp aukštesniojo ir žemesniojo spindulio yra vadinama langu (Pac., 2003). 
Taigi anglų kalboje SP tipą sudarantis predikatyvas gali būti reiškiamas daiktavardžiu ar daiktavardžio fraze su įvairiomis prielinksninėmis konstrukcijomis, o lietuvių kalboje – reiškiamas įvairiomis linksnių formomis.
4.2.6. SP vardažodiniai predikatyvai – būdvardiškieji žodžiai ir jų realizavimas 

Anglų ir lietuvių kalbų SP struktūriniai tipai sudaromi su kopulatyviniu veiksmažodžiu ir vardažodiniu predikatyvu, reiškiamu būdvardiškaisiais žodžiais. 
Anglų kallboje predikatyvai reiškiami būdvardžiais. Jie gali būti skirstomi pagal argumento savybes į semantines grupes (žr. 4.2.4.). Vieną grupę sudaro aprašomieji predikatyvai, kurie paprastai eina su kopulatyviniais veiksmažodžiais (seem, appear, look, remain ir kt.). Jie gali būti laikomi predikatyviniais (predikative attribute) pažyminiais. Rezultatinių predikatyvų grupę sudaro būdvardžiai, kurie dažniausiai siejami su būsenos pakitimą žyminčiais veiksmažodžiais 
(Huddleston, Pullum, 2002: 251; Biber et al., 2007: 188). 
Lietuvių kalboje predikatyvais einantys būdvardiškieji žodžiai (skaitvardžiai ar įvardžiai, subūdvardėję dalyviai) gali būti reiškiami linksniais (vardininku, kilmininku, įnagininku), bevarde gimine su prieveiksmiu.
Predikatyvu einantis būdvardiškasis žodis ir jungtis be gali sudaryti anglų kalbos SP analitinį tipą P(copula + PC[Adj.]). Tokią SP struktūrą gali atitikti lietuvių kalbos vardažodinis tarinys, sudarytas su grynąja jungtimi būti ir predikatyvu einančiu būdvardžiu, kuris dažniausiai reiškiamas vardininku:

(1) a. In addition, the Law is provisional only for uniform in relation to management territories.
b. Be to, įstatymas yra tik laikinas vienarūšio valdymo teritorijoms (Bar., 2003).
Lietuvių kalbos vardažodinis tarinio tipas taip pat gali būti sudaromas su nepasakyta esamojo laiko grynąja jungtimi ir predikatyvu, kuris reiškiamas būdvardžiu. Būdvardis paprastai reiškiamas vardininku: 

(2) a. The effect of means of transport for environment on inhabitants is miscellaneous and inevitable. 

b. Transporto priemonių įtaka aplinkai ir gyventojams (yra) įvairialypė ir neišvengiama (Pet., 2003).
Predikatyvu einantys būdvardžiai su kopuliatyviniu veiksmažodžiu remain gali sudaryti SP tipą – P(copulative v. [remain] + PC[adj.]). Tokią SP struktūrą gali atitikti lietuvių kalbos sudėtinis tarinys, sudaromas su grynąja jungtimi ir predikatyvu, einantis būdvardžių vardininkas:

(3) a. Traffic remains slow, complicated, dangerous and causing tense independently of a kind of 
transport chosen – individual car, autobus, metro.

b. Eismas yra lėtas, sudėtingas, pavojingas ir sukeliantis įtampą, nepriklausomai nuo pasirinktos transporto rūšies – individualaus automobilio, autobuso, metro (Pet., 2003).
Predikatyvu gali eiti anglų kalbos frazė su prielinksniu of, tačiau lietuvių kalboje ją atitinka būdvardis, reiškiamas vardininku:
(4) a. Improvement of the methods of monitoring and compilation of databases is of high interest. 
b. Metodikos tobulinimas monitoringo ir duomenų bazių rinkimo srityje yra įdomus (Bar., 2003).
Anglų ir lietuvių kalbų būdvardiškųjų žodžių modifikacija su prieveiksmiais, nurodančiais laipsnį, gali keisti būdvardį, bet ne kopuliatyvinį veiksmažodį. Lyginamojo atspalvio daiktinis požymis gali būti reiškiamas palyginimų konstrukcijomis:
(5) a. Shopping centers have become larger, more colorful and more dramatic. 
b. Prekybos centrai tapo didesni, spalvingesni ir dar labiau teatrališki (Pac., 2003). 

(6) a. Web sites are becoming increasingly sophisticated but also more user – friendly. 
b. Internetiniai puslapiai darosi ne tik vis įmantresni, bet ir patogūs vartotojams (Pac., 2003). 
Predikatyvu gali eiti anglų kalbos subūdvardėjęs dalyvis, įeinantis į sudėtingą SP tipą 
P(copulative v. + PC[Adj.]). Lietuvių kalbos tarinio vardinė dalis reiškiama taip pat būdvardžio vardininku:
(7) a. The contrast becomes even more striking when the lights come on. 
b. Kontrastas darosi dar ryškesnis uždegus šviesas (Sto., 2003). 
Anglų kalbos SP struktūra gali būti reiškiama kopulatyviniu veiksmažodžiu prove ir predikatyvu einančiu būdvardžiu. Tokį SP tipą gali atitikti lietuvių kalbos mišrusis tarinys:
(8) a. This approach to installation management proved to be highly successful throughout the project. 
b. Toks požiūris į įrengimo vykdymą pasirodė esąs labai sėkmingas viso projekto metu (Sto., 2003).
(9) a. When you look at some old-style museums, some of them seem rather archaic and really academic. 

b. Kai jūs žiūrite į seno stiliaus muziejus, kai kurie jų atrodo tikrai pasenę ir labai akademiški. 

Anglų kalbos SP struktūra gali būti sudaroma su modaliniu veiksmažodžiu, jungtimi ir predikatyvu, kuris taip pat gali būti reiškiamas frazeologiniu būdvardiniu vienetu, o lietuvių kalboje tai mišrusis tarinys: 
(10) a. All threads must be color fast. 
b. Visi siūlai turi būti neblunkantys (But.,2004).
(11) a. A listed building falls into disuse and this is the worst thing that could ever happen. 
b. Saugomas pastatas tampa nebenaudojamas – ir tai blogiausia, kas gali atsitikti (Sto., 2003). 

Anglų kalboje predikatyvu gali eiti skaitvardžio frazė, P(copula [be] + PC[Num.]), kurią atitinka lietuvių kalbos vardinė dalis su prielinksniniu skaitvardžiu, reiškiamu kiekio kilminiku P(jungtis [-] + predikat.[skaitv.gen.]):
(12) a. Automation is one approach which offers many of the functions of a bank branch within a small, 
self-service machine. 
b. Automatizavimo paslauga – tai vienas iš būdų, pradedant nuo bankinių paslaugų teikimo ir savitarnos automatų (Pac., 2003). 
Anglų kalbos SP, reiškiamą junginiu P(aux. v. [be] + copulative v. [consider] + PC[Adj.]), gali atitikti lietuvių kalbos sudėtinis tarinys, sudaromas su negrynąja jungtimi ir predikatyvu einančio būdvardžio įnagininku P(pagalb. v. [būti] + neįpr.jungtis [laikyti]+ predikat.[būdv.instr.]):
(13) a. Creation of the Institute was considered necessary when Russia joined UNESCO convention.
b. Instituto įkūrimas buvo laikomas būtinu, kai Rusija prisijungė prie UNESCO konvencijos
(Bar., 2003). 
Anglų kalbos SP, reiškiamą junginiu (mod. v. [be] + copulative v. [stay] + PC[Adj.]), gali 
atitikti lietuvių kalbos sudėtinis tarinys, sudaromas su predikatyvu einančio būdvardžio naudinininku P(vf [būti] + neįpr.jungtis [išlikti] + predikat.[būdv.dat.]):

(14) a. So the only way is to stay calm. 

b. Taigi geriausias būdas yra išlikti ramiam (Sto., 2003).
Anglų ir lietuvių kalbų įvardžiai taip pat gali eiti predikatyu – dažniausiai papildomu kito predikatinio centro – P(copula [be] + PC[Pron.]):
(15) a. The main gap in the Law is that its sphere of observance concerns exceptionally monuments ...
b. Pagrindinė įstatymo spraga yra ta, kad įstatymas nagrinėja tik paminklus ... (Bar., 2003).

Anglų kalboje sakiniu su it pasakoma būsena, kuri sakinyje priskiriama SP neįvardytai situacijai arba situacijai su numatytu jos patyrėju P(copula [be] + PC[adj.]). Lietuvių kalboje vardinė dalis, pasakanti beasmenių ypatybinių būsenų požymius1, gali būti reiškiama beasmenių sakinių būvardiškojo žodžio vadinamąja bevarde gimine P(jungtis [būti] + predikat. [būdv.bevard.gim.]): 
(16) a. It was already clear from the competition that to fulfil our responsibilities to the city we would have 
to work in a very disciplined manner. 
b. Jau iš konkurso buvo aišku, kad norėdami įvykdyti savo įsipareigojimus miestui, turėsime dirbti labai sistemingai (Sto., 2003). 
(17) a. This was exactly the opposite to the concept … 
b. Tai buvo visiškai priešinga koncepcijai … (Sto., 2003).

(18) a. This is true for protection of heritage sites as well in accordance with different protection laws. 
b. Tai taip pat pasakytina ir apie paveldo vietų apsaugą, kuri reglamentuota įvairiais apsaugos įstatymais (Bar., 2003).

Anglų kalbos SP tipas, sudaromas su jungtimi ir būdvardžiu, einančiu predikatyvu, gali atitikti lietuvių kalbos grynąjį vientisinį tarinį: 

(19) a. The needs of a ”smart device“ is very different from the needs a human when it communicates. 
b. „Protingo“ įrenginio poreikiai labai skiriasi nuo bendraujančio žmogaus poreikių (Mik., 2003).
Anglų kalbos SP tipas, sudaromas su jungtimi ir subūdvardėjusiu dalyviu, einančiu predikatyvu P(copula [be] + PC[adj./particip.]), gali atitikti lietuvių kalbos suvestinį veiksmažodinį tarinį P(vf + inf.): 

(20) a. The use of unsuitable fuses is severely prohibited. 

b. Griežtai draudžiama naudoti netinkamus saugiklius (But.,2004).
c. [Gali būti: Netinkamų saugiklių naudojimas griežtai draudžiamas.]
Taigi anglų kalbos SP analitinį tipą, sudaromą su jungtimi ar kopuliatyviniu veiksmažodžiu ir predikatyvu einančiu būdvardžiu ar dalyviu, atitinka ir lietuvių kalbos sudėtinis tarinio tipas.
Sintaksinę predikatyvo funkciją gali atlikti tarininiai pažyminiai (predicative attributes), kurie reiškiami dalyviais ir sudaro specifinį anglų kalbos SP modelį ir ypatingą lietuvių kalbos SP tipą. 
______________________

1V. Labutis prie beasmenių ypatybinio požymio tarinių priskiria ir kai kuriuos sudėtingosios struktūros tarinius, kurių jungtis turi beasmenę formą, o vardinė dalis pasakoma vadinamuoju dvejybiniu linksniu. Tokie tariniai saviti pirmiausia tuo, jog jais pasakomas požymis formaliai priskiriamas papildinio funkciją atliekančiam daiktui, tad jie gali būti laikomi papildomaisiais tariniais ar padalijami tarp tarinio ir papildinio (Labutis, 2002: 247).

Predikatyvo periferinę poziciją užimantis anglų kalbos pažyminys reiškiamas dalyviu, apibūdina papildinio daiktavardinę frazę ir gali papildyti nauja informacija apie veiksnį. Toks anglų kalbos SP tipas sudaromas su asmenuojamuoju veiksmažodžiu (come, go, fly, go dancing, get talking, lay smiling ir kt.) ir priklausomu žodžiu kaip pažyminio tipo predikatyvu, kuris reiškiamas esamojo laiko dalyviu ar su dalyviu siejama fraze, pvz., The children came r u n n i n g to meet us. He stood a d d r e s s i n g the strikers ... (Hornby, 1976: 29). 

Anglų kalbos gramatikos darbuose toks SP tipas analizuojamas prie SP, turinčių sandarą su jungiamuoju veiksmažodžiu ir predikatyvu einančiu būdvardžiu, ir nekelia tiek neaiškumų kaip lietuvių kalboje.
Lietuvių kalbos mokyklų vadovėliuose tokie vartosenos atvejai specialiai neryškinami, dažniausiai lieka tarp sudurtinių tarinių. Tarininio (predikatinio) pažyminio specifiką lietuvių kalboje iškėlė J. Balkevičius (1963: 120–124). Anot jo, tai tarinys, kuris skiriasi nuo sudėtinių tarinių, turinčių ne visai savarankišką veiksmažodį. Šito specifinio tarinio „jungtimi eina veiksmažodžiai, kurie ne tik forma, bet ir turiniu gali veiksmažodinį tarinį pabaigtinai pasakyti, o vardinė dalis žymi veiksnio ypatybę“. Remdamasi latvių ir vokiečių kalbų gramatikomis, tokius junginius su savarankiškais veiksmažodžiais, kurie siejami su būdvardiškaisiais žodžiais, aprašė ir A. Valeckienė (1967: 97–116). Taip pat analizuoja juos K. Ulvydas (red., 1976: 437–454), V. Sirtautas, Č. Grenda (1988: 9–92). A. Valeckienė ir V. Ambrazas tarininius (predikatinius) pažyminius aptaria kaip atskirą sakinio dalį. Anot jų, prie savarankiško veiksmažodžio asmenuojamosios formos šliejamas būdvardiškasis žodis, kuris vienas gali baigtinai pasakyti veiksniui priskiriamą požymį (Jis parėjo piktas). Formaliai toks tarininis pažyminys derinamas su veiksniu einančia žodžio forma ir kartu šliejamas prie veiksmažodžio (Ambrazas, 1996: 490; Ambrazas, 1999. In: Morkūnas, 1999: 629). Gretinant anglų ir lietuvių kalbų predikatus su tarininiu pažyminiu, įžvelgiami ir saviti papildymo atvejai (Children returned p l e a s e d : Vaikai grįžo p a t e n k i n t i) (Pažūsis et al., 2004: 311). 
Dabartinėje lietuvių kalbotyroje pabrėžiami tarinio tiesioginiai ryšiai – su į sakinio branduolį traukiamu veiksniu, ir su papildiniu. Specifiniu priklausymo ryšiu su tariniu ir veiksniu arba papildiniu, siejama sakinio dalis V. Ambrazo (2006: 21) laikoma tarininiu pažyminiu.
V. Labutis aptaria ypatingą sudurtinį tarinį, „kuriam atskiros jungties nereikia, nes juo pasakomas požymis orientuojamas pagal kalbėjimo aktą remiantis kitu tariniu“. Papildomasis tarinys reiškiamas būdvardžio, būdvardiškojo skaitvardžio ar įvardžio, taip pat ir dalyvio vardininku siejamas prie kito tarinio su veiksmažodžiais, kurie reiškia judėjimą, būseną, jos kitimą ir kitus dalykus, pvz., Iš ten jis grįžta susidraskęs, kruvinas, papilkėjusiu veidu. (B. Braz.) (Labutis, 2002: 248). V. Labutis teigia, kad papildomojo tarinio sąvoka daug siauresnė negu predikatinio pažyminio, todėl tikru papildomuoju tariniu kalbininkas nelaiko dvejybinio kilmininko, naudininko, galininko ar įnagininko (Lapę pagavo gyvą.), nes čia asmeniniame sakinyje būdvardžiu pasakomas požymis priskiriamas ne veiksniu, o papildiniu pasakytam daiktui: toks būdvardis gali eiti suvestinio papildinio predikatiniu dėmeniu ir apimti tik predikatinę funkciją atliekantį būdvardiškojo žodžio vardininką (ibid, 2002: 248–252). Dvigubais ryšiais susijusio būdvardiškojo žodžio tarinio esmę V. Labutis parodo galimomis transformacijos Gandras parlėkė ir buvo linksmas, dar tiksliau būtų Gandras parlėkė būdamas linksmas, dar Gandrui parlėkus linksmam, lygiai kaip Gandrui tapus linksmam (ibid, 2002: 249–250). Tarininio pažyminio bruožų kalbininkas įžvelgia sudurtiniame tarinio modelyje su negrynąja arba netikrąja jungtimi, kuri priartėja prie savarankiško tarinio, galinčio baigtinai pasakyti veiksniui priskiriamą požymį: prie savarankiško veiksmažodžio einanti žodžio forma gali atitikti vardinę tarinio dalį ir rodyti būdvardiškojo žodžio ryšį su veiksniu, pvz., Viščiukėlis našlaitėlis grįžo sveikas ir gyvas (P. Cvir.) (ibid, 2002: 248). Būdvardiškasis žodis, einantis sudėtinio tarinio dėmeniu, įtraukiamas į sakinio predikatinį centrą P(jungtis + predikat.pažym.[būdv.]). Tokį būdvardiškąjį žodį, siejamą su visai savarankišku veiksmažodžiu2, kalbininkas neįtraukia į sudėtinio (sudurtinio) tarinio struktūrą ir nepriskiria jo prie antrininkių sakinio dalių – tai papildomas tarinys3 (ibid, 2002: 252).
V. Labučio aptartam papildomajam tariniui artimas A. Holveto ir A. Tamulionienės darbuose apibūdintas antrinis predikatyvas, rodantis papildomą predikaciją. Antriniai predikatyvai nuo jungties predikatyvų skiriasi tuo, kad tam tikrą požymį jie gali priskirti sakinio veiksniui ir kitiems sakinyje esantiems vardažodžiams, kurie semantiškai siejami su tiesioginiais papildiniais, vadinamais laisvaisiais (Grįžo linksmas ir mačiau linksmą). Tačiau manoma, kad pagrindinis veiksmažodis gali reikalauti antrinio predikatyvo (pripažino kaltu arba pripažino, kad jis kaltas). Tokios „semantinės struktūros, kai viena predikacija yra kitos predikacijos argumentas, dažniausiai reiškiamos sintaksinėmis struktūromis su šalutiniais sakiniais“ (2005: 119). 
Anglų ir lietuvių kalbų SP struktūrinis tipas gali būti sudaromas su jungtimi ir periferiniu predikatyvu, kuris yra artimas pažyminiui. Jis gali būti reiškiamas būdvardiškuoju žodžiu, paprastai apibūdinančiu daiktavardį, ir papildančiu sakinį nauja informacija – P(kopuliatyvinis v. + predikat. pažym.[particip./adj]):

________________________
2Lietuvių kalbos gramatikose minimus tarininius pažyminius A. Holvetas ir A. Tamulionienė vadina antriniais predikatyvais, todėl, kad predikatyvo terminas turi platesnę sintaksinę reikšmę, į kurią įeina ir jungties konstrukcijose vartojama tarinio vardinė dalis. Čia predikatyvas kartu su jungtimi išreiškia pagrindinę sakinio predikaciją (2005: 117). Sudurtinių tarinių ir aplinkybių tarpinius atvejus sudaro veiksmažodžiai su prieveiksmiais ar prielinksninėmis konstrukcijomis rodantys savaiminį būvio kitimą (Labutis, 2002: 237–244). V. Ambrazas aptaria tik laisvuosius predikatyvus (1996: 490–491, 627). Būtinieji ir laisvieji antriniai predikatyvai tradicinėje gramatikoje neskiriami. Laisvieji predikatyvai yra giminiški aplinkybėms, jais reiškiama papildoma predikacija (vienoje kalboje laisvąjį predikatyvą atitinka kitos kalbos prieveiksmis: Nudažėme duris žaliai). Tačiau ir lietuvių kalboje galima pasakyti (automobilis važiavo atbulas / atbulai) (Holvoet, Tamulionienė, 2005: 118, 121).

3Jungties predikatyvai priskiria požymį veiksniui, todėl jungties predikatyvus kalbininkai vadina būtinaisiais veiksnio predikatyvais, kurie yra visada būtini (Jonas apsimetė linksmas) (ibid, 2005: 119)
(21) a. The metering burst thus returns truncated to the reference station and this controls its transmission 

to maintain a constant truncation. 
b. Todėl matavimo į nurodytą stotį skverbtis sugrįžta lūžusi, o tai reguliuoja jos transmisiją tam, kad išlaikytų pastovų lūžimą (Pac., 2003). 
Anglų kalbos SP tipas sudaromas su savita jungtimi einančiais asmenuojamaisiais veiksmažodžiais ir predikatyviniu pažyminiu, kuris semantiškai reiškia būseną:
(22) a. Today refugees and displaced persons return to their homes weary but safe.
b. Šiandien pabėgėliai ir perkeltieji asmenys sugrįžta į namus išvargę, tačiau saugūs (NATO, 2004:16).
Tarininį pažyminį lietuvių kalboje gali atitikti veiksmažodžio forma su papildomu pažyminiu, kuris panašus į predikatyvą. Tarininio pažyminio modelis gali būti reiškiamas negrynąja jungtimi su savarankiškais veiksmažodžiais, pvz., grįžo, atėjo ir kt. ir būdvardiškųjų žodžių vardininku.
Anglų kalbos SP struktūrinį tipą sudarantis predikatyvas gali būti reiškiamas vardažodžiu ar vardažodžio fraze ir su įvairiomis prielinksninėmis konstrukcijomis, o lietuvių kalboje jis – reiškiamas įvairiomis linksnių formomis. Jungtimi einančių asmenuojamųjų veiksmažodžių ir jų papildymų sandara lemia tarinio reikšmę ir jo funkciją. Į predikatą įeinantys vardažodžiai (predikatyvai) sintaksiškai yra priklausomi nuo jungtimi einančių veiksmažodžių.
4.3. Sintaksinio predikato dėmenų derinimas su veiksniu 
Sudarant predikatinę konstrukciją, anglų ir lietuvių kalbose sintaksiniai ryšiai tarp pagrindinių sakinio dėmenų, t. y. SP ir gramatinio veiksnio, parodomi sintaksiniu derinimu. Anglų kalbos SP derinimas su veiksniu yra rodomas tik esamojo laiko 3 asmens formos ir skaičiaus rodikliais, o kiti veiksmažodžio asmenys ir laikai nerodo jokio skaičiaus, išskyrus veiksmažodį be: is / are, was / were. Lietuvių kalboje tarinys su gramatiniu veiksniu gali būti derinamas ne tik skaičiumi ir asmeniu, bet ir įtraukia giminės ir linksnio rodiklius, kai tarinys turi ir būdvardinį predikatyvą. 

Dauguma kalbininkų (Onions, 1971: 25–29; Quirk et al., 1982: 19, 58, 163–167; Jacobs, 1995: 49–51; Van Valin, LaPolla, 1997: 242–251) aptaria anglų kalbos predikatą, reiškiamą veiksmažodžiu, kuris kartais gali būti derinamas su veiksniu skaičiumi ir asmeniu ir įformina predikatinę konstrukciją. Kai kurie kalbininkai (Sase, 1995: 1065–1067) pabrėžia, kad veiksmažodžio ir veiksnio derinimas yra įprastas ir būtinas. Paprastuoju derinimu anglų kalboje vadinamas toks derinimas, kai veiksmažodis derinamas su veiksnio (NP) forma, kurio asmens ir skaičiaus rodiklius lemia daiktavardžio pagrindinis dėmuo: tai gali būti kuopiniai daiktavardžiai, turintys vienaskaitos 3 asmens formos rodiklius (Robins, 1975: 235–236; Huddleston, Pullum, 2002: 501). 
Taigi anglų kalboje SP derinamas su gramatiniu veiksniu morfosintaksiškai ir semantiškai skaičiumi (number concord) ir asmeniu (person concord), tačiau derinimas ne visada yra rodomas veiksmažodžio formomis: tai įtraukia tik tiesioginės nuosakos esamojo laiko vienaskaitos 3 asm. formą. Gramatinio veiksnio ir SP derinimas skaičiumi priklauso nuo gramatinio veiksnio daiktavardžio frazėje raiškos siejamos su skaičiaus formos rodikliais, kuriuos ne visada lengva nustatyti derinant su (SP) veiksmažodžio forma. Remiantis T. Makarturu ir kt., anglų gramatikų darbuose su derinimo sąvoka siejami keli terminai, kurie gali skirtis pagal derinimo pobūdį ir reikšmę (notional concord) su artimiausiai stovinčiais dėmenimis (proximity concord), t. y. veiksniai reiškiami sudėtiniais ar kuopiniais daiktavardžiais, kurie laikomi vienaskaitiniais (1996: 146–147). 
G. Korbetas mano, kad derinimo funkcija yra svarbi kalbos struktūros tyrinėjimui, tačiau derinimo sąvoka dar visai neišaiškinta. Taigi pirmiausiai svarbu derinimo buvimas ar nebuvimas veiksmažodžio atžvilgiu (Corbett, 1995: 1235). 

Lietuvių kalboje veiksnio ir tarinio derinimas taip pat skirtingai suvokiamas ir aiškinamas, su derinimo sąvoka siejami taip pat skirtingi terminai, kurie atspindi požiūrį į derinimo pobūdį. Lietuvių kalbos gramatikos darbuose paprastai aptariamas veiksnio ir tarinio derinimas. Tarinio ir gramatinio veiksnio sintaksiniai ryšiai sakinio struktūroje yra abipusiai – tarinio, reiškiamo veiksmažodžiu, ir gramatinio veiksnio formos predikatinėje konstrukcijoje nustatomos pagal šių pagrindinių dėmenų vaidmenį sakinio sintaksinėje struktūroje. Tačiau derinimo atveju tarinio forma taikoma prie veiksniu einančios žodžio formos – t. y., derinami asmeniu, skaičiumi, o predikatyvo atveju ir gimine: 
Lietuvių kalbos gramatikos darbuose (Ulvydas, red., 1976: 280, 305–306) veiksnį ir tarinį sudarančios formos dažnai derinamos viena su kita pagal gramatinius kriterijus gimine, skaičiumi ir linksniu. V. Sirtautas ir Č. Grenda mano, kad prie veiksnio pritaikomos tarinio formos, tačiau tarinys ne visada kopijuoja veiksnio formas. Minėti kalbininkai įžvelgia tarinio formų santykinį savarankiškumą, tad jų ryšį vadina koreliacija. Tačiau veiksnio ir tarinio koreliavimas ne visada akivaizdus, todėl visus veiksnio ir tarinio formų atitikimus, t.y. ryšius, V. Sirtautas ir Č. Grenda sąlygiškai vadina derinimu (1988: 86–89). Lietuvių kalbos enciklopedijoje derinimu vadinamas žodžių sintaksinio ryšio žymėjimas parenkant atitinkamus morfologinių kategorijų rodiklius. Derinimas siaurąja reikšme – vienas iš prijungimo būdų, kai priklausomoji žodžio forma gauna pagrindinei formai būdingų linksnio, skaičiaus, giminės kategorijų formas. Taip būdvardžiai ir būdvardiški įvardžiai, skaitvardžiai bei dalyviai derinami su daiktavardžiais. Derinimas palačiąja reikšme apima ir tarinio formų koreliaciją su veiksniu (Ambrazas, 1999. In: Morkūnas, 1999: 156). V. Ambrazas įvardija tarpusavio sąsają kaip sintaksinį ryšį, veiksnio ir tarinio derinimą, kuris reiškiamas žodžių formomis. Tariniu einanti vientisinė asmenuojamoji veiksmažodžio forma su junginio vardažodiniu dėmeniu veiksniu koreliuojama asmeniu ir skaičiumi (Ambrazas, 1999, In: Morkūnas, 1999: 576). V. Ambrazas pabrėžia veiksnio ir tarinio formų nederinimą gimine, nes lietuvių kalbos vientisinės asmenuojamosios veiksmažodžio formos neturi giminės kategorijos (Ambrazas, 1996: 478–500).
V. Labutis teigia, kad lietuvių kalbos veiksnį ir tarinį pagal turinį sieja struktūrinis dvipusės sąsajos ryšys, kuris pagal predikatinio centro formavimo funkciją pažymimas predikatiniu santykiu (Labutis, 2002: 256–261). Tačiau tarinio taikymas prie žodžių formų, einančių veiksniu, priklauso nuo tarinį sudarančių formų gramatinių klasių, o pagal gramatines kategorijas nustatomas derinimo kryptingumas (žr. 12 pav.): 
Veiksnys (N)               Tarinys (V)

12 pav. Vientisinio tarinio ir gramatinio veiksnio struktūrinis derinimas
Veiksnio (NP) formos ir su jomis taikomos tarinio (VP) formos skirstomos į derinamąsias, koreliuojamąsias ir tiesiogiai su veiksniu nesiejamas žodžių formas. Tariniu einantis daiktavardis gali koreliuoti skaičiumi ar gimine. Kitur daiktavardžių skaičiaus ar giminių formos taip pat gali ir sutapti ar nesutapti (žr. 13 pav.): 
Veiksnys             Tarinys 
Asm., sk.

Jonas          yra          sūnus


Gim., sk., links.
13 pav. Vardažodinio tarinio ir veiksnio derinimo sakinio struktūroje kryptingumas

Gramatinių vaidmenų požiūriu, kalbininkai A. Holvetas ir R. Mikulskas (2005: 24–27) aiškina derinimą kaip žodžio formos priklausomybę nuo kito žodžio formos, o ne nuo jo sintaksinių savybių. Šios krypties kalbininkai mano, kad tradicinėje gramatikoje derinimas suvokiamas siaurai1: tai vieno žodžio derinamųjų požymių perkėlimas kitam žodžiui. Veiksnio ir tarinio derinimas vadinamas priklausomybe, kai juos sudarančių žodžių formos taikomos morfosintaksiškai. Taigi veiksmažodžiai derinami su savo valdiniais (veiksniais) – čia įžvelgiama kita derinimo kryptis (žr. 14 pav.), o veiksnio sintaksinis ryšys su veiksmažodžiu formaliai reiškiamas morfosintaksiniu rodikliu derinant:
Veiksnys (N)                  Tarinys (V)

14 pav. Vientisinio ir tarinio morfosintaksinis derinimas, grindžiamas priklausomybe ir 

nukreiptas į gramatinį veiksnį. 

Toliau bus apžvelgtas derinimas (su gramatiniu subjektu) anglų kalbos SP įvairių tipų, sudaromų iš vienos veiksmažodžio formos ir analitinės struktūros, kurią atitinka lietuvių kalbos vientisinis ir sudėtinis tariniai.

Anglų kalbos SP, turinčio paprastąją asmenuojamąją veiksmažodžio formą, derinimas su veiksniu yra nesudėtingas.

Lietuvių kalbos grynojo tarinio derinimas su veiksniu yra paprastas – jis priklauso nuo veiksnio sudėties ir tarinio prigimties. Lietuvių kalbos veiksmažodžio skaičiaus ir asmens rodikliai yra pažymimi morfologiškai. 
SP struktūrinis tipas gali būti reiškiamas anglų kalbos esamojo laiko 3 asm. veiksmažodžio forma, kuri su subjektu derinama asmeniu ir skaičiumi. Toks lietuvių kalbos tarinys reiškiamas esamojo laiko 3 asm. veiksmažodžio forma, kuri su veiksniu taip pat derinama asmeniu, o 3 asm.
_______________________
1Tradicinėje gramatikoje derinimas (koreliavimas) ir valdymas laikomi sintaksinių ryšių raiškos būdais, todėl vardininką, kurį veiksmažodis primeta veiksniui, laikant valdomu linksniu tektų pripažinti, kad veiksnį su veiksmažodžiu (tariniu) sieja du skirtingi sintaksiniai ryšiai. Šios prieštaros išvengiama įsivedant trečią sintaksinį ryšio tipą – predikatinį (Balkevičius, 1963: 17; Sirtautas, Grenda, 1988: 85), kondominacijos (Balkevičius, 1998: 22) arba tarpusavio sąsajos sąvoką (Ambrazas, red., 1996: 478–479; Labutis, 1994: 17). A. Holvetas ir R. Mikulskas teigia, kad tarpusavio sąsaja vartojama todėl, kad sintaksiniai ryšiai neskiriami nuo morfosintaksinių reiškinių.(2005: 24–27). 
Remiantis V. Sirtauto gramatikos darbais, pagal prijungiamojo ryšio formalią raišką lietuvių kalboje skiriami trys prijungimo būdai: derinimas, valdymas ir šliejimas. Derinimu vadinamas prijungtosios žodžio formos pritaikymas prie pagrindinės pagal morfologinę kategoriją, kai ji gauna pagrindinei formai būdingu linksnio, skaičiaus, giminės kategorijos rodiklius (Sirtautas, 1978, 50–54). 

vienaskaitos ir daugiskaitos skaičius sutampa:

(1) a. The chosen stitch depends on the seam structure and material. 
b. Parinkta siūlė priklauso nuo siūlės ir medžiagos struktūros (But.,2004).
Įvedamasis veiksnys, reiškiamas anglų kalbos įvardžiu it ir SP, kurį sudaro veiksmažodžio be esamojo laiko vn. 3 asm. forma su būtojo laiko dalyviu P(copula + past particip.), gali atitikti lietuvių kalbos beasmenę sudurtinio tarinio konstrukciją su veikiamosios rūšies būtojo laiko dalyviu:
(2) a. It is closely connected with the cultural landscape …
b. Tai (yra) glaudžiai susiję su kultūriniu kraštovaizdžiu ... (Bar., 2003).
Anglų ir lietuvių kalbų SP tipas gali būti reiškiamas asmenuojamųjų veiksmažodžių esamojo laiko daugiskaitos veiksmažodžių 3 asm. formomis:

(3) a. The experts stress the particular importance of the creating conditions for local population …
b. Ekspertai pabrėžia, kad ypač svarbu sudaryti sąlygas vietiniams gyventojams ... (Bar., 2003).
SP, reiškiamas anglų kalbos esamojo laiko 1 asm. veiksmažodžio paprasta forma (išskyrus veiksmažodžio be formas) derinant nereaguoja į veiksnio asmenį ir skaičių. Tačiau lietuvių kalbos vientisinio tarinio, reiškiamo esamojo laiko 1 asm. veiksmažodžiu, forma su veiksniu derinama asmeniu ir skaičiumi:

(4) a. I believe architects must be in a position to explain their concerns. 
b. Aš manau, kad architektai turi sugebėti išreikšti savo interesus (Sto., 2003). 
Jei anglų kalbos subjektu eina samplaika su asmeninio įvardžio vardininku, veiksmažodžio asmenuojamoji forma asmeniu ir skaičiumi visada derinama su asmeniniu įvardžiu. 
(5) a. I am in favor of a change of values in industrial construction. 
b. Aš pritariu vertybių pasikeitimui pramoninėje statyboje (Sto., 2003)
Aptariant subjekto ir predikato sintaksinius santykius klausiamuosiuose ir neigiamuosiuose sakiniuose, išryškėja anglų kalbos pagalbinių veiksmažodžių vaidmuo SP grupėje. Nors tie veiksmažodžiai yra semantiškai tušti, tačiau jie gali sudaryti konstrukcijas su neiginiu not arba klausiamuosius sakinius. Taigi pagalbiniai veiksmažodžiai specifiniu funkcionavimu išsiskiria predikato (veiksmažodžio) konstrukcijose. Klausiamajame anglų kalbos sakinyje subjektas struktūriniu požiūriu įsiterpia į veiksmažodžio grupę (Huddleston, Pullum, 2002: 44–45). 
SP gali būti reiškiamas anglų kalbos analitine forma, kurią sudaro asmenuojamojo, taip pat ir pagalbinio veiksmažodžio esamojo laiko vn. 2 asm. veiksmažodžio forma, sutampanti su daugiskaitos 2 asm. forma asmeniu ir skaičiumi. Tačiau lietuvių kalbos tarinys, reiškiamas esamojo laiko dg. 2 asm. veiksmažodžio forma, su veiksniu derinamas ir asmeniu, ir skaičiumi:
(6) a. How do you respond to this particular location on the banks of the Main? 
b. Ką jūs manote apie šią ypatingą vietą ant Maino kranto? (Sto., 2003).
Anglų kalbos tęstinis esamasis laikas, reiškiamas su pagalbiniu veiksmažodžiu (aux. v. [be] + present particip.), derinamas su sakinio veiksniu skaičiumi ir asmeniu, tačiau verčiamas į lietuvių kalbą beasmene veiksmažodžio forma, kuri nerodo derinimo nei asmeniu, nei skaičiumi:

(7) a. Development is definitely moving towards automated production of building components. 
b. Gamybos raidos procese aiškiai siekiama automatizuotos statybos detalių gamybos (Sto., 2003).

Atliktinė anglų kalbos esamojo laiko neveikiamosios rūšies forma reiškiama su pagalbiniu veiksmažodžiu (aux. v. [have] + been + past particip.), kuris derinamas su sakinio veiksniu skaičiumi ir asmeniu. Tokia konstrukcija verčiama į lietuvių kalbą būtojo laiko neveikiamosios rūšies pagalbinio veiksmažodžio buvo vn. 3 asm. forma (kuri sutampa su dg. 3 asm. forma) ir neveikiamosios rūšies dalyvio forma, rodančia derinimą asmeniu, skaičiumi ir gimine:

(8) a. The opal glass has been used in the windows. 
b. Baltasis stiklas buvo naudojamas langų stiklams (Sto., 2003).

Lietuvių kalbos sudurtinio veiksmažodžio forma, einanti vientisiniu tariniu, su veiksnio vardininku derinama asmeniu ir skaičiumi, o kitas dėmuo derinamas linksniu, skaičium ir gimine. Remiantis J. Balkevičiaus tyrinėjimais (1963: 128–130), matyti, kad, kai veiksniu eina giminės kategorijos neturintis, arba bevardės giminės įvardis, tarinys reiškiamas bevardės giminės dalyviu. Tokia dalyvio forma atitinka veikiamosios rūšies dalyvio vyriškosios giminės daugiskaitos vardininko formą.

Analitiškai reiškiama anglų kalbos ateities laiko tęstinė forma, sudaryta su pagalbiniu veiksmažodžiu will, nederinama su veiksniu, o lietuvių kalboje veiksnys, reiškiamas įvardžiu, gali būti praleidžiamas, nors veiksmažodžio forma gali turėti asmens ir skaičiaus rodiklių: 
(9) a. We will be concentrating even more on this aspect in our future projects. 
b. Ateityje projektuose (mes) dar labiau susikoncentruosime ties šiuo aspektu (Sto., 2003). 
Anglų ir lietuvių kalbose SP veiksmažodžio skaičiaus ir asmens rodikliai yra pažymimi morfologiškai. Veiksniu ir vientisiniu tariniu einančių žodžių, sąlygojančių vienas kitą struktūriškai, apibendrintą sintagminį santykį lemia dvipusė sąsaja. 
Anglų kalbos sintaksinio predikato, kurį atitinka lietuvių kalbos sudėtinis tarinys, derinimą su veiksniu reikia aptarti atskirai, kadangi lietuvių kalboje derinimo atžvilgiu išskiriamos trys tarinio rūšys: veiksmažodinis, daiktavardiškasis ir būdvardiškasis tarinys. Sudėtiniai veiksmažodiniai tarinių tipai, kurių prasmine dalimi eina dalyvis, derinami skaičiumi, linksniu ir gimine su veiksniu. Taip pat ir netiesioginės nuosakos dalyvis su veiksniu deriamas linksniu, skaičiumi ir gimine. 
V. Labutis, remdamasis tyrinėjimais, mano, kad sudėtinį tarinį sudaro ypatingu santykiu
siejamos žodžių formos, kurios sakinyje funkcionuoja kaip viena sakinio dalis. Sudėtinio tarinio pirmasis dėmuo semantiškai yra pagalbinis žodis, o antrasis dėmuo (bendratis) lemia predikato vaidmenį semantiškai (Labutis, 2002: 27). 
Aptariant anglų ir lietuvių kalbų SP tipą, reiškiamą veiksmažodžiais ir papildymu einančia bendratimi, reikia pabrėžti, kad su veiksniu derinami tik tarinį sudarantys pagalbiniai asmenuojamieji veiksmažodžiai, o papildymu einančios bendratys nederinamos:

(10) a. We were able to see from old photographs that a rhombic pattern of brickwork had been used. 
b. Iš senų nuotraukų (mes) galėjome matyti, kad plytų mūrinys buvo rombo formos (Sto., 2003).
Į anglų kalbos SP tipą įeinantis modalinis veiksmažodis must su bendratimi nerodo jokio derinimo su esamojo laiko dalyviu. Lietuvių kalbos sudėtinių veiksmažodinių tarinių prasmine dalimi einantis dalyvis su veiksniu yra derinamas skaičiumi, linksniu ir gimine:
(11) a. All sorts of accessories must be in working order and fulfill the requirements.
b. Visų rūšių priedai turi būti veikiantys ir atitikti reikalavimus (But.,2004).
Anot V. Labučio, dalyvio, kaip būdvardiškai kaitomojo žodžio, linksnis, skaičius ir giminė derinami su veiksniu einančio žodžio forma, nesvarbu, ar tas dalyvis vienas eina tariniu, ar jis įeina į sudurtinį laiką, ar yra kokio nors sudėtinio tarinio dėmuo (Labutis, 2002: 257).
Anglų kalbos sakinyje esantis refleksinis įvardis, einantis papildiniu, semantiškai derinamas su veiksniu asmeniu ir skaičiumi, o lietuvių kalboje tokio įvardžio giminė, skaičius ir linksnis turi sutapti su refleksuojamu veiksniu (tik kartais papildiniu):

(12) a. It is then pushing itself out with a gas filled shockabsorber. 
b. Ji stumiasi (pati) kartu su amortizatoriaus slopintuvu (Gir., 2003).
Tačiau anglų kalbos liepiamosios nuosakos veiksmažodžio forma nereikalauja derinimo su veiksniu. Lietuvių kalbos asmenuojamasis veiksmažodis, rodantis liepiamąją nuosaką, gali žymėti ir asmenį, ir skaičių, sutampantį su numanoma veiksnio forma: 
(13) a. Be sure to lubricate twice a year or if stiff. 
b. Neužmirškite sutepti porą kartų per metus arba kai ji tampa nelanksti (Gir., 2003).
c. [Gali būti: Nepamiršti sutepti ...]
Anglų kalbos liepiamoji nuosaka gali būti verčiama į lietuvių kalbą veiksmažodžio bendratimi instrukcijose, kuri neturi asmens ir skaičiaus rodiklių ir nerodo derinimo. 
Anglų kalbos einantis fiktyviu veiksniu It ir SP analitinės sandaros veiksmažodis derinamas asmeniu ir skaičiumi, o papildymu einanti bendratis, neveikiamosios rūšies forma ir prielinksninė frazė su būtojo laiko dalyviu nederinamos. Lietuvių kalbos veiksmažodis tokiais atvejais turi vadinamąją bevardės giminės formą, kuri nerodo skaičiaus:

(14) a. In our view, it does not have dogmatically to be precluded the modern aspects …
b. Mūsų požiūriu, neturi būti dogmatiškai vengiama modernių dalykų … (Sto., 2003). 

Tarinio bevardė giminė beasmeniuose sakiniuose gali būti su kita forma nekoreliuojama. 

Anglų kalbos SP tipas, sudarytas iš pagalbinio veiksmažodžio will formos ir bendraties provide, išlieka pastovus pasikeitus veiksniui. Šiuo atveju lietuvių kalbos sudėtinis vardažodinis tarinys, sudarytas iš grynosios jungties ir predikatyvo, einančio daiktavardžiu. Pastarojo daiktavardžio vardininko linksnio, skaičiaus ir vyriškosios giminės forma savitai taikoma su veiksniu, turinčiu vienaskaitos vardininko linksnio ir moteriškosios giminės formą:
(15) a. This partnership will provide a firm foundation for other joint projects. 
b. Ši partnerystė bus tvirtas pagrindas tolesniems bendriems projektams (Sto., 2003).
Lietuvių kalbos veiksmažodžio asmenuojamoji forma vienodai taikoma prie veiksniu einančios žodžio formos, nepaisant, ar toji veiksmažodžio forma eina atskiru ar analitiniu tariniu. Daiktavardiniu tariniu einančios žodžių formos tiesiogiai su veiksniu nesiejamos – čia galimas tik daiktavardžių skaičiaus ar giminių formų sutapimas ar nesutapimas: 
(16) a. Fasteners must be of good quality. 
b. Užsegimas turi būti geros kokybės (But., 2004).
c. [Gali būti: Užsegimo konstrukcija turi būti geros kokybės.]
Lietuvių kalboje daiktavardis giminėmis nekaitomas, išskyrus savitus atvejus čia taip pat ne visi sutaria (studentas -ė ir kt.), todėl sakyti kad vardinės dalies giminė suderinta su veiksnio gimine, būtų netikslu. Vardinės dalies daiktavardis ne visada derinamas, o tiksliau koreliuojamas.
Negrynosios ir netikrosios jungtys valdo vardine tarinio dalimi einančio daiktavardžio linksnį, tad šiuo atžvilgiu formų koreliavimo čia nėra, bet koreliuojama skaičiumi: 
(17) a. This is why it is called satellite switched time division multiple access (SS-TDMA). 
b. Štai kodėl jis (yra) vadinamas perjungiamo laiko padalijimo daugeriopu palydovu (Pac., 2003). 
Kai predikatyvu einantis daiktavardis gali būti abiejų skaičių ar abiejų giminių, galima kalbėti 
apie šios rūšies koreliavimą pagal abi kategorijas.

Įvedamąjį anglų kalbos įvardį it ir SP su jungtimi einančiu veiksmažodžiu P(copula + adj. + 
[ind.obj]), lietuvių kalboje gali atitikti beasmenė suvestinio tarinio konstrukcija su neveikiamosios rūšies subūdvardėjusiu dalyviu:

(18) a. It is virtually impossible with owner–occupiers. 
b. Tai (yra) beveik neįmanoma dėl namo savininkų (Sto., 2003).
Predikatyvu einančios būdvardiškosios lietuvių kalbos žodžių formos su veiksniu derinamos gimine ir skaičiumi. Daiktavardiškųjų žodžių formų koreliacija gana artima būdvardiškųjų žodžių formų derinimui. Čia svarbiausia būdvardžio kaitymas. 

Anglų kalbos būdvardinis predikatyvas nekaitomas, tad ir nederinamas. Lietuvių kalbos būdvardinis tarinys derinamas skaičiumi, linksniu ir gimine. Be būdvardžių, taip derinami kelintiniai ir dalis kiekinių skaitvardžių, dalis įvardžių ir dalyviai:

(19) a. But now we are much more calm and considered. 
b. Tačiau dabar mes esame ramesni ir santūresni (Sto., 2003).
Lietuvių kalbos dalyvio, kaip būdvardiškai kaitomojo žodžio, linksnis, skaičius ir giminė derinami su veiksniu einančio žodžio forma, iš esmės nepaisant, ar tas būdvardis vienas eina tariniu, ar jis įeina į sudurtinį laiką, ar yra kokio nors sudėtinio tarinio dėmuo. 
V. Labutis (2002: 248–252) mano, kad lietuvių kalboje pažyminio derinimas skiriasi nuo tarinio derinimo tuo, kad tarinys veiksnio formas pritaiko. Veiksnys ir tarinys koreliuoja. Tarininiu pažyminiu einantis būdvardiškasis žodis derinamas su veiksniu einančia žodžio forma ir kartu šliejamas prie veiksmažodžio. Būdvardiškojo žodžio ryšys su veiksniu ir čia yra svarbus, rodo ypatingą požymį:
(20) a. The metering burst thus returns truncated to the reference station ...
b. Todėl matavimo į nurodytą stotį skverbtis sugrįžta lūžusi ... (Pac., 2003). 
Apžvelgus derinimo atvejus, anglų ir lietuvių kalbų paprastojo SP, reiškiamo veiksmažodžių formomis, asmens ir skaičiaus derinimas su veiksniu yra palyginti paprastas, nes priklauso nuo veiksnio sudėties ir tarinio prigimties. Anglų ir lietuvių kalbose skaičiaus ir asmens veiksmažodžio rodikliai yra pažymimi morfologiškai. Tariniu einanti vientisinė asmenuojamoji veiksmažodžio forma su vardažodiniu veiksniu derinama asmeniu ir skaičiumi. 
Anglų kalbos SP tipų, į kuriuos įeina veiksmažodinis ir vardažodinis komponentas, derinimas su veiksniu gali būti parodomas skaičiaus ir asmens rodikliais. Lietuvių kalbos sudėtinio tarinio derinimas su veiksniu yra sudėtingas: būdvardinis predikatyvas derinamas asmeniu, skaičiumi, gimine, o daiktavardinis – linksniu. 
Išsamus derinimo ir koreliavimo tyrimas ir aprašymas – nebus šiame darbe aptariamas. 
IŠVADOS
1. Tipologiškai skirtingų anglų ir lietuvių kalbų SP tipų įvairovę sąlygoja veiksmažodžio gramatinės formos, kurios lemia žodžių ryšio modelius bei sandaros tipus. Kadangi anglų kalbos SP sudarančių veiksmažodžių formų gramatiškumas ir jų apimtis dažnai nesutampa su lietuvių kalbos tarinių struktūriniais tipais, todėl kyla problemų dėl abiejų kalbų SP gretinimo, jų terminų, taip pat dėl to, kaip nustatyti SP struktūrinius tipus ir juos interpretuoti. Nustatant anglų ir lietuvių kalbų SP einančių formų vaidmenį sakinyje, vertinant sudurtinių laikų atitikmenų analitiškumo laipsnį ir specifiką, atsižvelgiama į abiejų kalbų struktūros savitumus. 
2. Su SP susiję anglų ir lietuvių kalbų lingvistiniai terminai vienoje ir kitoje kalboje yra specifiški, dažnai sunkiai gretinami, be to, esama terminų įvairovės tiek anglų kalbos, tiek lietuvių kalbos gramatikų aprašuose. 
3. Nustatyti anglų ir lietuvių kalbų SP struktūriniai tipai, jų morfologinių, semantinių ir sintaksinių požymių savitumas, rūšys, santykiai su gramatinių raiškos formų polinkiais. 

4. Anglų kalbai labai būdingos SP analitinės veiksmažodžių formos P(aux. v. + particip.). Lietuvių kalboje tokios formos arba probleminės, arba jas gali atitikti vientisinis tarinys P(vf). Lietuvių kalboje analitinių formų tariniai gali būti laikomi tarpine grandimi tarp vientisinio ir sudurtinio tarinio. Taigi anglų ir lietuvių kalbose nėra visai vienodo požiūrio į analitines formas, tarinio sandarą ir tarinių raišką.
5. Anglų ir lietuvių kalbų SP einančio veiksmažodžio santykiai su laiko, aspekto, asmens ir beasmeniškumo, nuosakos, rūšies, tranzityvumo, ir refleksyvo / sangrąžos kategorijomis dažnai skiriasi gramatine raiška, jos rodikliais ir sandaros interpretacija: 

- Anglų kalbos SP tipų gramatinius laikus lemia sisteminė koreliacija tarp sugramatintų įvairių laikų opozicijų, koduojamų leksiškai ir morfologiškai, tad anglų kalbos dabarties, praeities ir ateities laikų vertimas į lietuvių kalbą yra grindžiamas atitinkamų laikų semantika ir sintaksiniais faktoriais, veikiančiais tam tikro laiko interpretaciją. Anglų kalbos SP tipą sudarantys veiksmažodžiai reiškia ateities laiką semantiškai. Tačiau sudarant SP tipą, gramatinė ateities laiko formų ir jų reikšmių interpretacija labai įvairi gretinant su lietuvių kalbos būsimojo laiko gramatine raiška, forma ir reikšme. Gramatinė laiko rodiklių reikšmė viena pati nelemia ateities laiko interpretacijos sakinyje. Anglų kalbos SP struktūriniai tipai su modaliniais veiksmažodžiais gali būti verčiami į lietuvių kalbą būsimojo laiko morfologinėmis formomis, tiesa, kartais pakoregavus laiko reikšmę. Lietuvių kalbos predikaciją sąlygoja morfologinių fleksijų rodikliai, sintaksiniai požymiai ir leksinė semantika. 

- Anglų kalbos SP tipus gali sudaryti asmenuojamieji veiksmažodžiai, kuriais sinkretiškai 
reiškiami gramatiniai laikai ir veikslai, tačiau jų esmė ir vertinimas viena iš daugiausiai diskutuojamų problemų. Anglų kalbos veikslas rodo veiksmo būdą, reiškiamą morfologinėmis, leksinėmis, sintaksinėmis priemonėmis. Anglų kalboje tęstinės / netęstinės laiko formos ir asmenuojamojo veiksmažodžio sintaksiniai junginiai su bendratimi ar gerundijumi gali rodyti skirtingus veiksmo aspektus (veiksmo pradžią, tęstinumą, pabaigą). Lietuvių kalbos veiksmažodžių gramatinis veikslas (pradėtinės ir atliktinės formos) reiškiamas įvairiais priešdėliais ir priesagomis, veikiančiomis tarinių semantiką. Lietuvių kalbos būtasis dažninis laikas (praeities iteratyvumo) – tai specifinė praeities laikų opozicija, kurią anglų kalboje atitinka veiksmažodžiai, turintys paprastojo būtojo, esamojo atliktinio laiko formas ir reiškiami sintaksiškai su dažnio prieveiksmiais, taip pat frazės konstrukcija (used to).
- Anglų kalbos SP veiksmažodžio asmens gramatiniai rodikliai riboti ir ne visada reiškiami taip, kaip lietuvių kalboje asmens formomis. Verčiant anglų ir lietuvių kalbų SP gramatinių asmens formų rodiklius reikia atsižvelgti ir į bendruosius polinkius, ir į konkrečius vartojimo atvejus. Anglų kalboje beasmeniškumo samprata apibūdina predikatą, o ne su juo sudarytą sakinį su it is ir there is. Lietuvių kalbos beasmenio sakinio predikatinį centrą gali sudaryti vienas tarinys, reiškiamas veiksmažodžio beasmene forma, be gramatinio veiksnio. Paprastai beasmenį sakinių predikatinį centrą sudaro pagrindinių sakinio dėmenų formos, rodančios, kad nėra ryšio su gramatine asmens kategorija.

- Anglų ir lietuvių kalbose asmenuojamųjų veiksmažodžių nuosaka yra morfologinių formų (sintetinių ir analitinių, t. y. gramatinių laikų ir veikslų su asmens ir skaičiaus formomis) sistema. Veiksmažodis, įeinantis į SP tipą, kurio formos rodo anglų ir lietuvių kalbų nuosakas, turi nevienodumų – neatitinka nuosakų gramatiniai rodikliai ir reikšmė. Todėl reikia remtis tam tikros gramatinės nuosakos reikšme ir morfosintaksiniais veiksniais, veikiančiais tą nuosaką. Lietuvių kalbos bendratis, liepiamosios ir tariamosios nuosakos formos neturi morfemų, žyminčių laiką, tačiau sakinyje, eidamos tariniu, gali rodyti sąsają su laiku. Nustatyta, kad anglų ir lietuvių kalbų SP tipai, atitinkantys liepiamosios nuosakos (imperativus) formas, kalbos akte su atitinkamomis intonacijomis turi daug modalinių atspalvių – nuo kategoriško įsakymo, komandos iki nuolankaus prašymo, tačiau liepiamosios nuosakos modaliniai variantai daugiau priklauso nuo konteksto, sakymo intonacijos, kalbos tipo, o ne nuo gramatinės formos. Anglų kalboje nerealumo irrealis nuosaka yra priskiriama ir analizuojama prie gramatinių laikų trimis atvejais: su tiesioginės nuosakos šalutiniais sąlygos sakiniais (realis) konstatuoti tiesoms; su praeities laiko formomis (preterito realis) ir praeities laiko formomis (irrealis, modality remote preterite). Anglų kalbos SP tipus sudarančių irrealis nuosakos formų reikšmę čia lemia tik semantika sintaksinėje konstrukcijoje. Sintaksinių laiko santykių suvokimą rodo morfologiniai veiksmažodžių formų rodikliai, kurie turi bicentrinių hipotetinių / spėjamų struktūrų bruožų: pvz., should be realis / irrealis P(mod. v. + inf.) ir P(aux. v. + inf.) priklausomai nuo konteksto, gali būti verčiama turėtų būti / turėjo būti / turės būti. Lietuvių kalbos tariamoji (kondicionalis bei irrealis) nuosaka neturi laiko fleksijų, laiko reikšmės santykiai gali būti suvokiami ir reiškiami tariamosios nuosakos vientisinėmis ir sudurtinėmis veiksmažodžių formomis. Nustatyti techniniuose tekstuose pasitaikantys anglų kalbos SP struktūriniai tipai, kurie gali atitikti lietuvių kalbos netiesioginės nuosakos (oblique) formas, dažnai laikomi atskiros akivaizdumo / neakivaizdumo kategorijos reiškėjais, o jų funkcijos atitinka asmenuojamąsias veiksmažodžio vientisines ir sudėtines formas. Lietuvių kalbos netiesioginė nuosaka turi savitą reikšmę ir morfologinę raišką ir skiriasi nuo kitų nuosakų. Jos formos tiksliau nusako veiksmo pobūdį, todėl verta jas vartoti.

- Morfosintaksinis veiksmažodžių (in)tranzityvumo realizavimas pirmiausia priklauso nuo veiksmažodžio vidinių semantinių bruožų ir veiksmo perėjimo į tiesioginį objektą. 

- Neveikiamoji veiksmažodžio (SP) rūšis abiejose kalbose vartojama, kai objektas, į kurį nukreiptas veiksmas, yra svarbesnis už veiksmo atlikėją arba kai veiksmo atlikėjas yra nežinomas, arba, kai nėra reikalo jo minėti. Mokslinėje kalboje neveikiamoji rūšis padeda atskleisti arba nustatyti objektyvumo ir asmeniškumo pobūdį.

- Refleksyvo (sangrąžos) realizavimas grindžiamas: anglų kalboje – veiksmažodžio vidiniais semantiniais tranzityvumo bruožais, išryškėjančiais sakinio interpretacijoje, lietuvių kalboje – tarinio reiškiamo (in)tranzityvinių veiksmažodžių sugramatintomis darybinėmis formomis, kurių semantika išryškėja sintaksinėje sakinio interpretacijoje.
6. Anglų kalbos analitinės struktūros SP tipą gali sudaryti asmenuojamieji veiksmažodžiai su bendraties ar gerundijaus papildymu P(mod. v. + inf.), P(vt + inf. / gerund.), arba jungtis su daiktavardžiu ar būdvardžiu einančiais predikatyvu P(copulative v. + N / Adj. / Pron. / Num.). Anglų ir lietuvių kalbų SP turi skirtingų rangų sandaros įvairovę: anglų kalbos SP tipų struktūrai svarbiau formų analitiškumas; lietuvių kalbos tarinio tipai daugiausia lemiami sintaksiškai. Anglų kalbos analitinės struktūros SP tipai ir juos atitinkantys lietuvių kalbos suvestiniai tariniai turi ne tik sandaros (laiko bei aspekto reikšmės su savo specialiais rodikliais ar šalutiniu sakiniu) savitumų, bet ir leksinių vienetų, semantikos atžvilgiu. Anglų kalbos sintaksinė gerundijaus forma yra neasmenuojama ir nekaitoma skaičiumi, o lietuvių kalboje tokį tarinio papildymą atitinkantis dalyvis yra linksniuojamas, rodo laiką, giminę, skaičių. 

- Anglų kalbos SP tipą, sudaromą su modaliniais pagalbiniais veiksmažodžiais ir vartojamą su veiksmažodžio bendratimi, atitinka lietuvių kalbos suvestiniai tariniai. Gretinant tokių SP sandarą, išryškėja struktūrinių tipų skirtumai, susiję su vienos ir kitos kalbos morfosintaksinėmis ir semantinėmis modalinių veiksmažodžių savybėmis. Lietuvių kalbos modalinę reikšmę turintys asmenuojamieji veiksmažodžiai eina veiksmažodinių tarinių dėmeniu ir bendratimi. Kai kurie anglų kalbos asmenuojamieji veiksmažodžiai nerodo modalumo, tačiau verčiami į lietuvių kalbą kaip veiksmažodžiai, rodantys modalumą. Lietuvių kalbos tarinių tipai, sudaryti su modaliniais veiksmažodžiais ir bendratimi, struktūros atžvilgiu paprastai laikomi sudėtiniais veiksmažodiniais, arba suvestiniais, tariniais. Į sintaksinį predikato tipą įeinantys fazinės reikšmės veiksmažodžiai čia sintaksiniu požiūriu svarbūs ir anglų, ir lietuvių kalboms.

- Aptartas anglų ir lietuvių kalbų SP tipas, reiškiamas su objektine bendratimi, kuri eina šalia savarankiškų veiksmažodžių. Kai asmenuojamosios formos ir bendraties veiksmų atlikėjas yra tas pats asmuo ar daiktas, įžvelgiamas suvestinis tarinio modelis, nors bendratis gali atsakyti į objektui būdingą klausimą. Bendraties, kaip suvestinio tarinio dėmens, funkcija ne visada ryškiai skiriasi nuo jos papildinio funkcijos. Suvestiniam tarinio tipui nepriskiriami sudurtiniai tariniai.

- Anglų kalbos SP analitinį tipą, sudaromą iš jungties ar kito kopuliatyvinio veiksmažodžio su predikatyvu einančiu vardažodžiu, dažniausiai atitinka lietuvių kalbos sudėtinio vardažodinio tarinio modelis. Jungtimi einančių asmenuojamųjų veiksmažodžių ir jų papildymų sandara lemia SP reikšmę ir jo funkciją. Į predikatą įeinantys vardažodžiai sintaksiškai yra priklausomi nuo jungtimi einančių veiksmažodžių, nes vienas vardažodis savarankiškai negali sudaryti sakinio pagrindo ir jam reikia veiksmažodžio kaip sintaksinės atramos. Jungtis be / būti, sudarydama anglų ar lietuvių kalbų SP tipą su vardažodiniu junginiu, taip pat gali turėti įvairių laikų, veikslų, nuosakų, rūšies formų rodiklių. Kiti (neįprasta) jungtimi einantys anglų kalbos veiksmažodžiai paprastai skirstomi pagal reikšmę, o lietuvių kalbos gramatikose – sintaksiškai (pagal atliekamą funkciją). Anglų kalbos SP jungtimi einantis asmenuojamasis veiksmažodis predikatiniu ryšiu susieja veiksnį su predikatyvu. Anglų kalboje į SP tipą įeinantis predikatyvas gali būti reiškiamas daiktavardžiu ar daiktavardžio fraze ir su įvairiomis prielinksninėmis konstrukcijomis, o lietuvių kalboje paprastai reiškiamas atitinkamomis linksnių formomis (vardininku, kilmininku, įnagininku).

7. Anglų ir lietuvių kalbose SP, reiškiamo veiksmažodžių formomis, asmens ir skaičiaus derinimas su veiksniu priklauso nuo veiksnio sandaros ir tarinio prigimties. Anglų ir lietuvių kalbose veiksmažodžio skaičiaus ir asmens rodikliai rodomi morfologiškai. Lietuvių kalbos sudėtinio tarinio derinimas su veiksniu yra sudėtingas: būdvardinis predikatyvas derinamas skaičiumi, gimine, kartais ir linksniu, o daiktavardinis – tik skaičiumi ir linksniu. 

Atlikta kontrastinė analizė, gretinant anglų ir lietuvių kalbų SP ir jų struktūrinius tipus, sudarytus anglų kalboje iš paprasto intranzityvinio veiksmažodžio ar jo analitinės sugramatintos formos, iš tranzityvinio veiksmažodžio su vardažodžiais (kaip analitinės sandaros); lietuvių kalboje iš paprasto intranzityvinio veiksmažodžio ar jo analitinių formų, iš pagalbinių veiksmažodžių su bendratimi ar sudurtinę sandarą įtraukiamo vardažodžio. Anglų ir lietuvių kalbų SP tipus daugeliu atvejų galima gretinti, remiantis gramatinėmis kategorijomis, kurios yra bendros abiem kalboms: veiksmažodžio (in)tranzityvumas (vi / vt), pagalbiniai veikamažodžiai (aux.v.), dalyvis / gerundijus (particip. / gerund), modaliniai veiksmažodžiai (mod.v.), bendratis (inf.), daiktavardis (N), būdvardis (adj.), įvardis (pron.). Gramatinių kategorijų leksinę kontrastyvinės analizės realizavimą sieja tik semantika. Tačiau abiejų kalbų tų pačių gramatinių kategorijų formų gramatinė raiška ir reikšmė gali būti labai savita, tad jų gretinimas galimas tik remiantis kontekstu. Taigi vienos SP struktūrinių tipų skirtybės priklauso nuo kalbos tipologinės grupės ir semantikos, kitos – daugiau nuo vienos ar kitos kalbos raiškos galimybių ir konteksto.

ANGLŲ KALBOS SINTAKSINIŲ PREDIKATŲ STRUKTŪRINIAI TIPAI IR JŲ ATITIKMENYS LIETUVIŲ KALBOJE
SP struktūrinių tipų morfosintaksinės sandaros modeliai
Anglų kalbos sintaksinių predikatų tipai ir lietuvių kalbos vientisiniai tariniai
P(vf[present t., past t.affix.])


P(vf [esam.l.,būt.l.,būs.l.afiks.])
P(aux.v.[do]+not+inf.)

P(vf[neig. afiks])

P(aux.v.[do]+S+inf.)?

(Ar)+veiksn.+P(vf)?
Analitinės struktūros SP tipai
P(be[aux.v.]+present particip.)

P(vf)

P(be[aux.v.]+S+present particip.)?
(Ar)+veiksn.+P(vf)?
P(have[aux.v.]+past particip.)

P(vf)

P(have[aux.v.]+S+past particip.)?
(Ar)+veiksn.+P(vf)?
P(be[aux.v.]+past particip.)

P(būti[pagalb.v.]+neveik.r.dalyvis

P(be[aux.v.]+present particip.+past particip.)
P(būti[pagalb.v.]+neveik.r.dalyvis

P(aux.v.[will]+inf.)


P(vf)
SP TIPAI IR JŲ SANTYKIS SU ĮVAIRIOMIS KATEGORIJOMIS
SP struktūriniai tipai ir dabarties laiko raiška
P(vf [present simple])
P(vf [esam.l.])
P(aux.v.[be]+vf [present particip.])
P(vf [esam.l.])
P(aux.v[be]+prepos.constr.)
P(pagalb.v.[yra]+vf [būt.l.dalyvis]), P(vf)

P(aux.v.[do]+S+inf.)?
P(Ar)+veiksn.+[esate]+vf [būt.l.dalyvis])? P(Ar+veiksn.+vf)?
P(aux.v.[have]+past particip+present particip.)
P(vf), P(pagalb.v.[yra]+vf [esam.l.dalyvis])
SP struktūriniai tipai ir praeities laiko raiška
P(vf [past f.])
P(vf [būt.l. ]

P(aux.v.[was/were]+present particip)
P(vf [būt.l.])

P(aux.v.[have present f.]+past particip.)
P(vf [būt.l.])

P(aux.v.[have present f.]+past particip.+present particip.)
P(vf [būt.l.])

P(aux.v.[had past f.]+past particip.)
P(vf [būt.l.]

P(aux.v.[had past f.]+past particip.+present particip.
P(vf [būt.l.]

P(mod.v.[may]+aux.v.[have]+past particip.+past particip.
P(pagalb.v.[buvo]+vf [neveik.r.dalyvis])

SP struktūriniai tipai su ateities laiko raiška
P(will[aux.v.]+inf.)
P(vf [būs.l.])
P(will[aux.v.]+not+inf.)
P(vf.[būs.l. su neig.afiks.])
P(will[aux.v.]+inf.[be]+past particip.)
P(pagalb.v.[bus būs.l.]+ vf [neveik.r.dalyvis])

P(is[aux.v.]+likely to+inf.)
P(vf [būs.l.])
P(is[aux.v.]+due to+inf.+past particip.)
P(pagalb.v.[bus]+vf [neveik.r.dalyvis]), P(vf [būs.l.])
P(is[aux.v.]+planning+inf.)
P(vf+inf.)

P(is[aux.v.]+going to+inf.+past particip.
P(pagalb.v.[bus]+ vf [neveik.r.dalyvis]+inf.)

SP struktūriniai tipai ir aspekto raiška
P(be[aux.v.]+present particip.


P(vf)

P(be[aux.v.]+present particip.+past particip.

P(vf [tebe- afiks.])

P(have[aux.v.]+past particip+present particip.

P(vf)

P(have[aux.v.]+past particip.)


P(vf)

P(vf)




P(vf [-inė-ti afiks.])

Anglų kalbos SP tipas ir lietuvių kalbos tarinys, žymintis praeities laiko iteratyvumą
P(vf [simple past])


P(vf [-dav-o afiks.])

P(vf [simple past])


P(vf [būt.l.]),

P(have[aux.v.]+past particip.)

P(vf [-dav-o afiks.])

P(have[aux.v.]+past particip+past particip.)
P(būdavo[-dav-o afiks.]+ vf [neveik.r.dalyvis])
P(used to+inf.)


P(vf [būt.l.]), P(vf [-dav-o afiks.])

Anglų kalbos sakinių It is SP, kuriuos atitinka lietuvių kalbos tariniai ir jų raiška
(It)+P(vf [3 pers.])


P(vf [beasm.])
(It)+P(vf [3 pers.])


(indir.obj.[dat.])+P(vf [beasm.])
(It)+P(copula[be]+PC[Adj.])

P(-[būti]+vf [neveik.r.dalyvis])

(It)+P(copula[be]+PC[Adj.]+inf.)
P(būti+būdv.[bevard.gim.]+inf.)

(It)+P(aux.v.[should]+be+PC[Adj.]+inf.)
P(turėtų+būti+vf [neveik.r.dalyvis]+inf.)
Anglų kalbos sakinių There is SP, kuriuos atitinka lietuvių kalbos tariniai ir jų raiška

There+P(vf [exist])+indir.object+(S)
Loc+P(būti+predikat.[daikt.nom.])

There+P(copula[be]+no)+dir.object
P(vf [beasm.])+dir.object

There+P(copula[be]+PC[N])

P(būti+vf [neveik.r.dalyvis])

There+P(mod.v.[can]+be+past particip.)+(S)
Loc+P(vf [3 asm.]+būti+vf [neveik.r.dalyvis])

SP tipai ir tiesioginės nuosakos raiška
P(vf [3 pers. affix])


P(vf [1,2,3 asm.afiks.])
P(aux.v.[do]+not+inf.)

P(vf[neig. afiks])

P(aux.v.[do]+(S)+inf.)

(Ar)+(S)+P(vf)

P(aux.v.[be]+past particip.)

P(pagalb.v.[būti]+ vf [neveik.r.dalyvis])

P(vf [past])
P(vf [būt.l.]

P(aux.v.[will]+inf.)


P(vf [būs.l.])
P(aux.v.[be]+present particip.

P(vf)

P(aux.v.[have present]+past particip.)
P(vf [būt.l.])

Anglų kalbos SP tipas ir lietuvių kalbos tarinys, kurį atitinka netiesioginė nuosaka
P(was+to have[inf.]+been+past particip.)
P(turėjęs[būt.l.dalyvis]+būti[inf.]+vf [neveik.r.dalyvis])
P(turėjo[būt.l.]+būti[inf.]+vf [neveik.r.dalyvis])
P(needed+to be[inf.]+past particip.)
P(turėję[būt.l.dalyvis]+ būti[inf.]+ vf [neveik.r.dalyvis])
P(proved+ to be[inf.]+PC[adj.])
P(pasirodė[-si refleks.afiks.]+esąs[esam.l.dalyvis]+vf [būt.l.dalyvis]

P(seemed+to be[inf.]+PC[adj.])
P(atrodė+buvę[būt.l.dalyvis]+predikat.[būdv.])
P(said+to have[inf.]+ past particip.)
P(sakėsi[-si refleks.afiks]+vf [būt.l.dalyvis], P(Sakoma, kad…)
SP struktūriniai tipai ir tariamosios nuosakos raiška
P(were[aux.v.]+inf.)(should[aux.v.]+inf.[be]+past particip.)
P(iškiltų), (reikėtų+inf.)

P(needed[semi-modal v.]+inf.)
P(būtų+ vf [neveik.r.dalyvis])

P(would[aux.v.]+have[inf.]+past particip.)
(būtų+vf [būt.l.dalyvis])

P(could[aux.v.]+inf.)
P(galėtų+inf.)

P(should[aux.v.]+inf.)

P(turėtų+inf.)
P(should[aux.v.]+inf.+past particip.)

P(turėtų+inf.+ vf [neveik.r.dalyvis])

SP tipai ir liepiamosios nuosakos raiška

P(vf [2 pers.])


P(vf [būs.l.2 asm.]), P(vf [inf.])
P(aux.v.[do]+not+inf.)

P(vf [būs.l.+neig.afiks.]

P(vf [2 pers.]+gerund.)

P(vf [būs.l.2 asm.])
P(must[mod.v.]+be+past particip.)

P(mod.v.[neveik.r.dalyvis]+inf.)

P(may[mod.v.]+inf.)


P(mod.v.+inf.)

P(vf [please 2 pers]+inf.)

P(vf [būs.l. 2 asm.]

(S)+P(vf [recommend] that …)

P(vf [neveik.r.dalyvis]+inf.)

(It)+P(be+ obligatory[adj])

(S)+P(vf [neveik.r.dalyvis])

(It)+P(be+adj.)


(S)+P(vf [neveik.r.dalyvis])

(It)+be+forbidden[past particip.]+inf.)
P(draudžiama[neveik.r.dalyvis])

P(never+let+pron.[anyone indir.obj.]+inf.)
P(niekada+niekam+inf.+inf.)

P(let+pron.[us indir.obj.]+inf.)

P(vf [sakykime būs.l.f])
SP tipas ir refleksyvu
P(must[mod.v.]+inf.+reflex.pron.[his])

P(privalo+refleks.įvard.+inf.[refleks.afiks.-si-])

P(should[aux.v.]+inf.+reflex.pron.[itself])
P(turėtų+inf.[refleks.afiks.-si-])
P(vf)+dir.obj.+reflex.pron.[itself])

P(vf+refleks.įvard.)+indir.obj.
P(will[aux.v.]+be+past particip.)

P(vf [refleks.afiks.-si-])

P(be[aux.v.]+past particip.+by+(S)+reflex.pron.)
P(vf +refleks.įvard.)+(S)
P(be[copula]+reflex.pron.[itself]+PC[adj.])
P(būti[jungtis]+esam.l.dalyvis[refleks.afiks.-si-])

P(vf)



P(vf [refleks.afiks.-si-/-s])

P(be[aux.v.]+present particip.)

P(vf [refleks.afiks.-si-])
P(be[copula]+PC[adj.])+inf.)

P(būti[jungtis]+vf [beasm.]+inf.[refleks.afiks.-si-])

P(can[mod.v.]+be+past particip.)

P(vf [beasm.]+inf.[refleks.afiks.-si-])

P(vf +inf.)



P(vf +inf.[refleks.afiks.-si-])

Sintaksinių predikatų struktūriniai tipai su veiksmažodiniu dėmeniu

SP struktūriniai tipai su modaliniais veiksmažodžiais
P(can[mod.v.]+inf.)


P(galite+inf.)

P(can[mod.v.]+inf.+gerund)


P(gali+inf.+inf.)
P(can[mod.v.]+be+past particip.)

P(gali+inf.[būti]+vf [neveik.r.dalyvis])
(How)+P(can[aux.v.]+[S]+inf)?

(Kaip)+P(galima+inf.)?
P(be able[mod.v.]+inf.)


P(galėjome+inf.)

P(do[aux.v.]+not+have+to be+past particip.)
P(turi[neig.afiks.]+inf.[būti]+vf [neveik.r.dalyvis])
P(must[mod.v.]+be+prepos.gerund phrase)
P(turi+inf.[būti]+vf [veik.r.dalyvis])
P(may[mod.v.]+inf.+inf.)


P(galite+inf.+inf.)
P(might[mod.v.]+be+worth+gerund)

P(gal būt+būtų+vf [neveik.r.dalyvis]+inf.)
P(need[semi-modal v.]+not+inf.)

P(būtina[neig.afiks.]+inf.)
P(need[semi-modal v.]+dir.obj.

P(reikia+inf.)
P(be[mod.v.]+inf.)


P(-[pagalb.v.]+inf.)
P(be[aux.v.]+past particip.+inf.)

P(yra+vf [neveik.r.dalyvis]+inf.)

P(be[copula]+necessary[adj.]+inf.)

P(-[būti]+vf [neveik.r.dalyvis]+inf.)
P(be[copula]+pertinent[adj.]+inf.)

P(-[būti]+vf [neveik.r.dalyvis]+inf.)
SP struktūriniai tipai su faziniais veiksmažodžiais
P(vf [start]+inf)


P(vf+inf.)
(How)+P(aux.v.[do]+(S)+vf [start]+gerund)? 
(Kaip)+(S)+P(vf+inf.)?
P(aux.v.[do]+not+inf.[stop]+gerund)
P(vf [neig.afiks.]+inf./vf [būt.l.dalyvis])

P(vf [keep]+prepos.gerund.)

P(vf)

P(aux.v.[will]+be+past particip.[stop]+inf.)
P(pagalb.v.[bus]+vf [neveik.r.dalyvis]+inf.)
P(vf [come]+inf.)


P(vf+inf.); P(vf)
P(aux.v.[have]+been+past particip.[undertaken])
P(pagalb.v.[buvo]+vf [būt.l.dalyvis]+inf.)
P(vf [contunue]+inf.)


P(vf [tebe- afiks.])

P(aux.v.[have]+past particip.[begun]+gerund.)
P(pagalb.v.[buvo]+vf [būt.l.dalyvis]+inf.)
P(aux.v.[do]+not+[yet]+inf.)

P(vf [neig.afiks.]+inf.)

P(vf [take]+[ind.obj.]+in turn[prepos.constr.]+inf)
P(vf [pradėti]+pusdalyvis[afiks.-dam-]+inf.)
SP struktūriniai tipai su subjekto būseną reiškiančiais veiksmažodžiais
P(vf [seek]+inf.)

P(vf [siekti]+inf.)
P(aux.v.[be]+provide[past particip.]+inf)
P(pagalb.v.[būti]+vf [būt.l.dalyvis]+inf.)

P(vf [help]+inf.)

P(vf [padėti]+inf.)
P(vf [aim]+prepos.gerund.)

P(vf [siekti]+inf.)
P(vf [consider]+gerund)

P(vf [manyti]), kad 
P(vf [remember]+inf.)

P(vf [užmiršti neig.afiks.]+inf.)
P(aux.v.[do]+not+forget+gerund.)

P(vf [užmiršti neig.afiks.]+inf.)

P(vf [try]+inf.)

P(vf [stengtis refleks.afiks -s]+inf.)
P(vf [prefer]+gerund+prepos.gerund)

P(vf +inf.)

P(vf [expect]+to be+present particip.)
P(vf [tikėtis refleks.afiks. -s]+vf [būt.l.dalyvis])

P(aux.v.[have]+past particip.+ask[present particip.])
P(vf [prašyti]+inf.)
P(aux.v.[be]+enough+inf.)

P(vf [beasm.]+inf.)

SP struktūriniai tipai su objektine bendratimi
P(vf+inf.+inf.[dir.obj.])

P(vf+inf.+inf.[dir.obj.])

P(vf +[indir.obj.]+inf.)

P(vf+[indir.obj.]+inf.)
SP struktūriniai tipai su jungtimi ir vardažodiniu dėmeniu

P(copula[be]+PC[N])
P(jungtis[būti]+predikat.[daikt.nom.])
P(copula[be]+PC[NP prepos.constr.])
P(jungtis[būti]+predikat.[daikt.gen])
P(copulative v.[face]+PC[N])



P(neįpr.jungtis[susidurti]+predikat.[daikt.instr.])

P(copulative v.[conclude]+PC[NP prepos.constr.])
P(neįpr.jungtis[pabaigti]+predikat.[daikt.instr])
P(copula[be]+PC[Adj.])

P(jungtis[būti]+predikat.[būdv.nom.])
P(copulative v.[become]+PC[Adj.])


P(P(neįpr.jungtis[tapti]+predikat.[būdv.nom.])
P(mod.v.[can]+copula[be]+PC[Adj.])

P(vf +inf.+predikat.[būdv.])
P(mod.v.[be]+inf.[stay]+PC[Adj.])
P(jungtis[būti]+inf.+predikat.[būdv.dat.])

P(copula[be]+PC[Adj.])
P(vf)

P(copulative v.[return]+PC[Adj.])
P(neįpr.jungtis[grįžti]+predikat.pažym.[būdv./dalyvis]).

PRIEDAI

SP struktūrinių tipų dažnis (procentais) anglų ir lietuvių kalboje

Statistiniu metodu nustatyti anglų ir lietuvių kalbų SP veiksmažodžių morfosintaksinės raiškos SP struktūrinių tipų polinkiai tyrinėtuose moksliniuose techninės literatūros tekstuose. 
1. Anglų kalbos SP struktūrinius tipus sudaro: (a) viena veiksmažodžio forma P(vf) – 12%. 
(b) Analitinės struktūros veiksmažodžio formos, t. y. pasyvas P(be + past particip.), tęstinio laiko forma P(be + present particip.), atliknio laiko forma P(have + past particip.) – 19%. 
(c) SP tipas: veiksmažodžio asmenuojamoji forma, modaliniai veiksmažodžiai su bendratimi ar gerundijumi, einančiais papildymu P(vf / mod. v. + inf. / gerund.) – 18%. 
(d) SP struktūrinis tipas reiškiamas asmenuojamojo veiksmažodžio forma einančia jungtimi su daiktavardiniu dėmeniu – predikatyvu P(copula + PC [NP]) – 8%. 

(e) SP tipas: asmenuojamojo veiksmažodžio forma einančia jungtimi su būdvardiniu dėmeniu – predikatyvu ar predikatyviniu pažyminiu P(copula + PC[Adj. / attr.]) – 12%.
(f) Kitus SP tipus sudaro: veiksmažodžio mišri sinkretinė forma P(aux. v. + past particip. + present particip.), P(aux. v. + past particip. + PC [NP]), P(aux. v. + inf. + PC [NP]), P(aux. v. [will] + copula + PC [NP]), P(mod. v. + inf. + copulative v. + PC [NP]), P(copulative v. + inf. [be] + PC [NP]) ir pan. – 31%. 

15 pav. Anglų kalbos SP struktūriniai tipai
2. Lietuvių kalbos tarinių struktūrinius tipus sudaro: (a) grynoji veiksmažodžio forma P(vf) – 16%. 

(b) Tarinio tipas, turintis sudurtinės analitinės struktūros veiksmažodžio formą: pasyvas – P(būti + neveik.r. dalyvis), pradėtinių ir atliktinių laikų veiksmažodžių formos P(būti + veik.r. dalyvis) – 14%. 

(c) Suvestinio tarinio tipą sudaro veiksmažodis su bendratimi ar dalyviu einančiais prasmine tarinio dalimi P(vf + inf. / dalyvis) – 17%. 
(d) Sudurtinio tarinio tipas reiškiamas asmenuojamojo veiksmažodžio forma einančia jungtimi ar neįprasta jungtimi su daiktavardiniu dėmeniu – predikatyvu (vardine tarinio dalimi) P(jungtis + predikat. [daikt. nom./gen./dat./instr./priel.konstr.]) – 9%. 
(e) Sudurtinio tarinio tipą sudaro asmenuojamojo veiksmažodžio forma einanti jungtimi ar neįprasta jungtimi su būdvardiniu dėmeniu: predikatyvu (vardine tarinio dalimi) P(copula + predikat.[būdv.nom./gen./instr./priel.konstr.]) ar veiksmažodžiu einančia jungtimi su dalyviu, t.y. tarininiu pažyminiu P(neįpr. jungtis + predikat. pažym. [dalyvis]) – 11%.
(f) Tarinio tipas su veiksmažodžio mišria sinkretine forma P(būti + dalyvis + predikat. [daikt. / būdv.]), P(vf + būti + dalyvis + predikat. [daikt. / būdv.]) ir pan. – 33%. 

16 pav. Lietuvių kalbos tarinių struktūriniai tipai

Atliktas anglų ir lietuvių kalbų SP veiksmažodžių morfosintaksinės raiškos struktūrinių tipų, jų formų polinkių nuodugnus kiekybinis tyrimas. Remiamasi SP tipų opozicijomis – anglų kalbos ir lietuvių kalbos veiksmažodžio formų opozicijomis: paprastųjų – vientisinių formų, analitinės struktūros – vientisinių formų ir analitinės struktūros – sudėtinių formų (remiantis teorija) įvertinimas, atsižvelgiant ir į teksto tipą.

